
Det  var  en  solklar  Dag  i  Vaar,  fuld  af  det  frem- 
brydende Naturlivs  bølgende  Uro.  Det  gamle 
Under  havde  gjentaget  sig,  af  Død  var  kommen 
Liv;  Jorden  havde  kastet  sit  Liglagen,  de  gjenop- 
standne  Blomsteralfers  Skare  mylrede  frem ;  Skovens 
Træer,  hvis  nøgne  Grene  saa  længe  havde  skjelvet 
i  isnende  Vinde,  vuggede  nu  trygt  deres  svulmende 
og  duftende  Bladfylde  i  Solglandsen,  og  de  muntre 
Sommergjester ,  Sangfuglene,  som  saa  gaadefuldt 
forsvinde  i  Høst  og  ligesaa  gaadefuldt  atter  indfinde 
sig  i  Vaar,  havde  fæstet  Bo  overalt,  byggede  Rede, 
næbbedes,  kivedes,  kviddrede  eller  sang  jublende, 
i  Skov  og  Krat,  i  det  bølgende  Græs  og  under 
den  klare  Himmel. 

Ogsaa  gjennem  de  Dødes  Have  gik  Vaarlivets 
Aandepuust.  Paa  Lendum  Kirkegaard  blinkede 
det  i  Morgenvinden  viftende  Græs  over  de  sunkne 
Grave,  hvor  de  Fattige  og  Forglemte  havde  fundet 
Hvile ;  men  i  de  Riges  Kvarteer,   omkring  Kirken, 


prangede  Guldregn  og  Rødtjørn,  Sirenerne  duftede, 
og  Smaafuglene  tumlede  sig,  som  om  de  ved  deres 
sprudlende  Liv  vilde  udfordre  Døden  paa  selve 
dens  Enemærker.  De  omsusede  kviddrende  Dødens 
forskjellige  Mærkepæle,  de  tarvelige,  forgængelige 
Trækors  med  de  af  Regnen  halvt  udvidskede  Navne 
og  de  solide  Gravstene,  som  stode  prunkende  bag 
deres  stive  Jerngittre,  og  hvis  Indskrifter  skulde 
bringe  de  Afdødes  Navne  og  Beretningen  om  deres 
Dyder  til  kommende.  Slægter. 

Op  over  det  Hele  ragede  gamle  Lendum  Kirke 
med  sit  brede,  stærke  Taarn,  sine  Trappegavle  og 
sine  røde  Mure,  en  af  Tidens  Tand  haardt  med- 
tagen Gubbe,  indtil  den  for  et  Par  Aar  siden  var 
bleven  fornyet  og  oppudset.  Den  havde  betalt  sin 
gjenvundne  Ungdomskraft  med  Tabet  af  sin  inter- 
essante Ærværdighed-,  men  Menigheden  kunde  nu 
sidde  luunt  og  trygt  under  dens  stærke  Hvælvinger, 
Præsten  var  stolt  af  den,  og  Værket  geraadede 
Bygherren,  den  for  et  halvt  Aar  siden  afdøde 
Kirkeeier,  til  største  Ære. 

Ham  skyldtes  ogsaa  Forskjønnelsen  af  Kirkens 
Omgivelser,  og  at  Lendum  Kirkegaard  tvert  imod 
Landsbykirkegaardenes  sædvanlige  Skik ,  at  minde 
om  nedtrampede  Fælleder,  lignede  en  yndig  Have; 
men  hvad,  som  nævnes  kunde  af  Forskjønnelser 
og  Forbedringer  i  Sognet,  skyldtes  ikke  den  hen- 
sovede Eier  af  Lendumgaard,  den  begavede,  ener- 
giske, raadelystne  Henrik  Flemming?  Næsten  Alt, 
hvad  der  var  udrettet  der  i  Egnen  til  Befolkningens 


Bedste,  baade  paa  hans  eget  Gods  og  i  Communen, 
hvorfor  han  ogsaa  med  Rette  var  havnet  paa 
Hæderspladsen  i  Krogen  ved  Vaabenhuset,  hvor 
Lendumgaards  Eieres  Gravsted  fandtes,  det  eneste, 
som  Kirken  taalte  i  sin  umiddelbare  Nærhed. 

Der  laae  han  trygt,  i  Læ  af  Gudshusets  hel- 
lige Mure,  midt  imellem  sin  Farbroder,  gamle  Hans 
Flemming,  hvis  Arving  han  var  bleven,  og  som 
for  over  tredive  Aar  siden  var  hensovet  og  havde 
efterladt  ham  sin  herlige  Eiendom,  og  sin  Hustru, 
Sophie  Hirt,  der  var  død  ti  Aar  før  han  selv. 
Ved  deres  Fødder  hvilede  fire  Sønner,  som  alle 
vare  døde  i  en  ung  Alder;  thi,  som  Sognepræsten, 
gamle  Jakob  Grind,  havde  sagt  ved  Henrik  Flem- 
mings Baare,  Intet  i  denne  Verden  maa  være  fuld- 
komment, og  derfor  havde  det  alvise  Forsyn  kun 
levnet  Lendumgaards  stolte  og  lykkelige  Eier  to 
Døttre,  der  vel  tegnede  til  at  gjøre  Familien  Ære, 
men  som  jo  ikke  vilde  kunne  opretholde  og  for- 
plante Navnet. 

Gamle  Hans  Flemming  havde  kun  faaet  en 
tarvelig  Granitsteen  paa  sin  Grav.  Skjønnere  var 
Fru  Sophies  Gravmæle,  men  det  overstraaledes  dog 
ganske  af  den  anseelige  og  kostbare  Marmorstøtte, 
som  kneisede  paa  hendes  Huusbondes  Grav;  thi 
den  var  et  Æresminde,  bekostet  og  reist  ved  Sam- 
menskud Ira  Sognets  Beboere  og  den  Afdødes  tal- 
rige Venner  og  Beundrere. 

Hans  Portrait  var  i  Basrelief  udhugget  paa 
Gravmælet.    Der  havde  man  den  dygtige  og  villie- 

stærke  Mands  Træk  for  Øie  og  maatte  tænke,  at 
de  fortræffeligt  egnede  sig  til  at  gjengives  i  Marmor, 
saa  haarde  og  faste  vare  Linierne  i  dette  stolte 
Aasyn.  Under  det  stod  med  gyldne  Bogstaver 
hans  Navn,  hans  Fødsels-  og  Dødsdag,  den  lange 
Liste  paa  hans  Dyder  som  Menneske  og  Borger, 
og  at  taknemmelige  Medborgere  reiste  ham  dette 
Minde. 

Morgensolens  fulde  Lys  faldt  just  nu  lige  paa 
det,  de  gyldne  Bogstaver  glimrede  og  syntes  at 
udskrige  den  Afdødes  Fortjenester  som  « kjærlig 
Familiefader,  de  Fattiges  Velgjører,  enhver  god, 
nyttig  og  ædel  Idræts  Beskytter  og  Fremmer, »  og 
de  to  Sørgepile,  hvis  graagrønne  Blade  glindsede  i 
Solen  som  Sølv,  bøiede  sig  anerkjendende  mod 
Æresstøtten,  mens  Fiolerne  duftede  ved  dens  Fod, 
skjulende  sig  blye  under  deres  grønne  Blade  ,  som 
om  de  følte ,  at  de  ved  denne  Grav  ikke  vare  paa 
deres  rette  Sted.  En  Stær,  som  sad  paa  Ryg- 
ningen af  Vaabenhusets  Tag,  lod  sine  skærende  og 
hvislende  Toner  høre,  som  om  den  gjorde  Nar  af 
hele  Stadsen,  da  den  pludselig  taug  og  flygtede 
paa  sine  rappe  Vinger;  der  faldt  Skygger  over 
det  solbelyste  Gravsted,  og  to  sørgeklædte  Damer, 
kommende  fra  Sidegangen,  traadte  hen  til  Jerngittret 
og  bleve  staaende  der  i  Taushed. 

Den  ene  var  en  Dame  til  Aars  med  graa- 
sprængt  Haar,  markerede  Træk  og  et  Par  mørke 
Øine,  af  hvilke  der  funklede  et  hysterisk  Blik.  Paa 
hendes  venstre  Arm    hang  en   lille  Krands  af  blus- 


sende  og  duftende  Roser,  som  maatte  være  komne 
fra  et  Drivhuus,  og  hun  lod  sine  Hænder  hvile 
paa  Jerngitteret,  idet  hun  stirrede  paa  Æresstøtten 
med  Taarer  i  Øinene,  men  som  i  Extase. 

Den  anden  var  en  ung  Pige,  neppe  atten  Aar 
gammel ,  rank ,  velvoxen  og  med  regelmæssige 
Træk,  som  mindede  om  Marmorportraitets  paa 
Gravmælet,  men  i  en  blødere  Form.  Hendes  lyse- 
brune Haar  var  rigt,  hendes  Kinder  havde  en  sund, 
frisk  Farve,  og  hendes  blaae  Øine  funklede  af 
Livslyst ;  hun  saae  ikke  paa  Æresstøtten ,  men 
efter  Stæren,  da  den  fløi. 

«Ak  Ellinor,  >  sagde  den  ældre  Dame  med  et 
Suk,  «i  Dag  vilde  Din  Fader  fyldt  sit  tredsinds- 
tyvende  Aar,  om  Gud  havde  ladet  ham  leve  !  > 

Det  vidste  Ellinor  Flemming  ;  thi  det  var  jo 
netop  Foranledningen  til,  at  de  paa  denne  Dag 
vare  vandrede  til  hendes  Faders  Grav ;  men  Ordene 
ramte  hende  dog  som  en  Bebreidelse,  og  hun  saae 
noget  skamfuld  ud,   idet  hun  svarede  : 

«Ja,  Moster  Sibylle,  stakkels  Fader  blev  ikke 
gammel ! 

«Kald  ham  ikke  stakkels,  >  udbrød  Sibylle  Hirt 
lidenskabeligt,  <  det  passer  ikke  paa  ham!  O,  hvil- 
ken Mand  var  han  ikke  hele  sit  Liv  igjennem,  lige 
til  det  Sidste!  Han  levede  et  herligt,  daadrigt  Liv 
og  gik  æret  i  sin  Grav  ;  nu  inder  han  sin  Løn  i 
Himmelen. » 

Derom  tvivlede  Ellinor  ikke ;  men  dog  rørte 
der  sig  adskillige  Tanker  hos  hende,  som  hun  ikke 

turde  udtale,  allermindst  til  Sibylle  Hirt,  og  derfor 
taug  hun.  Idet  hun  tilkastede  sin  Moders  Søster 
et  Blik,  saaes  der  et  Glimt  i  hendes  Øine,  som  om 
hun  studsede  og  forundrede  sig  over  Noget ;  men 
derpaa  lagde  der  sig  dyb  Alvor  over  hendes  ung- 
dommelige Træk,   og  hun  hensank  i  Grublen. 

Hun  følte  sig  i  dette  Øieblik  selv  ilde  tilmode 
ved,  at  hun  fornam  saa  lidt  til  den  stærke  Sinds- 
bevægelse, der  fyldte  Sibylle  Hirts  Øine  med  Taa- 
rer.  Var  det  ikke  utaknemmeligt,  ja  unaturligt,  at 
hun  stod  kold  og  taareløs  ved  sin  Faders  Grav? 
Skyldte  hun  ham  ikke  Livet  og  mange  Velgjer- 
ninger?  Havde  han  ikke  ladet  hende  faae  en  god 
Opdragelse  og  undt  hende  Alt,  hvad  hun  kunde 
ønske  sig,  Legetøi  i  Overflod,  da  hun  var  lille, 
smukke  Klæder  og  deilige  Heste  at  ride  paa,  da 
hun  blev  ældre,  ogsaa  Legetøi,  men  af  en  kost- 
barere Art?  Var  der  ikke  blevet  viist  hende  al 
mulig  Omhu  og  ingen  Forskjel  gjort  paa  hende 
og  hendes  Søster  Bianca,  uagtet  denne  var  den 
Ældste,  og  Bianca  og  ikke  hun,  havde  været  Fa- 
derens Øiesteen?  Havde  han  ikke  været  stolt  ogsaa 
af  hende,  og  roest  hende,  naar  han  mente,  at  hun 
fortjente  det? 

Jo,  svarede  hun  sig  selv,  naar  hun  gjorde  ham 
til  Behag,  naar  hun,  stolt  af  sin  Faders  Rigdom 
og  af  den  Anseelse,  han  nød,  traadte  dristigt  op, 
gjorde  Opsigt  og  blev  beundret.  Ak,  hun  minde- 
des i  dette  Øieblik  kun  altfor  tydeligt,  hvor  ofte 
hun  havde  gjort  sig  skyldig  i  barnagtige  Lapserier, 

hun,  men  Bianca  aldrig.  Det  Factum  paatrængte 
sig  hende  nu ,  at  naar  deres  Fader  var  ude  med 
dem  i  Verden,  eller  naar  Huset  var  fuldt  af  Gje- 
ster,  da  var  Alt  Solskin;  men  hvor  tungt  gik  ikke 
Livet  for  dem  til  daglig !  Hvor  barsk,  ukjærlig, 
nøieregnende  havde  han  ikke  ofte  været  mod  sine 
Nærmeste  og  sine  Undergivne,  hvor  skrækkeligt 
opfarende,  saa  at  de  havde  levet  som  paa  en  Vul- 
kan ;  og  som  en  fjern  Erindring  vriste  sig  for  hen- 
des Tanker  hendes  fromme,  grædende,  forskræmte 
Moder,  som  havde  lidt  grueligt  under  de  pludselige 
Jordskjelv,  der  saa  ofte  havde  rystet  den  huslige 
Lykke  og  forstyrret  Freden  paa  Lendumgaard. 

Det  forekom  hende  selv  underligt,  at  disse 
Alvorstanker  nu  kom  over  hende  og  greb  hende 
saa  stærkt ;  at  gruble  var  visselig  ellers  ikke  hendes 
Vane;  men  idet  hun  nu,  mens  hendes  Moster  aab- 
nede  Gitterlaagen  og  gik  ind  for  at  lægge  sin 
Krands  paa  Graven,  opgjorde  Regnskabet  mellem 
sig  selv  og  sin  Faders  henfarne  Sjæl,  bestræbte 
hun  sig  dog  for  at  tænke,  at  Feilen  havde  ligget 
hos  hende  selv  mere,  end  hos  ham.  Hun  havde 
vel  været  for  barnagtig  og  tankeløs  til  ret  at  for- 
staae  og  vurdere  sin  Fader,  hvem  Alle  beundrede, 
og  hvis  Hjerte  havde  slaaet  saa  varmt  for  hele 
Menneskeheden.  Udmærkede  Mænd,  der  ofTre  sig 
for  Samfundet,  havde  Moster  Sibylle  en  Dag  sagt 
til  hende,  ere  sjeldent  behagelige  i  det  daglige 
Liv;  og  Bianca,  ja  hun  havde  altid  formanet  hende 
til  Taalmodighed   og  Underkastelse,    naar  hun,  der 

fornam  det  samme  varme  Blod  i  sine  Aarer,  som 
fik  hendes  Fader  til  at  bruse  op,  havde  følt  sig 
fristet  til  at  gjøre  Oprør. 

Men  her  stødte  hendes  hurtigt  arbeidende  Tan- 
ker paa  en  ny  Gaade.  Hvoraf  kom  det,  at  Bianca, 
der  altid  havde  forgudet  sin  Fader,  medens  han 
var  i  Live,  efter  hans  Død  næsten  aldrig  nævnede 
ham?  Hvad  var  Grunden  til,  at  hendes  kjærlige 
og  forstandige  Søster,  hvem  hun  lige  fra  sin  Barn- 
dom af  altid  havde  seet  op  til,  hvis  Aandsover- 
legenhed  hun  stedse  havde  bøiet  sig  for,  og  hvis 
Væsen  pleiede  at  være  saa  fast,  klart  og  harmo- 
niskt,  at  hun  i  det  sidste  halve  Aar  var  bleven  saa 
besynderlig  indesluttet,  bitter  og  lunefuld? 

Denne  Tanke  sysselsatte  hende  saa  stærkt,  at 
hun,  da  hun  med  sin  Moster  forlod  Gravstedet,  og 
de  gik  ned  ad  Kirkegaardens  Laage  til,  sagde  : 

« Begriber  Du  Bianca,  som  ikke  vilde  med 
herud  i  Dag?  Jeg  troer  ikke,  at  hun  har  været 
ved  Faders  Grav  mere,  end  en  eneste  Gang. » 

«Saa  meget  begriber  jeg,»  svarede  Moster  Si- 
bylle, <at  Bianca,  som  saa  mange  andre  unge  Piger 
i  vore  Dage,  er  bleven  til  et  stakkels  Nervedyr. 
Jeg  havde  hende  for  i  Morges  og  spurgte  hende, 
hvad  der  gik  af  hende,  siden  hun,  der  dog  elskede 
sin  Fader  saa  høit,  ikke  vilde  gaae  med  til  hans 
Grav  paa  hans  Fødselsdag ,  og  hvad  troer  Du ,  at 
hun  svarede  ?  At  hun  ikke  kunde  taale  at  tænke 
paa  Døden  !  Døden  og  Alt ,  som  mindede  hende 
om  den,   gjorde  hende  syg,   sagde  hun.  > 

<Ja,»  svarede  Ellinor,  «det  har  hun  sagt  lige 
siden  den  Nat,  da  Fader  døde,  og  hun  var  alene 
hos  ham ;  hun  siger,  at  det  var  meget  slemt,  og 
at  hun  ikke  kan  taale  at  tænke  derpaa. » 

« Hvorfor  kaldte  hun  da  ikke  paa  os  Andre, 
da  det  knebr,  udbrød  Sibylle  Hirt  heftigt.  <Jeg 
skulde  have  staaet  ved  Din  Faders  Leie  i  hans 
Dødsstund,  jeg  vilde  saamænd  ikke  tabt  Hovedet 
og  skreget  op,  som  Christen  siger,  at  hun  gjorde. 
Havde  jeg  havt  nogen  Anelse  om,  at  Enden  var 
saa  nær,  skulde  jeg  nok  bleven  paa  min  Post ; 
men  jeg  havde  vaaget  i  fire  Nætter  og  kunde  ikke 
mere.  Nu  angrer  det  mig  bittert ;  det  vilde  have 
været  mig,  vistnok  en  smertelig,  men  dog  dyrebar, 
Erindring  at  have  lukket  Din  kjære  Faders  Øine.» 

Hun  sagde  dette  med  Lidenskab  og  et  svær- 
meriskt  Blik.  Der  viste  sig  atter  dette  Glimt  af 
Forundring  i  Ellinors  Øine ,  som  havde  ladet  sig 
see,  da  Moster  Sibylle  oppe  ved  Graven  bebrejdede 
hende,  at  hun  havde  kaldet  sin  Fader  « stakkels  ; 
hun  blev  atter  stum  og  saae  ned  for  sig  med  et 
Smiil ;  thi  hvor  barnagtig  hun  end  var,  saa  havde 
hendes  kvindelige  Instinkt  dog  for  længe  siden 
aabnet  hendes  Øine  for  den  Kjendsgjerning ,  at 
hendes  Mosters  Følelser  for  hendes  Fader  meget 
lignede  en  brændende  Kjærlighed. 

Deri  tog  hun  ikke  feil.  Sibylle  Hirt  havde 
elsket  Henrik  Flemming  fra  første  Færd  af;  det 
havde  været  hende  en  bitter  Skuffelse,  at  han  havde 
foretrukket    hendes    yngre    og  smukkere  Søster  for 

hende.  Hun  havde  meent  og  mente  endnu,  at  han 
havde  grebet  feil ;  nu  og  da  viste  denne  mørke 
Plet  paa  hendes  Sjæl  sig,  hendes  strenge  Bedøm- 
melse af  hendes  afdøde  Søster,  hendes  Fortrydelse 
over,  at  Søsteren  ikke  havde  forstaaet  sin  Mand, 
ikke  formaaet  at  hæve  sig  op  til  ham,  ikke  for- 
staaet at  tage  ham  paa  den  rette  Maade. 

Naar  dette  kom  frem,  saa  vakte  det  Døtt renes 
Vrede,  og  de  værgede  for  deres  kjære  Moders 
Minde.  De  erkj endte  begge,  at  de  skyldte  deres 
Moster  Taknemmelighed  for  den  moderlige  Omhu, 
hun  havde  viist  dem  fra  den  Dag  af,  da  hun  paa 
deres  Faders  Indbydelse  var  kommen  til  Lendum- 
gaard  og  havde  paataget  sig  at  styre  hans  Huus ; 
men  hun  sank  i  deres  Agtelse  fra  det  Øieblik  af, 
at  de  fik  Øinene  op  for,  hvorledes  det  saae  ud  i 
hendes  Hjerte,  og  de  vare  ikke  tilbøielige  til  at 
beundre  den  sjeldne  Trofasthed,  hvormed  Sibylle 
Hirt  trods  alle  Skuffelser  havde  bevaret  sin  Ung- 
doms første,  sit  Livs  eneste  Kjærlighed.  Aldrig 
havde  hun  sagt  et  bittert  Ord  om  Henrik  Flem- 
ming. Uagtet  han  aldrig  havde  gjengjeldt  hendes 
Følelser,  ja  maaskee  ikke  engang  vidst,  at  de  vare 
til,  var  han  dog  vedbleven  at  være  hendes  Livs 
Afgud,  og  var  det  vel  snarest  i  endnu  høiere  Grad 
nu,  efter  hans  Død,  da  han  stedse  stod  for  hende 
i  en  forklaret  Skikkelse. 

Tanken  om  Moster  Sibylles  ubehagelige  Præ- 
tensioner i  den  Retning  gjorde  P211inor  kruset  i 
Hovedet.     Hun    slog    med  Nakken    og   gik  hurtigt 

hen  ad  Landeveien,  som  de  nu  havde  naaet,  da 
Moster  Sibylles  Stemme  lød  skarpt  bag  hende  og 
sagde  : 

« Løb  dog  ikke  saadan !  Jeg  taber  Veiret. 
Hvad  jeg  vilde  sige  —  hvis  det  ikke  bliver  bedre 
med  Bianca,  saa  sender  jeg  Bud  efter  Doctoren 
og  lader  ham  give  hende  nogle  Jernpiller,  eller 
noget  andet  af  dette  nervestyrkende  Stads,  som  vi 
i  mine  unge  Dage  ikke  kj endte  og  aldrig  trængte 
til;  hun  saae  elendig  ud  i  Morges  og  var  saa  hvid 
i  Ansigtet  som  en  kalket  Væg. » 

« Skriv  til  Albert, »  sagde  Ellinor,  «og  bed 
ham  see  ud  til  hende !» 

«Saamænd,v  svarede  Moster  Sibylle,  «naar 
han  er  her,  faaer  hun  dog  Couleur  i  Kinderne ; 
men  sidste  Gang  blev  det  ellers  ikke  til  det  Gode-, 
ogsaa  hendes  Kjæresteglæder  forbittres  hende  ved 
de  mange  sære  Indfald,  hun  har. » 

«Hvad  var  der  da  egentlig  i  Veien?»  spurgte 
Ellinor,  «jeg  mærkede  jo  nok,  at  der  var  en 
Kurre  paa  Traaden,  men  jeg  kunde  ingen  For- 
klaring faae  af  Bianca. » 

«Aa, »  svarede  Sibylle  Hirt  med  et  foragteligt 
Smiil,  «det  var  ikke  Andet,  end  at  hun  vil  have 
Lendumgaard  solgt!  Hun  holder  ikke  af  at  være 
her  —  hvad  synes  Du?» 

<  Det  maa  jeg  da  have  en  Stemme  med  i,> 
sagde  Ellinor  med  Selvfølelse. 

«Naturligviis,  >  svarede  Moster  Sibylle,  <og 
naar  hun  ikke  vilde  rykke  ud  med  Sproget  til  Dig, 

saa  kan  Du  deraf  skjønne,  at  hun  indseer,  at  hun 
ikke  kan  drive  sin  Krig  igjennem.  At  tænke  sig, 
at  hun  kaster  Vrag  paa  sit  Fædrenehjem  og  paa 
en  Ejendom,  som  Lendumgaard,  hvis  Herligheder 
der  ikke  er  Mage  til  i  hele  Amtet!  Albert  Leo 
er  nu  heldigviis  en  fornuftig  Mand;  han  vil  aldrig 
gaae  ind  paa  saa  vild  en  Idee,  og  han  har  Been 
i  Næsen;  Bianca  løber  ikke  med  ham;  blot  jeg 
kunde  sige  det  Samme  om  Fjelstrup!  Veed  Du 
hvad,  Ellinor, »  vedblev  hun  efter  et  Øiebliks  Pause 
og  i  en  tøvende  Tone,  «det  undrede  mig  i  Grunden 
lidt,  at  Din  Fader  valgte  Fjelstrup  til  Curator  for 
Eder. » 

« Hvorfor  det,»  udbrød  Ellinor  og  saae  op; 
« Fjelstrup  er  en  herlig  Mand  og  var  Fader  umaade- 
lig  hengiven. » 

« Sandt  nok,»  svarede  Sibylle  Hirt  forbeholdent 
og  lige  som  med  et  Spor  af  Jalousi  i  Tonen, 
«men  Fjelstrup  er  trods  al  sin  Elskværdighed 
holdningsløs,  og  han  nyder  ingen  videre  Anseelse; 
han  er  heller  ikke  nogen  dannet  Mand.  Jeg  havde 
unegtelig  ventet,  at  Din  kjære  Fader  vilde  truffet 
et  andet  Valg,  for  Exempel  Kammerherre  — .» 

I  det  Samme  lød  der  Vognrummel  bag  dem, 
saa  Sibylle  Hirt  pludseligt  brød  af,  vendte  sig  om 
og  til  sin  Overraskelse  saae,  at  den  Mand,  hun 
havde  været  i  Færd  med  at  bryde  Staven  over, 
var  lige  i  Hælene  paa  hende.  Ja,  det  lignede  ham, 
at  komme  farende,  naar  man  mindst  ventede  ham; 
havde  han  havt  nogen  fim  Følelse ,  vilde  den  sagt 

ham,  at  han  netop  ikke  burde  komme  paa  denne 
Dag  for  at  gjesterere  paa  Lendumgaard  fra  den 
tidlige  Morgenstund. 

Nu  holdt  Vognen ;  en  graa ,  bulet  Hat  blev 
svinget  og  en  fuldtonende  Røst,  som  havde  en 
sympathetisk  og  hjertelig  Klang,  tilraabte  dem  sit: 
Godmorgen  !  Jo ,  det  var  Niels  Fjelstrup  i  egen 
Person ,  generende  ligefrem ,  ubehagelig  sikker  paa 
at  være  velkommen ;  han  lignede  rigtignok  ikke 
en  Kammerherre,  allermindst  den  fine  Kammer- 
herre Helmstedt,  til  hvem  Sibylle  Hirt  nylig  havde 
sigtet ,  og  som  i  hendes  Tanker  vilde  været  et 
Mønster  paa  en  Curator ;  men  trods  disse  antipa- 
thiske  Følelser,  gjengjeldte  hun  dog  Niels  Fjelstrups 
Morgenhilsen  med  et  Smiil,   og  da  han  sagde  : 

«Kan  De  see,  at  vi  huskede  Dagen!  Vi  komme 
fra  Kirkegaarden ;  min  Kone  var  derinde  og  lagde 
en  Krands  paa  Graven »,  svarede  hun: 

«Det  var  smukt  af  Dem! 

Men  Ellinor  var  allerede  ved  Vognen  og  tryk- 
kede Niels  Fjelstrups  Hustrues,  Fru  Evas,  Haand. 
Det  var  et  varmt  Haandtryk,  hun  fik,  og  et  Smiil 
som  en  Solstraale  lyste  hende  i  Møde  fra  hendes 
moderlige  Venindes  smukke,  livsglade  Ansigt.  Man 
skulde  ikke  ved  at  see  Fru  Eva  gjette,  at  hun  var 
sex  og  fyrgetyve  Aar,  kun  fjorten  Aar  yngre  end 
hendes  Ægtefælle  og  Moder  til  sex  Børn ;  men 
Niels  Fjelstrups  eget  djærve  Aasyn  havde  det 
samme  Præg  af  Livsglæde;  kun  tydede  Blikket  i 
hans    livlige,    udtryksfulde    blaae  Øine    paa  mindre 

Bianca.  2 

Sindsligevægt  og  paa  et  mere  sangvinsk  Tempe- 
rament. 

Der  var  imidlertid  en  tredie  Person  paa  Vog- 
nen, en  ung  Mand,  som  sad  ved  Siden  af  Fru  Eva; 
thi  Niels  Fjelstrup  var  selv  Kudsk.  Han  lod  Pid- 
sken  synke,  vendte  sig  om  og  forestillede  den 
Fremmede,  idet  han  sagde  : 

«Hr.  Richard  Astrup,  vor  Gjest  nu  allerede  i 
en  Uge.  Han  er  paa  Reise  for  at  see  sig  om,  og 
jeg  stod  paa,  at  han  ikke  burde  forlade  Elkjær 
uden  at  have  seet  det  Bedste  og  Skjønneste,  vi 
have  her  paa  Egnen,  nemlig  Lendumgaard. » 

«Hr.  Astrup  skal  være  os  velkommen, »  sva- 
rede Frk.  Sibylle  stift  og  formelt,  idet  hun  tog 
den  unge  Fremmede  skarpt  i  øiesyn. 

Han  syntes  temmelig  forlegen,  saae  først  paa 
Ellinor,  saa  paa  Sibylle  med  et  spændt  Blik  og 
skiftede  Farve,  idet  han  hilste.  Dog  hilste  han 
med  Belevenhed;  han  var  net  klædt;  men  der  var 
dog  noget  Jevnt,  Fordringsløst  ved  hans  Ydre,  og 
hans  sunde,  solbrændte  Ansigtsfarve  tydede  paa, 
at  han  var  Landmand.  Hans  Ansigtstræk  vare 
temmelig  regelmæssige,  Udtrykket  i  hans  store 
mørkegraae  Øine  blidt,  frygtsomt,  næsten  barnligt, 
og  hans  smukke,  silkebløde,  brune,  krøllede  Haar 
var  ganske  i  Harmoni  dermed. 

Ellinor  følte  sig  underlig  berørt,  da  han  nu 
atter  fæstede  sit  Blik  paa  hende  og  denne  Gang 
mere  vedholdende.  Nu  syntes  hun,  at  det  første 
Indtryk    af    Barnlighed  var  veget    for    et   andet  og 

dybere.  Hun  blev  lidt  rød,  trak  Øinene  til  sig  og 
vendte  sig  brat  fra  Vognen,  som  om  hun  var  ær- 
gerlig over,  at  Synet  af  den  unge  Fremmede  havde 
betaget  hende  og  bragt  hende  ud  af  Fatning. 

:<Kjør  nu  op  paa  Gaarden,  sagde  Frøken  Si- 
bylle; «vi  skyde  Gjenvei  ad  Stien  og  ville  maaskee 
være  der,  før  De.» 

«Vel,  vel  N  raabte  Fjelstrup,  slog  et  Smæk 
med  Tungen,  og  hans  raske  Heste  satte  sig  i  Be- 
vægelse, mens  Sibylle  Hirt  og  Ellinor  Flemming 
forlode  Landeveien  og  gik  videre  ad  den  smukke 
Sti ,  som  fra  Lendum  By  over  Markerne  førte  til 
Lendumgaards  Have.  Ellinor  vendte  sig  dog  een 
Gang  om  og  saae  efter  Vognen  ;  hun  havde  den 
Ærgrelse,  at  Hr.  Astrup  gjorde  lige  som  hun;  han 
havde  ogsaa  vendt  sig  om  og  saae  efter  hende, 
saa  at  deres  Blikke  endnu  engang  mødtes. 


ANDET  KAPITEL. 


I  Niels  Fjelstrups  Lovpriisning  af  Lendumgaard 
var  der  ingen  Overdrivelse,  det  skjønnede  Richard 
Astrup  mere  og  mere,  jo  nærmere  han  kom  det 
smukke  Herresæde.  Han  havde  allerede  beundret 
den  Strækning  af  Lendumgaards  prægtige  Skove, 
som  de  vare  kjørte  igjennem  paa  Veien  fra  Elkjær, 
inden  de  naaede  Lendum  By.  Nu  havde  han  den 
frodige  Græsvegetation  og  den  mørkegrønne,  alle- 
rede høie  og  bølgende  Rug  paa  Gaardens  Marker 
for  Øie  og  maatte  indrømme  Niels  Fjelstrup,  som 
ideligt  opfordrede  ham  til  at  beundre,  at  alt  dette 
vidnede  om  en  ualmindelig  frugtbar  Jordbund  og 
en  usædvanlig  høi  Kultur. 

«Men  bi  nu,  indtil  vi  komme  op  paa  Gaardenb 
sagde  Fjelstrup  begeistret,  idet  han  slog  et  Knald 
med  Pidsken,  og  hans  to  Brune  med  Lynets  Fart 
førte  den  lette  Vogn  ind  i  den  brede,  skjønne 
Lindcallce,  som  førte  op  til  Hovedbygningen,  hvis 
røde  Facade  de  allerede  skimtede. 

Niels  Fjelstrup  havde  ikke  behøvet  at  opildne 
sin  Gjests  Begeistring.  Han  forstod  sig  paa  de 
Ting  og  kunde  lige  saa  godt,  som  hans  Vært, 
vurdere  en  Skovbestand,  Græs,  Korn  og  Kvæg. 
I  en  heel  Uge  havde  han  hver  Dag  maattet  høre 
om  Lendumgaard,  dens  Vidundere  og  de  to  unge, 
elskværdige  Eierinder  af  den  hele  Herlighed.  Han 
havde  været  en  taknemmelig  Tilhører  og  syntes 
levende  at  interessere  sig  for  dette  i  hans  venlige 
og  livlige  Værts  Mund  uopslidelige  Emne ;  men  da 
det  kom  til  Stykket,  og  Niels  Fjelstrup  vilde  gjøre 
Alvor  af  sin  gjentagne  Gange  bebudede  Hensigt, 
at  kjøre  ham  til  Lendumgaard,  for  at  han  selv 
kunde  see,  saa  havde  han,  som  Fjelstrup  udtalte 
det  for  sin  Hustru,  trykket  sig  som  en  Hare,  und- 
skyldt sig  med,  at  han  ikke  var  vant  til  at  færdes 
i  de  Stores  Huse,  og  at  han  frygtede  for,  som  en 
Vildfremmed,  at  komme  til  Uleilighed,  da  Familien 
havde  Sorg ;  men  Niels  Fjelstrup  havde  med  sit 
muntre  Lune  feiet  alle  disse  Indvendinger  til  Side, 
han  havde  maattet  give  sig,   og  nu  var  han  der. 

Vognen  rullede  omkring  Springvandet  i  Gaar- 
den  og  holdt  ved  den  smukke  Steentrappe.  Stald- 
karlen kom  løbende  for  at  tage  mod  Hestene,  men 
ellers  viste  der  sig  Ingen.  De  stege  af  Vognen, 
og  mens  Fru  Eva  gik  op  for  at  søge  Bianca  Flem- 
ming ,  blev  hendes  Mand  staaende  med  Richard 
Astrup,  for  at  denne  kunde  betragte  og  beundre 
Hovedbygningen,  hvis  skjønne  Fagade  havde  viist 
sig  saa  imponerende  for  dem,   da  de  fra  Lindealleen 

kjørte  ind  paa  den  store  aabne  Plads  omkring 
Springvandet. 

Det  var  en  anseelig  Bygning  paa  to  Etager, 
opført  af  røde  Muursteen  i  Renaissance-Stilen  med 
Sandsteenscarnisser  og  Indfatninger  til  Vinduerne  ; 
den  havde  et  høit  Taarn  ved  den  ene  Gavl,  et 
lavere  ved  den  anden.  Dimensionerne  vare  store, 
Forholdene  skjønne,  der  var  ingen  Overlæsning  med 
Zirater.  Bygningen  gjorde  et  løftende  Indtryk  ved 
sin  ædle  Simpelhed,  uagtet  der  kunde  indvendes 
imod  den,  at  Stilen  ikke  var  correkt  holdt. 

Richard  Astrup  reiste  imidlertid  ingen  Indven- 
dinger; han  stod  stum  og  hensunken  i  Betragtning; 
endelig  sagde  han  : 

<Hvor  gammelt  er  dette  skjønne  Slot?»' 

« Rigtig !»  udbrød  Fjelstrup  fornøiet,  «der  sagde 
De  i  eet  Ord  mere,  end  De  kunde  sagt  i  en  lang 
Lovtale  ;  det  er  intet  Huus,  men  et  Slot,  og  som 
det  staaer  der,  er  det  Bygherrens  eget  Værk;  thi 
uagtet  en  Architect  leverede  Tegningen,  forandrede 
Flemming  den  efter  sit  eget  Hoved,  og  trods  Alt, 
hvad  de  Kyndige  snakke  om  Stilen,  saa  er  det  dog 
vist,  at  det  er  en  deilig  Bygning,  og  at  man  ikke 
kan  see  sig  mæt  paa  den  ;  men  det  er  sandt,  De 
spurgte,  hvor  gammelt  Huset  er?  Akkurat  lige  saa 
gammelt,  som  jeg  er  her  paa  Egnen,  nemlig  ti 
Aar.  Det  blev  fuldført  samme  Aar,  jeg  kjøbte 
Elkjær  og  flyttede  hertil,  og  det  blev  indviet  just 
paa  denne  Dag,  Flemmings  Fødselsdag,  ved  et 
fyrsteligt  Gilde,    det    første,    jeg  var    med   til   paa 

Lendumgaard ;  og  havde  De  været  med  til  det, 
vilde  De  gjort  store  Øine.  Ingen  Mand,  jeg  har 
kjendt,  forstod  at  give  den  store  Herre  og  den 
elskværdige  Vært,  som  Henrik  Flemming;  men 
hvad  forstod  han  ikke  ? » 

De  gik  nu  op  ad  Trappen,  Niels  Fjelstrup 
aabnede  den  svære ,  skjønt  udskaarne  Egetræes 
Dør,  og  de  traadte  ind  i  Forhallen.  Uagtet  Ri- 
chard Astrup  var  forberedt  paa  at  see  noget  Skjønt, 
følte  han  sig  dog  overrasket  og  standsede  brat ; 
han  havde  ikke,  det  han  mindedes,  seet  noget 
Lignende.  Hallens  ualmindelige  Høide,  de  skjønne 
Egetræes  Paneler  med  deres  udskaarne  Zirater  og 
de  deri  indfattede  Malerier,  det  udskaarne  Loft  med 
sine  forgyldte  Zirater,  de  to  mægtige  Kandelabre, 
som  stode  ved  Indgangsdøren  til  Salen,  det  magiske 
Lys  gjennem  de  farvede  Ruder,  alle  Enkelthederne 
samlede  sig  til  eet  skjønt  og  harmonisk  Hele  og 
gjorde  et  overvældende  Indtryk.  Der  fandtes  ingen 
vanzirende  Knager  til  at  hænge  Tøi  paa,  thi  Gar- 
deroberne vare  i  to  mindre  Cabinetter  til  begge 
Sider,  blot  to  Bænke  af  smukt  udskaaret  Egetræ 
og  ganske  svarende  til  Panelernes  Stiil.  Intet  for- 
styrrede Virkningen,  og  den  blev  for  Richard 
Astrups  Vedkommende  endogsaa  uventet  stærk,  thi 
han  blev  ganske  bleg. 

c  Ikke  sandt,  sagde  Niels  Fjelstrup,  (det  er 
lige  som  om  man  traadte  ind  i  en  Kirke?  Der  er 
dem,  der  mene,  at  denne  Forhal  er  for  høitidelig 
og  skjøn  som  Indgang  til  et  Privathuus :  men  deilig 

er  den,  og  hvor  stor  Fortjeneste  end  de,  der  fore- 
stod Arbeidet,  have  af  Udførelsen  i  Enkelthederne, 
saa  er  Ideen  dog  ogsaa  her  Henrik  Flemmings .  og 
Æren  hovedsagelig  hans.» 

«I  Sandhed^  udbrød  Richard  Astrup  med 
usikker  Røst,  som  om  han  følte  sig  stærkt  rystet, 
«han  maa  have  været  en  ualmindelig  Mand!» 

Niels  Fjelstrup  saae  overrasket  paa  sin  unge 
Ven.  Vistnok  vare  disse  Ord  som  talte  ud  af  hans 
eget  Hjerte,  men  den  stærke  Sindsbevægelse,  hvori 
de  bleve  sagte,  forundrede  ham. 

De  gik  nu  ind  i  den  store  Havesal.  Dens 
Rummelighed,  Høide  og  rige  Udstyrelse  svarede 
ganske  til  de  Forventninger,  Forhallen  havde  vakt. 

«Her  seer  De  Riddersalen,);  sagde  Niels  Fjel- 
strup saa  stolt,  som  om  det  var  hans  eget  Huus, 
han  viste  frem,    <og  der  har  De  Ridderen  selvU 

Med  disse  Ord  pegede  han  paa  et  stort  Maleri, 
som  hang  paa  Sidevæggen  ;  det  var  Henrik  Flem- 
mings Portrait  i  Legemsstørrelse.  Hans  anseelige 
Skikkelse  var  afbildet  i  Jagtdragt,  med  Bøssen  over 
Skulderen,  staaende  i  den  grønne  Skov. 

«Ja,  ja,»  sagde  Niels  Fjelstrup,  «det  ligner 
ham  paa  et  Haar,  men  han  seer  noget  barsk  ud 
og  har  ikke  det  elskværdige  Smiil,  der  klædte  ham 
saa  godt.  Det  er  egentlig  underligt,  at  han  lod 
sig  male  i  Jagtdragt,  for  nogen  passioneret  Jæger 
var  han  ikke  ;  men  det  kunde  komme  over  ham, 
især  naar  han  fik  disse  mærkværdige  Anfald  af 
Tungsind,    der    undertiden    plagede  ham.      Saa  tog 

han  Bøssen  paa  Nakken,  gik  ud  i  Skoven  og  blev 
borte  til  den  mørke  Nat. » 

Richard  Astrup  stod  og  betragtede  Portraitet. 
De  regelmæssige,  faste  Træk  og  de  kolde,  graae 
Øine,  som  stirrede  paa  ham  med  et  mørkt,  bydende 
Blik,  syntes  at  fængsle  ham  dæmonisk,  og  han 
kunde  længe  bleven  staaende  paa  samme  Plet,  hvis 
ikke  den  klirrende  Havedør,  som  blev  aabnet,  havde 
vækket  ham  af  hans  Grublen. 

Det  var  Sibylle  Hirt  og  Ellinor,  der  traadte 
ind  fra  Haven,  den  Sidste  blussende  af  den  hurtige 
Gang.  Hun  hilste  blot  flygtigt  paa  Herrerne  og 
gik  raskt  gjennem  Salen  ud  i  Forhallen,  idet  Ri- 
chard Astrup  fulgte  hendes  lette  Skikkelse  med 
Øinene,  men  Frk.  Sibylle  tøvede  et  Øieblik  og 
sagde : 

«Naa,  saa  De  kom  dog  først !  Men  hvor  er 
Deres  Kone?» 

«Her  er  jeg  saamænd,»  sagde  Fru  Eva,  som 
i  det  Samme  smilende  traadte  ind  fra  Dagligstuen. 
«Vi  fandt  Huset  tomt ;  Bianca  er  gaaet  ud  at 
spadsere. » 

«Hun  kommer  vist  snart, »  svarede  Frk.  Si- 
bylle, «hun  pleier  ikke  at  gaae  lange  Toure;  men 
gaa  nu  med  mig  op  paa  mit  Værelse  og  lad  os 
hvile  os  et  Øieblik  der.  Vi  spise  Frokost  om  en 
halv  Time,»  føiede  hun  til,  idet  hun  vendte  sig  til 
Herrerne  og  gik  derpaa  med  Fru  Eva. 

«Død  og  Pine,  det  er  sandt,  udbrød  Niels 
Fjelstrup,    da  Damerne    havde  fjernet  sig,     <der  er 

Noget,  jeg  nødvendigviis  skal  tale  med  Star  om  ; 
det  er  Godsforvalteren.  Jeg  vil  nytte  Tiden  og 
løber  et  Øieblik  over  til  ham.  Lad  imens,  som  om 
De  var  hjemme  ;  gaae  ind  i  Dagligstuen,  eller  see 
Dem  om  i  Haven;  jeg  skal  snartvære  her  igjen!» 

Richard  Astrup  valgte  det  sidste  Alternativ ; 
han  gik  ud  i  Haven  og  vandrede  med  sænket  Ho- 
ved og  i  dybe  Tanker  henad  en  gruusbelagt  og 
smukt  revet  Gang,  som  førte  ind  i  et  Buskads.  Han 
offrede  hverken  de  smukke  Anlæg,  eller  det  rige 
Flor  af  Foraarsblomster,  et  Blik  og  befandt  sig, 
uden  at  vide  hvorledes  han  var  kommen  derhen,  i 
en  smuk  Allee  af  Lindetræer,  hvis  friske,  halvt 
udfoldede  Blade  fyldte  Luften  med  deres  Duft,  da 
en  ung  Dame  fra  en  Sidegang  traadte  ind  i  Alleen 
og  pludseligt  stod  for  ham. 

Han  gjettede  strax,  at  det  maatte  være  Bianca 
Flemming.  Hun  var,  ligesom  hendes  Søster,  klædt 
i  dyb  Sorg;  hun  havde,  ligesom  Ellinor,  en  rank 
Holdning  og  en  yndefuld,  let  Gang,  men  dertil 
indskrænkede  Ligheden  sig  ogsaa.  Hendes  Skik- 
kelse var  mere  udviklet  og  fyldigere,  hendes  An- 
sigtstræk finere  udmeislede.  Hendes  Pande  var 
høiere,  end  Ellinors,  hendes  Næse  ikke  lige,  som 
Søsterens,  men  flint  bøiet,  Læberne  mindre  fyldige 
og  Hagen  havde  en  fastere,  strengere  Form.  Her 
var  nogen  Lighed  med  P'aderen,  hvis  Portrait  Ri- 
chard Astrup  nylig  havde  studeret  saa  grundigt, 
men  dog  erindrede  hun  ham  mere  om  Frøken  Si- 
bylle,  thi  hun  lignede  sin  Moder  meest,    og  denne 

Lighed  viste  sig  ogsaa  i  det  ravnsorte  Haar  og  i 
de  store,  mørkebrune  Øine.  Hendes  Hud  var  blæn- 
dende hvid,  og  den  sorte  Dragt  og  det  sorte  Slør, 
hun  bar  over  Hovedet,  gjorde  hendes  Ansigts  Bleg- 
hed endnu  mere  iøinefaldende. 

Richard  Astrup  tænkte  dog,  at  hendes  Søster 
Ellinor  var  smukkere;  men  alligevel  følte  han  sig 
underligt  greben  af  det  rene ,  sjælfulde  Blik ,  der 
lyste  ham  i  Møde  fra  disse  mørke,  straalende  Øine. 
Det  var  tungsindigt;  der  laae  ligesom  en  dulgt 
Angst  paa  Bunden  af  det;  men  efterhaanden  for- 
andredes Udtrykket.  Hun  saae  ufravendt  og  stud- 
sende paa  ham,  mens  han  hilste,  nævnede  sit  Navn 
og  fortalte,  hvorledes  og  med  hvem  han  var  kommen 
til  Lendumgaard,  indtil  hun  med  et  elskeligt  Smiil, 
der  gav  hendes  Aasyn  en  henrivende  Ynde,  rakte 
ham  Haanden  og  sagde : 

c  De  er  velkommen  !» 

Hendes  Stemme  var  dyb,  fuldtonende  og  havde 
en  sympathetisk  Klang.  Tonefaldet  gav  de  faa  og 
simple  Ord,  hun  udtalte,  en  eiendommelig  Vægt, 
saa  at  han  overrasket  saae  paa  hende.  Det  samme 
elskelige  Smiil  og  velvillige,  men  forskende  Blik 
lyste  ham  i  Møde  og  fuldendte  hans  Forvirring. 

«De  kommer  altsaa  fra  Elkjær,  sagde  hun, 
idet  de  fulgtes  ad  op  ad  Gaarden  til;  «er  De  en 
god  Ven  af  Fjelstrups? 

&Det  tør  jeg  for  saa  vidt  ikke  sige,  svarede 
han,  «som  vort  Bekjendtskab  er  temmelig  flygtigt. 
Jeg  traf  Hr.   Fjelstrup    ved   det   sidste    Landmands- 

møde  og  har  siden  ikke  seet  ham ,  førend  vi  for- 
leden Dag  tilfældigviis  mødtes  paa  Gjestgivergaarden 
i  Dalby.  Jeg  er  nemlig  en  hjemløs  Fugl,  for  Øie- 
blikket  paa  Reise  for  at  see  mig  om  efter  en  Land- 
eiendom.  Hr.  Fjelstrup  indbød  mig  strax  til  sit 
Hjem,  jeg  tog  med  til  Elkjær  og  har  nu  været 
der  i  en  Uge.  Den  Gjestfrihed ,  de  gode  Menne- 
sker have  viist  mig,  er  overordentlig,  og  jeg  har 
aldrig  før  været  i  noget  Huus,  hvor  jeg  har  be- 
fundet mig  saa  vel.» 

«Det  forundrer  mig  ikke  at  høre,»  sagde 
Bianca;  «der  gives  ikke  mange  Mennesker  saa 
elskværdige,  som  min  kjære  Curator  og  hans  Hu- 
stru. Som  de  vise  sig,  saa  ere  de  virkelig,  ja,  de 
vinde  ved  nærmere  Bekjendtskab,  og  er  det  ikke 
meget  sjeldent?»  føiede  hun  til  med  et  tungsindigt 
Smiil. 

«Jo,»  svarede  Richard  Astrup  og  slog  Øinene 
ned  for  det  underligt  dybe  Blik,  som  mødte  hans, 
og  i  hvilket  han  igjen  saae  et  Glimt  af  det,  han 
ikke  ret  vidste,  om  han  skulde  betegne  som  Sorg, 
eller  Angst. 

Under  en  temmelig  afbrudt  Samtale  nærmede 
de  sig  Hovedbygningen;  det  var  hende,  der  holdt 
den  i  Gang,  og  han  forundrede  sig  over  hendes 
Imødekommen  og  Livlighed ;  thi  han  havde  paa 
Elkjær  hørt  saa  meget  om  hendes  Indesluttethed 
Og  den  Ufølsomhed ,  hvori  Sorgen  over  hendes 
Faders   Død  havde  nedsænket  hende. 

I  lun  førte  ham  ikke  til  Hovedindgangen,  men 


29 

til  Verandaen  ved  den  vestre  Gavl ,  gjennem  hvil- 
ken de  kom  ind  i  den  daglige  Spisestue.  De  traf 
de  Andre  samlede  og  i  Færd  med  at  gaae  til 
Bords.  Bianca  bød  Fjelstrup  og  hans  Hustru 
hjerteligt  velkommen  og  sagde  derpaa  med  en 
Livlighed,  som  forundrede  dem  Alle: 

«SomIsee,  opdagede  jeg  Hr.  Astrup  i  Haven 
og  har  allerede  gjort  hans  Bekjendtskab.  Aa,  lad 
mig  lave  Kaffen  i  Dag,  Moster!  Jeg  spiser  dog 
Ingenting,   og  saa  har  jeg  Noget  at  bestille. » 

Det  Smiil,  hvormed  hun  sagde  dette,  mindede 
om  gamle  Dage,  da  hendes  Fader  endnu  var  i 
Live,  hun  selv  lavede  Kaffen  til  ham  og  rakte 
ham  hans  Kop.  Det  var  nu  længe  siden,  at  et 
saadant  Smiil  var  bleven  seet  paa  Biancas  Læber, 
og  at  hun  havde  lagt  nogen  Glæde  for  Dagen  ved 
at  see  et  fremmed  Ansigt.  Sibylle  Hirt  saae  for- 
undret paa  hende  og  sagde: 

«Som  Du  vil,  mit  Barn!  Det  iornøier  mig 
virkelig,  at  Du  igjen  faaer  lidt  Lyst  til  Huus- 
lighed.» 

Richard  Astrup  havde  strax  ved  Indtrædelsen 
følt  sig  slaaet  af  den  forfinede  Smag  og  det  com- 
fortable  Hygge,  som  herskede  ogsaa  i  Udstyrelsen 
af  dette  Værelse.  Bordet  var  overflødigt  besat  og 
skinnede  af  Sølvtøi ;  en  Tjener  i  et  stadseligt  Livrée 
vartede  op,  hurtigt,  belevent  og  i  Taushed.  Det 
var,  ligesom  om  den  afdøde  Eiers  myndige  Aand 
og  strenge  Øie  endnu  hvilede  over  det  Hele,  og 
Maskineriet,    trods   Mesterens   Forsvinden,    gik   sin 

vante  Gang  ved  de  Fjedre,  han  i  levende  Live 
havde  sat  i  Bevægelse.  Dog  havde  Sibylle  Hirt 
nogen  Fortjeneste  deraf;  thi  hun  syntes  at  sætte 
en  Ære  i,  at  Alt  i  Huset  skulde  gaae  ganske,  som 
da  hendes  Svoger  levede.  Hun  holdt  ogsaa  hans 
Arbeidsværelse  ganske  i  samme  Stand,  som  han 
havde  forladt  det,  og  hun  var  i  sit  Indre  fortørnet 
paa  Bianca,  som  ikke  syntes  at  paaskjønne  den 
Pietet,  hun  viste  hendes  Faders  Minde;  men  hvem 
kunde  blive  klog  paa  Bianca? 

Hvad  Richard  Astrup  angaaer,  da  var  hans 
Væsen  forlegent,  som  om  han  befandt  sig  i  en 
uvant  Sfære  og  følte  sig  overvældet  af  den  Luxus, 
der  omgav  ham.  Niels  Fjelstrup  derimod  teede 
sig,  trods  al  sin  Jevnhed,  ganske  som  om  han  var 
hjemme. 

«Det  var  da  ogsaa  fordømt  uheldigt, »  sagde 
han,  «at  Star  skulde  faae  det  Indfald  at  reise  bort 
i  Dag;  han  ventes  ikke  hjem  førend  i  Morgen 
Aften. » 

«Det  tager  jeg  mig  ikke  nær,»  svarede  Fru 
Eva  med  etSmiil;  «saa  beholde  vi  Dig  hos  os  og 
faae  ingen  Rynker  at  see  i  Din  Pande. » 

«Saamænd,»  sagde  Fjelstrup,  «Star  og  jeg,  vi 
komme  jo  altid  op  at  nappes;  jeg  synes  ogsaa, 
at  han  med  Aarene  er  bleven  mere  og  mere  bidsk, 
heelt  umedgjørlig. » 

«De  glemmer, »  sagde  Sibylle  Hirt  tilrette- 
visende,   <at  Star  har  tjent  Familien  med  en  sjelden 

Troskab  næsten  hele  sin  Levetid;  en  gammel  og 
tro  Tjener  maa  man  regne  Noget  til  Gode.» 

«Ogsaa,  at  han  teer  sig  som  Herre  ?»  spurgte 
Fjelstrup.  «At  reise  bort  uden  Varsel  og  det  paa 
en  Mindedag,  som  denne,  der  burde  være  ham 
dyrebar  saa  længe  han  lever,  det  er  rigtignok 
smukt ! » 

«De  har  Ret,»  sagde  Sibylle  angerfuldt,  <det 
var  tankeløst  af  mig  endogsaa  blot  et  Øieblik  at 
glemme  det.» 

«Ja,  hvilken  herlig  Dag  var  denne  ikke  for 
os  endnu  i  Fjor,  >  udbrød  Fjelstrup  bevæget.  « Al- 
drig har  jeg  seet  Flemming  saa  livlig  og  elskvær- 
dig, eller  hørt  ham  tale  saa  skjønt.  Da  stod  han 
for  os  i  sin  fulde  Kraft ;  hvem  skulde  dog  tænkt, 
at  det  lakkede  ad  Enden?  Men  lad  os  holde  fast 
paa  Erindringen  om  ham,  som  han  var  den  sidste 
Fødselsdag!  Husker  De,  Bianca,  hvor  smukt  han 
svarede  paa  den  Skaal,  Kammerherre  Helmstedt 
udbragte  for  Dem  og  Ellinor?) 

Fjelstrup  vendte  sig  om  mod  Kaffebordet,  hvor 
Bianca  nylig  havde  staaet ;  men  Pladsen  var  tom  ; 
hun  havde  forladt  Værelset. 

«Hun  er  væk,^>  udbrød  han;  <jeg  skulde  da 
ikke  have  kyset  hende  af  Stuen  ved  at  tale  saa 
bevægeligt  om  hendes  Fader?) 

« Formodentlig,))  sagde  Sibylle  skarpt;  « Bianca 
taaler  ingen  Ting  mere ;  jeg  forstaaer  mig  ikke  paa 
hende;  jeg  har  opgivet  Evret.  Tænk,  hun  sætter 
aldrig  sin  Fod  i  Havesalen,    og  jeg  troer  Grunden 

er,    at    hendes  Faders  Portrait    hænger  der,    og  at 
hun  ikke  kan  taale  at  see  det.» 

« Herregud,  stakkels  Bianca ! »  udbrød  Fru  Eva; 
«men  det  er  da  Synd  at  blive  vred  paa  hende 
for  det.» 

«Men  De,  Ellinor, »  sagde  Fjelstrup,  «De  er 
ikke  saa  skrøbelig  af  Dem,  vel?  De  kan  med  mig 
glæde  Dem  ved  at  tænke  paa  i  Dag  for  et  Aar 
siden  og  erindre  Deres  Fader,  som  han  den  Dag 
var  ? » 

Ellinor  skiftede  Farve  og  saae  ned  for  sig, 
men  fattede  sig  dog  hurtigt  og  svarede  : 

«Jeg  gjør  mig  Umage  derfor;  men  det  lykkes 
mig  ikke  altid,  for  det  kan  jo  ikke  negtes,  kjære 
Hr.  Fjelstrup,  at  naar  Fader  en  Dag  havde  været 
rigtig  glad,  saa  blev  han  gjerne  forfærdelig  melan- 
kolsk den  næste;  og  det  hændte  netop  i  Fjor; 
men  det  saae  De  ikke  Noget  til. » 

« Jamen  jeg  veed  det  nok,»  svarede  Fjelstrup; 
« men  det  slaaer  jeg  en  Streg  over ;  naar  man  tæn- 
ker paa  sine  kjære  Afdøde,  saa  bør  man  glemme 
de  mørke  Sider  af  deres  Liv  og  blot  huske  de 
lyse.» 

«0g  især,»  udbrød  Moster  Sibylle  med  et 
opadvendt  Blik,  « erindre,  at  hvor  de  nu  ere,  der 
gives  intet  Mørke,  men  kun  Lys,  Herlighed  og 
Glæde  b 

Der  blev  et  Øiebliks  Taushed  i  Stuen  ;  saa 
sagde  Fru  Eva : 

I  [vad  Bianca  angaaér,  saa  er  en  Tanke  falden 

mig  ind,  som  jo  ligger  saa  nær;  hun  har  formo- 
dentlig arvet  sin  Faders  Hang  til  Melankoli ,  og 
det  er  nu  kommet  til  Frembrud. 

«Der  var  Du  klogere,  end  os  Andre,  Eva,> 
sagde  Fjelstrup;  «ja,  saadan  hænger  det  formodent- 
lig sammen.  Blot  jeg  havde  varet  min  Mund  før! 
Hun  saae  mig  ud  til  at  være  i  ualmindelig  godt 
Humeur  i  Dag,  den  kjære,  stakkels  Bianca,  og  nu 
har  jeg  gjort  det  sort  for  hende  igjen!» 

«Det  skal  De  saamænd  ikke  tage  Dem  saa 
nær,»  sagde  Moster  Sibylle.  <^Hvis  De  levede  hver 
Dag  sammen  med  Bianca,  saa  vilde  De  snart  ind- 
see  Umuligheden  af  at  vare  sig.  Bianca  er  for- 
skruet; det  er  saa  mange  unge  Piger  i  vore  Dage. 
Deres  Udvikling  forceres  for  tidligt,  de  læse  for 
meget,  tænke  for  meget,  musicere  formeget;  Hjer- 
nen anspændes  for  stærkt,  og  Legemet  svækkes, 
just  mens  det  skulde  have  Ro  til  at  udvikle  sig ; 
det  Samme  kan  da  ellers  siges  om  Drengene.  Et 
Barn,  som  er  tolv  Aar  gammelt,  har  jo  læst  flere 
Romaner,  end  et  voxent  Menneske  paa  tyve  i  min 
Ungdom.  Bianca  har  slugt  en  umaadelig  Mængde 
Bøger. » 

«Aa,  det  har  hun  saamænd  ikke  taget  Skade 
af, »  svarede  Fru  Eva.  c  Hun  har  ikke  noget  svagt 
Hoved  ;  hun  læser  heller  ikke  i  Flæng ;  hvem  der 
vidste  saa  meget,  som  hun  !  Hvor  mange  Kilder 
til  Nydelse  har  hun  ikke  i  sine  Kundskaber!  Naar 
jeg  hører  Bianca   tale   med  lærde  Folk,  saa  skam- 

mer   jeg    mig    over,    saa    uvidende    jeg    er,    kjære 
Frøken  Hirt ! » 

«Du  er  klog  nok,  som  Du  er,  >  svarede  Fjel- 
strup humoristiskt ;  « vidste  Du  saa  meget,  som 
Bianca,  saa  vilde  der  intet  Udkomme  være  med 
Dig,  og  Dit  Selskab  vilde  ikke  falde  i  min  Smag; 
med  mindre  Du  kunde  bære  Dig  ad  som  hun,  der 
aldrig  praler  med  sine  Kundskaber;  men  jeg  maa 
ellers  give  min  Kone  Ret,,  vedblev  han,  idet  han 
vendte  sig  til  Sibylle  Hirt,  «jeg  har  aldrig  mærket 
til  nogen  Forskruethed  hos  Deres  Søsterdatter,  men 
kun  ved  enhver  Leilighed  seet,  at  hendes  Evner 
paa  det  Skjønneste  ere  udviklede.  Hun  er  ualmin- 
delig begavet,  det  er  Tingen,  og  hvor  Evnerne  ere 
der,  bør  de  tilfredsstilles  ved  at  bruges.  > 

Richard  Astrup  havde  forholdt  sig  ganske  taus 
under  Maaltidet ;  han  lod  til  at  være  forstemt,  og 
det  var  ham  aabenbart  en  Lettelse,  da  Alle  reiste 
sig,  og  de  gik  ind  i  Dagligstuen. 

Der  fandt  de  Bianca;  hun  stod  ved  det  aabne 
Vindue  og  stirrede  ud  i  Haven ;  men  da  hun  vendte 
sig  og  saae  Astrup,  nærmede  hun  sig  ham  strax, 
og  kort  efter  sade  de  fordybede  i  Samtale  ved  det 
runde  Bord,  som  stod  midt  i  Stuen,  bedækket  med 
Bøger,  Billedværker  og  Aviser.  Hun  mærkede  til 
sin  Glæde,  at  han  var  vel  bevandret  i  den  skjønne 
Literatur;  men  han  havde  et  Fortrin  for  hende, 
han  havde  reist  og  seet  fremmede  Lande.  Det 
kom  for  Dagen,  da  de  talede  om  den  engelske 
Romanliteratur,  især  om  Walter  Scott.    Han  havde 

været  paa  Sir  Walters  skjønne  Herresæde,  Abbots- 
forth,  og  seet  mange  af  de  Egne,  som  ere  Skue- 
pladse  for  Handlingen  i  hans  Romaner. 

Derom  fortalte  han  saa  livligt,  naturligt  og 
smukt,  at  Ellinor  følte  sig  draget  ind  i  Trylle- 
kredsen.  Hun  satte  sig  ved  Biancas  Side,  hørte  til 
i  Taushed,  og  begge  vare  de  saa  fængslede  af  det 
Maleri,  Richard  Astrups  Skildringer  oprullede  for 
deres  Indbildningskraft,  at  de  afslog  at  følge  med 
de  Andre  ned  i  Hønsegaarden,  som  levende  interes- 
serede Eva  Fjelstrup,  hvorfor  hun  sjeldent  undlod 
at  besøge  den,   naar  hun  kom  til  Lendumgaard. 

« Hønsehuset  er  Pinedød  værd  at  see,  et  reent 
Palais ,  ;  sagde  Fjelstrup ;  « og  der  skal  De  see 
Racer,   Astrup ! » 

De  ere  væk,   i  Skotland,  lad  dem  blive  der!  > 
sagde  Sibylle  Hirt,  og  saa  gik  de. 

Ja,  de  vare  i  Skotland;  men  hvor  interessant 
end  denne  Reise  i  Tankerne  var,  saa  var  det  dog 
især  Fortællerens  Personlighed,  som  gav  Reisen 
dens  Ynde.  Hans  milde,  rolige  Væsen  virkede  vel- 
gjørende  paa  Bianca  og  paa  Ellinor  med  stedse 
stærkere  dragende  Magt.  Efterhaanden  som  hans 
Forlegenhed  tabte  sig,  kom  det  for  Dagen,  at  der 
bag  hans  Fordringsløshed  stak  alt  Andet,  end  Tom- 
hed, og  da  de  en  halv  Time  efter  spadserede  sam- 
men i  Haven,  gik  Samtalen  saa  livligt  mellem  dem, 
som  om  de  havde  været  gamle  Venner. 

Da  de  havde  naaet  et  Lysthuus  i  Udkanten 
af  Haven  og  taget  Plads  der,    bleve  de  forstyrrede 

af  Tjeneren ,  som  søgte  Frøken  Bianca  for  at  lade 
hende  vide,  at  en  fattig  Kone,  som  hun  selv  havde 
bestilt  op  paa  Gaarden  for  at  give  hende  noget 
Tøi,  var  kommen.  Bianca,  som  aldrig  forsømte 
sine  Godgjørenhedspligter,  og  som  selv  vilde  tale 
med  Konen,  gik,  fulgt  af  Tjeneren,  og  saaledes 
bleve  Ellinor  og  Richard  alene. 

Det  var  besynderligt,  som  Samtalen  nu  med 
Et  gik  i  Staa;  det  var  vel  den  bortgaaende  Bianca, 
der  havde  været  Sjælen  i  den.  Ellinor  sad  med 
Haanden  under  Kinden,  lænet  til  Lysthusets  Bord 
og  saae  drømmende  ud  over  Egnen,  thi  der  var 
fra  dette  Sted  en  smuk  Udsigt ;  Richard  sad  forover 
bøiet  og  tegnede  i  Jorden  med  sin  Stok.  Endelig 
saae  han  op  og  sagde  : 

<,Frøken  Flemming,  tør  jeg  gjøre  Dem  et 
Spørgsmaalr  Jeg  sidder  her  og  grubler  over  No- 
get, jeg  ikke  forstaaer;  det  er  Deres  elskværdige 
Søster,  jeg  tænker  paa.  Paa  Elkjær  hørte  jeg  saa 
Meget  om  hendes  utrøstelige  Sorg,  hendes  Tung- 
sindighed og  Indesluttethed ;  og  hvad  der  passerede 
ved  Frokostbordet  viser  jo  ogsaa,  at  Fjelstrups 
have  Ret  i,  hvad  de  fortalte  mig  om  hende.  Og- 
saa gjorde  hun  i  det  første  Øieblik,  jeg  saae  hende, 
et  Indtryk  paa  mig,  der  svarede  til  den  Forestilling, 
jeg  havde  dannet  mig  om  hende  -  -  maaskee  ogsaa 
et  Par  Gange  senere;  men  det  har  dog  kun  været 
som  en  hurtigt  forbifarende  Skygge;  thi  hvor  livlig 
og  meddelsom  har  hun  ikke  ellers  hele  Tiden  væ- 
ret !    Aldrig  før  er  jeg  saa  hurtigt  bleven  bekjendt 

med  noget  Menneske,  eller  har  strax  faaet  en  saa 
velgjørende  Følelse  af  Hjemlighed,  som  i  hendes 
Selskab.  Jeg  kan  ikke  rime  det  Ene  sammen  med 
det  Andet. » 

Ellinor  saae  overrasket  paa  ham.  Det  forekom 
hende  besynderligt,  egentlig  lidt  nærgaaende,  at 
han  efter  faa  Timers  Bekjendtskab  gjorde  hende  et 
Spørgsmaal  af  den  Art.  Rigtignok  havde  den 
Hjertelighed  og  Imødekommen,  Bianca  havde  viist 
ham,  været  paafaldende  og  havde  ikke  overrasket 
Nogen  mere,  end  Ellinor  selv;  men  det  var  dog 
underligt ,  at  han ,  den  Fremmede ,  anstillede  saa 
grundige  Betragtninger  over  den  Sag,  og  det  vilde 
efter  hendes  Mening  røbet  mere  Fiinfølelse,  om  han 
havde  beholdt  de  Tanker  for  sig  selv.  Hun  saae 
til  ham  med  et  forlegent,   sky  Blik  og  svarede  : 

<  Bianca  har  været  i  ualmindelig  godt  Humeur 
idag,  anden  Forklaring  kan  jeg  ikke  give  Dem. 
Hvor  kan  det  ellers  interessere  Dem  saa  meget?  > 

«Jo,  >  sagde  han  og  saae  paa  Ellinor  med  et 
uventet  alvorligt  Blik,  Deres  Søster  interesserer 
mig  levende ;  hvor  er  det  muligt  Andet  ?  Strax 
ved  det  første  Blik  gjorde  hun  et  ganske  eien- 
dommeligt  Indtryk  paa  mig,  og  det  er  siden  kun 
blevet  bestyrket,  uagtet  Billedet  rigtignok  er  blevet 
uventet  lyst,  og  det  er  det,  der  forundrer  mig. 
Hun  er  en  kjærlig,  reen,  harmonisk  Natur,  aand- 
fuld,  begeistret  for  Alt,  hvad  der  er  ædelt  og 
godt;  ja  aldrig  før  har  jeg  truffet  noget  Menneske, 
der  har  gjort  et  saa  ublandet  reent,   ædelt  Indtryk 

paa  mig;   man  bliver  bedre  og  føler  sig  løftet  blot 
ved  at  see  paa  hende. » 

«Nei,  hvor  De  taler  smukt  om  Bianca, »  ud- 
brød Ellinor  livligt;  «men  hvor  kan  De  dog  saa 
hurtigt  have  gjennemskuet  hende;  thi  hun  er,  som 
De  der  skildrede  hende. » 

<De  glemmer,  >;  svarede  Richard,  &den  lange 
Samtale,  jeg  havde  med  Deres  Søster  før  om  Poesi 
og  Konst.  Flere  af  hendes  Yttringer  overraskede 
mig  og  lod  mig  kaste  et  dybt  Blik  i  hendes  Sjæl; 
men  nu  komme  vi  til  det  Andet  —  der  er  Noget, 
som  har  grebet  forstyrrende  ind  i  hendes  Væsens 
Harmoni;  hvad  er  det?» 

«Kjære  Hr.  Astrup, »  svarede  Ellinor  bevæget, 
<i  den  Sag  ere  vi  Andre  ikke  klogere,  end  De. 
Siden  Faders  Død  har  hun  været  som  forvandlet; 
Sorgen  har  rystet  hende;  hun  kan  ikke  forvinde 
det;  maaskee  er  hun  syg.» 

«Har  Sorgen  taget  i  den  Grad  paa  hende, » 
sagde  Richard  tankefuldt,  <saa  maa  hun  have 
elsket  sin  Fader  sværmeriskt,   over  al  Maade.» 

«Ja,  det  gjorde  hun,»  svarede  Ellinor;  «i  det 
Mindste  har  jeg  altid  før  troet  det;  hun  var,  mens 
Fader  levede,  i  det,  som  i  Alt,  meget  bedre,  end 
jeg;  men  siden  har  det  taget  en  underlig,  sygelig 
Retning  med  hende.  Som  hun  er  idag ,  har  hun 
ikke  viist  sig  i  de  sidste  sex  Maaneder.  Da  hun 
sad  og  talede  med  Dem  i  Dagligstuen,  lignede  hun 
igjen  sig  selv;  jeg  er  nærved  at  troe,  at  det  er 
Dem,  der  har  gjort  Miraklet. » 

Richard  saae  paa  Ellinor  med  et  saa  mildt  og 
udtryksfuldt  Blik,  at  hun  fik  Blodet  op  i  Kinderne. 

«Jeg?»  udbrød  han.  «Nei,  der  gjør  De  mig 
for  megen  Ære ;  den  maa  jeg  overlade  til  Sir  Walter 
og  de  andre  Poesiens  Heroer,  der  gav  Stof  til 
vor  Samtale;  men  tilgiv  mig,  at  jeg  har  talet  til 
Dem,  som  om  jeg  var  en  gammel  Ven  og  et  Øie- 
blik  glemt,  at  jeg  er  Dem  ganske  fremmed!  De 
forstaaer  det  vel  ikke;  men  det  er  jo  ogsaa  lige 
meget;  om  faa  Timer  reiser  jeg  min  Vei,  vi  sees 
formodentlig  aldrig  mere,   og  — » 

«Men  hvorfor  det?»  spurgte  pludseligt  en  anden 
Røst,  end  Ellinors,  og  Bianca  viste  sig  i  Indgangen 
til  Lysthuset. 

«Men  er  Du  allerede  der  igjen,»  raabte  Ellinor; 
«nei,   hvor  Du  kyste  mig!» 

<, Moster  havde  expederet  Konen,  da  jeg  kom,» 
svarede  Bianca  og  satte  sig  paa  Bænken,  «og  saa 
vendte  jeg  om  og  gik  lige  tilbage;  vi  havde  det 
saa  yndigt  her,  da  vi  bleve  forstyrrede;  men  hvad 
var  det,  Hr.  Astrup,  De  der  sagde  om  at  reise  og 
aldrig  mere  sees?  Jeg  troede,  at  De  blev  i  nogen 
Tid  paa  Elkjær  og  vilde  besøge  os  igjen?» 

«Tak,  kjære  Frøken,  for  Deres  store  Godhed, >. 
svarede  Richard  saa  bevæget,  at  Ellinor  ikke  vidste, 
hvad  hun  skulde  tænke;  «men  det  kan  ikke  lade 
sig  gjøre;  jeg  reiser  imorgen. 

Kort  efter  gik  de  hjemad  i  Taushed,  Ellinor 
foran  med  sin  Hund ,  Bianca  og  Richard  bagefter. 
Ellinor    gav    sig    til    at     lege     med     Hunden,     en 

Hvalp,  der  var  lige  saa  lystig,  som  hun  selv;  og 
da  den  tilsidst  forsvandt  i  et  Buskads  med  hendes 
Lommetørklæde  i  Flaben,  løb  hun  efter  den  for  at 
frelse  det,  inden  det  blev  revet  i  Laser.  Da  Bianca 
og  Richard  vare  blevne  alene,  sagde  hun; 

«Er  det  virkelig  Deres  Alvor,  Hr.  Astrup,  at 
De  reiser  imorgen?  Hvorfor  har  det  saadan  Hast: 
De  har  jo  slet  ikke  seet  Dem  om  her  paa  Gaarden, 
og  da  De  er  Landmand,  maa  det  interessere  Dem. 
Kunde  De  ikke  have  Lyst  til  at  tage  fra  Elkjær 
til  os  og  blive  her  nogle  Dage  r » 

I  det  Samme  kom  Hunden  farende,  og  Ellinor 
var  i  Hælene  paa  den ;  de  havde  nær  revet  Richard 
over  Ende,  Samtalen  blev  derved  afbrudt,  og  da 
Fjelstrups  nu  kom  til,  fik  Richard  kun  Tid  til 
at  sige  : 

«Jeg  takker  Dem  hjerteligt  for  Deres  venlige 
Indbydelse  !  Vær  vis  paa,  at  uagtet  jeg  er  bange 
for,  at  jeg  ikke  tør  modtage  den,  saa  har  den  dog 
glædet  mig  oprigtigt ! »   — 

Da  Bianca  og  Ellinor  klædte  dem  om  til  Mid- 
dag ,  og  de  vare  alene  paa  deres  Værelser,  der 
laae  ved  Siden  af  hinanden,  sagde  Bianca  gjennem 
den  aabne  Dør : 

<  Ellinor,  jeg  har  bedet  Hr.  Astrup  om  at 
komme  herover  og  besøge  os  nogle  Dage.  Har 
Du  Noget  derimod?  Han  svarede  rigtignok  med 
et  Afslag,   men  det  lød  dog  ikke  aldeles  bestemt.) 

Det    varede    et    Øieblik,     inden    Svaret    kom.; 

endelig  lod  Ellinors  Stemme   sig  høre,    tøvende  og 
usikkert. 

Men  Bianca,  sagde  hun,  «gaaer  det  an: 
Han  er  jo  en  ganske  ny  Bekjendt;  vi  vide  saa  Lidt 
om  ham.>.> 

«At  Fjelstrup  har  ført  ham  hertil, »  svarede 
Bianca,  «det  er  i  mine  JØine  den  bedste  Anbefaling 
for  en  Gjest. 

«Men  de  kjende  ham  jo  heller  ikke,  ind- 
vendte Ellinor;  <hvad  vil  Moster  sige  —  og  Leo, 
om  han  vidste  det  ? 

Nu  kom  Bianca  fuldt  paaklædt  ind  til  Ellinor, 
thi  hun  brugte  i  Reglen  kun  halv  saa  lang  Tid  til 
at  gjøre  Toilette,  som  hendes  Søster,  og  satte  sig 
lige  overfor  hende. 

«Lad  os  ikke  gjøre  os  saa  mange  Betænkelig- 
heder,:) sagde  hun  utaalmodigt;  «hvad  Moster  si- 
ger, det  maae  vi  sætte  os  ud  over,  og  Leo,  han 
under  mig  jo  enhver  Adspredelse;  ja,  da  han  var 
her  sidst,  maatte  jeg  jo  høre  Meget,  fordi  jeg  lever 
saa  isoleret. 

Bianca, »  udbrød  Ellinor  med  oprigtig  Forun- 
dring,   ><jeg  forstaaer  Dig  aldeles  ikke  mere  ! 

Bianca  taug  et  Øieblik ;  der  gik  som  en  Skygge 
over  hendes  blege  Træk;  men  saa  lod  hun  see  et 
sørgmodigt  Smiil  og  sagde  : 

« Kunne  vi  ikke  let  blive  enige  om,  at  Hr. 
Astrup  er  et  godt  Menneske?  Jeg  for  min  Part 
nærer  ikke  den  ringeste  Tvivl  derom;  jeg  dommer 

altid  efter  det  første  Indtryk,  og*  det  var  ualminde- 
lig gunstigt-  heller  ikke  kan  det  kaldes  flygtigt, 
siden  vi  have  været  en  halv  Dag  sammen  med 
ham,  den  meste  Tid  alene.  Strax  da  jeg  saae 
ham,  fik  jeg  en  underlig  bestemt  Fornemmelse  af, 
at  han  bragte  Lys  og  Glæde  til  vort  triste  Hjem, 
og  det  har  faaet  fuld  Bekræftelse.  Jeg  har  ikke  i 
lang,  lang  Tid  befundet  mig  saa  vel,  som  denne 
Formiddag,  og  disse  lykkelige  Timer  kom  til  mig 
som  en  Frelse ;  for,  Ellinor,  i  Morges  var  jeg  til- 
mode, som  om  jeg  skulde  gaae  fra  Forstanden. » 

De  sidste  Ord  lød  som  et  Suk.  Ellinor  lod 
sit  smukke,  rige  Haar,  som  hun  var  i  Færd  med 
at  sætte  op,  falde,  saa  det  bølgede  som  en  gylden 
Flod  ned  ad  Ryggen,  løb  hen  til  Bianca,  tog  hen- 
des Hoved  mellem  sine  Hænder,  saae  hende  ind  i 
jøinene  og  udbrød  : 

«Men  Bianca,  hvad  er  der  dog  egentlig  i 
Veien  med  Dig?  Der  maa  være  Noget,  der  tryk- 
ker Dig,  og  som  Du  skjuler  for  mig,  hvad  er 
det  dog?» 

Bianca  tog  begge  sin  Søsters  Hænder,  holdt 
dem  mellem  sine  og  sagde,  idet  hun  saae  paa  El- 
linor med  et  Blik,  som  slet  ikke  huede  denne  : 

Bryd  Dig  ikke  derom !  Nu  er  det  vor  unge 
Ven,  vi  skulle  tale  om.  Jeg  vil  sige  Dig,  hvad 
det  var,  der  strax  saa  forunderligt  drog  mig  til 
ham  -  det  er  forbausende,  saa  han  ligner  Hans; 
er  det  slet  ikke  faldet  Dig  ind?» 

Ellinor  studsede.     Hans  var  deres  ældste  Bro- 

der  og  havde  været  Bianca  saare  kjær;  det  var 
kun  to  Aar  siden  han  døde. 

«Jeg  troer  næsten,  Du  har  Ret,»  sagde  Ellinor. 

<  Det  er  jo  en  reen  Tilfældighed,);  vedblev 
Bianca,  «og  Du  finder  sagtens,  det  er  overspændt 
af  mig,  at  denne  tilfældige  Lighed  kan  være  mig 
til  saa  stor  Glæde;  men  jeg  kan  ikke  gjøre  ved 
det.  Naar  jeg  taler  med  Astrup,  er  jeg  tilmode, 
som  om  jeg  havde  faaet  en  Broder  igjen,  og  hvor 
bittert  har  jeg  ikke  savnet  min  egen  kjære,  for- 
standige Broder  i  denne  slemme  Tid  ! 

Ellinor  saae  paa  Bianca  med  et  forskende  Blik ; 
hun  forstod  hende  alligevel  ikke  ganske ;  men  hun 
vilde  ikke  fortrædige  hende  ved  Modsigelse  og 
taug  derfor. 

« Vilde  det  ikke  være  en  Oplivelse  ogsaa  for 
Dig,»  vedblev  Bianca,  «om  Hr.  Astrup  besøgte  os 
nogle  Dage?>^ 

«Aa;»  svarede  Ellinor  tøvende,  idet  hun  rød- 
mede og  saae  ned  for  sig,  <  det  veed  jeg  ikke  rig- 
tig; jo  maaskee  I» 

«Saa  siig  ham  et  Par  venlige  Ord,»  sagde 
Bianca,  <og  bed  ham  komme.  Du  er  jo  Værtinde 
her  lige  saa  meget  som  jeg. 

«Nei,  det  kan  jeg  virkelig  ikke  indlade  mig 
paa,>,  svarede  Ellinor  stolt  og  gav  sig  igjen  i  Færd 
med  sit  Haar.   — 

Hun  gjorde  det  imidlertid  alligevel,  da  der  om 
Eftermiddagen  tilbød  sig  en  gunstig  Leilighed  der- 
til.   Det  forekom  hende,   at  det  næsten  vilde  været 

uvenligt,  om  hun  ikke  havde  føiet  sin  Indbydelse 
til  Biancas,  og  et  Ord  af  hende  udrettede,  hvad 
Biancas  ikke  havde  formaaet. 

Da  Moster  Sibylle ,  mens  hun  om  Aftenen 
inden  Theen  et  Øieblik  var  alene  med  Bianca,  blev 
underrettet  om  det  forestaaende  Besøg,  udbrød  hun: 
«Men  Pigebarn,  hvad  tænker  Du  dog  paa?  Hvad 
skulle  vi  Fruentimmer  stille  op  her  med  det  Men- 
neske ? » 

«Vi  har  jo  Forvalteren  til  at  vise  ham  om  paa 
Gaarden  og  i  Marken, »   svarede  Bianca. 

«Naa  saadanU  sagde  Moster  Sibylle  og  saae 
paa  Bianca  med  et  mistænksomt  Blik. 

Hvad  hun  tænkte,  fik  Fjelstrup  at  vide.  Inden 
de  kjørte,  tog  hun  ham  afsides  og  sagde  til  ham  : 

« Fjelstrup,  svar  mig  nu  oprigtigt  —  er  denne 
Hr.   Astrup  en  Liebhaver  til  Lendumgaard  ? » 

«Hvad  for  Noget ,?»  udbrød  Fjelstrup  forundret, 
<hvor  falder  De  paa  det?» 

«Aa,»  svarede  Sibylle,  «jeg  veed  meget  godt, 
at  De  og  Bianca  have  stiftet  et  Complot  og  ville 
have  Gaarden  solgt. » 

«Min  kjære  Frøken  Hirt,  maa  jeg  nu  være 
fri!»  svarede  Fjelstrup  djærvt;  «jeg  har  aldrig  i 
mine  Dage  befattet  mig  med  at  stifte  Complotter, 
og  en  net  Curator  vilde  jeg  være,  om  jeg  tænkte 
paa  Andet,  end  hvad  der  tjener  til  Biancas  og 
Ellinors  sande  Vel.  Biancas  Idee,  at  faae  Gaarden 
solgt,  finder  jeg  ikke  i  og  for  sig  urimelig;  hun 
og  hendes  Søster  vilde  formodentlig  endogsaa  vinde 

i  pecuniair  Henseende  derved ;  men  da  Ritmesteren 
afgjort  er  derimod,  raadede  jeg  strax  Bianca  til  at 
lade  den  Tanke  fare ;  hun  bør  ikke  gjøre  sin  For- 
lovede imod  i  den  Sag.  For  Astrup  kan  De  nu 
være  ganske  rolig;  saa  meget  veed  jeg  om  hans 
Affairer,  at  han  lader  saamænd  nok  være  at  kjøbe 
en  Eiendom  som  Lendumgaards  Gods;  saadan  en 
Matador  er  han  saamænd  ikke  ! » 

Beroliget  ved  denne  Erklæring,  saae  Frøken 
Sibylle  ret  mildt  til  Richard  ved  Afskeden  og  lod 
et  Par  Ord  falde  om  det  forventede  Gjensyn  den 
næste  Dag,  som  ganske  maatte  fjerne  hans  Be- 
tænkeligheder ved  at  modtage  de  unge  Damers 
Indbydelse,  om  han  endnu  havde  saadanne. 


TREDIE   KAPITEL. 


Richard  Astrup  havde  efter  Aftale  indfundet 
sig,  og  hans  Besøg  paa  Lendumgaard  havde  nu 
varet  over  en  Uge,  uden  at  han,  som  det  lod, 
tænkte  paa  at  bryde  op  og  reise  videre. 

I  al  den  Tid  havde  han  ikke  givet  Forvalteren, 
der  skulde  vise  ham  om  paa  Gaarden,  meget  at 
bestille.  Rigtignok  havde  han  en  Dag  taget  Stal- 
dene og  de  øvrige  Avlsbygninger  i  Øiesyn;  men 
Forvalteren,  der  var  saa  stolt  af  den  udmærkede 
Bedrift ,  han  forestod ,  havde  ikke  faaet  megen 
Glæde  af  dette  Besøg.  Han  sagde  derom  til  Frø- 
ken Sibylle : 

«Hr.  Astrup  saae  med  Ligegyldighed  paa  det 
Altsammen  og  roste  Ingenting.  Han  var  besynder- 
lig aandsfraværende ,  og  det  undrede  mig  meget, 
for  Hr.  Fjelstrup  sagde  forleden  til  mig,  at  Hr. 
Astrup  er  en  dygtig  Landmand,  og  bad  mig  føre 
ham  ordentlig  omkring;  men  det  kunde  jeg  saa- 
mænd  sparet  mig;  han  skyndte  sig  blot  med  at 
blive  færdig  og  var  aabenbart  glad,   da  han  slap.» 

Moster  Sibylle  var  imidlertid  ikke  mere  i  Tvivl 
om,  hvad  det  var,  der  interesserede  den  unge 
Fremmede  og  fængslede  ham  til  Lendumgaard;  og 
hun  var  oprigtig  forbauset  over  det,  der  foregik 
lige  for  hendes  Øine,  ja  tilsidst  forargedes  hun 
derover. 

Richard  Astrup  tilbragte  næsten  hele  Dagen  i 
Biancas  og  Ellinors  Selskab.  Om  Formiddagen 
spadserede  de  sammen,  eller  gjorde  Udflugter  til 
Vogns  eller  til  Hest ;  var  Veiret  daarligt,  saa  læste 
han  høit  for  dem,  eller  der  blev  musiceret.  For 
første  Gang  siden  Henrik  Flemmings  Død  blev 
Klaveret  aabnet,  og  der  lød  muntre  Toner  i  Sørge  - 
huset.  Ellinor  sang  sine  Smaasange,  og  Bianca, 
ja  endogsaa  Bianca,  satte  Fingrene  paa  Tangen- 
terne. Om  Eftermiddagen  sværmede  de  i  Haven, 
og  man  maatte  for  det  Meste  vente  paa  dem  med 
Theen.  I  Begyndelsen  havde  Moster  Sibylle  taget 
Deel  i  deres  Udflugter,  thi  hun  havde  en  levende 
Følelse  af  det  Ansvar,  der  paahvilede  hende,  som 
jo  skulde  være  de  unge  Piger  i  Moders  Sted;  men 
omsider  var  hun  bleven  træt  af  at  farte  om  med 
dem,  og  det  forekom  hende,  at  de  kun  vare  altfor 
tilfredse  med,   at  de  slap  for  hendes  Selskab. 

Med  Forundring  blev  hun  vaer,  at  Bianca  ef- 
terhaanden  fik  sin  gamle  sunde  Ansigtsfarve,  hendes 
tungsindige  Blik  havde  forvandlet  sig  til  et  livligt, 
og  hun  var  lige  saa  snaksom,  som  hun  for  havde 
været  taus  og  indesluttet. 

Ellinor  havde  kaldet  den  Forandring,   Richard 

Astrups  Tilsynekomst  havde  bevirket  hos  Bianca, 
et  Mirakel,  og  Moster  Sibylle  var  af  samme  Me- 
ning ;  men  hun  mente  rigtignok  tillige ,  at  dette 
var  et  Under  af  en  høist  foruroligende  Art;  og 
det,  at  den  unge  Herres  Besøg  havde  havt  den 
modsatte  Virkning  paa  Ellinor,  som  var  bleven 
underlig  stille,  tankefuld  og  ofte  sad,  som  om  hun 
drømte,  det  forøgede  kun  hendes  Bekymring. 

Gud  forbarme  sig,  tænkte  hun,  de  ere  begge 
To  skudte  i  ham !  Det  er  slemt  nok  for  Ellinors 
Vedkommende;  hun  skulde  dog  ikke  gjerne  kastes 
hen  til  en  saadan  Eventyrer,  som  man  ingen  rigtig 
Besked  veed  om;  men  hendes  Hjerte  er  dog  frit, 
og  hun  er  barnagtig  nok  til  at  lade  sig  tage  ved 
Næsen;  men  hvad  Bianca  angaaer,  saa  er  hendes 
Opførsel  jo  ligefrem  forargelig,  om  hun  da  ellers 
selv  veed,  hvad  hun  gjør.  Det  er  paa  Tiden,  at 
jeg  griber  ind  ! 

Og  det  gjorde  hun  ufortøvet.  Hun  havde  an- 
stillet disse  Betragtninger  om  Morgenen  den  niende 
Dag,  efterat  Richard  Astrup  var  kommen  til  Lendum- 
gaard,  mens  hun  endnu  laae  i  Sengen,  og  da  hen- 
des Pige  indfandt  sig  for  at  hjelpe  hende  med 
Paaklædningen,  sendte  hun  hende  ind  til  Frøken 
Bianca  med  den  Hilsen,  at  hun  ønskede  at  tale 
med  hende,  saa  snart  hun  var  staaet  op. 

Bianca  kom  snart,  sagde  livligt  og  venligt 
Godmorgen  og  syntes  slet  ikke  at  bemærke  den 
højtidelige  Alvor,  som  hvilede  paa  Moster  Sibylles 
endnu  af  Natkappen  kronede  Pande.     Desto  større 

blev  hendes  Forundring-,  da  følgende  Tale  lød  hende 
i  Møde: 

« Bianca,  det  er  paa  Tiden,  at  jeg  taler  et 
Alvorsord  med  Dig;  ja,  det  gjelder  ogsaa  Ellinor, 
men  jeg  troer,  det  er  rigtigst,  at  jeg  henvender 
mig  til  Dig  alene  og  ikke  indvier  Ellinor  i  de 
Tanker,  som  forurolige  mig.  Det  er  Eders  Forhold 
til  vor  Gjest,  jeg  sigter  til,  denne  os  ganske  ube- 
kjendte  unge  Mand,  som  saa  hovedkuls  er  væltet 
ind  her  i  Huset.  I  omgaaes  ham  altfor  ugeneert 
og  fortroligt;  det  er  upassende  for  unge  Damer  i 
Eders  Stilling  og  med  Eders  Opdragelse;  men  for 
Dig,  Bianca,  som  er  en  forlovet  Pige,  bliver  Sagen 
virkelig  betænkelig  og  kan  let  give  onde  Tunger 
Noget  at  tale  om,  om  den  da  ikke  vil  gjøre  værre 
Ulykker.  Hvad  troer  Du  dog,  at  Leo  vilde  sige, 
om  han  fik  at  høre  om  al  den  Commers,  Du  og 
Ellinor  har  drevet  med  denne  Hr.  Astrup  nu  i 
samfulde  ni  Dage?>; 

« Commers, »  udbrød  Bianca  fortørnet  og  løf- 
tede sit  Hoved  stolt.  «Maa  jeg  bede  Dig,  Moster 
Sibylle,  at  sige  mig,  naar  og  hvor  Ellinor  og  jeg 
have  opført  os  upassende  og  givet  Anstød  ?» 

«Jeg  haaber  ganske  vist,  at  det  ikke  er  Til- 
fældet, »  svarede  Moster  Sibylle,  idet  hun  saae  paa 
Biancas  bevægede  Ansigt  med  et  inkvisitorisk  Blik. 
« Uagtet  jeg  nu  i  flere  Dage  har  seet  saa  lidt  til 
Eder,  at  jeg  hverken  veed,  hvor  I  have  været, 
eller  hvad  I  have  taget  Eder  for,  saa  nærer  jeg 
virkelig  ikke  saa  ringe  Tanker  om  Ellinor  og  Dig, 

at  jeg  kan  troe,  at  I  ikke  i  og  for  sig  skulde  have 
opført  Eder  sømmeligt;  men  naar  to  unge  Damer 
fra  Morgen  til  Aften  streife  gjennem  Mark  og  Skov 
alene  med  en  ung,  fremmed  Herre,  saa  maa  jeg 
dog  mene,  at  de  sætte  sig  ud  over  Verdens  Dom 
og  ikke  iagttage  Decorum.  Man  har  Lov  til  at 
kalde  det  Commers,  og  det  vilde  være  uforsvarligt 
af  mig,  om  jeg  ikke  havde  givet  Dig  en  Advarsel. 
Det  er  dog  virkelig  ogsaa  meget  paafaldende,  Bianca, 
saa  hurtigt  Du  er  slaaet  om  fra  den  dybeste  Me- 
lankoli   til  —  jeg   havde   nær   sagt  — -  Lystighed. » 

Bianca  havde  under  denne  lange  Tale  gjen- 
vundet  sin  Fatning,  men  ogsaa  mistet  det  glade  og 
freidige  Blik,  hvormed  hun  var  traadt  ind.  Hun 
saae  paa  Moster  Sibylle  med  et  af  sine  gamle, 
tungsindige  Blikke  og  svarede  med  et  sørgmodigt 
Smiil : 

«Det  kan  være,  at  Du  ikke  har  ganske  Uret, 
kjære  Moster;  men  jeg  kan  forsikkre  Dig,  at  det 
ikke  er  faldet  mig  ind  med  en  Tanke,  at  her  skulde 
være  Noget  at  forarge  sig  over.  Det  har  været 
en  Velgjerning  for  mig,  at  jeg  fik  Selskab  og  mine 
Tanker  Beskjæftigelse.  Hr.  Astrup  er  saa  fordrings- 
løs, beskeden  og  elskværdig,  at  Du  umuligt  kan 
have  Noget  at  udsætte  paa  hans  Opførsel,  og  jeg 
tør  roligt  sige,  at  ikke  engang  Albert,  hvor  strengt 
han  end  holder  over  Anstanden,  vilde  have  fundet 
Noget  at  udsætte  paa  os,  om  han  havde  kunnet 
iagttage  os.  > 

cNei,  Intet  uden  hele  Sagen, »  svarede  Moster 

Sibylle,  som  flere  Gange  havde  gjort  Mine  til  at 
afbryde  Bianca,  mens  hun  talede.  «Hvor  kan  Du 
dog  tvivle  om,  at  han  jo  i  høi  Grad  vil  misbillige, 
at  Du  har  givet  Dig  saa  tankeløst  i  Kast  med  et 
vildtfremmed  Menneske  ? » 

Bianca  tænkte  paa  at  fortælle  sin  Moster  om 
den  mærkelige  Lighed  hos  Richard  Astrup  med 
Hans,  som  havde  gjort  saa  stærkt  et  Indtryk  paa 
hende;  men  hun  følte,  at  det  Argument  ikke  vilde 
have  nogen  Vægt  for  den  Gamle  i  hendes  forargede 
og  ophidsede  Stemning,  og  derfor  taug  hun. 

Og  nu  Ellinor? 3  vedblev  Moster  Sibylle. 
<Har  Du,  der  dog  som  den  Ældre  og  Fornuftige 
skulde  vaage  over  Din  yngre  Søster,  gjort  Dig 
nogen  Tanke  om,  hvad  dette  kan  føre  til  for 
hende?  Jeg  skulde  tage  meget  feil ,  er  hun  ikke 
forelsket  i  Hr.  Astrup,  men  hvem  af  Eder  det  er, 
han  er  forelsket  i,  det  skal  jeg  lade  være  usagt; 
for  han  er  meget  forsigtig ,  naar  jeg  er  tilstede ; 
ja,  Du  giver  nu  hans  Snuhed  smukkere  Navne  og 
kalder  den  Fordringsløshed  og  Beskedenhed.- 

Bianca  studsede  og  var  saa  ganske  optagen  af 
den  nye  Tanke,  Moster  Sibylle  indgav  hende,  at 
hun  slet  ingen  Notits  tog  af  de  Skoser,  der  van- 
kede til  Richard  Astrup. 

«Hvad  siger  Du?>  udbrød  hun  glad,  Ellinor 
forelsket  —  det  er  slet  ikke  faldet  mig  ind.  Naa,> 
føiede  hun  til,  <det  vilde  saamænd  ikke  i  mine 
Øine  være  nogen  Ulykke  ;  men  siden  Du  nu  en- 
gang   ikke    kan    lide  Richard  Astrup,    saa  kan  jeg 

jo  sige  mig  selv,  at  Du  ikke  er  tilfreds  med  hendes 
Valg  —  om  Du  da  ellers  ikke  tager  reent  feil.» 

«Saamænd  gjør  jeg  ei,»  svarede  Moster  Sibylle 
hidsigt;  «men  nu  see  vi  bedst,  i  hvilken  Grad  Du 
selv  har  været  optagen  af  den  unge  Herre.  Hans 
Dueøine  have  dog  alligevel  gjort  noget  Indtryk  paa 
Dit  Hjerte ;  og  nu  skal  jeg  sige  Dig  Noget :  dette 
Hersens  maa  have  en  Ende !  Hvis  Du  ikke  selv 
vil  gjøre  Noget  for  at  forkorte  Hr.  Astrups  Ophold 
her,  saa  maa  Du  finde  Dig  i,   at  jeg  gjør  det.» 

«Nei,»  udbrød  Bianca  og  reiste  sig  brat,  «det 
maa  Du  ikke  forlange  af  mig!  Intet  i  Verden  skal 
faae  mig  til  at  vise  mig  uhøflig  mod  en  Gjest,  vi 
selv  have  indbudet. » 

«Jeg  har  sandelig  ikke  indbudet  ham, »  svarede 
Moster  Sibylle  med  Værdighed.  «I  have  formelig 
paanødet  mig  denne  ubehagelige  Gjest. » 

<. Moster, »  svarede  Bianca  heftigt,  « Ellinor  og 
jeg,  vi  ere  ikke  mere  umyndige  Børn ;  vi  have  Lov 
til  at  indbyde,  hvem  vi  ville  ;  Hr.  Astrup  er  vor 
Gjest,  og  der  kan  altsaa  ikke  være  Tale  om,  at 
vi  have  paanødet  — » 

Pludseligt  taug  hun,  som  om  en  eller  anden 
Tanke  lammede  hendes  Tunge ;  men  Moster  Sibylle 
brast  i  Graad  og  sagde  saa: 

«Nu  faaer  jeg  sandelig  at  fornemme,  at  Din 
gode  Fader  ikke  mere  er  oven  Jorden  !  Det  er 
Lønnen  for  al  min  Omhu  for  Dig  og  Ellinor,  at 
Du  lader  mig  høre,  at  I  ere  Herrer  her  i  Huset 
og  kunne  vise  mig  Døren. » 

« Kjære  Moster, »  raabte  Bianca  blegnende, 
satte  sig  paa  Sengen  og  greb  den  Gamles  Haand, 
«bryd  Dig  ikke  om,  hvad  jeg  der  i  Hidsighed' 
sagde  !  O  Gud,  jeg>  —  hun  taug  et  Øieblik  og 
føiede  saa  til,  idet  hun  fattede  sig  —  «jeg  vilde 
aldrig  krænket  Dig  og  sagt  saadan  Noget  til  Dig, 
havde  Du  ikke  taget  saa  haardt  paa  mig.  , 

Gud  maa  vide  det,»  svarede  Moster  Sibylle 
uformildet;  «nu,  da  Du  blev  hidsig,  kom  Dit  Hjer- 
tes Mening  for  Dagen;  Du  er  led  og  kjed  af  mig, 
og  naar  det  er  Tilfældet  — > 

«Siig  ikke  Mere !  »  faldt  Bianca  hurtigt  ind. 
Det  er  ikke  sandt,  jeg  er  ikke  kjed  af  Dig;  jeg 
holder  af  Dig  nu,  som  før ;  skjøndt  det  nok  kan 
være,  at  jeg  —  Gud  forbarme  sig  over  mig  —  i 
den  sidste  Tid  hverken  har  viist  Dig,  eller  Nogen, 
saa  megen  Kjærlighed,  som  jeg  dog  føler  for  Dig 
og  alle  mine  Kjære.  > 

Moster  Sibylle  stirrede  blot  paa  hende ;  hun 
anklager  sig  selv,  tænkte  hun;  hun  har  altsaa  dog 
ikke  reent  Brød  i  Posen  ! 

«Men  dog  haaber  jeg,»  vedblev  Bianca,  at 
Du  ved  nærmere  Eftertanke  vil  indsee,  at  Du  i 
denne  Sag  har  gjort  Ellinor  og  mig  blodig  Uret. 
Vort  Forhold  til  vor  nye  Ven  har  været  af  den 
Beskaffenhed,  at  det  kan  bestaae  for  enhver  Dom- 
stol. Den  Maade,  hvorpaa  Du  før  omtalte  det,  er 
en  Fornærmelse,  ikke  blot  mod  Ellinor  og  mig, 
men  ogsaa  mod  Hr.  Astrup,  og  Du  har  ikke  op- 
naaet    Andet   derved ,    end    at    spolere    den    eneste 

ublandede  Glæde  for  mig,  som  jeg  i  lang  Tid 
har  havt.» 

«Den  eneste  ublandede  Glæde !»  udbrød  Moster 
Sibylle  og  slog  Hænderne  sammen.  «Naa,  det 
vilde  sandelig  være  opmuntrende  for  Din  Tilkom- 
mende,  om  han  kunde  høre  Dig  sige  det!» 

Bianca  sad  og  saae  et  Øieblik  aandsfraværende 
hen  for  sig ;  derpaa  sagde  hun  : 

«Siig  til  de  Andre,  at  jeg  ikke  kjører  med  til 
Kjærskov ;  jeg  kommer  slet  ikke  ned ;  jeg  har 
Hovedpine  og  gaaer  nu  ind  og  lægger  mig.» 

Derpaa  gik  hun  og  efterlod  Moster  Sibylle  i 
en  meget  irriteret  Stemning. 

c  Her  er  kun  Et  at  gjøre,>,  sagde  hun  ved  sig 
selv,    «og  jeg  vil  gjøre  det  strax.» 

Hvad  det  var,  hun  gjorde,  kom  først  senere 
og  da  meget  uventet  for  Dagen. 


FJERDE  KAPITEL. 


Da  Richard  Astrup  kom  ned  til  Theebor- 
det,  forefandt  han  kun  Frøken  Sibylle,  som  me- 
get ceremonielt  ønskede  ham  Godmorgen.  Han 
havde  godt  mærket,  at  den  gode  Dame  ikke  fandt 
Behag  i  ham.  Hendes  skarpe  Træk,  de  graa- 
sprængte  Proptrækkerkrøller,  som  flankerede  hen- 
des magre  Kinder,  de  mørke,  glandsfulde  Øine, 
som  stirrede  paa  ham  med  et  mistroisk  Blik,  gjorde 
hende  i  hans  Øine  ikke  ulig  en  Drage,  som  vogter 
paa  en  Skat,  og  han  følte  sig  derfor  ingenlunde 
vel  tilmode  ved  at  sidde  Ansigt  til  Ansigt  alene 
med  hende  ved  et  Bord. 

Hun  rakte  ham  hans  Kop  Thee  med  en  saa 
formelt  isnende  Mine,  at  han  tænkte,  at  Theen, 
hvor  gloheed  den  end  var  kommen  af  Theepotten, 
dog  maatte  forvandles  til  lis  paa  Veien  til  ham, 
og  da  han  tog  Brød  og  Smør,  var  han  tilmode 
som  en  Tyv,  der  bliver  greben  i  at  rapse,  saa 
ubehageligt    fulgte    hendes    skarpe    Blik    enhver    af 

hans  Bevægelser ;  og  saa  sagde  hun  ikke  et  ene- 
ste Ord. 

Han  kunde  ikke  udholde  denne  Blokering  i 
Længden  og  fremtvang  derfor  et  Smiil,  idet  han 
sagde  : 

«Vi  faae  smukt  Veir  til  Kjøretouren  i  Dag  — » 

«Aa,  det  er  sandt, »  faldt  Frøken  Sibylle  ind 
med  en  Mine,  som  om  det  var  noget  meget  Be- 
hageligt, hun  havde  at  meddele  ham,  «jeg  skulde 
sige  Dem,  at  der  ikke  bliver  Noget  af  Kjøretouren. 
Bianca  ligger  af  Hovedpine,  og  Ellinor  bliver  hos 
hende  og  pleier  hende. » 

Det  gjør  mig  ondt  at  høre,  at  Frøken  Bianca 
ikke  er  rask,»  svarede  Richard  og  saae  Sibylle  Hirt 
saa  stift  i  Øinene,  at  hun  denne  Gang  maatte 
stryge  Flag.  «Jeg  beder  Dem  ønske  hende  god 
Bedring,)  vedblev  han,  idet  han  hurtigt  endte  sit 
Maaltid  og  reiste  sig.  «Siig  til  hende  og  Frøken 
Ellinor,  at  jeg  gjør  Touren  alligevel,  men  til  Fods.» 

« Vognen  er  ganske  til  Deres  Tjeneste, »  sagde 
Sibylle  med  sin  strammeste  Mine. 

«Jeg  takker,)  svarede  Richard  og  smiilte,  saa 
Sibylle  fik  hans  smukke  hvide  Tænder  at  see,  «men 
jeg  vil  hellere  røre  mine  Been. » 

Saa  gik  han  raskt  af  Stuen  ;  hun  hørte  ham 
gaae  ovenpaa,  hvor  hans  Værelse  var  —  det  blaae ; 
Bianca  havde  sørget  for,  at  det  bedste  Gjestekam- 
mcr  i  Huset  var  blevet  ham  anviist  -  han  kom 
hurtigt  ned  igjen,  og  kort  efter  saae  hun  ham  gaae 
gjennem  Haven,  fulgt  af  Ellinors  Hund,  det  troløse 

Kreatur,  der  hoppede  og  sprang  omkring  ham  lige- 
saa  ellevild  af  Glæde,  som  om  det  havde  været 
Ellinor  selv,  der  tog  den  med  til  en  Spadseretour. 

See,  tænkte  hun,  Hunden  gjør  ingen  Forskjel 
og  regner  ham  med  til  Familien  ;  saa  vidt  er  det 
allerede  kommen  !    Men  bi  Du  kims  lidt ! 

Til  Ellinors  store  Skuffelse  udeblev  Richard 
baade  til  Frokost  og  Middag,  saa  det  blev  en  trist 
Dag  for  hende.  Hun  havde  faaet  at  vide  af  Bianca, 
at  Moster  Sibylle  var  vred  over,  at  hans  Besøg 
trak  saa  længe  ud,  og  at  hun  i  det  Hele  misbilli- 
gede ,  at  hun  og  Bianca  havde  viist  ham  saa  me- 
gen Venlighed.  Det  tog  hun  sig  nu  ikke  videre 
nær  ;  men  hun  frygtede,  at  Moster  Sibylle  paa  en 
eller  anden  Maade  havde  ladet  deres  Gjest  for- 
nemme, hvad  hun  mente,  og  at  dette  var  Aarsagcn 
til  hans  Forsvinden. 

Denne  Mistanke  bestyrkedes  i  hoi  Grad  ved 
Moster  Sibylles  Holdning  og  ved  de  forblommede, 
deels  tilrettevisende,  deels  truende  Yttringer,  hun 
lod  falde  i  Løbet  af  Dagen,  og  Ellinor  besluttede 
derfor  at  vise  Richard  dobbelt  Venlighed,  naar  han 
vendte  tilbage  fra  sin  Fodtour.  Tiden  faldt  hende 
imidlertid  lang,  og  hun  folte  levende,  hvor  kjært 
Richard  Astrups  Selskab  allerede  var  blevet  hende. 
Hos  Bianca  fik  hun  kun  ringe  Trøst  og  heller  ikke 
nogen  Beskjæftigelse  med  at  pleie  hende;  thi  Bianca 
stod  op  igjen  allerede  en  Time  efter  at  hun  havde 
lagt  sig,  og  syntes  ikke  at  feile  Andet,  end  at  hun 
var    i    sit    gamle,    sorte,   pirrelige    Humeur.      Naar 

Ellinor  kom  ind  til  hende,  fandt  hun  hende  rugende 
over  et  beskrevet  Stykke  Papiir ;  det  saae  ud  som 
et  gammelt  Brev,  men  Bianca  gjemte  det  hurtigt 
i  sin  Skrivebordsskuffe  og  besvarede  slet  ikke  Elli- 
nors Spørgsmaal  om,  hvad  det  var,  hun  sad  og 
læste. 

Om  Aftenen,  kort  før  Theetid,  kom  Bianca 
ned  og  fandt  Ellinor  vandrende  frem  og  tilbage  i 
Haven  udenfor  Verandaen.  Hun  tog  sin  Søster 
under  Armen,  og  de  gik  sammen  ud  i  Haven. 

«Siig  mig  engang, »  spurgte  Ellinor  og  saae 
paa  Bianca  med  et  lidt  sky  Blik,  « mener  Du,  at 
Moster  har  Ret?  Have  vi  været  altfor  imødekom- 
mende mod  Hr.  Astrup  ?» 

«Jeg  maaskee,»  svarede  Bianca  roligt,  « Du 
ikke.  Det  er  maaskee  ikke  saa  underligt,  at  dette 
har  sat  Moster  Fluer  i  Hovedet.  De  Gamle  kunne 
aldrig  huske,  hvordan  de  selv  vare,  dengang  de 
vare  unge  •  de  forstaae  os  ikke  ;  men  jeg  har  en 
rolig  Samvittighed,  og  hvad  bryder  jeg  mig  saa 
om  Resten?  Den  Følelse,  jeg  nærer  for  Richard 
Astrup,  er  Venskab  og  har  ikke  saadan  noget  med 
mit  Hjerte  at  gjøre.  Jeg  elsker  Albert  af  min 
hele  Sjæl,  Ellinor,  han  er  i  mine  Tanker  den  første 
af  alle  Mænd  ;  vor  kjære  nye  Ven  taaler  aldeles 
ikke  at  sammenlignes  med  min  stolte,  kjække, 
ridderlige  Albert. » 

Ellinor  blev  dygtig  rød  i  Kinderne  og  saae  ud, 
som    om    hun    følte    stor    Lyst    til    at    protestere. 

Bianca  blev  det  vaer,  smiilte,  trykkede  sin  Søsters 
Arm  og  sagde : 

«Saaledes  staaer  han  for  mig ;  det  vilde  da 
ikke  være  godt ,  om  jeg  tænkte  anderledes  ;  men 
for  Resten  er  det  slet  ikke  faldet  mig  ind  at  an- 
stille nogen  Sammenligning  mellem  mit  Hjertes 
Elskede  og  min  Ven,  førend  Moster  saa  hensyns- 
løst greb  ind  og  ved  sin  hæslige  Mistanke  om 
Utroskab  hos  mig  vækkede  mig  af  min  Sorgløshed. 
Det  var  saadan  en  skjøn  Drøm,  Ellinor  !  Jeg  har 
i  disse  Dage  undertiden  været  tilmode,  som  om 
jeg  var  ti  Aar  yngre  og  igjen  Barn  ;  men  nu  er 
det  forbi  ! » 

«Og  hvad  saa?»  spurgte  Ellinor.  «Mon  det 
nu  er  vor  Skyldighed  for  Anstandens  Skyld  at 
vise  os  kolde  og  frastødende  mod  Astrup  ? » 

«Vist  ikke,»  svarede  Bianca  bestemt;  «det 
vilde  jeg  finde  skammelig  fejgt,  ja,  det  vilde  være 
mig  aldeles  umuligt.  Jeg  vil  vise  ham  den  samme 
Venlighed  til  det  Sidste,  og  det  har  han  sandelig 
fortjent,  saa  beskeden,  fordringsløs  og  fiint  følende 
han  har  viist  sig  lige  fra  det  første  Øieblik ,  vi 
mødtes . 

Det  raslede  i  Boskettet ,  Ellinors  Hund  kom 
farende,  gjøede  af  Glæde,  sprang  op  af  hende  og 
slikkede  hende  i  Ansigtet. 

<, Bella,  Bella!)  raabte  hun,  «vil  Du  være  or- 
dentlig !  Hvor  har  Du  været  henne  hele  Dagen, 
Din  Landstryger?). 

« Undskyld,  Frøken  Ellinor,:)  sagde  Richards 
Stemme  lige  bagved  hende,  « Forseelsen  er  min! 
Bella  vilde  endelig  med,  og  jeg  nænnede  ikke  at 
drive  den  hjem  med  Prygl. » 

Ellinor  havde  sat  sig  paa  Hug,  kjælede  for 
Hunden,  som  lagde  sin  Snude  i  hendes  Skjød,  og 
saae  op  paa  Richard  med  et  Blik,  hvori  der  stod 
Meget  at  læse,   kun  ikke  Vrede. 

«Har  De  virkelig  gaaet  den  lange  Tour  til 
Kjærskov ?»  spurgte  Bianca  venligt,  men  trods 
hendes  Erklæring,  at  ville  vise  sig  uforandret  mod 
ham,  var  der  dog  kommet  noget  Tilbageholdent  i 
hendes  Væsen. 

«Ja, »  svarede  Richard,  «og  det  var  en  Tour, 
som  lønnede  sig ;  hvor  der  er  henrivende  skjønt, 
især  paa  Skovaasen  med  den  deilige,  vide  Udsigt. » 

«Og  hvor  har  De  spiist  ? »  spurgte  Bianca  vi- 
dere.     «De  har  da  vel  ikke  sultet  hele  Dagen  ?» 

«Nei,»  svarede  Richard,  «jeg  spiste  hos  Skov- 
fogden, Jepsen.  Han  boer  misundelsesværdig  smukt, 
og  hvilken  flink  Kone,  han  har!  Det  var  saamænd 
et  propert  og  nydeligt  Bord,  hun  dækkede,  og 
Maden  smagte  mig  fortræffeligt. » 

«Naa,  det  glæder  mig  at  høre,»  svarede  Bianca; 
<men  det  vilde  dog  været  os  kjærere,  om  De  havde 
benyttet  Vognen,  og  saa  kunde  vi  givet  Dem  Fro- 
kost med. » 

Eller  De  kunde  faaet  en  Hest  at  ride  paa,» 
sagde  Ellinor,  idet  hun  reiste  sig.  <De  veed  jo, 
at  Lady  altid  er  til  Deres  fri  Disposition. » 

Lady  var  Ellinors  Ridehest,    hendes  Stolthed. 

«Tak  for  Deres  Godhed, »  svarede  Richard. 
«Jeg  var  formodentlig"  ogsaa  bleven  ridende,  hvis 
der  havde  været  Noget  at  ride  paa;  for  jeg  mødte 
Forvalteren  ved  Leddet,  og  han  korsede  sig  over, 
at  jeg  vilde  gaae  saa  langt,  men  han  kunde  ikke 
hjelpe  mig,  da  Kjørehestene  vare  til  Smeden  i 
Lendum ,  Stalddrengen  var  reden  efter  Dyrlægen 
til  den  syge  Ko,  og  Havekarlen  skulde  til  Dalby 
i  et  Ærinde  for  Frøken  Sibylle,  saa  der  ikke  var 
en  eneste  Hest  at  faae,  og  det  er  jo  ikke  saa  un- 
derligt i  denne  travle  Tid.» 

<  Ja  saa,»  sagde  Ellinor  fortrydeligt.  <  Som  De 
seer,  vi  ere  ikke  Herrer  i  vort  eget  Huus,  de  An- 
dre disponere  over  Heste  og  Folk  efter  Behag ; 
men  hvis  De  havde  ladet  mig  det  vide,  eller  De 
havde  ventet  til  i  Morgen  — » 

cAa,»  sagde  Richard,  afbrydende  hende,  (Jeg 
var  meget  glad  ved  at  gaae,  og  jeg  havde  saamænd 
oplivende  Selskab  i  Bella.  Jeg  vilde  heller  ikke 
gjerne  opsætte  Touren,  for  det  er  paa  Tiden,  at 
jeg  bryder  op  og  fortsætter  min  Reise.  Jeg  reiser 
i  Morgen.) 

«Den  Bestemmelse  har  De  taget  meget  plud- 
seligt, »   sagde  Bianca  og  saae  forlegent  ned  for  sig. 

«Jeg  har  nu  været  her  snart  i  ti  Dage,»  sva- 
rede Richard,  «og  altsaa  benyttet  mig  rigeligt  af 
Deres  Gjestfrihed.» 

«I  ni  Dage,»    sagde   Bianca    og    saae  op  med 

et  mildt  Blik;   «løi  den  ene  Dag  i  Morgen  til,  saa 
bliver  det  ti ! » 

Richard  saae  til  Ellinor,  men  hun  legede  igjen 
med  Hunden  og  syntes  ikke  at  høre,  hvad  der 
blev  talt  om. 

«I  Morgen»,  sagde  Bianca,  « ville  vi  ikke  streife 
om,  men  blive  roligt  hjemme;  og  saa  kunne  vi 
faae  Tennysons  smukke  Digt  læst  ud ,  inden  De 
reiser. » 

«Tak,  kjære  Frøken  Bianca, »  svarede  Richard 
bevæget,  «jeg  blev  gjerne;  jeg  maatte  være  meget 
utaknemmelig,  hvis  jeg  ikke  af  Hjertet  paaskjøn- 
nede  den  store  Godhed,  De  og  Deres  Søster  have 
viist  mig;  disse  Dage  her  paa  Lendumgaard  have 
været  nogle  af  de  gladeste  i  mit  Liv;  jeg  vil  al- 
drig glemme  dem,  til  Trods  for  —  naa,  jeg  troer, 
det  er  rigtigst,  at  det  bliver  ved  Bestemmelsen ! » 

« Ellinor »,  raabte  Bianca  til  sin  Søster,  som 
var  et  Stykke  i  Forveien  med  Bella,  «kom  og 
hjelp  mig!  Hr.  Astrup  vil  reise  allerede  i  Morgen 
efter  denne  uhyggelige  og  anstrengende  Dag.  Bør 
han  ikke  hvile  sig  i  Morgen  og  blive  til  i  Over- 
morgen ? » 

«Jo,  gjør  det!»  raabte  Ellinor  og  forsvandt 
saa  ad  en  Sidegang  med  Bella. 

Kan    De   høre,»    sagde  Bianca,     «hun    er    af 
samme  Mening,  som  jeg.» 

Og  Frøken  Sibylle r»   spurgte  Richard. 

Har  hun  berøvet  Dem  Lysten    til    at   blive? » 

spurgte  Bianca  og  slap  derved  for  at  give  directc 
Svar. 

<Hun  har  ikke  sagt  mig  noget  uhørligt  Ord,» 
svarede  Richard,  «men  hendes  Holdning  i  Morges, 
ja,  den  var  ubeskrivelig;  det  vilde  været  mig  al- 
deles umuligt  at  gjøre  hende  det  Konststykke  efter, 
det  forsikkrer  jeg  Dem ;  uden  at  sige  det  med  Ord, 
gav  hun  mig  særdeles  tydeligt  sin  Mening  til  Kjende : 
Du  bør  reise,  Du  har  allerede  været  her  for  længe ! 
og  jeg  er  bange  for,  at  hun  har  Ret ,  ja  i  endnu 
høiere  Grad,  end  hun  veed  af;  jeg  burde  aldrig 
kommet  hertil !» 

<Det  forstaaer  jeg  ikke,»  sagde  Bianca  forun- 
dret; «De  talte  jo  før  saa  smukt  om,  hvor  megen 
Glæde  De  havde  havt  af  Deres  Ophold  her.» 

«Bryd  Dem  ikke  om,  hvad  jeg  der  sagde,  > 
svarede  Richard  hurtigt.  «Jeg  bliver  i  Morgen 
over,  siden  De  er  saa  god  at  ville  beholde  mig  en 
Dag  til  —  saa  reiser  jeg,  vi  skilles  og  sees  for- 
modentlig aldrig  mere.» 

Han  sagde  de  sidste  Ord  i  en  sørgmodig  Tone 
og  saae  ned  for  sig. 

« Hvorfor  ikke,»  sagde  Bianca;  <jeg  vil  haabe 
det!  Det  vil  være  mig  en  Glæde  at  mødes  med 
Dem  igjen ! » 

Han  saae  op,  deres  Blikke  mødtes,  og  hun 
studsede  over  den  dybe  Alvor,  hans  ellers  saa 
milde  Øine  i  dette  Øieblik  udtrykte.  Hun  havde 
under  deres  Samværen  et  Par  Gange  havt  Leilighed 
til  at  bemærke  noget  Lignende;    at  en  eller  anden 


64 

Skygge  formørkede  hans  Sjæl,  og  at  ligesom  en 
Kuldegysning  kom  over  ham.  Bar  han  paa  en 
eller  anden  stor  Sorg,  var  der  ved  hans  Liv  en 
Hemmelighed,  som  han  skjulte? 

Han  havde  ikke  været  meget  meddelsom  om 
sig  selv  og  sin  Fortid.  Dog  havde  han  en  Dag 
talt  om  sine  afdøde  Forældre,  især  om  sin  Fader, 
hvem  han  skildrede  som  en  stille,  sagtmodig  Mand, 
som  havde  havt  megen  Modgang  her  i  Livet,  men 
baaret  den  med  christelig  Taalmodighed.  Han 
havde  engang  havt  Haab  om  en  stor  Arv,  men 
det  var  blevet  bittert  og  uventet  skuffet. 

»Han  efterlod  mig  ikke  Meget, »  havde  Ri- 
chard ved  denne  Leilighed  sagt-  «hvad  jeg  eier, 
har  jeg  tjent  selv  ved  heldige  Speculationer,  og 
jeg  er  glad  ved  den  Tanke,  at  jeg  ved  egen  Kraft 
har  arbeidet  mig  op.v 

Da  havde  hans  øine  havt  det  samme  mørke 
Udtryk,  og  hun  havde  tænkt,  at  der  vel  dog  i 
denne  tilsyneladende  saa  bløde  Sjæl  boede  en  stærk 
Villie,  ja  maaskee  endogsaa  nogen  Trods;  men 
hun  havde  ogsaa  faaet  at  vide,  at  han  stod  ganske 
alene  i  Verden,  han  havde  ingen  Sødskende  i  Live, 
ingen  nære  Slægtninge,  han  var,  som  han  havde 
sagt  under  deres  første  Samtale,  en  hjemløs  Fugl. 
Var  det  da  saa  underligt,  at  Følelsen  af  hans  En- 
somhed kunde  komme  over  ham  og  gjøre  ham 
tungsindig?  Hun  syntes,  at  det  var  Forklaring 
nok,  og  da  hun  kort  efter  saae  ham  smile  til 
Ellinor    og    tale    venligt   og    muntert    med    hende, 

glemte  hun  igjen  det  Gaadefulde  i  hans  Væsen, 
som  i  hiint  Øieblik  havde  overrasket  hende. 

Moster  Sibylle  viste  sig  den  Aften  slet  ikke. 
Hun  sendte  Bud  med  Pigen  og  lod  sige,  at  hun 
var  træt  og  ønskede  sin  Thee  op  paa  sit  Værelse. 
De  Unge  bleve  saaledes  alene  og  nøde  nogle  lykke- 
lige Timer  med  hinanden  i  uforstyrret  Harmoni. 

«Det  var  en  herlig  Aften, »  sagde  Bianca,  da 
de  brød  op  for  at  gaae  hver  til  Sit,  «jeg  vilde 
kun  ønske,  Hr.  Astrup,  at  min  Forlovede  havde 
været  her.  Jeg  vilde  gjerne  have,  at  De  skulde 
lære  ham  at  kjende,  og  jeg  vilde  ogsaa  bedet  ham 
om  at  komme  herud,  hvis  det  havde  kunnet  nytte 
Noget;  men  jeg  veed,  at  han  i  denne  Tid  har 
Ondt  ved  at  faae  Permission;  og  De  reiser  jo  i 
Overmorgen  —  hvad  Vei?« 

« Til  Dalby, >/  svarede  Richard,  «om  De  vil 
befordre  mig  saa  langt?  > 

«Naturligviis,  sagde  Bianca;  «men  saa  vil 
jeg  bede  Dem  om  at  besøge  Leo;  jeg  skal  give 
Dem  et  Brev  med  til  ham.> 

Richard  saae  ikke  ud ,  som  om  han  blev  glad 
over  dette  Forslag;  han  sagde  hverken  ja,  eller 
nei,  men  bukkede,  som  om  han  takkede  for  Æren, 
og  derpaa  skiltes  de. 


Bianca. 


FEMTE   KAPITEL. 


Den  næste  Dag  var  en  Løverdag.  Paa  denne 
Ugens  sidste,  til  Reengjøring  indviede,  Dag  pleiede 
Moster  Sibylle  altid  at  have  meget  travlt  i  Huset, 
men  denne  Løverdag  syntes  hun  i  en  ualmindelig 
Grad  optagen  og  viste  sig  kun  ved  Maaltiderne. 
Hendes  Holdning  var  værdig,  afmaalt,  hun  sagde 
ikke  mange  Ord  og  syntes  slet  ikke  at  bekymre 
sig  om,  hvad  de  Unge  toge  sig  for.  Da  Bianca 
efter  Frokosten  opfordrede  hende  til  at  gaae  en 
Tour  med  i  Parken,  svarede  hun  med  et  spydigt 
Smiil : 

«Nei  Tak,  jeg  har  saamænd  ikke  Tid  til  at 
streife  saadan  omkring !  Vilde  jeg  indlade  mig  paa 
det,  saa  maatte  jeg  nok  bede  En  af  Eder  om  at 
blive  paa  Pletten  og  tage  sig  af  Huset ;  men  nu 
kunne  I  jo  nyde  Eders  Frihed. » 

Bianca  fandt  det  raadeligst  at  tage  det  Hib 
uden  at  knye;  men  da  hun  var  kommen  ud  i 
Haven  med  de  Andre,  sagde  hun  til  Richard: 

Moster    er    i    ondt  Lune    i    disse  Dage;    hun 

viser  sig  ikke  fra  den  elskværdigste  Side;  at  hun 
vil  sidde  hjemme  hele  Dagen  og  passe  paa  Pigerne, 
er  ganske  overflødigt  og  ikke  Andet,  end  Urime- 
lighed ;  men  De  maa  troe,  at  hun  trods  sit  ustadige 
Humeur  er  god,  trofast  og  kjærlig  alligevel.  » 

«Derom  tvivler  jeg  aldeles  ikke,»  svarede  Ri- 
chard, «og  i  det  Hele  taget  er  jeg  altid  tilbøielig 
til  at  dømme  gamle  Jomfruer  mildt.  Hvem  veed, 
hvilke  Skuffelser  Livet  har  bragt  dem,  og  som  har 
gjort  dem  bittre!  Frøken  Sibylle  gjør  det  Indtryk 
paa  mig,  at  hun  i  Grunden  er  en  varmt  følende 
Sjæl,  men  lidenskabelig  og  ensidig,  en  af  de  Ka- 
rakterer, som  Livet  maa  bringe  Skuffelser  -  -  eller 
tager  jeg  maaskee  feil  ? » 

:<Nei,  hvor  De  har  et  skarpt  Blik !  >>  udbrød 
Ellinor. 

« Ellinor ! »  sagde  Bianca  i  en  bebreidende  Tone 
og  med  et  advarende  Blik. 

Hun  dreiede  nu  Samtalen  hen  paa  andre  Ting, 
og  det  gik  disse  tre  ligestemte  Sjæle  denne  Dag, 
som  altid,  naar  de  vare  sammen,  at  om  Samtalens 
Traad  end  nu  og  da  brast,  saa  blev  den  snart 
knyttet  igjen.  De  gik  gjennem  Haven  ud  i  den 
tilstødende  Skov ;  Ellinor,  som  med  Bella  førte  an, 
slog  ind  paa  en  Sti  til  Høire,  de  kom  gjennem  et 
tæt  Bøgekrat,  som  pludseligt  aabnede  sig,  og  de 
stode  paa  en  Grønning,  hvorfra  de  havde  en  deilig 
Udsigt  ud  over  Landskabet. 

De  anseelige,  skovklædte  Bakker,  som  dannede 
Forgrunden  paa  begge  Sider  og  sænkede  sig  blødt 

ned  i  den  grønne  Dal,  Aaen,  som  sølvblank  snoede 
sig  gjennem  denne,  de  mægtige  Graner,  som  kneiste 
nede  ved  Slusen,  hvor  Møllen  laae,  Lendums  Kirke, 
Byen  med  dens  straatakte  Huse,  de  mægtige  Skove 
i  Baggrunden  —  det  hele  med  Vaarens  lyse  Pragt 
smykkede  Landskab,  som  laae  for  dem  i  Junisolens 
Glands,  dannede  et  Billede,  hvori  den  danske  Na- 
turs eiendommelige  Ynde  syntes  sammentrængt. 

Richard  nød  det  skjønne  Syn  nogle  Øieblikke 
i  Taushed  ;  saa  sagde  han  : 

«Men  dette  er  jo  noget  ganske  Ualmindeligt 
og  overgaaer  langt  Alt,  hvad  jeg  endnu  har  seet 
her  I » 

«Ja, »  svarede  Ellinor,  «det  faldt  mig  pludseligt 
ind  i  Morges,  at  vi  reent  havde  glemt  at  vise  Dem 
Bøgebakken,  som  dog  ligger  saa  nær,  og  saa  have 
vi  fartet  om  til  alle  andre  Steder,  som  ligge  læn- 
gere borte  ;  saadan  gaaer  det  tidt.  » 

< Men  her  burde  jo  staae  en  Bænk,>  sagde 
Richard. 

«Det  Samme  siger  Moster  Sibylle, »  svarede 
Ellinor;  <  det  er  hendes  Yndlingssted;  men  det  er 
en  ganske  ny  Udsigt  ■  Fader  lod  først  Træerne 
rydde  et  Par  Maaneder  før  han  døde;  det  var  nok 
hans  Hensigt  at  bygge  en  Pavillon  her ;  men  De 
kan  nok  begribe,  at  vi  siden  ikke  have  været  op- 
lagte til  at  tænke  paa  Sligt. » 

Richard  saae  sig  om  med  et  livligt  Blik. 
1 1  vor  Græsset  er  deilig  flint  og  tæt  paa  denne 
Grønning,      sagde  han    —    <  hør,  jeg  faaer  et  Ind- 

fald  —  lad  os  lave  en  Græsbænk  her  og  saaledes 
berede  Frøken  Sibylle  en  behagelig  Overraskelse  --> 

«Lave  en  Græsbænk? »  udbrod  Bianca  forundret. 

«Aa,  det  er  en  udmærket  Idee, ->  raabte  Ellinor 
og  slog  Hænderne  sammen,  <men  hvor  faae  vi 
Værktøi  fra?> 

«Saae  De  ikke,  >  sagde  Richard,  at  der  stod 
en  Spade  og  en  Skovl  henne  ved  Laagen  ?  > 

< Gjorde  der,  udbrod  Ellinor  glad,  aa,  lad 
os  hente  begge  Dele ! 

« Ellinor,,  sagde  Bianca,  vær  nu  fornuftig! 
Vi  kunne  jo  lade  Jens  Havekarl  lave  Bænken.  > 

«Aa  nei,»  svarede  Ellinor  med  barnagtig  Ivrig- 
hed, lad  os  lave  den  selv,  det  er  saa  morsomt ! 
Kan  Du  huske,  da  vi  lavede  den  sidste  ?» 

Det  huskede  Bianca  kun  altfor  godt,  for  den- 
gang var  hendes  kjære  Broder  Hans  endnu  i  Live, 
og  det  var  ham,  der  havde  forestaaet  Arbeidet. 
Det  forekom  hende  besynderligt,  at  Richard  Astrup, 
der  mindede  hende  saa  meget  om  hendes  Broder, 
just  skulde  faae  det  Indfald  at  ville  bygge  en  Græs- 
bænk ;  det  gjorde  i  det  første  JØieblik  et  pinligt 
Indtryk  paa  hende;  men  Richard,  der  ikke  mindre 
end  Ellinor  syntes  greben  af  et  barnagtigt  Lune, 
fik  hende  dog  revet  med. 

«Det  skal  være  gjort  i  en  Fart,  kjære  Froken 
Bianca,)  sagde  han  muntert,  og  Meningen  er  jo 
netop,  at  jeg  vil  gjengjelde  Ondt  med  Godt  og 
efterlade  en  venlig  Erindring  om  mig,  som  kan 
formilde    Froken    Sibylle.      Derfor    vil    jeg    bygge 

Græsbænken  selv,  men  hun  maae  ikke  faae  Noget 
at  vide  om  Sagen,  før  jeg  er  reist.» 

Han  løb  efter  Haveredskaberne  og  kom  hurtigt 
igjen. 

«Nu  til  Værket, »  sagde  han  saa;  c  men  lad  os 
nu  vælge  Stedet  med  Skjønsomhed  og  udsøge  den 
smukkeste  Plet.  Der  maa  det  være,>;  vedblev  han, 
idet  han  traadte  hen  under  nogle  unge  Bøge. 
« Bænken  maa  staae  under  dette  Bladehang,  herfra 
er  Udsigten  allersmukkest. » 

Han  tog  sin  Kniv  frem,  rakte  Bianca  den  og 
sagde  : 

« Vil  De  nu  ikke  beskjære  Buskene,  saa  Ud- 
sigten kommer  lidt  mere  frem,  men  see  Dem  vel 
for,  at  Rammen  ikke  bliver  altfor  regelmæssig  og 
stiv,  det  Hele  maa  være  frit  og  naturligt ;  og  saa 
vil  jeg  gaae  ned  og  skjære  Tørvene  ;  vi  maa  tage 
dem  lidt  afsides  for  ikke  at  skjæmme  Grønningen. » 

«Men  hvad  skal  jeg  da  bestille  ?»  spurgte 
Ellinor. 

«De  skal  hjelpe  mig  med  at  bære  Tørvene 
herhen,>;  sagde  Richard;  «vær  saa  god,  der  har 
De  Skovlen  ! » 

Ellinor  tog  den  fornøiet,  fulgte  med  ned  til 
Pladsen,  og  da  Richard  havde  stukket  den  første 
Tørv  af,  satte  hun  Jernskovlen  behændigt  under 
og  skar  Tørven  løs. 

'Man  skulde  næsten  troe, s  sagde  Richard,  <  at 
De  havde  haandteret  en  Skovl  før.» 

«Det  kan  De    lide   paa,    at  jeg  har,      svarede 

Ellinor  med  blussende  Kinder ;  <  De  skulde  bare 
vide,  hvordan  jeg"  tumlede  mig  i  Have  og  Skov  — 
da  jeg  var  lille.  > 

Og  saa  loe  hun;  for  Sandheden  var,  at  det 
neppe  var  et  Aar,  siden  hun  løb  om  som  en  Dreng 
og  morede  sig  med  at  arbeide  i  sin  egen  lille  Have. 

<cMen  det  er  saa  længe  siden, »  sagde  Richard, 
som  nu  stod  og  lænede  sig  til  Spaden,  idet  han 
betragtede  hendes  smidige,  yndefulde  Skikkelse. 
«De  vil  snart  blive  træt.» 

«Jo  vist !  v  udbrød  Ellinor,  aiei,  jeg  har  flere 
Kræfter,   end  De  troer. » 

c  Og  Deres  hvide  Hænder  og  den  smukke 
Kjole!>   vedblev  han. 

«Aa,»  sagde  hun,  « Hænderne  kunne  da  vad- 
skes rene  igjen,  og  hvad  Kjolen  angaaer,  saa  smo- 
ger jeg  Ærmerne  op.» 

Hun  lod  Gjerningen    strax    folge   paa  Ordene. 

«Saa,»  sagde  hun  og  loe,   « lad  os  nu  tage  fat! 

Richard  greb  Spaden  med  et  Suk.  Han  havde 
været  vide  om  i  Verden,  men  mindedes  dog  ikke 
nogensinde  at  have  seet  saa  lifligt  et  Syn,  som 
denne  glade,  sunde,  unge  Pige  med  sin  kjække 
Holdning,  sit  straalende  Blik,  de  opsmøgede  Ær- 
mer og  de  runde,  hvide  Arme. 

Nu  blev  det  til  Alvor  med  Arbeidet ;  selv 
Bianca  blev  ivrig.  Da  hun  var  bleven  færdig  med 
Beskæringen  af  Buskene,  fulgte  hun  med  de  Andre 
og  løste  en  Gang  imellem  Ellinor  af;  men  hun 
havde  ikke  Søsterens  Haandlag,   heller  ikke  hendes 

Kræfter ;  da  hun  vilde  være  med  at  bære  en  af 
Tørvene,  blev  hun  træt  paa  Halvveien,  slap  Skov- 
len, Tørven  revnede,  hun  loe,   og  Ellinor  skjendte. 

Saaledes  havde  de  arbeidet  i  et  Par  Timer,  og 
den  lille  Græsbænk  var  næsten  færdig.  Bianca  stod 
just  og  saae  paa  Richard  og  Ellinor,  der  kom  slæ- 
bende med  en  af  de  sidste  Græstørv.  Den  var 
stor,  og  det  krævede  Forsigtighed  at  faae  den 
transporteret  heel  til  Stedet.  Bianca  saae,  at  Kræf- 
terne begyndte  at  svigte  Ellinor ;  hun  lod  Skovlen 
synke,  hvorfor  Bianca  ilede  til  og  vilde  tage  fat 
med ,  for  at  Græstørven  ikke  skulde  briste ,  da  i 
det  Samme  en  fuldttonende,  vel  kjendt  Røst  lød 
bag  hende  og  sagde  : 

«Nei,  dette  er  paa  Ære  forbausende  !» 

Ellinor  slap  Skovlen,  den  og  Tørven  faldt  til 
Jorden,  og  alle  Tre  saae  de  studsende  derhen,  hvor- 
fra   det    indignerede  Forundringsraab  var  kommen. 

« Albert,  nei,  er  det  Digl»  raabte  Bianca  rød- 
mende, og  saa  ilede  hun  hen  til  ham  og  slog  sine 
Arme  om  hans  Hals.  Han  tog  dem  ned  igjen, 
just  ikke  med  Heftighed,  men  dog  paa  en  ube- 
hagelig afvisende  Maade  og  sagde : 

«Du  glemmer,  min  Kjære,  at  her  er  en  Frem- 
med til  Stede  ! » 

Den  Fremmede  stod  lænet  til  Spaden  og  stir- 
rede paa  den  Herre,  som  han  den  næste  Dag  efter 
Biancas  Ønske  skulde  fremstillet  sig  for  med  en 
Anbefalingsskrivelse  fra  hende  -  -  og  han  tænkte 
nu,    da    han    paa  Forhaand  var  bleven  betegnet  af 

den  velbaarne  Ritmester  som  en  Fremmed  og  lige- 
som sat  udenfor  Kredsen,  at  Anbefalingsskrivelsen 
vilde  have  været  i  høi  Grad  nødvendig. 

Ellers  en  udmærket  smuk  Mand,  tænkte  Ri- 
chard ;  fine,  regelmæssige  Træk,  udtryksfulde,  liv- 
lige ,  brune  Øine ,  det  smukke ,  mørke  Haar  og 
Mundskjæg  vel  pleiet,  Klæderne  fine  og  sidde  som 
støbte  paa  ham,  ^en  komplet  Gentleman  at  see 
til,  Holdningen  mandig,  Blikket  stolt  og  fast; 
at  han  er  Officeer,  en  Mand,  der  er  vant  til  at 
befale,  det  kan  man  trods  de  civile  Klæder  ikke 
tage  feil  af,  men  han  er  sikkert  en  flink  Officeer 
og  en  modig  Mand,   ingen  Paradehelt. 

Medens  disse  Tanker  foer  Richard  gjennem  Ho- 
vedet, og  han,  trods  den  uvenlige,  skjøndt  indi- 
recte,  Velkomsthilsen,  Biancas  Forlovede  havde 
sendt  ham,  dog  bedømte  hans  Ydre  saa  fordoms- 
frit, sagde  Bianca : 

«Det  er  Hr.  Astrup,  Fjelstrups  gode  Ven,  som 
er  her  i  Besøg ;  Ritmester  Albert  Leo,  min  For- 
lovede !  > 

Richard  hilste  venligt  og  belevent,  Ritmesteren 
lettede  lidt  paa  Hatten  og  sagde   «Ah!> 

Der  var  noget  Prindseligt  ved  dette  ah ! » 
Det  var  en  Durchlauchtighed  værdigt,  som  vil  give 
sin  Unaade  til  Kjende.  Saaledes  tænkte  i  det 
Mindste  Ellinor,  som  havde  et  skarpt  Blik  for 
Næstens  Ejendommeligheder  og  ikke  havde  kjendt 
Biancas  Forlovede  i  otte  Dage,  forend  hun  havde 
givet  ham  det  betegnende  Navn:   Prinds  Albert. 

Hun  havde  foldet  sine  hvide  Arme  over  Bry- 
stet og  syntes  at  more  sig  over  den  lille  Fore- 
stilling i  raffineret  Uhøflighed,  som  hendes  stolte 
Svoger  gav  til  Bedste  ;  men  da  hun  saae,  at  han 
bød  Bianca  sin  Arm  for  at  føre  hende  bort, 
raabte  hun : 

«Aa,  Leo,  kom  dog  og  kast  et  Blik  paa  den 
nydelige  Græsbænk,  vi  have  lavet !» 

«Nei  Tak!»  svarede  han  med  et  ubeskriveligt 
Smiil  og  fjernede  sig  derpaa  med  Bianca,  som  dog 
vendte  sig  om  og  sagde: 

«Aa,  lad  nu  Græsbænken  skjøtte  sig  selv  og 
kom  ! » 

«Nei,  svarede  Ellinor,  <  færdig  skal  den  være; 
men  det  vil  ikke  staae  længe  paa.» 

Richard  gjorde  imidlertid  ikke  Mine  til  at  røre 
sig.  Han  blev  staaende,  lænet  til  Spaden,  og  stir- 
rede efter  de  Bortgaaende.  Pludseligt  vendte  han 
sig  mod  Ellinor  og  sagde  med  et  Smiil : 

«Hvad  kalder  De  dette  ?» 

«Uforskammethed,»  svarede  Ellinor  med  et 
funklende  Blik. 

«Frøken  Sibylle  har  skrevet  efter  ham,»  ved- 
blev Richard;  «det  var  det  Ærinde,  Havekarlen 
maatte  ride  til  Dalby  igaar  paa  Lady.» 

Naturligviis,;;    udbrød  Ellinor,    «Gud,  hvor  vi 
have  været  dumme,  at  det  ikke  strax  faldt  os  ind ! » 

«Ja,»  sagde  Richard,  <jeg  burde  reist  i  Dag, 
som  jeg  havde  bestemt ;  jeg  har  Autoriteterne  imod 

mig,  som  De  seer,  kjære  Frøken  Ellinor!  Nu  er 
det  bedst,  at  jeg  fortrækker  strax.» 

«Aa  nei,*»  svarede  Ellinor  med  et  bedende 
Blik;  «gid  De  vilde  blive  her  et  Par  Dage  endnu, 
min  vrantne  Moster  og  min  storagtige  Hr.  Svoger 
til  Trods  ! » 

«Nei,»  sagde  Richard  og  saae  paa  Ellinor  med 
et  taknemmeligt  Blik,  «det  vilde  vist  ikke  være 
raadeligt. » 

<^ Hvorfor  ikke?>  spurgte  Ellinor  og  slog  med 
Nakken.  .Bianca  og  jeg,  vi  ere  dog  Herrer  her, 
og  naar  De  er  os  velkommen,  saa  kan  det  jo  være 
Dem  ligegyldigt,   hvad  de  Andre  tænke.  >. 

Richard  saae  paa  hende  med  det  samme  alvor- 
lige, strenge  Blik,  som  hun  huskede  fra  den  Dag, 
da  de  sade  i  Lysthuset  og  talte  om  Bianca.  Saa 
pegede  han  efter  Albert  Leos  høie  Skikkelse,  som 
endnu  var  synlig  mellem  Træstammerne,  og  sagde 
i  en  bitter  Tone  : 

«Jeg  skulde  dog  mene,  at  den  Mand  der 
gaaer,  snart  vil  blive  Herre  paa  Lendumgaard,  ja 
han  er  det  vel  egentlig  allerede  ! 

<-Det  tager  De  feil  i,:  svarede  Ellinor  ivrigt; 
«De  maa  ikke  troe,  at  Bianca  er  saadan  at  lobe 
med.  Hun  veed,  hvad  hun  vil;  Leo  har  mere  end 
een  Gang  maattet  give  sig.  Mig,  foiede  hun  til 
med  pudsig  Ydmyghed,  -kan  jeg  nok  mærke,  at 
De  regner  for  slet  ingen    Ting. 

« Kjære  Froken  Ellinor  1  udbrod  Richard  i 
stor  Sindsbevægelse. 

«Kom,»  sagde  Ellinor  hurtigt  og  rødmende, 
«lad  os  tage  fat  igjen!  Vi  glemme  jo  reent  den 
stakkels  revnede  Græstørv,  som  ligger  der,  og  vi 
skulde  jo  dog  — » 

«Aa,  lad  den  ligge !»  udbrød  Richard  liden- 
skabeligt. «Jeg  skulde  regne  Dem  for  ingen  Ting  I 
Ja,  hvad  De  eier  af  Guld  og  Gods,  og  hvad  De 
formodentlig  selv  er  stolt  af,  det  regner  jeg  for 
Intet  —  for  Intet  mod  deres  gode,  ædle  Hjerte, 
Deres  ærlige  Sindelag,  Deres  barnlige  Livsglæde, 
Deres  elskelige  Personlighed.  Jeg  hader  Rigdom  •, 
skuffet  Haab  om  Rigdom  forbittrede  min  stakkels 
Faders  Liv.  Sandt  nok,  jeg  har  selv  maattet  tjene 
Penge  for  at  leve  og  blive  selvstændig,  men  videre 
har  jeg  heller  ikke  drevet  det  og  ønsker  ikke  mere. 
Bianca  og  jeg,  vi  ere  Herrer  her,  sagde  De?  Ja,  det 
er  godt !  Jeg  ønsker  saamænd  ikke,  at  jeg  var  i 
Deres  Sted.  Tro  ikke,  at  Lendumgaard  og  alle 
Herlighederne  her  have  bedaaret  mig ;  nei  tvert- 
imod,  jeg  væmmes  ved  al  denne  Luxus  og  — » 

Han  standsede  og  taug  brat ;  Sveden  stod  ham 
paa  Panden,  og  hans  ellers  saa  milde  Øine  tindrede 
vildt.     Ellinor  stirrede  forskrækket  paa  ham. 

-Men,  kjære  Hr.  Astrup, »  sagde  hun  endelig 
med  Taarer  i  jØinene,  « hvorfor  tager  De  dog  saa 
grueligt  paa  Vei?  Er  det  min  Svogers  Uartighed, 
der  har  gjort  Dem  saa  vred?  Saa  skulde  De  virke- 
lig hellere  have  sagt  ham  Deres  Mening  lige  i  Øi- 
nene,  end  at  lade  det  gaae  ud  over  mig,  som  ikke 
alene    er    ganske  uskyldig,    men  jo  endogsaa  staaer 

paa  Deres  Side  i  den  Sag.  Alt  det,  De  sagde  om 
Rigdom,  synes  jeg  ikke  der  er  nogen  Mening  i, 
eller  rettere  sagt,  det  var  ligefrem  uartigt.  Jeg  vil 
ikke  svare  Dem  Noget  derpaa.» 

Richard  saae  paa  hende  med  et  bedrøvet  og 
angerfuldt  Blik,  men  han  taug-  der  kom  intet  Ord 
frem  til  Undskyldning  eller  Forklaring ,  og  hans 
vedholdende  Taushed  blev  hende  tilsidst  saa  pinlig, 
at  hun  rødmede,  strøg  sine  Kjoleærmer  ned,  glat- 
tede sin  Kjole,  loe  tvungent  og  udbrød  : 

&Naa,  som  jeg  seer  ud!  Lad  os  nu  gaae;  det 
er  nok  snart  Spisetid  !  > 

Han  fulgte  hende  mørk  og  nedslaaet.  Han 
saae  ud,  som  om  han  kjæmpede  haardt  med  sig 
selv,  som  om  han  vilde  sige  Noget,  men  ikke 
kunde  faae  Ordene  frem.  Skuffelsen  over  hans 
haardnakkede  Taushed  stod  tydeligt  at  læse  i  hen- 
des bevægede  Aasyn,  men  det  lod  ikke  til,  at  han 
blev  det  vaer.  Han  var  ganske  optagen,  Gud 
maatte  vide  af  hvilke  Tanker. 

Men  hun  kom  under  denne  tause  Vandring 
op  til  Gaarden  paa  det  Rene  med  sig  selv ;  hun 
følte,  at  hun  elskede  ham,  og  for  et  Øieblik  siden 
havde  hun  indbildt  sig,  at  han  havde  hende  kjær; 
men  da  de  havde  naaet  op  til  Gaarden,  uden  at 
han  havde  erklæret  sig,  sank  hendes  Mod,  og  hun 
mente,  at  hun  maatte  have  taget  feil.  Leiligheden 
til  at  udtale  sig  havde  jo  paa  denne  ensomme  og 
ikke  ganske  korte  Vandring  hjem  været  saa  gun- 
stig,   som    muligt,    og    han    skulde    jo    den    næste 

Morgen  reise.  Var  han  alligevel  ingen  Mand  og 
frygtede  en  Kamp  med  « Autoriteterne » ?  Han 
vidste  jo  dog,  at  hun  var  uafhængig  og  kunde 
give  sin  Haand  til  hvem,  hun  vilde.  Eller  var  det 
hendes  Rigdom,  som  skræmmede  ham  bort?  For- 
modentlig; han  var  vel  stolt,  stolt  i  en  bedre  og 
høiere  Forstand,  end  Albert  Leo;  men  hvad  havde 
saa  hans  Kjærlighed  at  betyde? 

Nei,  han  elskede  hende  ikke;  de  smukke  Ord, 
han  havde  sagt  hende  paa  Bøgebakken,  havde  kun 
været  tomme  Complimenter,  af  den  Art,  som  Mæn- 
dene ofte  letsindigt  sige,  uden  at  overveie  Ordenes 
Betydning.  Han  havde  ganske  vist  havt  Ret,  da 
han  sagde ,  at  hun  var  stolt  af  sin  Rigdom ;  det 
var  maaskee  taabeligt  af  hende ;  men  denne  For- 
fængelighed var  dog  lettere  at  aflægge,  end  om 
hun  havde  gjort  sig  Indbildninger  af  de  personlige 
Fortrin,  han  saa  rundhaandet  havde  tillagt  hende. 
Hun  følte,  at  hun  for  hans  Skyld  vilde  kunne 
bringe  ethvert  Offer ;  for  første  Gang  i  sit  Liv 
ønskede  hun,  at  hun  var  fattig. 

Forvirret  og  ydmyget,  men  tillige  harmfuld 
over  sin  egen  Svaghed,  naaede  hun  sit  Værelse  og 
klædte  sig  hurtigt  om,  saa  hurtigt,  at  Bianca  var 
ganske  forundret  derover.  Der  var  en  usædvanlig, 
determineret  Taushed  over  hendes  ellers  saa  livlige 
og  snaksomme  Søster.  Da  Ellinor  viste  sig  for 
hende,  nydeligt  klædt  og  med  blussende  Kinder, 
tænkte  hun,  at  hendes  kjære  lille  Søster  aldrig 
havde  seet  smukkere  ud,  end  i  dette  Øieblik,    men 

at  der  dog  var  foregaaet  en  besynderlig  Forandring 
med  hende,  hendes  Blik  var  kjækt,  næsten  udfor- 
drende, og  Bianca  tænkte,  at  hun  saae  ud  til  Alle- 
haande. 

Der  traf  hun  det  Rette;  thi  Ellinor  gik  ned 
med  hende  fast  besluttet  paa  at  vise  Richard  Astrup 
et  roligt,  glad  Ansigt,  og  dog  bankede  hendes 
Hjerte,  saa  hun  kunde  føle  dets  Slag;  hun  havde 
opgivet  alt  Haab  om  Kjærligheds  Lykke  og  dog 
forestillede  hun  sig  Muligheden  af,  at  det  endnu 
kunde  komme  til  en  Forklaring,  og  det  lyksalige 
Ord:  « jeg  elsker  Dig »,  blive  udtalt.  Hun  mente  at 
staae  fast,  og  at  hun  mødte  med  et  roligt  Aasyn, 
og  dog  kunde  man  læse  Sindsoprør  i  hendes  smukke 
Øine ;  i  Virkeligheden  var  hun  tilmode ,  som  om 
hun,  hvad  Øieblik  det  skulde  være,  kunde  briste 
i  Graad. 


SJETTE   KAPITEL. 


Det  blev  et  lidet  hyggeligt  Middagsmaaltid, 
som   fulgte    efter  Overrumplingen  paa  Bøgebakken. 

Hvad  nytter  alle  denne  Verdens  Herligheder, 
Sølv,  Guld,  kosteligt  Huusgeraad,  lækker  Mad, 
ædel  Viin,  duftende  Blomster  og  tjenende  Aander 
til  at  række  En  Alt,  hvad  Natur  og  Konst  har 
frembragt  for  at  forlyste  Sandserne,  naar  Glædens 
Engel  er  skræmmet  bort,  og  Ufredens  Dæmoner 
opføre  deres  Satyrdands  i  Hjerterne? 

Der  sidder  Albert  Leo  med  nogle  hæslige 
Rynker  i  sin  Pande  og  spiser  saa  hurtigt,  som  om 
det  var  en  ubehagelig  Forretning,  der  skulde  be- 
sørges i  en  Fart.  Hvor  var  hans  elskværdige  Smiil 
og  den  Glæde,  han  ellers  pleiede  at  lægge  for 
Dagen,  naar  han  sad  ved  sin  elskede  Biancas  Side 
i  hendes  og  hans  tilkommende  Hjem,  oplivet  ved 
hendes  Nærværelse  og  af  de  Skjønhedsindtryk,  der 
mødte  ham  overalt  paa  Lendumgaard  ?  Han  saae 
ikke    til    hende;    han    havde    intet    muntert  Ord  til 

Ellinor,  der  sad  lige  overfor  ham  og  saae  ud,  som 
om  hun  nylig  havde  grædt.  De  lange  Øjenhaar 
dækkede  hendes  straalende  Øjne  som  et  Slør;  hendes 
smaa  Rosenlæber  havde  deres  trodsigste  Form,  og 
naar  hun  saae  paa  sin  Svoger,  da  lynede  hendes 
Øjne,  som  om  hun  følte  Lyst  til  at  give  ham  et 
Ørefigen.  Han  roeste  ikke  Maden,  som  han  ellers 
pleiede,  thi  han  havde  en  fim  Smag  og  en  lækker- 
syg Gane;  der  vankede  ingen  nedladende  Ord  til 
Tjeneren,  Christen,  der  dog  vartede  ham  op  med 
al  den  Iver  og  Punktlighed,  som  blev  indgydt  ham 
ved  Bevidstheden  om,  at  hos  Ritmesteren  laae  nu 
Magtens  Tyngdepunkt  paa  Lendumgaard  og  i  den 
lille  Verden,  til  hvilken  Christen  var  knyttet,  han 
haabede,  for  hele  sit  Liv.  Ja,  om  man  saa  denne 
Middag  havde  givet  Albert  Leo  en  Træskee  at 
spise  med,  i  Stedet  for  den  svære  af  Sølv,  han 
holdt  i  sin  Haand,  vilde  han  neppe  lagt  Mærke 
dertil.  Naar  Moster  Sibylle  talte  til  ham,  svarede  han 
med  forceret,  barsk  Livlighed,  som  dog  ingenlunde 
formaaede  at  skjule  hans  sande  Sindsstemning. 

Han  og  hun  vare  i  Begyndelsen  de  eneste 
Talende.  Af  hendes  Øjne  lyste  der  Tilfredshed, 
men  den  var  af  en  triumferende,  lidet  elskværdig 
Art,  Glæde  over  hans  Nærværelse,  over  den  Lec- 
tion,  hendes  overmodige  og  letsindige  Søsterdøttre 
havde  faaet,  og  ved  Udsigten  til  snart  at  blive 
Aarsagen  til  Ufreden  kvit. 

Richard  rørte  næsten  ikke  Maden,  men  han 
tømte    sit  Glas    flittigere,    end    han    pleiede,    enten 

han  nu  gjorde  det  reent  i  Tanker,  eller  han  følte 
Trang  til  en  Hjertestyrkning  for  at  udholde  det 
Martyrium,  han  havde  paalagt  sig  selv  ved  at  blive 
til  den  næste  Dag.  Han  kastede  et  Blik  til  Bianca. 
Hun  sad  ved  sin  fortørnede  Hjertenskjærs  Side 
saa  rolig  og  stolt.  Richard  kom  til  at  tænke  paa 
Ellinors  Ord  om  hendes  Søsters  stærke  Villie. 
Ja,  baade  en  reen  og  en  stærk  Sjæl  lyste  ud  af 
disse  straalende  Øjne;  hun  saae  ganske  ubøiet  ud; 
men  pludseligt  sænkede  hun  sit  Blik,  og  der  viste 
sig  en  Slaphed  i  hendes  Træk,  som  om  en  eller 
anden  Tanke  kom  over  hende  og  tog  Modet  fra 
hende. 

Dog  tog  hun  sig  sammen  igjen,  og  Richard 
fik  et  Beviis  paa  hendes  Mod  og  venlige  Sindelag 
mod  ham,  men  som  han  rigtignok  hellere  vilde 
undværet.  Hun  vendte  sig  til  Christen,  som  just 
stod  og  fyldte  Albert  Leos  Glas,  og  sagde : 

< Christen,    Du    glemmer    jo    at    skjenke    for 
Hr.  Astrup ! » 

Leo  saae  over  til  Richard  med  et  betegnende 
Smiil;  det  blev  forstaaet;  han  troer,  at  jeg  er  en 
Fyldebøtte,  tænkte  Richard;  men  i  Stedet  for  at 
lade  sig  bringe  ud  af  Fatning,  rakte  han  roligt  sit 
Glas  op,  da  Christen  kom  og  sagde: 

«Tak,   Christen,  jeg  er  dygtig  tørstig  iDag!» 

<Det  er  ikke  saa  underligt,  >  sage  Bianca  ven- 
ligt,    De  har  jo  arbeidet  strengt.  > 

1 1  ar   Hr.    Astrup    arbeidet?  >     spurgte    Moster 
Sibylle  forundret. 

«Ja,  Moster, »  svarede  Bianca ;  « vi  vare  i  Færd 
med  at  lave  en  lille  Græsbænk  til  Dig"  paa  Dit 
Yndlingssted,  paa  Bøgebakken.  Det  var  Hr.  Astrups 
Idee ;  det  skulde  være  en  Overraskelse  til  Dig ;  men 
nu  fik  vi  den  ikke  færdig. » 

«Tak  skal  De  have,»  sagde  Moster  Sibylle  for- 
virret, idet  hun  vendte  sig  til  Richard,  det  var 
smukt  af  Dem. » 

«Aa,»  sagde  Richard,  «det  var  vel  egentlig 
et  barnagtigt  Indfald  af  mig,  men  uhyre  morsomt, 
ikke  sandt  Froken  Ellinor  ?» 

Ellinor  foer  sammen  ;  Albert  Leos  Blik  hvilede 
ubehageligt  forskende  paa  hende. 

«Jo,»  svarede  hun  kjækt,   «det  har  De  Ret  i!> 

<Mere  morsomt,  end  passende,  »  sagde  Leo  med 
et  fiint  Smiil. 

« Synes  Du?  >   spurgte  Ellinor. 
Ja,>     svarede    Leo    med    det    samme    Smiil, 
«jeg    finder   det  ikke  klædeligt  for  unge  Damer  at 
rode  i  Jorden. » 

Ih,   Gud  forbarme  sig,  gjorde  I  det?;   udbrød 
Moster  Sibylle. 

Ja,  Moster,)    svarede  Bianca,      og  vi  fole  os 
aldeles  ikke  skamfulde  derover.  > 

»Ritmesteren  har  vist  Ret  alligevel,)  sagde 
Richard;  « jeg  skal  aldrig  mere  forlede  unge  Damer 
til  at  grave  Græstørv;  men  De  kan  dog  bevidne, 
Frøken  Ellinor,  at  jeg  tænkte  paa  Deres  smukke 
Kjole? »   tilføjede  han  med  et  Smiil. 

Det  gjorde  De,)   svarede  Ellinor,  oplivet  ved 

den  rolige  Holdning,  Richard  viste,  og  ved  det 
kjærlige  Blik,   han  tilkastede  hende. 

Leo  saae  fra  den  Ene  til  den  Anden  og  fæ- 
stede tilsidst  sit  Blik  saa  vedholdende  paa  Ellinor, 
at  hun  rødmede.  Han  smilte  ikke  ved  at  see  det, 
tvertimod  antog  hans  Ansigt  et  meget  alvorligt  Ud- 
tryk. Han  faldt  i  dybe  Tanker  og  sagde  ikke  et 
Ord  under/Resten  af  Maaltidet.  Bianca  lod  ube- 
kymret, men  vogtede  i  Virkeligheden  med  Ængste- 
lighed paa  hans  Blik  og  Mine. 

Den  Uhøflighed,  han  havde  viist  mod  Richard 
og  den  Heftighed,  hvormed  han  derefter  paa  Hjem- 
vejen havde  overfuset  hende,  havde  ikke  blot  saa- 
ret  hende  dybt,  men  tillige  overrasket  hende.  Hun 
havde  ikke  tænkt  sig  Muligheden  af,  at  Albert 
Leo  i  den  Grad  kunde  forløbe  sig  og  sætte  alle 
Hensyn  til  Side,  saa  høje  Tanker  havde  hun  indtil 
denne  Dag  havt  om  hans  Forstand,  hans  Hjerte 
og  hans  Takt.  Hun  havde,  selv  inden  hun  blev 
hans,  ikke  hørt  Andet,  end  Lovtaler  over  ham 
som  en  ædelttænkende,  fiintfølende  Mand,  der  hav- 
de forstaaet  at  begaae  sig  under  de  vanskeligste 
Forhold,  som  forstod  at  tilfredsstille  sine  Over- 
mænd uden  at  give  sin  Værdighed  bort,  som  var 
trofast  i  Venskab,  hensynsfuld  mod  sine  Kamme- 
rater og  behandlede  sine  Undergivne  humant.  Han 
var  altsaa  en  Mand,  der  pleiede  at  tænke  inden 
han  handlede,  og  dog  havde  nu  hans  Jalousi  — 
ja,  det  kunde  ikke  være  Andet,  end  Jalousi  — 
pludseligt    forvandlet    ham   til  en  almindelig  Døde- 

lig  og  omstyrtet  det  skjonne  Billede  af  hans  fuld- 
komne Personlighed ,  som  indtil  denne  Dag  havde 
staaet  paa  Ærespladsen  i  hendes  Hjertes  Helligdom. 
Moster  Sibylle  maatte  her  have  havt  sin  Fin- 
ger med  i  Spillet,  det  var  den  eneste  Forklaring, 
hun  kunde  finde  paa,  og  det  var  ogsaa  den  rette. 
Leo  havde  Beviset  derfor  i  sin  Lomme,  nemlig 
det  Brev,  Sibylle  havde  tilskrevet  ham,  og  som 
havde  kaldt  ham  til  Lendumgaard;  men  det  havde 
han  ikke  viist  Bianca;  det  lød  saaledes: 

Kjære  Ritmester  ! 

Jeg  har  mere  end  een  Gang  tænkt  paa  at 
skrive  til  Dem  for  at  bede  Dem  om  at  see  ud  til  os, 
men  aldrig  havde  jeg  tænkt  mig,  at  Foranledningen 
til,  at  jeg  nu  endelig  griber  Pennen,  skulde  blive 
saa  besynderlig,  ja  egentlig  ganske  det  Modsatte 
af  min  oprindelige  Bevæggrund.  Jeg  vilde  havt 
Dem  herud  for  at  troste  og  oplive  Bianca;  thi 
hendes  Tungsind  var  snarere  taget  til  end  af,  siden 
De  var  her  sidst.  Hun  gik  og  græmmede  og 
skjæmmede  sig;  der  var  ikke  blot  Sorg,  men  en 
underlig  Rædsel  over  hende  ;  der  var  noget  Syge- 
ligt, Unaturligt  ved  hendes  Sindstilstand ;  de  Unge 
pleie  dog  ikke  i  den  Grad  at  hænge  i  Sorgen,  især 
ikke,  naar  man,  som  hun,  til  Erstatning  for  sit 
ganske  vist  store  Forliis  af  Forsynet  har  faaet  en 
Ven,  som  dog  maa  blive  mere  for  hende,  end  baade 
Fader  og  Moder  ;  naar  man  er  i  Besiddelse  af  alle  Livets 

Goder  i  Overmaal  og  i  en  nær  Fremtid  vil  kunne 
naae  sine  Ønskers  Maal,  at  forenes  med  en  Hæders- 
mand, som  Dem,  der  elsker  hende  oprigtigt  og 
vil  bære  hende  paa  Hænderne.  Ja  —  jeg  skildrer 
Bianca,  som  hun  var  og  har  været  hele  Tiden, 
siden  Flemming  døde,  indtil  for  faa  Dage  siden ; 
men  hvad  skeer !  Fjelstrups  komme  her  en  Dag 
og  bringe  med  sig  en  ung  Mand,  en  Hr.  Astrup, 
hvem  de  for  Resten  selv  ikke  kjende  synderligt 
til,  og  strax  synes  Bianca  som  forvandlet.  Hun 
bliver  livlig,  snaksom,  er  ganske  optaget  af  den 
unge  Mand,  som  unegteligt  har  et  net  Ydre  og 
et  Par  Øine  af  den  Slags,  som  unge  Piger  let 
lade  sig  bedaare  af;  *  men  jeg  har  aldrig  nogen 
rigtig  Fidus  til  en  Mand,  der  seer  saa  blidt  og 
kjælent  ud  af  sine  Øjne,  som  om  han  var  et  Fruen- 
timmer; jeg  tænker  strax,  at  han  er  en  Lux  og 
troer  heller  ikke  bedre  om  denne  Springfyr.  At 
han  paa  faa  Dage  er  kommen  saavidt  baade 
med  vor  stolte  Bianca  og  den  kjække  Ellinor,  at 
han  kan  vinde  dem  begge  To  om  sin  Finger,  det 
kan  aldrig  være  gaaet  rigtigt  og  redeligt  til  — 
men  jeg  glemte  jo  at  fortælle  Dem,  at  han  er  her 
og  synes  at  have  slaaet  sig  til  Ro  her  fo''  længere 
Tid.  Han  fik  det  maget  saa,  at  Bianca  selv  invi- 
terede ham,  og  da  han  nu  først  var  her,  saa  be- 
gyndte her  et  Liv  !  Han  læser  høit  for  dem,  de 
synge  og  spille  for  ham  —  tænk  Dem,  at  Bianca, 
som  ikke  kunde  taale  at  høre  en  Tone,  nu  musi- 
cerer selv!     Men  det  er  ikke  det  Værste;  de  farte 

om  med  den  unge  Mand  i  Have,  Mark  og  Skov 
fra  den  tidlige  Morgen  til  den  sildige  Aften.  I 
Begyndelsen  løb  jeg  i  Hælene  paa  dem,  for  at 
ikke  deres  Ugeneerthed  skulde  give  Skandale,  men 
det  kunde  mine  gamle  Been  ikke  udholde  i  Læng- 
den; nu  har  jeg  opgivet  Evret;  men  De  kan  nok 
tænke  Dem,  at  jeg  ikke  har  undladt  at  give  Bianca 
en  Advarsel;  men  det  kunde  jeg  sparet  mig;  jeg 
vil  helst  ikke  skrive  Noget  om,  hvad  der  ved  den 
Leilighed  forefaldt  imellem  os,  det  vilde  kun  gjøre 
Dem  endnu  mere  vred  paa  hende;  det  er  Nok, 
naar  jeg  siger,  at  hun  var  kjephøiet  og  fornærmede 
mig  grovt. 

Hvad  skulde  jeg  saa  gribe  til,  kjære  Leo, 
uden  at  skrive  til  Dem  og  lade  Dem  vide,  hvad 
her  gaaer  for  sig?  Naar  De  spørger  mig,  hvad 
jeg  egentlig  tænker  om  Biancas  Opførsel,  saa  sva- 
rer jeg  jeg  vil  helst  troe,  at  dette  ikke  er 
Andet,  end  en  Nykke ;  hun  har  jo  altid  været  et 
Stykke  af  en  Sværmerske;  denne  Hr.  Astrup  inter- 
esserer hende  vel  og  skaffer  hende  en  Tidsfordriv, 
hun  længe  har  savnet,  skjøndt  ikke  af  den  ønske- 
ligste Art;  men  hvad  Ellinor  angaaer,  saa  er  jeg 
bange  for,  at  det  er  Alvor;  hun  er  virkelig  for- 
elsket, og  det,  skal  jeg  ikke  negte,  vilde  blive  en 
drøi  Skuffelse  og  gjøre  mig  alvorlig  bekymret  for 
hendes  Fremtid,  om  hun  virkelig  gav  sit  Hjerte, 
sin  Haand  og  sin  store  Formue  til  en  saa  tvivlsom 
Person,  som  denne  Hr.   Astrup  synes  at  være. 

Nu  veed  De  Besked  !     Er  det  Dem  muligt  at 

slippe  løs,  saa  kom  herud  og  helst  strax!  Deres 
Nærværelse  vil,  haaber  jeg,  fordrive  den  galante 
Hr.  Astrup  og  saaledes  gjøre  det  umuligt  for 
Bianca  og  Ellinor  at  prostituere  sig  mere;  men 
den  vil  oesaa  være  en  Trøst  for 

Deres  hengivne 

Sibylle   Hirt. 

Dette  Brev  var  kommen  Leo  i  Hænde,  just 
som  han  sad  ved  Middagsbordet  med  sine  For- 
ældre, hos  hvem  han  boede.  Gamle  Oberst  Leo 
levede  nemlig  som  pensioneret  Officeer  i  Dalby, 
hvor  han  havde  tilbragt  den  største  Part  af  sit 
Liv,  fundet  sin  Hustru  og  staaet  ved  det  samme 
Dragonregiment,  hvor  hans  Søn  nu  var  Eskvadron- 
chef,  indtil  han  tilsidst  var  bleven  Regimentets 
Chef,  hvad  han  formodentlig  vilde  været  endnu, 
hvis  Aldersgrændsen  ikke  brat  havde  gjort  en 
Ende  paa  hans  hæderlige  Karriere.  Hans  Søn 
havde  lært  Tjenesten  under  ham,  hans  faderlige 
Øie  havde  vaaget  over  Albert,  baade  i  Fredstid 
under  det  eensformige  Garnisonsliv  med  alle  dets 
Fristelser  og  i  Krigen,  da  det  gjaldt  at  vise  Mod 
og  Conduite.  Han  havde  gjort  Sønnen  til  den 
dygtige  Officeer,  han  var;  men  Alberts  kloge  og 
villiestærke  Moder  havde  dog  havt  den  største 
Indflydelse  paa  hans  .Karakteer.  Ved  begge  For- 
ældrenes forenede  Bestræbelser  var  han  bleven  til 
det,    han  var,    en    ærekjær   Mand   med   faste   Prin- 

ciper,  men  tillige  med  stærkt  fremtrædende  aristo- 
kratiske Tendentser. 

Forholdet  imellem  ham  og  hans  Forældre  var 
meget  kjærligt,  og  der  herskede  fuldkommen  Aaben- 
hed  og  Fortrolighed  imellem  dem.  Han  viste  dem 
altsaa  uden  Betænkning  Sibylle  Hirts  Brev  og 
spurgte  dem,  hvad  de  tænkte  om  den  foruroligende 
Efterretning,  det  indeholdt.  Oberstinden,  som  først 
læste  Brevet,  sagde,  idet  hun  rakte  det  til  sin 
Mand: 

«Tag  Dig  ikke  dette  for  nær,  Albert!  Bianca 
er  ingen  Kokette;  jeg  kan  ikke  tænke  mig,  at 
hun  har  kunnet  give  dig  nogen  virkelig  Grund  til 
Jalousi.  Frøken  Hirt  er  en  hysterisk  Dame  og 
overdriver  altid;  men  alligevel  vilde  jeg  i  Dit  Sted 
tage  derud  og  undersøge  Sagen.  Poetisk  og  sværme- 
risk er  den  gode  Bianca,  og  muligt  er  det,  at  hun, 
skjøndt  i  al  Uskyldighed,   har  været  uforsigtig. » 

Obersten  læste  Brevet  sindigt  og  grundigt. 
Da  han  var  færdig,  lod  han  en  sagte  Fløiten  høre 
gjennem  sit  graasprængte  Mundskjæg  og  sagde: 

« Dette  lader  til  at  være  en  casus  mixtusl  Du 
vil  naturligviis  gjerne  strax  afsted  og  derud  ?» 

«Jeg  synes,  der  er  ikke  Andet  at  gjøre,-* 
svarede  Albert  med  rynkede  Bryn,  «naar  jeg  blot 
kan  faae  Perm  i  ss  i  o  n . » 

« Overlad  det  til  mig,>  svarede  Obersten,  idet 
han  lagde  Sibylle  Hirts  Brev  sammen  og  rakte 
ham  det.  Jeg  skal  selv  gaae  til  Din  Chef;  han 
er   jo   min   gode  Ven   og   har  den    sjeldne  Dyd  at 

være  discret ;  men  naar  du  nu  kommer  til  Lendum- 
gaard,  Albert,  see  Dig  saa  vel  for,  hvad  Du  gjør, 
slaae  Vand  i  Blodet  og  faer  med  Lempe  ! » 

«Vær    Du    kun    rolig, »     svarede    Albert,    «jeg 
skal  saamænd  ikke  forløbe  mig  ! » 

«Jeg  kommer  til  at  tænke  paa  Ellinor,  den 
Skjelm,  som  morer  sig  med  at  kalde  Dig  Prinds 
Albert,;*  sagde  Obersten  smilende.  «Det  har  jeg 
slet  ikke  taget  hende  ilde  op.  Der  bør  være  noget 
Prindseligt  ved  enhver  ærekjær  Officeer,  især  naar 
han,  som  Du,  har  tjent  sit  Ridderkors  paa  Val- 
pladsen; men  jeg  vil  nu  bruge  Ellinors  Spøg  til 
at  give  Dig  en  Advarsel.  Tag  paa  Bianca  med 
Glacéehandsker  og  vær  baade  ligesaa  snild  og  fast 
som  Din  store  Navne,  om  hvis  Kjærlighedshistorie 
vi  nylig  have  læst.  Bianca  er  Din  Dronning  Vic- 
toria. Sandt  nok ,  naar  Du  først  ved  Hymens 
Baand  er  knyttet  til  hende,  saa  bliver  Du  noget 
Mere,  end  Prindsregent;  men  saa  vidt  er  Du  endnu 
ikke,  og  det  har  man  før  seet,  at  en  lille  Kurre 
paa  Traaden,  som  et  Barn  kunde  løse,  har  faaet 
den  til  at  briste  og  skilt  to  elskende  Hjerter  ad. 
Rid  derfor  rolig  til  Lendumgaard  og  viis  et  glat 
Ansigt !  Hvad  denne  Hr.  Astrup  angaaer,  saa 
vide  vi  jo  Intet  om  ham;  jeg  maa  overlade  hans 
Behandling  til  Din  Conduite;  men  det  skulde  un- 
dre mig  meget,  om  Du  ikke  løser  denne  Deel  af 
Din  Opgave,  at  expedere  ham,  med  Sikkerhed  og 
Anstand. »   — 

Saaledes  instrueret  var  Leo  redet  til  Lendum- 

gaard;  men  hans  Hest  fik  at  fornemme,  at  han 
trods  Oberstens  vise  Formaning  dog  havde  mere 
Ild,  end  Vand,  i  Blodet,  thi  han  red  de  fire  Mile 
paa  mindre  end  to  Timer.  Han  fandt  Huset  tomt, 
og  da  han  endelig  havde  opdaget  Moster  Sibylle 
i  Honsegaarden  og  af  hende  faaet  den  Besked,  at 
Bianca  og  Ellinor  vare  forsvundne  med  Hr.  Astrup, 
hun  vidste  ikke  hvorhen,  fik  de  gode  Forsætter, 
hvormed  han  var  kommen,  det  første  Stød,  og 
Moster  Sibylles  Mening  om  de  unge  Pigers  Op- 
førsel, som  hun  mundtligt  udtalte  langt  kraftigere, 
end  hun  havde  gjort  det  skriftligt,  vare  just  ikke 
skikkede  til  at  formilde  ham.  Han  maatte  dernæst 
forgjeves  løbe  hele  Haven  rundt  for  at  søge  efter 
sin  Dronning,  og  da  han  endelig  fandt  hende  og 
de  Andre  i  Skoven  og  saaledes  beskjæftiget,  som 
vi  vide,  styrtede  det  Viisdommens  Tempel,  hans 
Fader  ved  sine  kloge  Raisonnements  havde  etable- 
ret i  hans  af  urolige  Tanker  bølgende  Hjerte, 
ganske  sammen,  og  han  forløb  sig.  Da  han  førte 
Bianca  bort  fra  Bøgebakken,  havde  han,  som  sagt, 
ikke  taget  paa  hende  med  Glacéehandsker,  men 
gjort  hende  heftige  Bebreidelser ,  og  hun  havde 
svaret  ham  som  en  fortørnet  Dronning,  indtil  hun 
pludseligt  var  bristet  i  Graad,  og  var  flygtet  op 
paa  sit  Værelse. 

Paa  alt  dette  sad  han  nu  og  tænkte,  mens 
han  var  sysselsat  med  at  skrælle  en  Appelsin. 
Han  gjorde  det  ubehændigt ,  og  inden  han  vat- 
halv færdig  dermed,    havde  Bianca  skrællet  sin  og 

præsenterede  ham  den  smukt  delte  Frugt  paa  sin 
Tallerken.  Han  tog  imod  Offeret  med  et  Smiil, 
som  tydede  paa  en  blidere  Sindsstemning ;  men 
naar  Bianca  nu  antog,  at  det  var  hende,  der  ved 
sin  Imødekommen  omsider  havde  besværget  Uveiret, 
saa  tog  hun  feil. 

Hans  roligere  Stemning  var  en  Frugt  af  moden 
Overveielse.  Hans  Forstand  og  hans  Hjerte  havde 
gjenfundet  hinanden,  og  nu  raissonnerede  han  saa 
fornuftigt,  at  hans  kloge  Fader  vilde  følt  sig  fuld- 
kommen tilfreds,  om  han  havde  kjendt  hans  Tanker 
og  kunnet  følge  dem. 

Han  indsaae,  at  her  ingen  Grund  var  til  Skin- 
syge. Den  unge  Fremmedes  Efterstræbelser  gjaldt 
Ellinor,  og  i  ethvert  Fald  var  det  utænkeligt,  at 
en  saa  reen,  høisindet  og  karakteerfast  Pige,  som 
Bianca,  om  hvis  oprigtige  Kjærlighed  til  ham  selv 
han  hidtil  ikke  havde  havt  mindste  Grund  til  at 
tvivle,  kunde  gjøre  sig  skyldig  i  nogen  Utroskab; 
men  dog  var  der  i  hendes  Forhold  til  denne  Hr. 
Astrup  et  vist  Sværmeri,  som,  det  være  nok  saa 
uskyldigt,  dog  mishagede  ham.  Alt,  hvad  der 
lignede  Sværmeri,  var  hans  Natur  imod;  han  saae 
en  Fare  deri,  det  gjorde  ham  mistænkelig.  Han 
var  ikke  kold,  tvertimod  varm  og  trofast  i  sine 
Følelser.  Hans  Standpunkt  var  sikkert,  men  hans 
aandelige  Omraade  snevert,  og  derfor  var  der 
baade  over  og  under  den  Sfære,  hvor  han  følte  sig 
hjemme,  en  Verden  af  Følelser  og  Stemninger, 
som  var  ham  ganske  fremmed. 

At  der  var  nogen  Forskjellighed  mellem  Bianca 
og  ham  i  deres  Smag  og  Tilbøieligheder,  det  havde 
han  nok  fornummet,  men  den  var  ikke  traadt  frem 
paa  nogen  foruroligende  Maade  før  hendes  Faders 
Død.  Desto  mere  havde  hendes  gaadefulde  Væsen 
efter  denne  sørgelige  Begivenhed  forundret  ham. 
Hendes  Tungsind,  Menneskeskyhed,  Indesluttethed 
og  Pirrelighed  havde  gjentagne  Gange  forstyrret 
Harmonien  imellem  dem  og  fortrædiget  ham  ;  og 
nu  dette  pludselige  Omslag  ! 

Han  kastede  et  Blik  paa  Richard  Astrup,  som 
sad  lige  overfor  ham,  og  hvis  tækkelige  Ansigt  og 
milde  Blik  indgjød  ham  en  levende  Antipathi ,  og 
tænkte :  hvor  er  det  muligt ,  at  denne  Dreng  — 
thi  han  anslog  Richards  Alder  til  høist  tyve  Aar, 
uagtet  han  i  Virkeligheden  havde  fyldt  det  fem  og 
tyvende  -  at  denne  Dreng,  ved  hvis  Person  der 
ikke  er  Noget,  som  hæver  ham  overen  jevn  Land- 
mands Niveau,  og  som  er  kommen  som  dumpende 
ned  fra  Maanen,  i  den  Grad  har  kunnet  vinde 
Bianca  og  sætte  sig  fast  i  hendes  Gunst  —  Ellinor, 
det  lader  jeg  gaae,  hun  er  et  Barn  —  men  min 
kloge,  stolte  Bianca,  som  dog  kjender  noget  til 
Verden  og  altid  har  teet  sig  som  en  complet  Dame ! 
Og  saa  har  dette  Flødeskjæg  formaaet,  hvad  der, 
hver  Gang  jeg  forsøgte  derpaa,  er  mislykkedes  for 
mig,  nemlig  at  forjage  hendes  Melankoli  og  sætte 
hende  i  et  ypperligt  Humeur  ! 

Dette  forekom  ham  at  være  Symptomer,  som 
varslede    ilde   for  Biancas    og    hans  Fremtidslykke. 

Han  havde  kun  været  et  Par  Timer  sammen  med 
hende  og  fornam  allerede  Spor  til,  at  hendes  gamle 
Tungsind  vendte  tilbage.  Hun  sad  der,  ikke  for- 
tørnet og  suurmulende,  men  med  det  gamle,  aands- 
fraværende,  stirrende  Blik.  Stak  her  Noget  under? 
Gik  hun  og  bar  paa  en  eller  anden  Hemmelighed, 
som  hun  ikke  turde  betroe  ham? 

Da  Maaltidet  var  til  Ende,  og  de  stode  fra 
Bordet,  reiste  han  sig  med  den  Beslutning,  at  han 
ikke  vilde  forlade  Lendumgaard  uden  at  have  faaet 
Gaaden  løst ;  han  vilde  have  en  Forklaring  ;  men 
han  opsatte  det  til  den  næste  Dag,  da  de  vilde 
være  alene;  thi  han  havde  faaet  at  vide,  at  den 
fatale  Hr.  Astrup  agtede  at  reise  den  næste  Mor- 
gen, og  Kundskaben  derom  havde  vel  bidraget  Sit 
til  at  berolige  ham. 

Han  vilde  da  ikke  have  ofTret  Richard  Astrup 
mange  Tanker,  hvis  ikke  Ellinor  havde  været;  men 
han  havde  Biancas  Søster  kjær,  og  da  Alt,  hvad 
han  havde  havt  Leilighed  til  at  iagttage,  bekræftede 
Moster  Sibylles  Paastand,  at  Ellinor  var  forelsket, 
saa  bekjæmpede  han  sin  Modvillie  og  forsøgte  en 
Tilnærmelse  for  at  komme  efter,  hvad  denne  Hr. 
Astrup  egentlig  var  for  en  Mand. 

Bianca  bemærkede  strax,  at  hendes  Albert  nu 
igjen  begyndte  at  ligne  sig  selv,  og  hun  blev  saa 
glad  over  Udsigten  til  en  bedre  Forstaaelse  og  et 
venligere  Forhold  mellem  hendes  Hjertenskjær  og 
hendes  Ven,  at  hun  gjorde  Sit  for  at  lette  Over- 
gangen ;  men  hun  saae  til  sin  Bedrøvelse,  at  det  nu 

var  Vennen,  der  trak  sig  tilbage.  Det  lykkedes 
ikke  Leo  at  faae  nogen  egentlig  Samtale  knyttet 
med  Richard  Astrup,  og  hans  Forsøg  paa  at  erfare 
noget  Nærmere  om  hans  Familie  og  Livsforhold 
strandede. 

Ellinor  vilde  fundet  det  fuldkommen  berettiget, 
at  Richard  Astrup  viste  sig  tilbageholdende  mod 
en  Mand,  der  nylig  havde  behandlet  ham  saa  uar- 
tigt, hvis  Afviisningen  var  skeet  med  den  Stolthed 
og  Selvfølelse ,  som  hun  tiltroede  ham ;  men  til 
hendes  Forundring  tabte  han  Fatningen,  svarede 
paa  en  forvirret  og  forlegen  Maade  og  fjernede  sig 
tilsidst  for  at  pakke  ind. 

Bittert  skuffet  gik  hun  til  Sengs,  og  Bianca 
var  saa  forstemt,  at  de  den  Aften,  mod  Sædvane, 
skiltes  i  Taushed  og  uden  fortrolig  Passiar  ;  men 
Leo  var  tilfreds;  thi  den  Mistillid,  han  paa  For- 
haand  havde  næret  til  Biancas  og  Ellinors  Ven, 
fandt  han  retfærdiggjort  ved  dennes  uklare  Hold- 
ning og  kjendelige  Forlegenhed. 


SYVENDE  KAPITEL. 


Da  de  den  næste  Morgen,  inden  Richards  Af- 
reise,  samledes  ved  Theebordet,    manglede  Ellinor. 

«Hun  har  Hovedpine  og  er  bleven  liggende, » 
sagde  Bianca ;  « hun  har  bedet  mig  bringe  Dem  sin 
Hilsen  og  sit  venlige  Farvel. » 

Richard  bøiede  blot  sit  Hoved  til  Tak;  han 
var  meget  bevæget  og  havde  Møie  med  at  tilkjæmpe 
sig  Fatning.  Leo  var  nu,  tilsidst,  hørlig  og  op- 
mærksom imod  ham.  Bianca  havde  sagt  til  Leo : 
«Vær  venlig  mod  Astrup  ved  Afskeden;  min  Fø- 
lelse siger  mig,  at  aldrig  har  Du  begaaet  nogen 
større  Feiltagelse,    end  ved   at   troe  slet  om  ham.» 

«Han  er  i  ethvert  Fald  DinGjest,»  havde  Leo 
svaret,  ihukommende  sin  Faders  kloge  Raad;  «jeg 
havde  ikke  Lov  til  at  være  uhøflig  imod  ham  og 
beder  Dig  tilgive  mig  min  Selvforglemmelse  igaar. 
Jeg  skal  gjøre  det  godt  igjen,  saa  vidt  jeg  for- 
maaer. 

Dette    formelle    Svar    havde    gjort    et    pinligt 

Indtryk  paa  Bianca.  Hun  sad  bleg  og  taus  og 
saae  nu  og  da  paa  Richard  med  et  sørgmodigt 
Blik.  Da  hun  havde  drukket  sin  Thee,  reiste  hun 
sig,  rakte  ham  sin  Haand  og  sagde  : 

«Lev  vel,  kjære  Hr.  Astrup  !  Tak  for  Deres 
Besøg,  som  har  været  os  til  saa  megen  Glæde,  og 
kommer  De  en  Gang  igjen  her  paa  Egnen,  saa 
glem  ikke  at  see  ind  til  os  ! » 

«Tak  for  al  Deres  Godhed  imod  mig,»  svarede 
Richard  bevæget;  «jeg  beder  Dem  hilse  Frøken 
Ellinor  og  sige  hende,  hvor  meget  det  bedrøver 
mig,  at  jeg  ikke  kan  sige  hende  Farvel  og  takke 
ogsaa  hende  personligt.  Jeg  beder  baade  hende 
og  Dem  at  troe,  at  jeg  er  Dem  oprigtigt  taknem- 
melig for  al  den  Gjestfrihed,  De  har  viist  mig, 
og  at  jeg  aldrig  vil  glemme  de  herlige  Dage  ,  jeg 
har  tilbragt  paa  Lendumgaard.» 

Denne  hjertelige  Udtalelse,  som  kom  frimodigt 
og  smukt,  bevirkede ,  at  Moster  Sibylles  Afskeds- 
hilsen blev  overordentlig  stiv  og  formel.  Den 
Smule  konstige  Varme,  hun  havde  tilveiebragt  for 
at  skilles  uden  Anstød  fra  Richard,  fordampede, 
og  Thermometret  sank  ned  til  Frysepunktet. 

Leo  havde  under  denne  Afskedsscene  staaet 
og  strøget  sit  Mundskjæg  saa  ivrigt,  som  om  han 
denne  Morgen  havde  glemt  at  børste  det  og  nu 
vilde  indhente  det  Forsømte.  Han  følte  sig  lettet 
ved,  at  denne  Udvexling  af  bevægelige  Ord  var 
overstaaet,  og  var  Bianca  taknemmelig  for,  at  hun 
fjernede    sig  med  Moster  Sibylle  og  ikke  drev  det 

Bianca.  7 

saa  vidt,  at  hun  fulgte  sin  interessante  Ven  til 
Vogns. 

Nu  rullede  Vognen  for  Døren. 

« En  Cigar  inden  De  kjører?»  spurgte  Leo  med 
sit  behageligste  Smiil  og  greb  i  Sidelommen  efter 
sit  Cigar-Futteral,  da  Glasdøren  ved  Verandaen 
klirrede,  og  der  lød  tunge  Trin  i  Stuen.  En  gam- 
mel Herre,  høi  og  smalskuldret,  men  noget  krum- 
bøiet,  traadte  ind.  Han  havde  hvide  Haar,  en  gu- 
sten Ansigtsfarve  og  matte  graae  Øine  med  et 
lurende,  usikkert  Blik. 

«Ei,  er  det  Dem,  Star,»  udbrød  Leo,  gik 
ham  smilende  i  Møde  og  trykkede  venskabeligt 
hans  Haand.  «Hvor  gaaer  det?  hvordan  staaer  det 
til  med  Helbredet? 

« Snavs  nok,»  svarede  Godsforvalteren  vrantent ; 
<taaler  ingen  Ting  mere.  Jeg  tog  forleden  ned 
til  min  Søn,  blev  syg  og  har  ligget  der  for  Anker 
i  over  en  Uge-,  kom  først  hjem  i  Aftes. 

« Ja  saa , »  svarede  Leo ,  « det  gjør  mig 
ondt  at  høre;  vær  nu  forsigtig  og  bliv  kjønt  ved 
Hjemmet ! » 

Star  havde  imidlertid  opdaget,  at  der  var  en 
Trediemand  i  Stuen,  men  han  var  meget  nærsynet 
og  kunde  ikke  see,  hvem  det  var,  hvorfor  han  tog 
sine  Briller  frem,  og  i  det  Samme  traadte  Leo  til 
Side  og  sagde : 

«Det  er  Hr.  Richard  Astrup  fra  Jylland,  som 
har  været  her  i  Besøg  i  nogle  Dage  og  lige  er  i 
Færd  med  at  re  i  se. 

Denne  Præsentation  frembragte  en  overraskende 
Virkning.  Richard,  som  havde  staaet  og  stirret 
paa  Star  med  et  spændt  Blik,  bukkede  forlegent, 
men  Star  saae  ud,  som  om  han  var  bleven  for- 
stenet; saa  viste  der  sig  to  røde  Pletter  paa  hans 
gustne  Kinder,  han  drog  et  dybt  Suk  og  satte  sig 
paa  den  nærmeste  Stol. 

<Er  De  ikke  vel?>  spurgte  Leo  og  gik  hen 
til  ham. 

« Det  er  ikke  Noget , »  svarede  Star  med  ry- 
stende Stemme;  <jeg  er  nok  gaaet  lidt  —  lidt 
for  hurtigt  herop,  det  er  det  Hele.  Bryd  Dem 
bare  ikke  om  mig ! » 

Leo  saae  paa  ham  med  et  tvivlende  Blik,  men 
gik  nu  med  Richard,  som  allerede  var  ved  Døren, 
fulgte  ham  ud  i  Forhallen,  ledsagede  ham  til  Vog- 
nen, tog  Afsked  med  ham  baade  hurtigt  og  for- 
melt og  skyndte  sig  saa  igjen  ind  i  Spisestuen, 
men  fandt  den  tom.  Man  gik  ud  i  Verandaen, 
saae  Star  gaae  tungt  hjemad  gjennem  Haven,  lob 
efter  ham  og  indhentede  ham. 

«Men  hvorfor  gaaer  De  strax  igjen,  Star?> 
raabte  han  til  ham.  iKom  hellere  ind  igjen,  hviil 
Dem  lidt  og  faae  en  Hjertestyrkning !  -> 

< Behøves  ikke,  >  svarede  Star  tvært  og  blev 
ved  at  gaae ;    s  ellers  Tak  !  > 

Leo  fulgte  med  og  sagde: 

«Hør,  siig  mig  engang,  kjender  De  denne 
Hr.  Astrup?  Jeg  synes,  at  De  studsede  ved  at 
see  ham.» 

7* 

«Ham?»  udbrød  Star  heftigt,  «jeg  har  aldrig 
før  seet  ham  for  mine  Øinei* 

«Ja,»  vedblev  Leo,  «jeg  spørger,  fordi  jeg  ikke 
kjender  ham  og  gjerne  vilde  vide  noget  Nærmere 
om  ham.  Han  kom  hertil  med  Fjelstrups,  blev 
hængende  her  og  har  nu  gaaet  og  spillet  Kavaleer 
her  en  halv  Snees  Dage  og  gjort  sig  lækker  for 
Damerne.* 

« Hvorfor  Pokker  har  De  fundet  Dem  i  det?» 
spurgte  Star. 

« Jeg  vidste  jo  slet  ikke  Noget  derom, »  svarede 
Leo,  <jeg  kom  først  igaar;  men  strax,  da  jeg  saae 
denne  Hr.  Astrup,  tænkte  jeg,  at  der  bestemt  var 
noget  Muggent  ved  ham.» 

«Meh  nu  er  han  jo  væk?»   spurgte  Star. 

«Ja,»  svarede  Leo,  «og  De  kan  være  vis  paa, 
at  med  min  gode  Villie  skal  han  ikke  faae  Lov  til 
at  komme  her  tiere. » 

<Det  var  Ret,*  sagde  Star-  «man  bør  stænge 
sin  Dør  for  Løsgængere  og  Landstrygere-  men  nu 
Godmorgen,  Hr.  Ritmester  !  Jeg  maa  hjem  og  kigge 
i  mine  Papirer. » 

De  vare  nu  ved  Laagen,  som  førte  ind  til 
Stars  Have  og  skiltes  der.  Leo  gik  tilbage  til 
Gaarden,  og  da  han  igjen  traadte  ind  i  Spisestuen, 
fandt  han  Moster  Sibylle  der  alene. 

Naa,  Gud  være  lovet,*  udbrød  hun,  « ende- 
lig blev  vi  ham  da  kvit !  De  maa  troe,  kjære 
Leo,  at  det  har  været  ti  drøie  Dage  for  mig, 
de  sidste  ! 

«Det  kan  jeg  begribe,)  svarede  Leo,  men 
jeg  antager  dog  næsten,  at  den  ene  Dag,  jeg  har 
tilbragt  her  sammen  med  Hr.  Astrup,  har  været 
lige  saa  drøi,  som  alle  Deres  ti  tilsammen.  Havde 
der  været  Tale  om ,  at  han  vilde  forlænge  sit  Op- 
hold her,  saa  vilde  jeg  bleven  nødt  til  at  sætte 
alle  Hensyn  til  Side  og  sige  til  ham:  enten  reiser 
Du,  eller  jeg;  heldigviis  slap  jeg  for  denne  Yder- 
lighed; men  nu  skal  jeg  fortælle  Dem  Noget  - 
Star  var  her  for  et  Øieblik  siden. » 

«Naa,  er  han  endelig  kommen  hjem,»  sagde 
Moster  Sibylle;  <det  er  da  vel;  jeg  var  bange  for, 
at  han  var  bleven  liggende  hos  sin  Søn  for  at 
blive  baaren  ud  derfra  med  Fødderne  foran.  Han 
er  bleven  meget  skrøbelig  i  det  sidste  Aarstid ;  han 
gjør  det  vist  ikke  længe. » 

<Aa,  han  er  seig,  den  gamle  Knark, »  svarede 
Leo,  &for  Resten  ubehagelig  at  have  at  gjøre  med 
siden  Flemmings  Død  —  han  kunde  kudske  ham! 
Men  hør  nu  —  Star  kom  lige  inden  Astrup  kjørte, 
jeg  præsenterede  dem  for  hinanden,  og  der  skulde 
De  seet  en  Scene !  Ja,  den  var  stum,  men  dog 
talende  nok.  Astrup  kunde  ikke  skjule  sin  For- 
legenhed, og  hvad  Star  angaaer,  da  saae  han  ud, 
som  om  han  havde  faaet  et  Stød  i  Hjertekulen. 
Jeg  fulgte  Astrup  til  Vogns,  og  da  jeg  kom  ind  i 
Stuen  igjen,  var  Star  gaaet.  Jeg  løb  efter  ham 
og  spurgte  ham,  hvorfor  han  var  bleven  saa  over- 
rasket ved  at  see  Hr.  Astrup,  om  han  kj endte 
ham   og  vidste  Noget   om   ham;    men  han  svarede 

med  en  mistænkelig  Bisterhed,  at  han  aldrig  før 
havde  seet  ham  for  sine  Øine.  Dog  sagde  han 
sider,  at  det  var  rigtigt  at  stænge  sin  Dør  for 
Løsgængere  og  Landstrygere  —  han  har  bestemt 
seet  Astrup  før  og  veed  Besked  om  ham.» 

«Ih,  Du  forbarmende  Gud;»  udbrød  Moster 
Sibylle,  «vi  have  formodentlig  der  huset  en  eller 
anden  Gavtyv  !  Maaskee  en  Forbryder   — » 

«Aa  nei,»  faldt  Leo  ind,  «saa  galt  er  det  vel 
neppe ;  men  skulde  det  være  Tilfældet,  og  en  saa- 
dan  Afsløring  kunde  kurere  min  kjære  Bianca  for 
hendes  Hang  til  Romantik  og  Sværmeri ,  da  vilde 
jeg  ikke  beklage  det.>, 

«At  tænke  sig,>;  vedblev  Moster  Sibylle  og 
stirrede  forfærdet  hen  for  sig,  «at  hun  i  samfulde 
ti  Dage  fra  Morgen  til  Aften  har  været  sammen 
med  et  saadant  Menneske  —  maaskee  en  Tyv  eller 
en  Morder  !   —  > 

cNaa,  naa,  kjære  Moster  Sibylle,-  sagde  Leo, 
<  lad  nu  ikke  Fantasien  altfor  stærkt  løbe  af  med 
Dem  og  siig  for  Guds  Skyld  ikke  saadant  Noget 
til  Bianca,  for  saa  vil  der  ligge  et  Huus;  og  stak- 
kels Ellinor  !  Jeg  haaber  til  Gud,  at  hendes  For- 
elskelse ikke  har  Videre  at  betyde ;  men  troe  mig, 
det  Klogeste  er,  at  vi  aldrig  nævne  Navnet  Astrup; 
lad  os  tie  ham  til  Døde,  saa  glemme  de  ham 
hurtigst;  men  jeg  skal  nok  i  Stilhed  forhøre  mig 
om  ham,  og  hvis  jeg  faaer  Noget  at  vide,  skal 
jeg  fortælle  Dem  det;  men  hold  nu  smukt  Tand 
for  Tunge  imens  l* 


103 

«Jeg  skal  være  saa  taus  som  en  Muur,>.  svarede 
Moster  Sibylle-,  c  men  hør  nu,  Leo,  lad  os  nu  tale 
lidt  om  Bianca;  hvordan  finder  De  hende  nu,  da 
De  selv  har  seet  hende  og  talt  med  hende  ?» 

« Ubegribelig, »  svarede  Leo  i  en  forsagt  Tone, 
«mere  ubegribelig  end  nogensinde  føi\>. 

«Det  er  ogsaa  min  Mening, »  svarede  Moster 
Sibylle;  «vi  tør  ikke  længer  forholde  os  passive, 
vi  maa  gjøre  Noget,  ellers  kan  det  ende  med 
Sygdom ,  eller  noget  endnu  Værre.  Hun  maa 
herfra,  det  ensomme  Liv  gjør  hende  mere  og 
mere  forskruet.  Hvad  siger  De  til  en  lille 
Reise  ? » 

«Et  heldigt  Indfald  af  Dem,  kjære  Moster 
Sibylle, »  udbrød  Leo;  «ja  vist,  Forandring  af  Op- 
holdssted kan  gjøre  Vidundere  paa  Humeursyge ; 
men  det  maatte  ikke  være  altfor  kort  en  Reise, 
helst  paa  nogle  Maaneder  og  til  Udlandet,  og  jeg 
skulde  dog  gjerne  være  med.  Lige  paa  en  Studs 
kan  jeg  ikke  faae  en  længere  Permission,  men 
lad  os  see,  maaskee  om  en  Maanedstid.  Jeg 
skal  tænke  derover  og  sondere  Bianca;  jeg  længes 
efter  at  tale  med  hende  i  Enrum;  igaar  var  Al- 
ting saa  forstyrret ;  hvor  er  hun  r 

« Hun  sidder  i  det  røde  Taarnkammer  og 
lader,  som  hun  læser, »  svarede  Moster  Sibylle; 
<^  jeg  har  en  lille  Mistanke  om ,  føiede  hun  til 
med  et  medlidende  Smiil ,  «at  hun  gik  derop 
bare    for    at    see    ham,    Landstrygeren,    endnu    en 

Gang;    i    det    Mindste   stod    hun  ved  Vinduet,    da 
Vognen  rullede  ud  af  Gaarden  med  ham. » 
Leo  rystede  paa  Hovedet  og  sagde : 
«Jeg    vil    strax    gaae    op    til    hende ;»     og  saa 
fjernede  han  sig  hurtigt.  — 


OTTENDE  KAPITEL. 


Bianca  sad  paa  Sofaen  i  det  røde  Taarn- 
kammer,  et  hyggeligt  og  smukt  monteret  Cabinet, 
hvor  Ellinor  og  hun  undertiden  opholdt  sig  om 
Morgenen,  fordi  det  laae  mod  Nord,  og  der  var 
svalt.  Hun  sad  med  korslagte  Arme  og  stirrede 
hen  for  sig;  den  Bog,  som  laae  i  hendes  Skjød, 
syntes  kun  at  være  der  for  et  Syns  Skyld.  Da 
Døren  gik  op ,  og  Leo  traadte  ind ,  foer  hun 
sammen. 

«Naa,  er  det  DigU  udbrød  hun,  mere  for- 
skrækket end  glad. 

« Ventede  Du  mig  ikker~>  spurgte  han,  idet 
han  gik  hen  til  hende  og  satte  sig  ved  Siden  af 
hende.  «Vi  have  ikke  havt  megen  Glæde  af  hin- 
anden denne  Gang,  Bianca,  og  min  Permission 
udlober  i  Aften  ;  jeg  maa  ride  til  Dalby  i  Nat,  om 
jeg  bliver  Dagen  til  Ende  hos  Dig-,  men  Du  har 
ikke  saa  meget  som  spurgt  mig  om,  hvor  længe 
jeg   kunde    blive;    er  Du    da    lige    glad,    enten  Du 

har  mig  eller  ikke,  eller  —  maaskee  gladest,  naar 
jeg  gaaer?» 

Hun  saae  paa  ham  med  et  spændt  Blik; 
hendes  Øine  vare  taareløse,  Læberne  tæt  sammen- 
pressede. Pludseligt  greb  hun  hans  Haand,  kjær- 
tegnede  den  og  drog  den  ind  til  sit  Bryst. 

«Er  Du  sygr»  spurgte  han:  hans  Haand  for- 
nam hendes  Hjertes  urolige  Slag;  « eller  hvad  er 
der  i  Veien  ?  Du  ligner  jo  ikke  Dig  selv  mere. 
Kjære  Bianca,  siig  dog  et  Ord  !  Der  er  bestemt 
Noget,  der  trykker  Dig,  og  som  Du  skjuler  for 
mig.  Siig  dog  for  Guds  Skyld,  hvad  det  er ! 
Dette  er  ikke  til  at  udholde  længere;  jeg  viger 
ikke  herfra,  før  Du  har  aabnet  Dit  Hjerte  for  mig; 
ja  om  det  end  skulde  være  det  Værste, »  vedblev 
han,  idet  han  drog  sin  Haand  til  sig,  «at  Du  ikke 
mere  bryder  Dig  om  mig,  at  — » 

«Nei,»  svarede  hun  hurtigt,  «det  er  ikke  det! 
Albert,  jeg  elsker  Dig!» 

Hun  faldt  ham  om  Halsen  og  brast  i  Graad. 
Han  holdt  hende  nogle  Øieblikke  i  sin  Favn, 
løftede  saa  hendes  Hoved,  strøg  Haaret  fra  hendes 
Pande,  saae  hende  ind  i  Øinene  og  sagde: 

«Jeg  tvivlede  jo  egentlig  ikke  derom,  Bianca; 
men  naar  den,  man  elsker  høiest  paa  Jorden, 
lukker  sit  Hjerte  til  og  negter  En  sin  Fortrolig- 
hed, ja  hvad  kan  man  saa  ikke  falde  paa  at  tænke; 
de  vildeste  Indfald  kunne  jo  saa  melde  sig;  men 
nu  man  Du  gjøre  en  Ende  derpaa,   ellers  — » 

'Ja,      sagde    hun,    <  det    maa    skeel     Jeg    har 

skaanet  Dig,  Albert  og  —  En  til !  Naar  Du 
vidste,  hvor  frygteligt  jeg  har  lidt  ved  at  tie  og 
bære  alene  paa  dette!  Det  vil  jeg  sige  Dig  forud, » 
vedblev  hun  med  dæmpet  Stemme,  <at  intet  af 
de  Indfald,  Du  kan  have  havt,  er  saa  vildt,  saa 
utænkeligt,  som  — » 

Hun  standsede ,  taug  brat  og  drog  Veiret 
dybt.  Han  saae  paa  hende  med  et  ængsteligt 
Blik,   tog  hendes  Haand  i  sin  og  sagde  : 

«Nu  blot  Mod,  Bianca,   kom  med  det!» 

Endelig  gjenvandt  hun  Mælet  og  sagde,  idet 
hun  talte  først  langsomt  og  usikkert,  siden  hur- 
tigt og  med  Lidenskab,  medens  han  maalløs  stirrede 
paa  hende : 

« Albert,  i  en  ulykkelig  Stund  knyttede  Du 
Din  Skjebne  til  min;  jeg  er  en  æreløs  Mands 
Datter.  Ja,  Fader  er  gaaet  i  sin  Grav,  bedækket 
med  Hæder,  men  Æresstøtten  paa  hans  Grav  ly- 
ver, han  var  —  o  Gud,  jeg  kan  ikke  faae  Ordet 
over  mine  Læber !  Lendumgaard  tilhører  ikke 
Ellinor  og  mig  med  Rette;  der  er  engang  i  For- 
tiden bleven  begaaet  en  skjændig  Uretfærdighed, 
den  rette  Arving  er  bleven  bedraget  for  sin  Arv, 
Fader  er  Gjerningsmanden,  og  jeg,  som  nu  i  et 
halvt  Aar  har  vidst  dette  og  dog  svælget  i  al 
denne  Luxus,  jeg  er  en  Tyv;  og  med  hver  Dag, 
der  gaaer,  uden  at  jeg  giver  det  ranede  Gods  fra 
mig,  bliver  jeg  mere  skyldig  og  foragtelig  i  mine 
egne  Øine;  og  dog  har  jeg  ikke  kunnet  tale,  før 
nu;   det  begriber  Du,   ikke  sandt:    Hver  Gang  jeg 

vilde  sige  Dig  det,    var   det,    som   om  min  Tunge 
blev  lam;  men  nu  er  det  sagt  og  — » 
Han  greb  hendes  Haand  og  sagde : 
«Siig  ikke  mere,  see  at  blive  rolig !» 
Saa    taug    han    brat;    hun    saae    det    af   hans 
Blik  og  fornam  det  af  hans  Stemmes  brudte  Klang, 
hvor  forfærdet  han   var,    men    hun   gjettede   endnu 
ikke    den    sande    Aarsag    til    hans    Skræk.      Han 
troede    ikke    paa    Muligheden   af    det,    hun    havde 
sagt ;    han    tænkte :    hun   er   gaaet   fra   Forstanden, 
hun  er  vanvittig ! 

Albert  Leo  var  en  Mand  med  stærke  Ner- 
ver, altid  koldblodig  i  Farens  Stund.  Han  havde 
mere  end  een  Gang  seet  Døden  i  jøinene  uden  at 
gyse;  men  hvad  var  Lynet  fra  en  Kanons  Mun- 
ding, eller  en  Fjendes  blinkende  Sabel,  mod  det 
Glimt  af  Vanvid,  han  mente  at  have  seet  i  disse 
jØine,  hvis  Lys  var  ham  kjærere  end  Solens,  og 
af  hvis  Straalespil  en  kjærlig,  selvbevidst  og  for- 
standig Sjæl  før  saa  ofte  havde  lyst  ham  i  Møde? 
Tabet  af  Livet  selv  var  jo  for  Intet  at  regne  mod 
en  saa  forfærdelig  Tilintetgjørelse  af  Livets  Lykke. 
Dog  lykkedes  det  ham  ved  en  kraftig  An- 
strengelse af  sin  Villie  at  gjenvinde  sin  Fatning 
og  vise  et  roligt  Aasyn.  Idet  han  gik  ud  fra,  at 
her  var  Sindsforvirring  tilstede,  valgte  han  det  i 
slige  Tilfælde  Rigtige;  han  sagde  ikke  imod. 

<Det  er  jo  en  sørgelig  Opdagelse,  Du  der 
har  gjort,  kjære  Bianca, >  sagde  han  mildt;  &  hvor- 
dan  er  Du   kommen    efter  det  ?    Fortæl  mig  det ! » 

Men  nu  gjettede  hun  hans  Tanke;  hun  sprang 
op  og  udbrød  : 

«Du  troer  det  ikke?  Du  mener  maaskee,  at 
jeg  er  forrykt?  O,  gid  det  var  saa  vel!  Nei, 
Albert,  nei,  det  jeg  har  fortalt  Dig,  er  intet 
Hjernespind,    men   sørgelig,    sørgelig  Virkelighed. » 

«Saa  giv  mig  fornuftig  Forklaring, »  sagde 
han  heftigt;  thi  da  Skrækken  slap  ham,  tog  Vre- 
den fat;  «skjøndt  egentlig  burde  jeg  slet  ikke  ind- 
lade mig  paa  at  høre  Dig.  Det  er  jo  en  forfærde- 
lig Anklage,  Du  der  reiser  mod  Din  egen  Fader, 
Din  gode,  hæderlige  Fader  !  Han  skulde  være  en 
Forbryder  ?    Umuligt ! » 

«Det  Samme  har  jeg  mange  Gange  sagt  mig 
selv,»  svarede  Bianca  og  stirrede  paa  ham  med  et 
blegt  Aasyn. 

«Der  maatte  soleklare  Beviser  til,  Bianca, » 
sagde  han,    <for  at  vi  skulde  kunne  troe  det.» 

c  Og  Du  skal  faae  dem,»  udbrød  hun;  event 
et  Øieblik  !    Jeg  skal  strax  være  her  igjen.» 

Hun  gik  ind  paa  sit  Værelse  og  kom  hurtigt 
tilbage;  hun  havde  i  Haanden  det  gamle  Brev, 
Ellinor  saa  ofte  havde  seet  hende  sidde  og  læse  i, 
og  som  hun  altid  hurtigt  gjemte  i  sin  Skufle. 

«Siig  mig  først  een  Ting, »  sagde  Leo;  «hvem 
er  den  Arving,  der  skulde  være  bleven  bedraget? 
Hvad  hedder   han,   og  hvor  er  han? 

«Ja,  havde  jeg  vidst  det,»  svarede  Bianca, 
c  saa  havde  jeg  for  længe  siden  handlet. 

«Der  har  vi  det!»   udbrød  Leo  spydigt. 


110 

Bianca  gik  hen  til  Døren,  dreiede  Nøglen  om, 
gik  saa  tilbage  til  Sofaen,  satte  sig  hos  ham  og 
sagde : 

«Hør  mig  nu  roligt,  saa  roligt  Du  formaaer  ! 
Jeg  forstaaer  Dit  Sindsoprør;  det  er  jo  ikke  An- 
det, end  hvad  jeg  har  gjennemgaaet  selv  —  alene 
—  hvor  skrækkelig  ene  har  jeg  ikke  været  længe, 
Albert  —  ene  med  den  retfærdige,  straffende  Gud, 
som  hjemsøger  Forældrenes  Synder  paa  deres  Børn ; 
her  er  ingen  Trøst  at  finde ,  ingen  Trøst !  Dette 
er  en  forfærdelig  Tilskikkelse,  ikke  Tabet  af  vor 
Formue,  men  Tanken  om  Fader,  hvis  Sjæl  er 
gaaet  ind  for  Guds  Domstol,  betynget  med  Brøde, 
og  saa  Vanæren  for  os  ! » 

Den  Sjæleangst,  hendes  Ord  vidnede  om,  gjorde 
dog  noget  Indtryk  paa  ham. 

«Vær  blot  rolig, »  sagde  han  mildt,  « ophids 
ikke  Dig  selv;  fortæl,  fortæl  blot,  jeg  skal  høre 
Dig  taalmodigt ! » 

«Læs  først  dette, »  sagde  hun  og  rakte  ham  den 
Lap  Papir,   hun  holdt  i  Haanden. 

Han  tog  den  med  Uvillie  og  Mistro,  men 
gjenkjendte  strax  gamle  Hans  Flemmings  store, 
stive  Bogstaver,  da  han  havde  seet  hans  Haand- 
skrift  i  nogle  Papirer  paa  Godscontoiret,  som  Star 
engang  havde  viist  ham.  Brevet  var  skrevet  med 
usikker  Haand;  det  lød  saaledes  : 

Til  Henrik  Flemming  ! 
Det    er,    som  Star  nylig  skrev  til  Dig,  jeg  er 

uvel  5  men  umag  Dig  ikke  hid ,  jeg  ønsker  ikke 
Din  Nærværelse,  allermindst  om  dette  bliver  Dø- 
den, thi  Du  har  aldrig  havt  Hjerte  for  mig  og 
ikke  gjort  Andet,  end  forbittret  min  Alderdom  ved 
Dine  Bebreidelser  og  ublue  Fordringer.  Glæd  Dig 
dog  ikke  for  meget  til  min  Død-  jeg  vil  ikke  gjøre 
Uret  mod  ham,  hvem  Du  hader,  men  som  elsker 
mig  og  dog,  Verden  maa  saa  sige,  hvad  den  vil, 
staaer  mig  nærmere,  end  Du.  Der  hviler  ingen 
anden  Plet  paa  ham,  end  den,  der  skyldes  hans 
Fødsel  og  hans  Forældres  Synd.  Han  bliver  min 
Arving,  det  er  besluttet  og  urykkeligt;  bliv  altsaa 
herfra  og  lad  mig  i  Fred. 

Hans  Flemming. 

Det  var  en  ildevarslende  Røst,  som  der  lød 
fra  Graven  gjennem  det  skrevne  Ord;  det  pinlige 
Udtryk  i  Leos  Aasyn  viste,  at  den  havde  skræm- 
met  ham  op  af  hans  Tryghed;  men  han  fik  Bugt 
med  den  Angst,  som  var  kommen  over  ham,  ka- 
stede Brevet  paa  Bordet  og  udbrød : 

«Er  det  det  Hele,  Bianca?  Det  beviser  Intet; 
blot  at  den  Gamle  har  havt  i  Sinde  at  efterlade 
sin  Eiendom  til  en  Anden,  Gud  maa  vide  hvem, 
et  uægte  Barn,  som  det  lader;  men  lige  meget! 
Siden  Din  Fader  dog  blev  Eier  af  Lendumgaard, 
saa  maa  Hans  Flemming  jo  alligevel  tilsidst  have 
forandret  sin  Beslutning,  ikke  sandt?  Det  er  jo 
soleklart!  Og  læg  saa  Mærke  til,  at  der  ikke  er 
nogen    Datum    paa    Brevet;    det  kan  være  skrevet 

Aar  før  Hans  Flemmings  Død ;  jeg  tvivler  slet  ikke 
om  Brevets  Ægthed;  det  er  Mandens  Haandskrift, 
og  det  er  jo  ikke  saa  underligt,  at  han,  da  han 
var  syg  og  synes  at  have  skrevet  det  i  Vrede, 
har  glemt  at  sætte  Sted  og  Datum;  men  denne 
Mangel  ved  det  tillader  os  at  troe,  at  han  er  kom- 
men sig  af  denne  Sygdom,  og  at  Forholdet  mellem 
ham  og  Din  Fader  er  blevet  godt  igjen,  ja  det 
maa  jo  være  skeet.» 

Bianca  lyttede  først  opmærksomt  til  hans  Ind- 
vendinger, men  da  han  havde  udtalt,  rystede  hun 
paa  Hovedet  og  sagde: 

« Brevet  er  ikke  det  Hele,  Albert!  Hør  nu, 
hvorledes  jeg  fik  det ! » 

Hun  gyste,  greb  Leos  Haand  og  holdt  den 
fast,  som  om  hun  trængte  til  at  forvisse  sig  om 
hans  beroligende  Nærværelse  nu,  da  den  mørke 
Erindring,  som  i  Maaneder  havde  ruget  paa  Bun- 
den af  hendes  Hjerte  og  taget  Lys  og  Duft  fra 
næsten  enhver  Glæde  i  hendes  Liv,  skulde  udsiges  i 
Ord  og  blive  levende  i  hele  sin  Uhyggelighed. 

«Du  veed,»  begyndte  hun,  «hvor  utaalmodig 
Fader  var  under  sin  Sygdom.  Du  saae  det  selv 
den  Dag,  Du  var  her,  fire  Dage  før  han  døde ; 
men  siden  blev  det  meget  værre.  Det  var  skrække- 
ligt at  see  ham  ligge  der  lidende  og  forbittret  over 
sit  Legemes  Afmagt;  han  var  rasende  paa  Doctor 
Ravn,  som  reent  ud  havde  sagt  ham,  at  der  var 
Fare  for  hans  Liv  — » 

'Ja  vist,    ja   vist,-    faldt  Leo  utaalmodigt  ind, 

«det  veed  jeg;  det  var  urigtigt  af  Ravn  at  kyse 
den  Syge  og  forværre  hans  Tilstand ;  videre,  Bianca! » 

cDu  maa  høre  mig  roligt, »  sagde  Bianca  med 
usikker  Stemme ;  «det  kan  ikke  siges  med  faa  Ord, 
og  jeg  maa  fortælle  saaledes,  at  Du  kan  forstaae 
mig. » 

Leo  tog  sin  Haand  til  sig,  lænede  sig  tilbage 
i  Sofaen  med  korslagte  Arme  og  saae  opad  med 
et  Suk,  som  om  han  anraabte  Himlen  om  at 
skjenke  ham  Taalmodighed. 

cDen  sidste  Dag,  han  levede,  >  vedblev  Bianca, 
«taalte  han  næsten  ingen  Anden  om  sig,  end  mig, 
og  lagde  saa  lidt  Skjul  derpaa,  at  Moster  følte  sig 
meget  krænket.  Jeg  var  da  alene  hos  ham  den 
sidste  Nat.» 

Hun  taug  og  sad  og  stirrede  hen  for  sig 

«Naa,  hvad  skete  saa  den  sidste  Nat? »  spurgte 
Leo. 

<Han  laae  længe,  som  om  han  sov,»  vedblev 
Bianca,  idet  hun  foer  sammen/  « indtil  han  pludse- 
ligt greb  fat  i  Sengebaandet  og  reiste  sig  halvt  i 
Sengen  ;  Øinene  stode  stift  i  Hovedet  paa  ham ; 
han  saae  ikke  paa  mig ;  jeg  troer  ikke ,  at  han 
havde  nogen  Bevidsthed  om,  at  jeg  var  i  Stuen  ; 
og  saa  talte  han;  den  skærende  Klang  af  hans 
Stemme  lyder  endnu  i  mine  Øren ,  Albert !  <Jeg 
en  Røver  og  Tyv?»  sagde  han;  «Snak!  Jeg  var 
hans  nærmeste  lovlige  Arving,  jeg  havde  Ret  til 
at  gjøre  det  og  Familiens  Ære  - -»  saa  taug  han 
brat  og  sank  ned  paa  Puden  i  Afmagt;  den  kolde 
Bianca.  8 

Sved  stod  ham  paa  Panden.  Jeg  ilede  hen  til 
Sengen,  tørrede  hans  Pande,  talte  til  ham  i  min 
Angst ,  men  han  svarede  ikke  og  kom  ikke  mere 
til  sin  Bevidsthed.  Noget  efter,  jeg  veed  ikke, 
hvor  længe  det  varede,  drog  han  sit  sidste  Suk. 
Jeg  foer  op  med  et  Angstraab,  da  jeg  saae  at  han 
var  død,  og  Christen,  som  sad  inde  i  Stuen  ved 
Siden  af  og  sov,  kom  løbende.  Han  kaldte  paa 
de  Andre;  men  allerede  inden  de  kom,  var  jeg 
løbet  min  Vei,  ud  i  Haven,  hvor  jeg  gik  barhove- 
det i  en  øsende  Regn  uden  at  mærke  det,  indtil 
endelig  en  Kuldegysning  kom  over  mig,  og  jeg 
gik  ind  igjen  og  gav  mig  til  at  gaae  op  og  ned  i 
Salen  for  at  tænke  —  jeg  tænkte  ikke  med  An- 
strengelse, nei  Tankerne  mylrede  ind  paa  mig  som 
Djævle ,  hundrede  Erindringer  fra  min  Barndom, 
Vidnesbyrd  om  Faders  Tungsind,  forfærdelige  Hef- 
tighed, evige  Uro,  feberagtige  Higen  efter  Virk- 
somhed og  efter  Ære  og  Anseelse  —  o  Gud, 
tænkte  jeg,  var  dette  Tegn  paa  noget  Andet  og 
Værre,  end  Iilsindethed  og  Urimelighed,  havde  han 
en  stor  Synd  paa  Samvittigheden?  Min  kjære  stak- 
kels Moders  blege,  sorgfulde,  undertiden  skræk- 
slagne Aasyn  viste  sig  for  min  Erindring  og  be- 
styrkede den  Mistanke,  hans  Selvanklage  paa  det 
Sidste  havde  vakt. » 

«Han  talte  i  Vildelse, »  udbrød  Leo;  «hvad 
Vægt  kan  der  tillægges  en  febersyg  Patients  vilde 
Ord :  ■ 

Der  var  Noget  endnu,  ■>   vedblev  Bianca,   idet 

hun  talte  hurtigt  og  med  glødende  Kinder,  som 
om  hun  selv  havde  Feber,  <der  den  gruelige  Nat 
paatrængte  sig  mig,  Noget,  der  altid  var  forekom- 
met mig  gaadefuldt  —  hans  Forhold  til  Star;  det 
var  ikke  som  mellem  Herre  og  Tjener,  de  vare 
Venner,  Uusbrødre,  veed  Du  jo,  skjøndt  det  er 
vist  nok,  at  naar  det  kom  til  Stykket,  saa  var 
Fader  den  Stærkeste  og  havde  Magten;  men  han 
var  dog  ofte  ubegribelig  føielig  og  fandt  sig  i  Ting 
-  ja,  Du  saae  eller  hørte  Intet  til  det;  Star  vog- 
tede sig  i  Andres  Nærværelse ;  men  jeg  blev  engang 
Vidne  til  Noget,  som  jeg  forlængst  havde  glemt, 
for  det  er  længe  siden;  det  er  en  af  mine  tidligste 
Barndomserindringer;  men  nu  meldte  det  sig  og 
fik  en  frygtelig  Vægt.  Det  var  en  Dag,  da  jeg 
gik  og  legede  i  Haven;  da  kom  Fader  og  Star 
gaaende  og  saae  ikke  mig,  eller  agtede  ikke  paa 
mig.  De  vare  i  et  heftigt  Skjenderi ,  og  Star 
sagde:  «Denne  Gang  vil  jeg  have  min  Villie! 
men  Fader  svarede:  <Hold  Dig  i  Skindet!  Spar 
Dig  Trudsler,  som  dem  Du  kom  med  før ;  Du 
kommer  ingen  Vei  med  mig  paa  den  Maade;  og 
hvad  kan  Du  gjøre  mig?  Har  Du  Tag  i  mig,  saa 
har  jeg  ogsaa  Tag  i  Dig  !  -  Jeg  fortalte  det  til 

Moder,  som  skjendte  paa  mig,  fordi  jeg  havde 
luret  og  sagde,  at  jeg  skulde  tie  og  ikke  tale  til 
Andre  om  Sligt.) 

Leo  havde  reist  sig  og  gik  frem  og  tilbage  i 
Stuen  med  heftige  Skridt.  Han  var  aabenbart  i  et 
Sindsoprør,   som  hvert  Øieblik  truede  med  at  bryde 


n6 

løs,    men  Bianca  var  saa  fordybet    i    sine   sørgelige 
Erindringer,  at  hun  ikke  bemærkede  det. 

«Nu  er  der  kun  at  sige,  hvorledes  jeg  fik 
Brevet, »  vedblev  hun,  « som  gjorde  alle  mine  mørke 
Anelser  til  Vished.  Jeg  kunde  tilsidst  ikke  udholde 
at  være  alene  med  disse  ængstende  Tanker,  jeg 
følte  mig  igjen  draget  ind  til  Dødsleiet,  jeg  vilde 
see  ham  en  Gang  endnu,  som  om  det  kunde  be- 
rolige mig  —  o  Albert,  hvor  har  jeg  elsket  ham 
trods  alle  hans  Feil,  ja,  jeg  elsker  ham  vel  endnu  — » 

«Nei,»  udbrød  Albert  heftigt,  <det  gjør  Du 
ikke  ! » 

«Jo,»  svarede  hun,  idet  hun  saae  op  og  med 
Bekymring  blev  vaer,  hvor  vredt  han  saae  paa 
hende;  «men  Du  forstaaer  mig  ikke;  det  er  be- 
gribeligt ;  dette  er  kommet  altfor  brat  over  Dig  og 
har  overvældet  Dig.» 

«Slut  Din  Fortælling, »  sagde  han,  dad  os 
blive  færdig  dermed !» 

Hun  saae  paa  ham  med  et  sorgfuldt  Blik, 
men  det  lod  ikke  til  at  formilde  ham. 

«Han  saae  smuk  ud  i  Døden, »  vedblev  hun; 
«han  saae  ud,  som  om  han  var  sovet  hen  i  Fred  — » 

«Og  det  er  han  ogsaa,»  udbrød  Leo,  <  det  vil 
jeg  døe  paa!» 

«Give  Gud,  at  jeg  kunde  troe  det!,  sagde 
Bianca;  «men  nu  kom  det  Værste.  Jeg  fik  Øje 
paa  Brevet;  det  laae  paa  Gulvet  tæt  ved  Sengen; 
hvorledes  var  det  kommet  der?  Der  laae  nogle 
Papirer  paa  Bordet  ved  Hovedgjerdet,  som  Christen 

Skrivebordsskuffe  og  bringe  ham  •  han  havde  det 
den  Dag  i  et  Par  Timer  bedre.  Har  Brevet  været 
mellem  Papirerne,  er  det  blevet  opbevaret  ved  et 
Tilfælde  og  er  nu  faldet  ham  i  Hænderne,  eller 
har  han  gjemt  det  og  nu,  paa  det  Sidste,  villet 
læse  det  og  see  sin  Brøde  i  Øinene,  for  at  retfær- 
diggjøre  sig  for  sig  selv  og  forhærde  sig,  eller  for 
at  angre  og  bede  Gud  om  Naader  Det  Sidste  er 
muligt;  og  for  saa  vidt  giver  jeg  Dig  Ret  i  det, 
Du  for  sagde  om  Feberfantasier,  at  fordi  han  trod- 
sede i  Vildelse,  kan  han  godt  have  angret,  da  han 
var  ved  sin  fulde  Bevidsthed.  Denne  Tanke,  Albert, 
har  været  min  eneste  Trøst  i  de  forfærdelige  sex 
Maaneder,  jeg  har  levet  siden,  men  hver  Dag 
ønsket,  at  det  var  den  sidste,  og  at  jeg  var  død  N 

Da  hun  havde  udtalt,  brast  hun  i  Graad. 
Hendes  Taarer  og  den  dybe  Smerte ,  som  hendes 
Stemmes  Klang  vidnede  om,  afvæbnede  Leo. 
Hvor  meget  end  den  Ærgrelse,  Affairen  med  Richard 
Astrup  havde  forvoldt  ham,  undskyldte  hans  pirre- 
lige Sindstilstand  og  den  tiltagende  Mistillid  til 
Biancas  Dømmekraft,  saa  retfærdiggjorde  den  dog 
ikke  en  saadan  Haardhed,  som  det  vilde  være  at 
svigte  hende  i  hendes  Nød.  Han  følte,  at  han 
havde  været  ukjærlig,  ilede  angerfuldt  hen  til  hende, 
lagde  sin  Haand  om  hendes  Liv  og  drog  hende 
til  sig. 

Saaledes  sade  de  i  nogle  Øieblikke  tause,  hun 
trøstet  ved  hans  stumme  Deltagelse,  men  han  over- 

veiende,  hvorledes  han  skulde  forholde  sig  i  denne 
pinlige  Konflikt;  thi  den  blødere  Sindsstemning, 
hvori  han  nu  befandt  sig,  rokkede  ikke  hans  Over- 
bevisning. Den  hele  Historie,  Bianca  havde  for- 
talt ham,  var  fremdeles  i  hans  Tanker  en  sygelig 
Fantasi,  udklækket  i  en  overspændt  Hjerne,  om 
den  end  tilsyneladende  støttedes  ved  nogle  Kjends- 
gjerninger.  Han  troede  ikke  paa  den ;  hans  Mangel 
paa  Fantasi  og  paa  Evne  til  at  combinere  gjorde 
ham  tungnem,  og  flere  nærliggende  Bevæggrunde, 
baade  ædle  og  egennyttige,  drev  ham,  uden  at 
han  dog  var  sig  dem  alle  lige  klart  bevidst,  til 
den  Beslutning  at  tilbagevise  og  undertrykke  den 
i  hans  Oine  skammelige  Mistanke,  Bianca  nærede 
mod  sin  egen  Fader.  Taknemmelighed  mod  Henrik 
Flemming,  som  altid  havde  viist  ham  faderlig  God- 
hed, og  Omhu  for  Familiens  Ære  og  for  Biancas 
Vel,  som  rigtignok  nu  faldt  sammen  med  hans 
egen  Fordeel,  drev  ham,  støttet  af  hans  Skræk 
for  Skandale  og  Verdens  Ringeagt,  til  ved  ethvert 
Middel  at  neddysse  den  fatale  Sag,  som,  det  forud- 
saae  han,  Bianca  let  kunde  røbe,  naar  han  ikke 
forebyggede  det. 

Men  idet  han  tilkjæmpede  sig  Fatning  og  søgte 
at  komme  til  Klarhed  om  den  rette  Maade  at  tage 
Sagen  paa,  foregik  der  i  hans  Indre  en  heel  Om- 
væltning, som  satte  ham  i  en  pinlig  Stemning. 
Han  saae  nu  paa  Bianca  med  andre  Øine  end  Før; 
hun  havde  ikke  svaret  til  hans  Forventning  og 
var    sunken    i    hans  Agtelse.     Han    havde   før  seet 

op  til  hende,  som  til  et  Væsen  ,  der  i  Selvbevidst- 
hed og  Karakteerfasthed  langt  overgik  de  fleste 
unge  Piger;  men  nu  havde  hun  viist  sig  kun  at 
være  et  lunefuldt  Barn,  ganske  vist  et  kjærligt 
og  ædelttænkende  Barn,  som  han  lige  fuldt  maatte 
elske,  og  hvis  Ynde  drog  ham  til  sig  med  dens 
gamle  Styrke,  men  dog  kun  et  Barn,  hvis  Hand- 
linger han  maatte  lede,  og  som  han  ikke  turde 
skjenke  hele  sin  Fortrolighed.  Han  haabede  ganske 
vist,  at  dette  med  Aarene  vilde  forandre  sig,  men 
saaledes  var  Forholdet  for  Øieblikket. 

Intet  beviste  i  hans  Øine  dette  klarere,  end 
den  Modsigelse,  der  laae  i,  hvad  hun  nyligt  havde 
sagt  om  de  forløbne  Maaneders  Lidelser,  og  at  hun 
havde  ønsket  sig  Døden,  sammenholdt  med  hendes 
muntre  Selvforglemmelse  under  Richard  Astrups 
Besøg.  Han  kunde  have  stillet  hende  dette  for 
Øie  og  muligt  derved  vundet  en  let  Seir  over 
hende;  men  den  turde  dog  maaskee  blive  dyre- 
kjobt;  thi  det  gjaldt  nu  fremfor  Alt  at  undgaae 
Ophidselse  og  Sindsbevægelse.  Hun  maatte  bero- 
liges og  lære  at  glemme. 

«Nu  veed  jeg  Alt,»  sagde  han  da  til  hende; 
giv  mig  nu  Tid  til  at  tænke  over  Sagen !  Du 
maa  jo  selv  kunne  indsee,  hvor  uklar  den  er. 
Hvad  kunne  vi  gjore:  Du  vil  da  vel  ikke  have, 
at  vi  skulle  indrykke  en  Bekjendtgjørelse  i  Aviserne 
og  opfordre  den  eller  de  mulige  navnløse  Arvinger 
til  at  melde  sig?  Skulle  vi  kaste  den  første  Steen 
og  vanære  Din  Faders  Minder    Det  forlange  hverken 

guddommelige  eller  menneskelige  Love  af  os. 
Kjendte  vi  den  Mand,  som  Du  mener  er  bleven 
forurettet,  eller  hans  Arvinger,  det  vilde  ganske 
vist  forandre  Sagen  noget;  skjøndt  jeg  for  mit 
Vedkommende  mener,  at  vi  selv  i  det  Tilfælde 
burde  overlade  det  til  ham  at  bevise  sin  Ret.  At 
vige  uden  juridiske  Beviser,  det  vilde  være  Selv- 
mord ;  Hensynet  til  din  Faders  Minde  og  til  Fami- 
liens Ære  vilde  og  burde  forbyde  os  en  saa  fejg 
Handlemaade. » 

«Deri  er  jeg  ikke  enig  med  Dig, »  svarede 
Bianca;  «høiere  end  alt  Andet,  over  Hensynet  til 
Faders  Minde  og  vor  Ære  og  Fordeel,  staaer  det, 
at  gjøre  hvad  Ret  er,  og  have  en  frelst  Samvittig- 
hed for  Gud.» 

Hendes  Øine  funklede,  idet  hun  sagde  dette, 
og  Leo  slog  sit  Blik  ned  for  hendes.  Hans  Anta- 
gelse, at  hun  kun  skulde  være  et  lunefuldt  Barn, 
fik  et  stærkt  Stød.  Han  fornam  det  af  hendes 
Stemmes  faste  Klang,  at  her  var  en  stærk  Villie, 
som  vilde  forfølge  sit  Maal,  hvor  urimeligt  det  end 
efter  hans  Mening  var.  Han  gav  i  sine  stille 
Tanker  den  rene,  stærke  Villie  Navn  af  Egensindig- 
hed og  svarede  undvigende : 

<Naturligviis  !  Jeg  er  ganske  enig  med  Dig; 
vi  ville  gjøre,  hvad  Ret  er.» 

Men  hun  saae  paa  ham  med  et  tvivlende  Blik. 
Hun  følte,  at  det  kun  var  den  borgerlige  Retfær- 
dighed,   der    havde    talt    ud    af    hans    Mund ;    han 

kunde,  eller  vilde,    ikke  hæve  sig  til  et  idealt  Syn 
paa,  hvad  Ret  er. 

« Siig"  mig  engang, »  spurgte  han  efter  et  Øie- 
bliks  Pause,  «veed  Ellinor  Noget  om  alt  det,  Du 
saa  længe  har  gaaet  og  grublet  over?» 

«Nei,  ikke  det  Mindste, »  svarede  Bianca-  «jeg 
sagde  Dig  jo  før,  at  jeg  har  baaret  det  alene. » 

«Naa  Gudskeelovb  udbrød  Leo.  «Lov  mig, 
kjære  Bianca,  at  Du  ikke  vil  omtale  Sagen  for 
noget  Menneske  og  ikke  foretage  Dig  Noget  i 
den  Sag,  uden  at  Du  forud  har  underrettet  mig 
derom  ! » 

Nei,  kjære  Albert, »  svarede  hun  mildt,  men 
fast,  et  saadant  Løfte  maa  Du  ikke  forlange  af 
mig.  Havde  Du  opfattet  Sagen  paa  samme  Maade, 
som  jeg,  saa  kunde  jeg  let  lovet  det,  men  saa 
vilde  ogsaa  et  saadant  Løfte  været  overflødigt. 
Nu  binder  jeg  mig  ikke;  jeg  vil  have  fuld  Handle- 
frihed. » 

Der  blev  Leos  Taalmodighed  atter  sat  paa  en 
haard  Prøve;  men  han  bestod  den. 

« Som  Du  vil,  kjære  Bianca, »  svarede  han  med 
et  Smiil  ;  « Din  Egenraadighed  foruroliger  mig 
ikke  videre;  der  vil  saamænd  aldrig  blive  nogen 
Foranledning  til  at  handle,  men  der  kan  nok  blive 
Leilighed  til  at  gjøre  Ulykker  ved  Uforsigtighed. 
Det  vilde  ikke  blot  være  smukkest  og  kjærligst, 
men  ogsaa  klogest,  om  Du  viste  mig  lidt  mere 
Tillid.^ 

Hun  saae  et  Øieblik  paa  ham  med  et  forskende 
Blik,  drog  et  Suk  og  sagde: 

« Ellinor,  Du  og  jeg,  vi  ere  alle  Tre  lige  meget 
interesserede  i  Sagen.  Det  er  maaskee  urigtigt 
nu,  da  jeg  har  indviet  Dig  i  den,  at  holde  Ellinor 
udenfor  den.  Dog  mener  jeg,  at  jeg  tør  skaane 
hende  for  at  dele  Byrden  med  os;  men  der  kan 
indtræde  Omstændigheder,  som  gjør  mig  det  til 
Pligt  at  fortælle  hende  Alt ;  jeg  føler  mig  ikke  saa 
tryg,  som  Du,  Albert !  Jeg  tænker,  at  Gud  har 
havt  sin  bestemte  Hensigt  med  at  løfte  Forhænget 
og  lade  mig  see  indenfor ;  jeg  er  bange  for,  at 
Afregningens  Dag  vil  komme  før  eller  senere; 
skeer  det,  Albert,  da  maa  Du  ikke  svigte  mig!» 

Han  trykkede  i  Taushed  hendes  Haand,  og  hun 
vedblev. 

«Det  var  naturligviis  ikke  min  Mening,  at  jeg 
vilde  handle  aldeles  egenmægtigt.  Du  og  Ellinor 
bør  vide  —  o  Gud,  Albert,  hvilken  skrækkelig 
Tanke,  om  den  haarde  Tilskikkelse,  jeg  tænker  paa, 
virkelig  skulde  komme  over  os  !  Give  Gud,  at  der 
maa  komme  Noget  for  Dagen,  som  kan  bevise 
Faders  Uskyldighed  ! » 

«Det  vil  der  neppe,»  svarede  Leo  roligt,  dige 
saa  lidt,  som  det  Modsatte  vil  skee.  Vi  maa  lade 
den  Sag  staae  uopklaret,  stræbe  at  troe  det  Bedste, 
men  helst,  om  muligt,  reent  glemme  den.  Du  kan 
det  nok,  naar  Du  vil. 

'Glemme,,  udbrød  Bianca,  «nei,  det  vil  være 
mig  umuligt  h 

Leo  saae  paa  hende  med  et  betegnende  Smiil ; 
hun  gjettede  hans  Tanke  og  følte  sig  slaaet.  Under 
Richard  Astrups  Besøg  havde  hun  ganske  vist  for- 
maaet  at  glemme.  Det  gik  nu  pludseligt  op  for 
hende,  hvor  selvmodsigende  hendes  Opførsel  maatte 
forekomme  Albert  nu,  da  han  var  indviet  i  Alt, 
og  hun  ilede  da  med  at  give  ham  Forklaring, 
idet  hun  fortalte  ham  om  den  mærkelige  Lighed 
med  hendes  afdøde  Broder  Hans,  som  strax  saa 
underligt  havde  draget  hende  til  Richard  Astrup. 

<;Ja  saa, »  svarede  Leo  mildt  nok,  men  dog  i 
en  medlidende  Tone;  «Du  er  dog  en  underlig  lille 
Sværmerske ,  Bianca !  Jeg  kan  nu  ikke  finde,  at 
der  er  Spor  af  Lighed,  efter  Portraitet  at  domme; 
men  jeg  har  jo  ikke  seet  Din  Broder  i  levende 
Live;  Du  maa  vide  det  bedre;  men  hør,  lad  os 
nu  tale  om  noget  Andet  og  Fornøieligere.  Imorges, 
da  jeg  stod  op,  lagde  jeg  Planer,  Bianca,,  Planer, 
for  vor  Fremtid. » 

<  Gjorde  Du  det,v  svarede  Bianca  rødmende, 
thi  hun  gjettede,   hvad  de  Planer  gjaldt. 

«-Hvad  siger  Du  til  en  lille  Reise,>  vedblev 
han,  tomen  Maanedstid,  naar  jeg  kan  faae  Permis- 
sion :  Jeg  kunde  have  Lyst  til  at  gjøre  en  Svip- 
tour ned  til  Dresden  og  sachsisk  Schweitz,  at  sige 
i  Selskab  med  Dig,   Ellinor  og  Moster  Sibylle. 

Bianca  tænkte  et   Øieblik    efter  og   sagde  saa: 

«Det  siger  jeg  ja  til;  jeg  troer,  det  vil  gjøre 
mig    godt  at  reise;    og  Ellinor   vil  blive  umaadelig 

glad;  hun  gaaer  og  sukker  efter  at  see  fremmede 
Lande. » 

«Naa,  det  er  jo  prægtigt, »  udbrød  Leo,  op- 
livet ved  Biancas  Føielighed.  «Vi  blive  borte  i  to 
eller  tre  Maaneder;  lad  os  sige,  at  vi  ere  hjemme 
igjen  i  October;  og  skulle  vi  saa  holde  Bryllup  i 
November,  naar  Sørgeaaret  er  udløbet? » 

Bianca  blev  bleg,  og  hendes  Haand,  som  han 
holdt  i  sin,  skjelvede  lidt;  men  Svaret  lød  dog 
gunstigt. 

«Som  Du  vil!»   sagde  hun  med  et  Suk. 

«Tak!»  svarede  han,  drog  hende  til  sig,  og 
gav  hende  et  Kys;  «og  saa  ville  vi  strax  give 
os  til  at  tænke  paa  Udstyret  og  paa  en  Bolig. » 

Det  var  nemlig  ikke  hans  Hensigt  at  træde 
ud  af  Tjenesten ,  fordi  han  ved  Bianca  blev  en  rig 
Mand.  Han  agtede,  idetmindste  foreløbigt,  at  blive 
ved  Fanen  og  fremdeles  tjene  sit  Fædreneland,  thi 
han  var  Soldat  med  Liv  og  Sjæl  og  besad  en  le- 
vende Ærgjerrighed.  Han  haabede  med  sin  hæder- 
lige Fortid  som  Grundlag,  støttet  af  sin  Faders 
Forbindelser  og  hævet  ved  den  fremragende  sociale 
Stilling,  hans  Hustrues  store  Formue  vilde  give 
ham,  at  naae  høiere,  end  de  Fleste.  Bianca  agtede 
ham  for  den  Drift,  der  var  i  ham,  og  den  Mandig- 
hed og  Selvstændighedsfølelse ,  hans  Beslutning 
vidnede  om;  men  det  var  hende  tillige  en  Lettelse 
at  vide,  at  hun  ikke  skulde  blive  paa  Lendumgaard, 
og  for  Moster  Sibylle  vilde  det  blive  en  Velgjer- 
ning,     at    hun    fremdeles    kunde    leve   paa  Gaarden 

og  føre  Regimentet  i  Huset-  Ellinor  kunde  jo,  om  hun 
vilde,  dele  sin  Tid  mellem  Lendumgaard  og  Dalby. 

Medens  de  sade  og  drøftede  deres  Fremtids- 
planer, oplivedes  Bianca.  Leo  bemærkede  med 
Glæde,  at  Troldommens  Magt  var  brudt.  Den 
Hemmelighed,  hun  havde  gaaet  og  baaret  paa, 
syntes  at  have  tabt  noget  af  sit  Herredømme  over 
hende  nu ,  da  den  var  røbet  og  draget  frem  for 
Lyset.  Han  lykønskede  sig  da  til,  at  han  havde 
fravristet  hende  den,  men  han  var  altfor  betænk- 
som til  blindt  at  stole  paa  Freden.  Da  han  om 
Aftenen  skiltes  fra  hende  for  at  ride  tilbage  til  Dal- 
by, besluttede  han,  at  der  fra  nu  af  ikke  skulde 
levnes  hende  megen  Tid  til  at  gruble  og  fange 
Griller. 

Det  varede  kun  et  Par  Dage,  inden  han  lod 
høre  fra  sig.  Bianca  modtog  paa  een  Gang  to 
Breve,  et  fra  ham  selv,  hvori  han  underrettede 
hende  om ,  at  han  havde  opdaget  en  Bolig ,  som 
vilde  blive  ledig  til  Efteraaret,  og  som  han  ønskede, 
at  hun  selv  vilde  besee,  inden  han  leiede  den,  og 
et  fra  hans  Moder,  Oberstinden,  som  indeholdt  en 
meget  indstændig  Opfordring  til  at  komme  til  Dal- 
by og  udtalte  Haabet  om  et  længere  Besøg. 

Naturligviis  modtog  Bianca  Indbydelsen;  men 
det  gjorde  hende  ondt,  at  Ellinor  ikke  var  indbe- 
fattet i  den ;  thi  hun  elskede  sin  Søster  inderligt, 
og  de  Dage  i  deres  Liv,  da  de  havde  været  ad- 
skilte, kunde  let  tælles;  men  Ellinor  trøstede  hende 
paa  sin  Viis. 

«Oberstinden  skal  have  Tak,»  sagde  hun,  « fordi 
hun  ikke  gjorde  mig  den  Ære !  Bliv  ikke  vred, 
kjære  Bianca,  men  jeg  finder,  at  der  er  gruelig 
stift  og  kj  edeligt  hos  Leos  og  saa  alle  de  gode 
Fruer  derude  med  deres  KafTeselskaber  og  By  sladder, 
deres  Kappestrid  i  at  overbyde  hverandre  i  Ele- 
gance og  deres  gruelige  Anstrengelser  for,  at  Alt 
skal  være  saa  moderne  og  kjøbenhavnsk,  som  mu- 
ligt —  stakkels  Bianca,  jeg  beklager  Dig !  Men 
det  er  jo  sandt,  Du  har  Din  Hjertenskjær  og  Ridder 
ved  din  Side,  saa  holder  Du  vel  nok  ud  at  gaae 
gjennem  den  Skjærsild.  Jeg  skal  tænke  hver  Dag 
paa  Dig,  Du  Søde;  men  Bella  og  jeg,  vi  ville 
alligevel  imens  være  glade  ved  vor  Ensomhed  og 
den  grønne  Skov ! » 


NIENDE   KAPITEL. 


Der  gik  et  Par  Dage  hen  med  Forberedelserne 
til  Biancas  Udflugt  til  Dalby.  Travlheden  og  de 
livlige  Samtaler  med  de  Andre  om  den  paatænkte 
Udenlandsreise ,  til  hvilken  især  Ellinor  glædede 
sig,  udfyldte  Tiden,  og  hun  følte  det  som  en  Vel- 
gjerning,  at  hendes  Liv  havde  faaet  nyt  Indhold, 
og  at  der  var  kommen  Bevægelse  i  dets  saa  længe 
stillestaaende  Strøm. 

Dog  arbeidede  hun  sig  ikke  uden  indre  An- 
fegtelser  op  til  en  bedre  og  roligere  Sindsstemning ; 
men  det  gik  hende  hermed,  som  det  saa  ofte 
gaaer,  naar  man  har  forfegtet  en  tvivlsom  Sag  — 
hendes  før  saa  faste  Overbeviisning  om  hendes 
Faders  Brøde  havde  mistet  noget  af  sin  Braad, 
idet  hun  udtalte  den,  og  de  Grunde,  ved  hvilke 
Leo  havde  forsøgt  at  reducere  hendes  Paastande 
til  Hjernespind,  men  som  hun  i  det  første  Øieblik 
ganske  havde  forkastet,  vandt,  jo  mere  hun  nu 
bagefter  tænkte  over  dem,   i  overbevisende  Styrke- 

og  der  meldte  sig  da  Tanker,  som  skaffede  hende 
en  ikke  ringe  Lindring,  Forestillinger  om  en  eller 
anden  moralsk  Skyld,  som  muligt  havde  besværet 
hendes  Faders  Samvittighed,  men  uden  at  han 
derfor  havde  gjort  sig  skyldig  i  nogen  Forbrydelse, 
eller  været  en  Lovbryder. 

Ad  disse  vildsomme  Veie  naaede  hun  omsider 
til  den  Tanke,  som  alene  kunde  skjenke  hende  fuld 
Trøst.  Hun  tænkte:  hvad  om  nu  Albert  alligevel 
har  Ret,  og  jeg  trods  Alt,  hvad  der  synes  at  tale 
mod  Faders  Uskyldighed ,  dog  gjør  ham  Uret  i 
hans  Grav? 

Denne  Tanke  greb  hende  saa  stærkt  og  vakte 
saa  levende  en  Anger  i  hendes  Hjerte,  at  hun  følte 
Trang  til  at  gjøre  Bod,  og  derfor  besluttede  hun 
Aftenen  før  sin  Afreise  at  foretage  en  Valfart  til 
sin  Faders  Grav.  Hun  var  den  Aften  alene ;  thi 
Moster  Sibylle  og  Ellinor  havde  modtaget  en  Ind- 
bydelse til  et  Middagsselskab  hos  en  Præstefamilie 
i  Nabolauget,  men  hun  havde  undskyldt  sig  med 
Træthed  og  med  den  anstrengende  Reise,  som 
forestod  hende  tidligt  den  næste  Morgen. 

Først  da  Solen  var  gaaet  ned,  og  det  var 
stille  og  svalt,  tiltraadte  hun  sin  Vandring  ad  Mark- 
stien til  Lendum  Kirkegaard,  og  da  hun  traadte 
ind  ad  Kirkegaardslaagen,  hvilede  allerede  Aften- 
skumringen over  Gravene ;  men  Maanen  hævede 
sig  over  Skovens  Rand  i  det  Fjerne,  og  dens  hvide 
Straaler  krydsede  som  Sølvpile  det  svindende  Dags- 

lyses  rødlige  Skjær,  som  de  mere  og  mere  vandt 
Seier  over. 

I  Krogen  ved  Vaabenhuset ,  som  Bianca  nu 
nærmede  sig  langsomt  og  tøvende,  spredte  de  høie 
Træer  deres  Skygge,  og  der  vare  Maanens  Straaler 
eneraadende,  for  saa  vidt  de  kunde  trænge  .derind; 
og  just  som  hun  traadte  hen  til  Gravstedets  Gitter, 
havde  de  naaet  Æresstøttens  hvide  Marmorflade. 
De  skarpe  Omrids  af  hendes  Faders  faste,  stolte 
Træk  viste  sig  pludseligt  for  hende  med  blændende 
Klarhed,  og  de  gyldne  Bogstaver,  som  talte  til 
den  Afdødes  Ære,  lyste  hende  imøde  og  syntes  at 
tilraabe  hende :    læs  ! 

Hun  lukkede  sine  Øine,  som  om  det  smertede 
hende  at  see  derpaa;  men  hun  behøvede  ikke  at 
læse;  thi  hun  kunde  det,  som  var  skrevet  paa 
Gravmælet,  udenad;  hvor  ofte  havde  ikke  disse 
lovprisende  Ord,  naar  de  gik  gjennem  hendes  Sjæl, 
lydt  i  hendes  indre  Øre  som  Spot ! 

Hun  saae  atter  op  og  fæstede  Blikket  ved- 
holdende paa  sin  Faders  Billede.  Hans  Træk,  som 
de  her  viste  sig  for  hende,  forekom  hende  næsten 
nye  og  fremmede,  og  dog  var  Ligheden  slaaende; 
men  de  vare  blevne  skjæmmede  og  ligesom  ud- 
vidskede af  hendes  Erindring,  efterhaanden  som  hen- 
des Agtelse  for  ham  var  bleven  nedbrudt. 

Nu  læste  hun  dog  Indskriften  og  maatte  til- 
staae  for  sig  selv,  at  hvorledes  det  end  forholdt 
sig  med  det  morke  Punkt  i  hans  Liv,  Udgangs- 
punktet   for    hans    glimrende  Bane,    saa  havde  han 

Bianca.  9 

dog  virkelig  været  en  nyttig  Mand,  der  havde 
udbredt  Velsignelse  om  sig;  hans  Medborgere,  især 
de  Fattige  og  Ulykkelige,  priste  ham  med  Rette. 
For  saa  vidt  sagde  altsaa  den  glimrende  Indskrift 
Sandhed;  og  var  det  da  ikke  vanskeligt  at  tænke 
sig,  at  et  saa  vel  ført  og  gavnligt  Liv  kunde  være 
begyndt  med  en  Forbrydelse? 

Hun  fastholdt  denne  Tanke  og  naaede  ved  den 
ind  i  Bønnens  Rige,  hvis  Dør  længe  havde  været 
lukket  for  hende.  Hun  bad  en  inderlig  Bøn  til  sin 
Herre  og  Frelser,  en  Bøn  om  Naade  for  hendes 
Faders  Sjæl,  hvis  han  virkelig  havde  syndet  saa 
grovt,  som  hun  havde  havt  Grund  til  at  troe,  en 
Bøn  om  Naade  for  hende  selv,  hun  som  ogsaa 
var  en  Synderinde  for  Gud,  om  Tilgivelse  for  den 
Ukjærlighed  mod  hendes  Faders  Minde,  som  hun 
muligt  havde  gjort  sig  skyldig  i,  men  især  derom, 
at  hans  Uskyldighed,  om  han  var  uden  Skyld, 
maatte  blive  klart  beviist. 

Netop  som  den  sidste  af  hendes  fromme  Tan- 
ker steg  til  Himlen,  lød  et  ildevarslende  Skrig  i 
hendes  Øren,  og  hun  foer  sammen.  Det  var  en 
Ugle,  som  sad  paa  Kirketaget  og  priste  Aftenens 
Skjønhed  paa  sin  Viis.  Tidt  nok  forsøgte  Bianca 
baade  nu  og  senere,  naar  hun  tænkte  paa  dette 
Ugleskrig,  at  sige  sig  selv,  at  det  var  taabeligt  og 
et  christent  Menneske  uværdigt  at  lade  sig  forfærde 
af  en  stakkels  Fugls  Aftensang,  fordi  den  lød  hæs- 
ligt —  det  nyttede  Altsammen  intet.  Uglen  var 
der    nu    engang,    den    fæstede   sig  med  sine  Kløer 

fast  i  hendes  Erindring;  det  spottende  Amen,  den 
havde  sagt  til  hendes  Bøn,  tog  Kraften  fra  den  og 
bortskræmmede  den  Fred,  som  et  Øieblik  havde 
taget  Bo  i  hendes  Hjerte.  Forskræmt  ilede  hun 
derfra  og  tænkte  —  nei,  her  er  intet  andet  Middel 
til  Fred,  end  Forglemmelse;  o  Gud,  lær  mig  at 
glemme  ! 

Som  hun  hurtigt  traadte  ind  i  Kirkegaardens 
Hovedgang,  stod  pludseligt  en  Mand  for  hende,  og 
hun  foer  tilbage  med  et  Skrig. 

Frøken  Bianca !  >  lød  det;  hun  kjendte  Røsten 
og  saae,  at  det  var  Richard  Astrup. 

-Gud,  er  det  Dem!)  udbrød  Bianca  og  drog 
Veiret  dybt. 

Jeg  forskrækkede  Dem  nok,»  sagde  han  og 
traadte  nærmere.  «Ja,  det  maatte  jo  overraske 
Dem  at  see  mig  her.  Sagen  er  den,  at  jeg  tog 
ind  paa  Elkjær  for  at  sige  Farvel.) 

«Det  veed  jeg,  >  sagde  Bianca,  «men  Niels 
sagde,  at  Fjelstrup  samme  Aften  vilde  kjøre  Dem 
videre  til  Dalby.  > 

Det  var  ogsaa  Bestemmelsen,)  svarede  Ri- 
chard; «men  da  det  kom  til  Stykket,  saa  viste  det 
sig,  at  Fjelstrup  dog  havde  Ondt  ved  at  undvære 
Hestene,  og  saa  fandt  jeg  mig  i  at  vente.  Imorgen 
faaer  han  tilsaaet,  og  iovermorgen  kjører  han  mig 
selv  ud  til  Staden.» 

De  fulgtes  ad  ned  ad  Gangen. 

«De  har  været  ved  Deres  Faders  Grav?> 
spurgte  han. 

9* 


132 

<Ja, »  svarede  hun,  idet  hun  gik  hurtigere; 
de  traadte  just  nu  gjennem  Laagen  ud  paa 
Veien. 

<Jeg  var  der  lige  før  Dem,»  sagde  Richard; 
«jeg  vilde  dog  see  det  smukke  Gravmæle  en  Gang 
endnu,  inden  jeg  reiser.  De  elskede  Deres  Fader 
høit,   ikke  sandt? » 

«Ja,»  svarede  Bianca,  uden  at  see  paa  ham. 

<;De  har  nok  sørget  forfærdeligt  over  ham,» 
vedblev  Richard,  «som  kun  faa  Mennesker  sørge; 
det  er  en  Roes  for  Dem ,  men  ogsaa  for  ham ; 
han  maa  have  været  en  sjelden  god  og  kjærlig 
Fader  alligevel. » 

Bianca  studsede  ved  dette  « alligevel » ,  saae  paa 
Richard  og  sagde: 

<Ja,  det  var  han  I» 

<;De  siger  det  saa  koldt, »  vedblev  han,  «mener 
De  det  ikke  rigtigt  ?» 

cHvor  falder  det  Dem  ind  at  gjøre  det  Spørgs- 
maal  ? »  udbrød  Bianca  forundret  og  med  et  sky 
Blik. 

<  Aa,  jeg  veed  ikke,»  svarede  han  og  saae 
hende  venligt,  men  forskende  ind  i  Øinene.  «Jeg 
har  tænkt  meget  paa  Dem,  siden  vi  skiltes,  og 
Fjelstrups  tale  hver  Dag  om  Dem;  de  ere  bekym- 
rede for  Dem,  fordi  De  endnu  hænger  ved  Sorgen 
og  ikke  kan  forvinde  den ;  det  nedbryder  Deres 
Helbred,  sige  de  ;  og  jeg  troer,  at  De  have  Ret. 
De  seer  træt  og  angreben  ud;  De  skulde  ikke  gaae 
ved  Nattetide  paa  Kirkegaarden ! » 

Da  Bianca  taug,  vedblev  han : 

« Kunde  det  ikke  lette  Deres  Hjerte  at  udtale 
Dem  for  mig?  De  tænker  vel,  at  det  er  næsviist 
af  mig  at  opfordre  Dem  til  at  vise  mig ,  en  Frem- 
med, Fortrolighed?  Det  er  det  jo  egentlig  ogsaa; 
men  vi  kjende  dog  nu  noget  til  hinanden,  og  det 
veed  jeg  af  egen  Erfaring,  at  undertiden  er  der 
netop  i  Forholdet  til  vore  Nærmeste  slaaet  en  Bom 
for,  som  man  ikke  kan  komme  over.  Naar  jeg 
nu  saaledes  forestiller  mig,  at  Deres  bedste  Ven, 
Deres  Forlovede,  er  træt  af  at  høre  Dem  tale  om 
Deres  Sorg,  og  at  De  for  ikke  at  fortrædige  ham 
er  nødt  til  at  lukke  alle  de  mørke  Tanker  inde  og 
vise  ham  et  glat  Ansigt  -  -  har  jeg  saa  ikke  gjettet 
rigtigt?  Til  mig  derimod  kan  De  sige  Alt,  just 
fordi  jeg  ikke  staaer  Dem  saa  nær  og  ikke  afficeres 
deraf. » 

I  stor  Sindsbevægelse  lyttede  Bianca  til  disse 
deeltagende  Ord  og  denne  uventede  Opfordring  til 
at  vise  Fortrolighed.  Hendes  Forhold  til  Richard 
havde  været  saa  hjerteligt ,  at  hun  ikke  kunde  til- 
bagevise hans  Deeltagelse  som  uberettiget;  men 
hvor  besynderligt  dog,  at  han,  hos  hvem  hun  ikke 
kunde  formode  noget  Kjendskab  til  hendes  hemme- 
lige Bekymring,  skulde  falde  paa  at  tilbyde  hende 
Trøst  just  nu,  da  hun  mere  end  nogensinde  trængte 
til  den  !  Var  det  ikke  ligesom  en  Forsynets  Sty- 
relse, at  hans  Vei  i  denne  Stund  saa  uventet  havde 
krydset  hendes?  Hvor  fristende  at  udøse  sit  Hjerte 
for    ham,    saaledes    som    hun  vilde   have  udost  det 

for  den  Broder,  om  hvem  han  mindede  hende 
saa  meget,  hvis  han  endnu  havde  været  i  Live ! 
Hun  havde  den  fuldstændigste  Tillid  til  ham;  hun 
troede  paa  hans  Retskaffenhed  og  Ædelsindethed, 
som  kun  en  Kvinde  troer,  instinktmæssigt,  blindt, 
men  ligesaa  fast,  som  om  han  havde  havt  Leilig- 
hed  til  at  bevise  sin  Paalidelighed  i  Gjerningen. 
Af  ham  kunde  hun  faae  et  uhildet  Skjøn,  om  hun 
forelagde  ham  Sagen;  thi  det  kunde  jo  ikke  negtes, 
at  hendes  bedste  Ven,  hendes  tilkommende  Mand, 
var  interesseret  Part  i  den  og  maaskee  ikke  havde 
formaaet  at  holde  sig  fri  for  Paavirkning  deraf. 

Dog  følte  hun,  hvor  forvovent  det  var  at  give 
sig  blot  for  en  Mand,  som,  hvor  godt  hun  end 
tænkte  om  ham,  alligevel  var  en  Fremmed  ;  men 
det  syntes  hende  at  være  altfor  uvenligt  heelt  at 
vise  ham  af,  og,  rystet,  som  hun  var,  af  denne 
Aftens  stærke  Sindsbevægelser,  gav  hun  dog  for 
saa  vidt  efter  for  Fristelsen,  som  hun  indlod  sig 
paa  en  Forklaring,  men  uden  at  gjøre  sig  selv 
Rede  for,  hvor  vidt  denne  Svaghed  kunde  føre 
hende. 

«Tak  for  Deres  Deeltagelse,  kjære  Hr.  Astrup, » 
sagde  hun;  «jeg  er  slet  ikke  vred  paa  Dem,  fordi 
De  tilbyder  mig  Trøst ;  men  De  vilde  ikke  have 
gjort  det,  hvis  De  havde  havt  nogen  Forestilling 
om,  hvad  det  er,  der  nedtrykker  og  ængster  mig. 
jeg  tør  ikke  sige  Dem  det,  og  hvis  jeg  gjorde  det, 
vilde  De  selv  misbillige  det. 

Det  skal   De  ikke  være  saa  vis  paa,>.    svarede 


135 

han,  idet  han  saae  mildt  paa  hende;  <men  naar 
De  selv  har  Betænkeligheder,  saa  bør  jeg  ikke 
trænge  videre  ind  paa  Dem.  Det  maa  De  troe, 
at  det  ikke  er  Nysgjerrighed,  men  kun  den  oprig- 
ste  Deeltagelse,  som  har  gjort  mig  saa  dristig. 
Ingensinde  før  fandt  jeg  en  søsterlig  Veninde,  som 
Dem ,  kjære  Frøken  Bianca,  og  det  har  været 
usigeligt  velgjørende  for  mig,  hvem  den  Velsignelse, 
at  eie  en  Søster,  har  været  negtet.  Jeg  vilde  blot 
vise  Dem  min  Taknemmelighed. » 

« Jeg  troer  Dem , »  svarede  Bianca  bevæget ; 
«jeg  har  ikke  et  Øieblik  tvivlet  om,  at  Deres  Be- 
væggrunde til  at  tale  til  mig,  som  De  har  gjort, 
jo  vare  de  ædleste  og  bedste. » 

Hun  taug  nogle  Øieblikke,  mens  de  langsomt 
gik  sammen  henad  Markstien,  og  Richard  fæstede 
Blikket  paa  Lendumgaards  Taarnspiir,  hvis  forgyldte 
Fløi  blinkede  i  Maaneskinnet  over  Skoven;  saa 
sagde  hun: 

« Noget  kan  jeg  maaskee  dog  sige  Dem.  Jeg 
vil  gjøre  Dem  et  Spørgsmaal,  et  Spørgsmaal  ganske 
i  Almindelighed;  men  vil  De  give  mig  Deres  Ord 
paa  ikke  at  fortælle  til  noget  Menneske,  at  jeg  har 
gjort  det?  Det  maa  vække  Formodninger  hos  Dem, 
men  De  maa  gjemme  dem  trofast  i  Deres  Bryst 
og  ikke  vente  at  faae  nogen  nærmere  Forklaring 
af  mig. » 

«Det  lover  jeg  Dem,»  svarede  han,  <,De  kan 
trygt  stole  paa  mig. 

«Naar  Gud    havde    kaldet    en  af  Deres  Kjære 

herfra,)  begyndte  Bianca  tøvende  og  med  Usikker- 
hed, som  om  hun  ledte  efter  Ordene,  «et  Menneske, 
som  havde  staaet  Dem  nær,  som  De  havde  elsket 
inderligt  og  seet  op  til  med  Ærefrygt,  og  De  saa 
efter  dette  Menneskes  Død  opdagede  at  der,  skjult 
for  Verden,  havde  været  en  Plet  paa  hans  Liv, 
som  maatte  berøve  Dem  al  Agtelse  for  ham  —  eller 
hende  —  hvorledes  vilde  De  da  være  tilmode  ?» 

«Det  vilde  være  en  haard  Prøvelse, »  svarede 
Richard  roligt  og  mildt,  aldeles  ikke  overrasket, 
som  Bianca  havde  ventet;  «jeg  vilde  naturligviis 
græmme  mig  derover. » 

Bianca  taug.  Hun  følte  allerede  Vanskeligheden, 
eller  rettere  Umuligheden,  i  at  gjøre  ham  Sagen 
begribelig,  uden  at  indvie  ham  i  dens  Realitet; 
men  hun  maatte  nu  videre  paa  Skraaplanen. 

«Men  hvis  Sagen  nu  ikke  var  ganske  klar,» 
vedblev  hun,  «hvis  der  blot  var  en  stærk  Formod- 
ning, ikke  fuldkommen  Vished,  hvorledes  vilde  De 
da  forholde  Demr» 

«Da,»  svarede  Richard ,  < vilde  jeg  naturligviis 
ansee  det  for  min  Pligt  at  troe  det  Bedste.  Der 
maatte  soleklare  Beviser  til,  for  at  jeg  kunde  troe 
noget  Ondt  om  det  Menneske,  hvem  jeg  havde 
elsket  og  agtet  i  levende  Live ;  og  saa  meget  mere 
vilde  jeg  ansee  dette  for  at  være  min  Skyldighed, 
som  den  Paagjeldende  jo  laae  i  sin  Grav  og  ikke 
kunde  retfærdiggjort'  sig. » 

'Men    naar    nu,  >     vedblev  Bianca    med    større 

Sikkerhed,  « Sagen  var  af  den  Beskaffenhed,  at 
der  var  en  Uret  at  gjøre  god  igjen?» 

Richard  tænkte  et  Øieblik  efter  og  sagde 
derpaa : 

«Det  vilde  unegtelig  gjøre  den  endnu  pinli- 
gere, men  dog  ikke  væsentligt  forandre  den;  thi 
naar  Sagen  selv  var  tvivlsom,  saa  maatte  det  jo 
ogsaa  være  tvivlsomt,  om  der  virkelig  var  begaaet 
nogen  Uret  og  Forpligtelsen  til  at  gjøre  den  god 
igjen  altsaa  falde  bort.  Om  en  Sag  af  den  Be- 
skaffenhed, saaledes  som  De  i  almindelige  Træk 
har  fremstillet  den  ,  kan  der  ikke  siges  Andet 
end  —  lad  den  hvile ,  der  er  Intet  at  gjøre 
derved  ! » 

Bianca  forundrede  sig  over  den  Klarhed  og 
Bestemthed,  hvormed  Richard  havde  besvaret  hendes 
Spørgsmaal;  men  hendes  Glæde  over  den  Trøst, 
hans  Erklæring  havde  forskaffet  hende,  var  dog 
større  end  hendes  Forundring.  Hun  saae  op  med 
dette  rene,  kjærlige,  straalende  Blik,  som  ved 
deres  første  Møde  havde  grebet  ham  saa  stærkt, 
rakte  ham  Haanden  og  sagde: 

«Tak,  kjære  Ven  !    Jeg  troer  at  De  har  Ret !» 

«Gud  være  med  Dem,»  sagde  Richard  be- 
væget, idet  han  til  Afsked  trykkede  hendes  Haand. 
«See  at  faae  Bugt  med  det,  der  ængster  og  plager 
Dem  !  Nyd  Deres  Lykke  !  Gid  jeg  i  Fremtiden 
maa  høre,  at  baade  De  og  Froken  Ellinor  ere 
tilfredse  og  lykkelige  !    Lev  vel !  > 

Han  slap  hendes  Haand  og  gik,  men  stand- 
sede igjen,  vendte  sig  om  og  vinkede  til  hende 
med  Haanden.  Uforglemmeligt  for  hende  blev 
det  Blik ,  der  ledsagede  hans  Farvel ,  saa  ædelt 
og   kjærligt    var  Udtrykket    i    hans    ærlige  Aasyn. 


TIENDE   KAPITEL. 


Bianca  ankom  til  Dalby  i  sin  elegante  Ekvi- 
page og  gjorde,  uden  at  hun  lagde  Mærke  dertil, 
al  den  Opsigt  i  Byens  Hovedgade,  som  Obersten 
og  Oberstinden  kunde  ønske  sig.  Da  den  skjønne 
Landauer  med  de  fire  vælige  Heste  for  standsede 
ved  Oberst  Leos  Dør,  styrtede  alt  Levende  i  Na- 
bolauget  til  Vinduerne. 

Da  Dalby  er  en  anseelig  Kjøbstad,  og  dens 
Indvaanere  gjøre  Fordring  paa  at  være  hævede 
over  alle  de  spidsborgerlige  Svagheder,  som  trives 
i  Smaabyer,  skulde  man  ikke  have  ventet,  at  den 
Flemmingske  Reisekareths  Tilsynekomst  kunde  have 
vakt  saa  stor  Sensation;  men  det  kan  ikke  negtes, 
at  det  var  Tilfældet  og  det  i  den  Grad,  at  endog- 
saa  Boutikssvendene  hos  Manufakturhandleren  paa 
samme  Side  af  Gaden  og  hos  Urtekræmmeren 
skraas  over  for  med  samt  de  i  Boutikerne  værende 
Kunder  løb  fra  Diskene  o£  viste  sig  i  Flok  i  de 
aabne  Boutiksdøre. 

Med  al  Agtelse  for  Dalbys  stedse  tiltagende 
Storhed  maa  det  ogsaa  indrømmes,  at  det  just  ikke 
skete  hver  Dag,  at  en  saa  stadselig  Ekvipage  viste 
sig  i  Byens  Gader ;  men  det  var  dog  ikke  alminde- 
lig Nysgjerrighed,  som  drog  alle  Naboerne  til  Vin- 
duer og  Døre  ;  thi  det  kan,  til  yderligere  Beroligelse 
for  dem,  hvem  Civilisationens  umaadelige  Fremskridt 
i  vore  Dage  ængster,  bemærkes,  at  Borgerne  i 
Dalby,  især  de  Kjøbmænd,  i  hvis  Hovedbøger 
Lendumgaard  havde  en  Conto,  paa  god  gammel- 
dags Maneer  betragtede  den  smukke  og  rige  unge 
Dames  Forbindelse  med  en  af  Garnisonens  Officerer 
som  et  Slags  Familieanliggende,  der  vedkom  den 
hele  By,  og  naar  vi  skulle  sige  hele  Sandheden, 
saa  maa  vi  tilstaae,  at  hver  Mand  og  Kvinde  i 
Gaden  var  vidende  om,  at  Oberst  Leo  ventede  et 
Besøg  af  sin  tilkommende  Svigerdatter,  som  ikke 
havde  viist  sig  i  Dalby  siden  hendes  Faders  Død. 
Nu  nød  de  det  smukke  og  interessante  Syn  af 
hendes  Ankomst  og  den  lille  Familiescene,  som 
disse  Samfundets  Udkaarne  gave  til  Bedste  for  Al- 
meenheden. 

Det  var  virkelig  et  smukt  Syn  at  see  Oberstens 
statelige  Skikkelse,  da  den  viste  sig  i  Gadedøren. 
Han  gik  hurtigt  ned  ad  Stentrappen,  naaede  Vogn- 
døren, lige  som  Bianca  traadte  ud  af  Vognen,  og 
modtog  hende  med  en  faderlig  og  hjertelig  Omfav- 
nelse. Oberstinder!  havde  imidlertid  indtaget  hans 
Plads  i  Gadedøren,  og  da  Bianca  ved  Oberstens 
Arm   naaede   derop,    blev    der    hende    en    moderlig 

Omfavnelse  til  Deel,  og  hun  fik  et  Kys  paa  hver 
Kind.  Derpaa  forsvandt  de  alle  Tre,  og  Gadedøren 
lukkede  sig.  Der  blev  nu  ikke  Andet  at  see  paa, 
end  Bagagens  og  Reisetøiets  Indbæring;  men  de 
fleste  af  Tilskuerne  toge  det  med  og  vege  ikke 
fra  deres  Observationsposter,  førend  Biancas  Kammer- 
pige havde  baaret  den  sidste  Æske  ind,  og  Vognen 
rullede  bort. 

Biancas  Følelse,  da  hun  hørte  Lyden  af  den 
bortrullende  Vogn ,  lignede  en  nerveus  Gysen. 
Først  nu,  da  hun  efter  saa  lang  Tids  Forløb,  igjen 
sad  i  sine  tilkommende  Svigerforældres  Dagligstue, 
da  hun  saae  sig  omgivet  af  alle  de  Gjenstande, 
der  erindrede  hende  om  lykkeligere  og  mere  sorg- 
frie Dage,  og  de  Gamles  Blikke  hvilede  venligt,  men 
forskende  paa  hende,  følte  hun  ret,  hvor  sørgeligt 
indadvendt  hendes  Liv  i  lang  Tid  havde  været,  og 
hvor  dyb  en  Kløft  der  havde  dannet  sig  mellem 
hende,  og  Verden.  Det  forekom  hende  næsten  at 
være  en  Drøm ,  at  hun  nu  igjen  sad  ved  Siden  af 
Alberts  Moder  og  var  Gjenstand  for  denne  venlige, 
men  tillige  værdige  og  zirlige  Dames  Ømhed. 

«Naa,  endelig  fik  vi  Dig  da  fat,  Du  lille  haard- 
nakkede  Eneboerske, »  sagde  Oberstinden,  idet  hun 
smilende  klappede  Bianca  paa  Kinden.  «Det  var 
paa  Tiden,   at  Du  forbarmede  Dig  over  Albert  - 

«Og  over  hans  Hest,»  faldt  Obersten  ind. 
«Et  Ridt  paa  over  otte  Mile,  hver  Gang  han  vilde 
see  sin  Tilbedtes  Aasyn  !  Naa ,  jeg  indrømmer 
ellers,  at  i  dette  Tilfælde  vilde  Umagen  lønnet  sig, 

selv  om  det  havde  gjeldt  et  Ridt  paa  firsinds- 
tyve Mile. » 

»Det  var  da  godt,  at  det  faldt  ud  til  en  Com- 
plimentU  udbrød  Oberstinden.  «Ellers  vilde  jeg 
sagt,  at  I  Mænd  tænke  kun  paa  Eders  Heste,  som 
I  vurdere  høiere  end  baade  Kone  og  Børn ;  at  sige 
de  gifte  Mænd,  Bianca !  Albert  har  endnu  ikke 
naaet  dette  egoistiske  Standpunkt;  han  tænker  saa- 
mænd  hverken  paa  at  skaane  sin  Hest  eller  sin 
Person,  naar  det  gjelder  Dig ;  men  vi  havde  ingen 
Gavn  deraf.  Leo  og  jeg,  vi  ynde  ikke  lange  Kjøre- 
toure,  især  ikke  om  Vinteren,  og  jeg  taaler  dem 
ikke  godt,  som  Du  veed;  derfor  have  vi  ikke  seet 
ud  til  Dig  5  men  det  er  ogsaa  noget  Andet  at  have 
Dig  her  i  vort  eget  Hjem,  og  jeg  haaber,  at  Du 
skal  have  godt  af  denne  lille  Udflugt  og  af  at  see 
Mennesker.  Der  er  Flere  end  os,  maa  Du  troe, 
som  have  savnet  Dig  ! » 

«Ja,»  sagde  Obersten  og  nikkede  mildt  til 
Bianca,  «vi  maae  see  at  faae  lidt  Couleur  igjen  i 
Dine  smukke  Kinder !  Det  skal  nok  komme  !  Du 
er  ikke  skabt  til  at  leve  paa  Landet,  mit  Barn; 
Ensomhed  er  ikke  god  for  Dig,  og  med  desto 
bedre  Samvittighed  kunne  vi  da  glæde  os  til  snart 
at  faae  Dig  herind  for  bestandig.* 

Saaledes  kjærtegnet  holdt  Bianca  sit  Indtog  i 
Dalby  og  blev  forberedet  paa  at  gjennemgaae  et 
Kursus  i  den  Konst  at  glemme.  Det  overraskede 
hende  behageligt,  at  Gjensynsscenen  faldt  saa  let 
og    muntert  ud.     Vistnok  var  hendes  tilkommende 

Svigerfaders  Huus  et  Sted,  hvor  Alt,  hvad  der 
var  sørgeligt  og  pinligt,  saavidt  muligt  blev  tiet 
til  Døde;  men  dog  havde  hun  ventet  en  Hentyd- 
ning til  hendes  Faders  Død  og  en  Lovpriisning  af 
hans  Fortjenester. 

Obersten  vilde  heller  ikke  have  gjort  sig  skyldig 
i  et  saa  grovt  Brud  paa  Anstanden,  som  hans 
Taushed  i  dette  Tilfælde  var,  hvis  ikke  hans  Søn 
havde  gjort  dette  til  et  Hovedpunkt  i  Programmet. 
Om  Morgenen,  inden  han  red  ud  paa  et  Øvelse- 
ridt med  sin  Eskadron,  havde  han  sagt  til  sine 
Forældre : 

«Glem  nu  ikke,  at  Bianca  har  Humeursyge, 
og  paa  enhver  Maade  maa  oplives !  Naar  hun 
kommer,  saa  tag  muntert  imod  hende  og  hentyd 
ikke  med  et  Ord  til  hendes  Faders  Død,  eller  til 
hendes  Sorg ! » 

Men  om  Aarsagen  til  Humeursygen,  den  mørke 
Hemmelighed,  som  han  nu  selv  var  indviet  i,  havde 
han  ikke  sagt  et  Ord.  For  første  Gang  i  sit  Liv 
viste  han  ikke  sine  Forældre  fuld  Fortrolighed. 

De  havde  dog  Foranledning  nok  til  at  gjøre 
dem  deres  Tanker,  og  det  gjorde  de  da  ogsaa, 
især  Oberstinden.  Hendes  skarpe  Blik  havde  strax 
i  Biancas  Væsen  opdaget  en  vis  Skyhed  og  For- 
legenhed, som  først  efterhaanden  tabte  sig;  men 
hun  mente  rigtignok  tidligere,  inden  hun  vidste 
Noget  om  det,  Obersten  nu  i  deres  fortrolige  Sam- 
taler kaldte  «den  mystiske  Affaire   med  denne  Hr. 

Astrup*  at  have  sporet  Noget  hos  sin  tilkommende 
Svigerdatter,  som  ikke  var  normalt. 

Albert  Leos  Moder  var  en  Verdensdame,  og 
altsaa  havde  hun  stor  Respekt  for  Rigdom.  Hun 
havde  altid  ventet  af  sin  Søn,  at  han  vilde  gjøre 
et  fordelagtigt  Parti,  og  det  glædede  hende,  at 
hans  Valg  i  det  Punkt  endogsaa  havde  overtruffet 
hendes  Forventninger.  Uagtet  der  flød  gammelt 
adeligt  Blod  i  hendes  egne  Aarer,  og  Familien 
Leo  ogsaa  kunde  documentere  sin  Adel,  var  den 
end  af  en  langt  yngre  Datum  end  hendes  Slægts, 
tilgav  hun  dog  sin  Søn,  at  han  havde  valgt  en 
borgerlig  Pige  5  men  hun  forlangte  af  sin  tilkommende 
Svigerdatter,  at  hun  skulde  være  en  Dame  og 
præsentabel  i  den  store  Verden,  hvor  hun  og  hendes 
Mand  hvert  Aar  paa  deres  Besøg  i  Hovedstaden 
viste  sig.  At  der  var  Stof  til  en  Dame  i  Bianca, 
det  havde  hun  med  Tilfredshed  opdaget,  men  hun 
mente  dog,  at  der  havde  været  store  Mangler  ved 
hendes  Opdragelse,  og  at  Resultatet  ingenlunde 
gjorde  hendes  Pleiemoder,  Frøken  Sibylle,  ublandet 
Ære.  Vel  fattedes  det  ikke  Bianca  paa  Anstand 
og  Ynde,  og  hun  havde  Kundskaber  nok,  maaskee 
for  mange,  men  hun  manglede  Selvbeherskelse. 

I  denne  svære  Konst  var  Oberstinden  selv 
bleven  øvet  lige  fra  sin  tidlige  Barndom.  Den  ydre 
Form  var  ingen  Bagatel  i  hendes  Øine,  og  den 
havde  virkelig  ogsaa  været  hende  selv  en  Støtte 
og  bidraget  Sit  til,  at  hun  under  alle  Livets  Fri- 
stelser   havde    holdt    sig   reen.     Det   var  dette  for- 

melle  Væsen,  der  havde  givet  Ellinor  saa  stor  Af- 
smag for  det  Leo'ske  Huus;  den  Glæde,  hun  ud- 
talte over  ikke  at  være  indbefattet  i  Indbydelsen 
til  Bianca,  havde  været  oprigtig  meent;  thi  hun 
saae  i  Oberstindens  fordringsfulde  Maade  at  være 
paa  kun  Forfængelighed  og  ArTectation ;  men  den 
var  noget  Andet  og  Mere.  Herkomst,  Opdragelse 
og  en  modnet  Livsanskuelse  havde  paatrykt  Oberst- 
indens Væsen  det  Præg,  det  havde,  og  den  Aand, 
der  besjælede  hende,  var,  enten  den  nu  fortjente 
at  billiges  eller  ikke,  en  høiere  Magt,  som  kunde 
bringe  hende  i  Conflikt  baade  med  hendes  Hjertes 
Følelser  og  med  Hensynet  til  egen  Fordeel.  Den 
havde  i  høi  Grad  paavirket  hendes  Ægtefælle, 
formet  deres  Samliv  og  væsentligt  bidraget  til  at 
gjøre  hendes  Søn  til  den  Mand,  han  var. 

Hun  var  da  fast  bestemt  paa  at  benytte  Lej- 
ligheden til  at  inddrage  Bianca  under  sin  Indflydelse, 
og  nu  kunde  det  skee  ganske  anderledes,  end  medens 
hendes  Fader  levede.  Hun  vilde  see  til  Bunds  i 
sin  tilkommende  Svigerdatters  Karakteer  og  gjøre 
et  Forsøg  paa  at  rette  dens  Feil ;  det  havde  jo 
viist  sig  fornødent;  thi  baade  Biancas  overdrevne 
Sorg  over  Faderens  Død  og  hendes  Taktløshed  i 
Forholdet  til  Hr.  Astrup  havde  blottet  Manglerne, 
og  Oberstinden  besluttede  derfor  at  efterforske 
Aarsagerne  til  Biancas  abnorme  Sindstilstand. 

Dette  spaaede  ikke  godt  for  Biancas  Sindsro 
under  Opholdet  i  Dalby;  men  Oberstinden  var 
meget  for  klog  til  strax  at  røbe  sin  Hensigt.     Ingen 

forstod  bedre,  end  hun,  at  undgaae  at  tale  i  Utide, 
men  ogsaa  at  benytte  den  gunstige  Leilighed,  naar 
en  saadan  tilbod  sig. 

Bianca  havde  derfor  ingen  Anelse  om,  at  hun 
lige  fra  det  Øieblik  af,  da  hun  satte  Foden  over 
Oberstindens  Dørtærskel,  var  Gjenstand  for  en 
skarp  Iagttagelse.  Den  gamle  Dames  formelle 
Væsen,  som  altid  havde  været  Ellinor  utaaleligt, 
var  en  Beroligelse  for  hende-,  thi  det  betog  hende 
Frygten  for  det,  hun  nu  allermest  skyede,  en  Ind- 
trængen i  hendes  Fortrolighed.  Obersten  var 
elskværdig  og  underholdende,  fortalte  hende  Nyt 
om  hendes  mange  Bekj endte  i  Dalby,  det  adspredte 
hende,  og  saaledes  gik  Tiden  godt,  indtil  Albert 
selv  indfandt  sig. 

Han  saae  strax  ved  første  Blik,  at  Alt  var 
vel,  og  at  hans  Forældre  havde  holdt  sig  den  af 
ham  givne  Parole  efterrettelig;  men  hans  Glæde 
over  at  see  Bianca  sidde  hos  hans  Forældre  og 
atter  ligne  sig  selv,  var  saa  stor,  at  den  foranledi- 
gede et  hos  ham  sjeldent  Følelsesudbrud. 

«Min  kjære,  elskede  Bianca, »  sagde  han,  idet 
han  omfavnede  hende  og  gav  hende  Velkomst- 
kysset, «Gud  være  lovet,  at  vi  fik  Dig  herud  ! 
Nu  skulle  vi  have  det  godt  og  nyde  Livet  med 
hinanden  ! » 

Den  Kjærlighed,  der  lyste  af  hans  smukke 
Øine  varmede  Bianca  lige  til  Hjertet  og  havde 
nær  aldeles  berøvet  hende  Fatningen. 

Der  kan  Du  see,»   udbrød  Obersten,   idet  han 

vendte  sig  til  Bianca,  « hvilken  stor  Misgjerning  Du 
har  begaaet  ved  at  holde  Dig  saa  længe  herfra  ! 
Alberts  Glæde  over  at  see  Dig  her  vidner  imod 
Dig,  og  jeg  troer  paa  Ære  dog,  at  han  har  lidt 
mere  ved  Adskillelsen,  end  hans  Hest  ved  de  lange 
Ridetoure. » 

Oberstinden  sagde  Intet;  hendes  klare  Øine 
fæstede  sig  med  et  forskende  Blik  forst  paa  Bianca, 
saa  paa  hendes  Søn,  og  hun  tænkte:  her  stikker 
Noget  under,  hvad  det  saa  er !  Albert,  som  jo 
har  seet  Bianca  for  faa  Dage  siden,  vilde  ellers 
ikke  i  den  Grad  ladet  Følelsen  løbe  af  med  sig; 
ja,  alene  det,  at  han  kom  farende  ind  støvet  og 
varm,  ligesom  han  var  sprungen  af  Hesten,  og  ikke 
gjorde  Toilette,  inden  han  viste  sig,  er  et  Beviis 
paa,  at  der  maa  være  passeret  noget  Alvorligt. 

Bianca  fik  imidlertid  Bugt  med  sin  Sindsbe- 
vægelse; der  kom  ingen  Taarer,  men  et  Smiil,  lød 
hendes  Stemme  end  lidt  usikker,  da  hun  svarede : 
Det  er  yndigt  at  være  her,  hos  Dig;  naar 
jeg  blot  ikke  i  min  lange  Ensomhed  har  glemt  den 
Konst  at  nyde  Livet ! » 

Ja,  det  er  en  Konst, »  sagde  Obersten  betyd- 
ningsfuldt; «men,»  føiede  han  til,  vi  her  i  Dalby 
ere  ingen  Fuskere  i  den,  som  Du  veed.  En  Gang 
imellem  gaae  vi  rigtignok  i  Staa;  vi  have  hvilet 
os  et  Par  Maaneder,  men  jeg  skulde  tage  meget 
feil,  om  ikke  Din  kjære  Nærværelse  nu  igjen  vil 
give  Liv  i  Spillet.  >   — 

Denne    Spaadom     gik     rigeligt    i    Opfyldelse. 

Dalbys  Honoratiores  anstrengte  sig  endogsaa  over 
Forventning,  idet  de  ikke  tøvede  med  at  gjøre 
Visit  hos  Oberstens,  og  derpaa  fulgte  Slag  i  Slag 
en  Række  smaa  Selskaber  til  Ære  for  Bianca  Flem- 
ming. De  beklagede  kun,  at  hun  bar  Sorg,  og 
at  dette  forhindrede  dem  i  at  faae  sig  en  Svingom 
i  Anledning  af  hendes  Nærværelse ;  men  saa  vidt 
Omstændighederne  tillode  det,  benyttede  de  Lei- 
ligheden  til  at  vise  den  Agtelse,  de  nærede  for 
Familien  Leo,  og  den  Glæde,  de  følte  over,  at 
Bianca  Flemming,  om  hvis  Tungsind  de  havde 
hørt  saa  Meget,  nu  var  gjenvundet  for  Livet  og 
Glæden-,  og  saa  meget  mere  vare  de  villige  til  at 
gjøre  Stads  af  hende,  som  de  havde  faaet  at  vide, 
at  hun,  naar  hun  til  Efteraaret  havde  holdt  Bryllup, 
vilde  bosætte  sig  i  Dalby  og  blive  et  Medlem  af 
Kredsen  og  sikkert  en  stor  Vinding  for  den. 
Bianca  havde  nemlig  fra  Fortiden  af  mange  Beun- 
drere i  Dalby ;  men  tillige  tvivlede  man  ikke  om, 
at  Albert  Leo,  naar  han  først  var  gift,  vilde  be- 
nytte de  store  Indtægter,  hans  Hustru  bragte  ham, 
til  at  føre  et  selskabeligt  Huus  og  lade  sine  Ven- 
ner nyde  Godt  af  sin  Rigdom. 

Saaledes  omtumledes  Bianca  i  et  Par  Uger  i 
Verden,  og  Albert  Leo  fik  sit  Ønske  opfyldt,  at 
nyde  Livet  i  hendes  Selskab.  Den  selskabelige 
Kreds  i  Dalby  var  hendes  Verden ;  der  havde  hun 
som  ung  Pige  gjort  sin  Debut,  og  der  havde  hun 
første  Gang  seet  Albert  Leo.  Det  havde  altsaa 
ikke  Nyhedens  Tillokkelse    for    hende  at  være  Fe- 

sternes  Dronning  i  Dalby,  men  dog  en  anden  Art 
Tiltrækning,  idet  derved  hendes  gladeste  Ungdoms- 
erindringer opfriskedes. 

Det  var  paa  et  Bal  i  Byens  Klub,  hvis  ele- 
gante Lokale  og  overdaadige  Gilder  var  en  god 
Maalestok  for  Byens  Velstand,  at  Albert  Leos 
mandige  og  skjønne  Skikkelse  første  Gang  havde 
viist  sig  for  hende;  medens  han  svingede  hende  i 
Dandsen,  og  Musikens  Toner  jublede  om  dem, 
havde  Kjærligheden  listet  sig  ind  i  hendes  Hjerte; 
ja,  det  var  rigtignok  en  ganske  anden  Bianca  end 
den,  som  nu  færdedes  i  den  samme  Kreds,  hyllet 
i  Sørgeflor,  og  som  var  ført  ind  i  Verden  for  at 
glemme.  Dengang  var  hun  en  livsglad  ung  Pige, 
vistnok  ikke  uden  Alvorstanker,  men  som  dog  ikke 
syntes  at  have  Andet  at  gjøre,  end  at  vandre  den 
slagne  Vei  til  den  jordiske  Lykkes  Paradiis ;  og  den 
Mand,  som  bedre,  end  nogen  anden,  syntes  skikket 
til  sikkert  at  føre  hende  til  Maalet,  krydsede  strax 
hendes  Vei  og  fortrængte  snart  alle  sine  Med- 
beilere. 

Der  var  nemlig  trods  Ballets  berusende  Glæde 
Intet  af  en  almindelig  letsindig  Balinclination  ved 
den  Tilbøjelighed,  som  de  strax  følte  for  hinanden. 
Albert  Leo  var  ingen  feiende  Balcavalleer ,  han 
dandsede  kun  sjeldent;  det  var  hendes  ædle  og 
yndige  Skikkelse,  som  havde  lokket  ham  ud  paa 
Gulvet;  og  skjøndt  denne  Dands  blev  afgjorende 
og  skjebnesvanger  for  dem  Begge ,  var  Pagten 
dog    ikke   bleven   sluttet  i  Hui  og  Hast.      Han  var 

ikke  en  Mand,  som  valgte  i  Blinde,  og  hos  hende 
var  der  baade  en  Selvstændighedsfølelse  og  en  ideal 
Stræben,  som  forbød  hende  at  lade  sig  henrive 
af  det  første  Indtryk. 

Men  ganske  vist  havde  hun  dengang  ikke  og 
kunde  ikke  have  nogen  stor  Livserfaring,  eller  dyb 
Menneskekundskab.  Den  dandsende  og  blussende 
unge  Pige,  hvis  Hjerte  den  Aften  for  første  Gang 
bankede  uroligt,  og  i  hvis  Øine  der  viste  sig  det 
første  Glimt  af  Kjærlighedens  Ild,  hun  vidste  kun 
Lidet  om  Livets  Anfegtelser,  eller  om  de  strenge 
Krav,  Forsynet  stiller  til  dem,  hvis  Stræben  gaaer 
høiere,  end  til  Nydelsen  af  dette  Livs  Glæder. 
Hun  vidste  dengang  endnu  ikke,  hvad  en  Martyr 
er,  og  at,  skjøndt  Baal  og  Brand  forlængst  ere 
afskaffede,  saa  gaaer  dog  Martyriet  endnu  som  en 
straffende,  men  ogsaa  som  en  frelsende,  Engel  midt 
iblandt  os  og  skriver  usynlige  Kors  paa  vore  Huus- 
døre. 

Nu  vidste  hun  Noget  derom.  Hun  havde 
fornummet  det,  seet  det  i  Aanden,  kjæmpet,  lidt 
og  seiret  i  Aanden.  Vilde  hun,  om  Kravet  virke- 
lig blev  stillet  til  hende,  formaae  i  Gjerningen  at 
indfrie  de  Løfter,  som  hun  havde  aflagt,  naar  hun, 
sukkende  under  Vægten  af  sin  mørke  Hemmelighed, 
vandrede  alene  under  Bladehanget  i  Lendumgaards 
I [ave? 

Hun  følte  sig  ikke  saa  stærk  nu,  som  den- 
gang. Det  lod  til,  at  den  Mand,  som  hun  elskede 
og    hidtil    havde    seet  op  til,     vilde    svigte    hende. 

Han  havde  ikke  villet  følge  hende  derop,  hvor  hun 
længe  havde  vandret  alene  i  Frygt  og  Bæven,  op 
paa  Sinai  svimlende  Tinde,  hvor  Lovens  Torden 
havde  rullet  over  hendes  Hoved ;  han  havde  draget 
hende  ned,  ned  i  de  smilende  Dale,  hvor  Folket 
mellem  duftende  Blomster  dandsede  omkring  Guld- 
kalven. 

Midt  under  det  bevægede  og  adspredende  Liv, 
hun  nu  førte,  ved  de  muntre  Sammenkomster, 
naar  Venindernes  Sladdren  lød  i  hendes  Øren,  og 
de  spildte  mange  Ord  paa  Bagateller,  som  hun 
længe  ikke  havde  offret  en  Tanke,  ja  ogsaa  og 
maaskee  allermeest,  naar  hun  var  sammen  med  de 
Mennesker,  hvis  Venskab  hun  virkelig  satte  Priis 
paa,  kunde  en  lønlig  Angst  gribe  hende,  blegne 
hendes  Kinder  og  gjøre  hende  stum. 

Hun  tænkte  —  om  det  nu  skete,  at  Faders 
Brøde  blev  beviist,  og  jeg  pludseligt  stod  der  som 
en  fattig  Pige  med  et  vanæret  Navn,  mon  de  saa 
vilde  vedkjende  sig  mig?  Vilde  deres  Venskab  for 
mig  bestaae  den  Prøver 

Nu  søgte  hendes  Blik  de  Gamle,  de  To,  hun 
nu  kaldte  Fader  og  Moder,  og  som  hun  troede 
virkelig  havde  hende  kjær.  De  sade  der  i  Kredsen, 
ærede  af  Alle  paa  Grund  af  deres  retskafne  og 
hæderlige  Vandel,  agtede,  maaskee  af  Nogle  fryg- 
tede, paa  Grund  af  deres  Klogskab,  deres  fornemme 
Forbindelser  og  deres  Indflydelse ;  deres  Raad  blev 
i  vanskelige  Tilfælde  ofte  søgt,  deres  Ord  vare  for 
Mange  et  Orakelsprog.     Hvorledes  mon  deres  Dom 

vilde  lyde,  om  de  bleve  indviede  i  Sagen,  og  de 
fik  at  vide,  hvad  hun  tænkte  om  den,  og  hvad 
hun,  om  Kravet  blev  stillet  til  hende,  havde  be- 
sluttet at  gjøre  trods  hele  Verden,  trods  dem,  ja 
trods  ham,  hvem  hun  elskede  høiest  af  alle  Menne- 
sker paa  Jorden? 

Og  saa  saae  hun  paa  ham,  og  den  sidste  og 
skrækkeligste  Tanke  meldte  sig,  den  hun  havde 
været  hjemsøgt  af  mere  end  en  Gang ,  siden  den 
Morgen ,  da  hun  havde  aabnet  sit  Hjerte  for  ham 
og  sagt  ham  Alt  —  hvis  Gud  magede  det  saa, 
at  Afgjørelsen  blev  lagt  i  hendes  Haand,  hvis  hun 
fik  fuldt  Lys  i  Sagen,  og  den  formentlig  rette 
Arving  til  Lendumgaard  blev  opdaget  af  hende, 
hvis  det  stod  hende  frit  for  at  tie,  fordi  den  rette 
Arving  ikke  kunde  reise  Sag  imod  hende,  medens 
hun  dog  følte  sig  moralsk  overbeviist  om  hans  Ret, 
og  hvis  hendes  bedste  Vens  Raad  da  vilde  lyde> 
som  det  allerede  een  Gang  havde  lydt,  at  hun 
burde  tie  og  ikke  uden  soleklare,  juridiske  Beviser 
vanære  sin  Faders  Minde  og  opgive  sin  Formue, 
men  hun  dog  fulgte  sin  egen  Overbeviisning  og 
gjorde,  hvad  der  i  hendes  ørne  var  Ret,  ja  lige- 
frem Pligt  —  vilde  han  da,  naar  det  kom  til  Styk- 
ket, staae  hende  imod,  forarges  paa  hende,  ja 
maaskee  forskyde  hende?  Og  vilde  hun ,  med 
denne  Fare  for  Øie,  have  Mod  til  at  gjøre  sin 
Pligt  ? 

Hvor  kjærlig  var  han  ikke  nu  imod  hende, 
hvor    ivrig    for    at   imødekomme   ethvert  af  hendes 

Ønsker  og  paa  enhver  Maade  glæde  hende  !  Han 
elskede  hende,  derom  nærede  hun  ikke  mindste 
Tvivl,  og  selv  følte  hun,  hver  Gang  han  nærmede 
sig  hende,  og  hun  blev  Gjenstand  for  hans  Kjær- 
tegn, hvilken  Magt  hans  skjønne,  mandige,  ædle 
Personlighed  havde  over  hende;  hun  følte  det 
med  Fryd,  men  ogsaa  med  Angst.  Hun  fryg- 
tede, at  han  havde  sagt  sit  sidste  Ord  i  den  Sag, 
som  tyngede  saa  haardt  paa  hendes  Sjæl  og 
ængstede  hende;  han  vilde  neppe  skifte  Mening  og 
gaae  med  hende  til  det  store  Offer  paa  Retfærdig- 
hedens Alter.  Der  var  derfor  ogsaa  nu ,  trods  al 
hans  Ømhed  og  Lidenskab,  som  en  Skillevæg 
imellem  deres  Hjerter.  Han  hentydede  ikke  med 
et  Ord  til  det ,  hvorom  hendes  Tanker  stadigt 
dreiede  sig,  og  hun  kunde  ikke  udøse  sit  Hjerte 
for  ham,  naar  hendes  Livs  Hemmelighed,  Fortidens 
mørke  Gaade,  pludseligt  kastede  sin  Skygge  over 
hendes  solbeskinnede  Vei  og  fik  hende  til  at  gyse. 

Hun  skulde  imidlertid,  inden  hun  forlod  Dalby, 
faae  et  af  de  mange  Spørgsmaaal,  hun  havde  gjort 
sig  selv,  besvaret. 

Tiden  var  udløbet;  hun  havde  nu  været  i 
over  tre  Uger  i  Dalby,  hvis  selskabelige  Glæder 
mere  og  mere  havde  mistet  al  Tillokkelse  for  hende 
og  nu  kun  trættede  hende.  Hun  skulde  nu  tilbage 
til  Lendumgaard  og  længtes  efter  at  tilbringe  nogle 
Dage  der  i  Ro,  inden  hun  med  de  Andre  reiste 
til  Udlandet.  Hun  længtes  ogsaa  efter  Ellinor, 
fra    hvem    hun    under    sit  Ophold  kun  havde  faaet 

et  eneste  Brev,  som  bidrog  Sit  til  at  fremskynde 
hendes  Hjemreise. 

Det  var  et  mærkeligt  Brev  og  lignede  ikke 
hendes  livsglade,  kjække  Søster  rigtigt.  Det  ud- 
talte en  veemodig,  men  stærk  Længsel  efter  hende, 
som  stod  i  en  underlig  Modsætning  til  den  muntre 
Afsked  for  tre  Uger  siden.  Der  stod  da  ogsaa  i 
Brevet,  at  hun  havde  Noget  af  Vigtighed  at  tale 
med  hende  om,  men  som  hun  ikke  vilde  betroe 
Papiret ;  men  dette  foruroligede  ikke  Bianca.  Elli- 
nor pleiede  at  betroe  hende  alle  sine  Sorger,  men 
hidtil  havde  de  kun  været  smaa  og  barnagtige. 
Dog,  hvad  det  end  var,  hun  havde  sigtet  til  i  sit 
Brev,  saa  tænkte  Bianca  kun,  at  det  kunde  være 
godt  for  hende  selv  at  faae  noget  Nyt  at  beskjæf- 
tige  sine  Tanker  med. 

Den  sidste  Dag  i  Dalby  var  til  Ende,  og  for- 
færdelig urolig  og  trættende  havde  den  været. 
Bianca  mente  dog,  at  hun  i  enhver  Henseende 
havde  gjort  Fyldest,  holdt  sig  tappert  paa  den 
lange  Visitrunde  om  Formiddagen  og  om  Efter- 
middagen, som  hun  tilbragte  alene  med  Albert  og 
hans  Forældre,  viist  sig  saa  munter  og  snaksom, 
at  det  forundrede  hende  selv. 

Hun  troede  da,  at  Ingen,  ikke  engang  Albert, 
havde  nogen  Anelse  om,  hvorledes  det  egent- 
lig saae  ud  i  hendes  Indre.  For  hans  Vedkom- 
mende havde  hun  ogsaa  Ret;  Alt  tydede  paa,  at 
lian  folte  sig  beroliget;  men  der  var  dog  En,  som 
havde  gjennemskuet  hende. 

Om  Aftenen,  da  hun  vilde  gaae  til  Sengs, 
fulgte  Oberstinden  hende  op  paa  hendes  Værelse, 
tog  Plads  i  Sofaen  og  gav  sig,  som  naturligt  var, 
til  at  passiare  med  hende  om  Alt,  hvad  de  havde 
oplevet  sammen  under  hendes  Besog. 

<Har  Du  nu  havt  nogen  rigtig  Glæde  deraf?/ 
spurgte  Oberstinden  tilsidst. 

«Vist  har  jeg  det,»  svarede  Bianca  og  frem- 
tvang et  Smiil ;  «men  det  er  forfærdeligt,  saa  megen 
Uleilighed  jeg  har  gjort  Dig ,  kjære  Moder,  og 
Fader  med  ! 

«Aa,»  sagde  Oberstinden,  «Leo  og  jeg,  vi 
befinde  os  altid  bedst  ved  at  see  Mennesker  om  os, 
og  Dit  Besøg  har  været  os  en  stor  Glæde.  Naar 
jeg  blot  omvendt  kunde  sige  om  Dig,  at  Du  har 
befundet  Dig  vel  hos  os;  men,  naar  jeg  skal  være 
oprigtig,  kjære  Bianca,  saa  maa  jeg  sige,  at  jeg 
nærer  Tvivl  derom;  kun  i  de  allerførste  Dage  var 
Du  rigtig  med;  siden  har  Du  ofte  været  forknyt. 
Er  der  Noget  i  Veien  med  Dit  Helbred,  eller  hvad 
er  det,  som  spolerer  Dit  Humeur?» 

Bianca  robede  ingen  Overraskelse  over  dette 
Spørgsmaal.  Hun  sad  med  Haanden  under  Kinden 
og  saae  ned  for  sig;  hun  var  bleg,  men  hendes 
Træk  i  fuldkommen  Ro;  hun  lignede  en  skjøn 
Sphinx,  som  ruger  over  en  Gaade.  Pludseligt  saae 
hun  op  og  mødte  med  Fasthed  Oberstindens  Blik, 
som  hvilede  strengt  og  forskende  paa  hende.  Der- 
paa  gjorde  hun  et  lille  Kast  med  Hovedet,  lod  see 
et  Smiil  og  sagde  i  en  let  henkastet  Tone: 

<  Jeg  blev  tilsidst  træt ;  jeg  er  jo  ikke  vant  til 
at  gaae  i  Selskab  hver  Dag. » 

Men  den  Forklaring  tilfredsstillede  ingenlunde 
Oberstinden,  som  tænkte,  at  det  Blik,  hvormed 
Bianca  nylig  havde  seet  paa  hende,  havde  sagt 
en  heel  Deel  mere  og  noget  ganske  Andet,  end 
disse  betydningsløse  Ord, 

<Det  vil  sige,»  sagde  hun,  «at  Du  negter 
mig  Din  Fortrolighed;  for  hvis  Du  ikke  gaaer  og 
bærer  paa  Noget,  som  ængster  og  bekymrer  Dig, 
saa  forstaaer  jeg  mig  ikke  paa  at  læse  i  et  Ansigt. 
Du  maa  troe,  at  jeg  har  god  Øvelse  og  lang  Er- 
faring i  den  Konst ! » 

Da  Bianca  taug,  vedblev  Oberstinden,  men  i  en 
mildere  Tone: 

«Jeg  er  ikke  nysgjerrig  af  mig,  Bianca  !  Jeg 
holder  ikke  af  at  trænge  ind  i  andre  Folks  Hemme- 
ligheder; men  Du  staaer  mig  for  nær  til,  at  jeg 
med  Ligegyldighed  kan  gaae  og  see  paa,  at  Du 
græmmer  Dig,  jeg  veed  ikke  hvorover.  Alberts 
Fremtidslykke  afhænger  af  Dig ;  er  Du  ikke  lykke- 
lig, saa  kan  han  heller  ikke  blive  det,  for  han 
elsker  Dig  varmt  og  oprigtigt.  Jeg  vil  gjøre  Dig 
et  Spørgsmaal:  holder  Du  ikke  mere  af  ham? 
Har  Du  taget  feil  af  Dig  selv  — » 

<Nei,,  udbrød  Bianca,  '<det  er  ikke  det! 
Trocr  Du,  at  jeg  saa  vilde  kommet  herud  og 
gaaet  og  spillet  Komedie  for  ham  og  Eder  i  sam- 
fulde tre  Uger? 

Naa,    det  beroliger  mig  at  hore,   at  det  ikke 

er  noget  saa  Slemt, »  svarede  Oberstinden,  men  saae 
dog  paa  Bianca  med  et  tvivlende  Blik;  «men  jeg 
vil  ikke  fragaae,  at  jeg  tilsidst  har  troet  det,  og 
jeg  vilde,  om  det  havde  været  Tilfældet,  ikke 
dømt  Din  Opførsel  saa  strengt.  Hvis  ethvert  Menne- 
ske, som  i  en  Situation  af  den  Art  tøver  med  at 
sige  det  afgj ørende  Ord,  skulde  kaldes  en  Komedie- 
spiller, saa  maatte  der  gives  mange  falske  Sjæle. 
Du  kunde  jo  have  tøvet  og  tiet  af  Skaansel,  og 
desuden  er  det  ikke  Enhver  givet  strax  at  komme 
paa  det  Rene  med  sig  selv.» 

«Men  jeg  har  jo  sagt  Dig,>  udbrød  Bianca 
utaalmodigt,  «at  jeg  er  paa  det  Rene  med  mig 
selv.  Jeg  elsker  Albert;  jeg  har  aldrig  elsket 
nogen  anden  Mand  og  vil  aldrig  kunne  det, 
om  saa  — » 

iOm  saa  hvad?»  spurgte  Oberstinden  og  greb 
Biancas  Haand.  «Vær  nu  fornuftig  og  luk  Dit 
Hjerte  op  for  mig  !  Hvem  mener  Dig  det  bedre 
end  jeg?  Du  har  allerede  tilstaaet,  at  der  er  Noget 
iVeien;  for  da  jeg  spurgte  Dig,  om  Du  ikke  mere 
holdt  af  Albert,  svarede  Du:  nei,  det  er  ikke  det! 
Det  er  altsaa  noget  Andet ;  hvad  er  det  da, 
Bianca  ? » 

Men  Bianca  havde  allerede  taget  sin  Beslutning; 
hun  vidste  forud ,  at  om  hun  indviede  Alberts  Mo- 
der i  sin  Hemmelighed  og  forelagde  hende  Sagen, 
da  vilde  hun  faae  det  samme  Svar,  som  hun  havde 
faaet  af  Albert  selv;  og  havde  ikke  endogsaa  Ri- 
chard Astrup,    som  dog  var  uinteresseret  i  Sagen, 

svaret  som  Albert  og  givet  hende  det  samme  Raad, 
som  han?  Dog  havde  efterhaanden  selv  hans  be- 
roligende Ord  tabt  deres  Kraft.  Hun  var  igjen 
fuldkommen  vaagen  og  saae  sin  Skjebne  lige  i 
jøinene.  Hun  tænkte:  det  nytter  ikke  at  spørge 
Andre  om  Raad  i  den  Sag.  Ingen  uden  jeg,  som 
har  gjort  Opdagelsen  og  faaet  alle  de  rystende 
Indtryk  derved,  forstaaer  den.  Er  det  Guds  Villie, 
at  Sagen  skal  hvile,  saa  maa  jeg  bære  mit  Kors 
alene,  men  vil  han  have  den  frem  for  Dagens  Lys, 
da  maa  jeg  handle  paa  mit  eget  Ansvar,  og  jeg 
vil  gjøre  det,  Følgerne  maa  saa  blive,  hvad  de 
ville  ! 

Hendes  Aasyn  var  meget  blegt,  og  det  var 
et  dybt  og  sørgmodigt  Blik,  hvormed  hun  saae  op, 
da  hun  svarede. 

«Bliv  ikke  vred,  kj ære  Moder, »  sagde  hun  ro- 
ligt og  med  dæmpet,  men  fast  Stemme,  «men  jeg 
bør  ikke  sige  Dig  det;  det  er  bedst,  at  Du  ikke 
veed  det.» 

Den  forhøiede  Farve  paa  Oberstindens  Kinder 
viste,  at  vred  var  hun  alligevel;  men  hendes  Selv- 
beherskelse fornegtede  sig  dog  ikke.  Hun  taug  i 
nogle  Øieblikke  og  sagde  saa  i  en  temmelig  kold 
Tone : 

Siig  mig  idetmindste  een  Ting  —  er  det  en 
Hemmelighed,  Du  har  for  Dig  selv  alene,  eller 
kjender  Albert  den?» 

Bianca  kunde  ikke  bekvemme  sig  til  at  sige 
en  Usandhed,   hvorfor   hun  svarede: 

'<Ja,  han  gjør  !  > 

«Naa,»  udbrod  Oberstinden  i  en  spydig  Tone, 
«det  er  dog  altid  en  Beroligelse  ! » 

Derpaa  sagde  hun  Bianca  Godnat  og  gik; 
men  Bianca  tænkte:  mon  hun  nu  gaaer  til  Albert 
og  fritter  ham  ud?  Ja,  lad  hende  det !  Hvad  der 
skal  skee,  maa  skee;  men  for  mig  vilde  det  været 
en  altfor  stor  Pine  at  fortælle  hende  det. 

Oberstinden  gjorde  det  strax,  paa  staaende 
Fod.  Hun  gik  lige  ned  paa  sin  Mands  Værelse 
og  traf  begge  Herrerne  endnu  oppe  og  ved  deres 
Cigarer,  behageligt  sysselsatte  med  at  tygge  Drøv 
paa  den  forløbne  lille  Saisons  selskabelige  Glæder 
og  i  al  Elskværdighed  skumlende  over  deres 
Næste. 

Fuld  af  Nysgjerrighed  og  opirret  ved  det 
Nederlag,  Biancas  uventet  faste  Holdning  havde 
tilføiet  hende,  kom  hun  over  dem  i  deres  Sorgløs- 
hed som  Nattens  frygtelige  Datter,  Nemesis,  men 
uden  at  have  nogen  Anelse  om,  hvis  Ærinde  hun 
gik.  Fast  overbeviist  om  sin  egen  Klogskab  og 
dreven,  som  hun  troede,  af  moderlig  Kjærlighed, 
uagtet  hun  i  roligere  Øieblikke  vel  var  sig  bevidst, 
at  hun  egentlig  ikke  elskede  Bianca,  gik  hun  lige 
løs  paa  Maalet,  fortalte  sin  studsende  Ægtefælle 
og  sin  blegnende  Søn  om  den  Samtale,  hun  for  et 
Øieblik  siden  havde  havt  med  Bianca,  og  forlangte 
Forklaring  af  den  Sidste. 

Albert  Leo  følte  sig  overrumplet;  han  indsaae, 
at  ethvert  Forsøg  paa  at  slippe  vel  fra  et  Forhor 

af  sin  skarptseende  Moder  vilde  glippe,  og  at 
en  bestemt  Afviisning  vilde  vække  hendes  høieste 
Vrede. 

«Som  Du  vil,  kjære  Moder, »  sagde  han  med 
et  Suk;  «men  Du  vil  snart  skjønne,  at  naar  jeg 
ikke  har  indviet  Fader  og  Dig  i  denne  fatale  Sag, 
saa.  har  det  været  af  Hensyn  til  Eders  Sindsro. 
Bianca  havde  Ret,  da  hun  sagde,  at  det  vilde 
være  bedre,  at  I  ikke  fik  Noget  at  vide  derom. » 

Saa  skred  han  til  Værket  og  afslørede  Biancas 
Hemmelighed;  men  den  Virkning,  hans  Meddelelser 
gjorde  paa  begge  de  Gamle,  var  efter  deres  An- 
sigters forstenede  Udtryk  at  dømme  lige  saa  stærk, 
som  om  han  havde  sat  Pandoras  Æske  paa  Bordet 
foran  dem,  aabnet  den,  og  alle  Ulykker  vare  væltede 
ud  af  den,  endda  uden  at  Haabet  blev  tilbage  paa 
Bunden. 

Obersten  forblev  stum;  hans  fine  Nerver  vare 
stærkest  rystede;  et  Criminaltilfælde  i  hans  tilkom- 
mende Svigerdatters  Familie,  det  var  ham  for  meget; 
hans  fine  Verdenskløgt,  som  gjerne  syslede  med 
Smaating,  magtede  i  det  første  Øieblik  aldeles  ikke 
Sagen ;  men  Oberstinden  gjenvandt  hurtigt  sin  Fat- 
ning og  sagde  sin  Mening  fyndigt  og  kort,  idet 
hun  udbrød: 

« Hun  er  forrykt ! » 

Saa  gave  de  sig  til  at  drøfte  Sagen  og  ved- 
bleve  dermed,  indtil  Natten  var  henrunden,  og  det 
første  Dagsskjær  overraskede  dem.  Oberstindens 
Skjøn  lød  slutteligt  saaledes: 

« Albert  har  taget  Sagen  rigtigt;  den  bor  ties 
til  Døde.  Jeg  skal  tale  med  Bianca  imorgen,  inden 
hun  reiser. » 

Obersten  var  imidlertid  en  retskaffen  Mand,  og 
hans  Forstand  havde  gjenvundet  sit  Herredomme 
over  ham. 

«Men  hvis  Bianca  nu  alligevel  har  Ret,>.  ind- 
vendte han,  «hvis  det  skulde  bekræfte  sig,  at  — 
det  er  infamt  at  maatte  sige  det  —  at  hendes  Fader 
har  været  en  Slyngel,  saa  gjør  hun  jo  kun  sin 
Pligt  ved  at  give  uretfærdigt  erhvervet  Gods  tilbage, 
og  jeg  kan  ikke  Andet,  end  agte  hende  for  hendes 
Tænkemaade,  uagtet  jeg  indrømmer,  at  hun  synes 
at  tage  Sagen,  som  den  nu  staaer,  paa  en  vel  — 
vel  excentrisk  Maade.» 

« Excentrisk  !»  udbrød  Oberstinden  ;  «et  meget 
for  mildt  Udtryk  ;  det  er  unaturligt,  oprørende  !  > 

Obersten  indsaae,  at  der  lige  overfor  denne 
kvindelige  Lidenskabelighed  ikke  var  Noget  at  stille 
op.  Træt  af  den  lange  Debat  og  i  en  meget  pin- 
lig Stemning  brød  han  op  og  gik  til  Sengs;  men 
Moder  og  Søn  talte  endnu  en  Stund  med  hinanden, 
thi  de  vare  kun  altfor  enige.  Oberstens  svage  Pro- 
test fandt  ingen  Gjenklang  i  deres  Hjerter,  oprørte 
som  de  vare  over  den  urimelige  Tanke,  at  borger- 
lig Vanære,  Skandalen,  vovede  at  nærme  sig  deres 
Dørtærskel. 

«Tag  dog  ikke  for  haardt  paa  Bianca, »  bad 
Albert,  inden  de  skiltes;  «husk  paa,  at  hun  ikke 
er    stærk,    og    at    hun    allerede    har    gjennemgaaet 

Bianca.  II 

store  Sindslidelser.  Havde  jeg  kunnet  forudsee, 
hvad  der  vilde  komme,  saa  havde  jeg  ikke  bedet 
hende  tage  herud. » 

«Gjør  Dig  ingen  Illusioner, »  svarede  Oberst- 
inden  med  et  koldt  Smiil ;  «det  vilde  kommet  før 
eller  senere  alligevel;  bedst,  at  vi  møde  Faren  i 
Tide;  og  Du  bør  see  Din  Skjebne  i  Øinene  og 
vide,  hvad  Du  gaaer  ind  til.  Bianca  er  et  sygeligt 
Gemyt;  dette  vil  blive  til  en  fix  Idee,  som  Du  vil 
faae  at  kjæmpe  med  hele  Dit  Liv;  men  lad  mig 
nu  først  tale  med  hende  selv  imorgen;  gid  jeg 
maa  finde  hende  mere  fornuftig,  end  jeg  venter! 
Vær  for  Resten  rolig ;  jeg  skal  tage  paa  hende 
med  Glacéehandsker  ! »   — 

Hvor  seent  Oberstinden  end  var  kommen  i 
Seng,  stod  hun  dog  tidligt  op  og  indfandt  sig  paa 
Biancas  Værelse,  inden  denne  var  kommen  ned. 
Bianca  kunde  strax  see  paa  Oberstindens  Ansigt, 
at  hun  vidste  Besked;  men  dog  var  den  gamle 
Dames  Væsen  ligesaa  roligt  og  værdigt,  som  altid, 
og  hendes  Ydre  viste,  at  hun  havde  gjort  sit 
Morgentoilette  med  sædvanlig  Omhu.  Smuk  og 
zirlig  var  hun  at  see  til,  og  det  vilde  ikke  ahnet 
nogen  Uindviet,  som  havde  seet  hende  omfavne 
Bianca  og  give  hende  det  vante  Kys  til  Godmorgen, 
at  der  paa  Bunden  af  hendes  Hjerte  ulmede  en 
levende  Indignation;  men  Bianca,  som  kjendte  alle 
Nuancerne  i  sin  tilkommende  Svigermoders  Maade 
at    være    paa,     mærkede    dog    strax   Forandringen, 

noget  Ubeskriveligt  i  den  hele  Maade,  som  viste 
hende,    at   hun  var  sunken  i  Oberstindens  Agtelse, 

«Jeg  fulgte  Din  Henviisning  til  Albert, »  sagde 
Oberstinden  langsomt,  idet  hendes  Blik  hvilede 
forskende  paa  Biancas  bevægede  Aasyn,  «han  havde 
mere  Tillid  til  mig,  end  Du,  og  sagde  mig  Alt. 
Sæt  Dig,  min  Kjære,  >  tilføiede  hun,  idet  hun  tog 
Plads  i  Sofaen,  «og  lad  os  tale  et  Øieblik  roligt 
med  hinanden  ! » 

Bianca  tog  Plads  ved  Oberstindens  Side,  og 
denne  vedblev: 

■Jeg  vil  ikke  fordybe  mig  i  Sagens  Enkelt- 
heder; den  er  altfor  uhyggelig  og  desuden  saa 
usandsynlig,  at  jeg  ikke  et  Øieblik  har  troet  paa 
Muligheden  af  det,  som  Din  levende  Fantasi  der 
har  sat  sammen.« 

Bianca  sad  og  saae  ned  for  sig;  hun  havde 
besluttet  at  høre  taalmodigt  og  undgaae  al  ørkesløs 
Disput. 

-Det  bedrøver  mig,  >  vedblev  Oberstinden, 
«at  dette  er  kommen  over  Dig  og  har  grebet  Dig 
saa  stærkt ;  jeg  kan  tænke  mig,  at  Du  har  lidt 
meget  derved ;  men  det  er  for  en  stor  Deel  Din 
Ggtn  Skyld.  Du  burde  strax  med  Afsky  afviist 
enhver  Mistanke  mod  Din  salig  Fader,  hvis  Ret- 
skaffenhed og  Hæderlighed  er  og  især  for  Dig  bør 
være  hævet  over  enhver  Tvivl.  Du  burde  under- 
trykket den  som  en  Synd,  selv  om  Sagen  stod 
meget  værre ;  saa  meget  mere  da  nu ;  thi  Dine 
Opdagelser,    hvorom  Albert    omstændeligt  har  for- 

talt  mig,  bevise,  det  dumme  Brev  fra  gamle  Hans 
Flemming  med  indbefattet,  naar  Alt  kommer  til 
Alt,  ingen  Ting.  Din  Faders  Ære  burde  været 
Dig  hellig,  Du  burde  værnet  om  den  til  det  Yderste, 
men  i  Stedet  for  har  Du  strax  opgivet  Evret;  thi 
ikke  sandt,  det  har  Du?  Du  troer,  at  Din  Fader 
har  været  en  Bedrager  —  Henrik  Flemming  en 
Bedrager,  nei,  Bianca,  det  er  Vanvid;  men  svar 
mig  oprigtigt !  Det  er  bedst ,  at  vi  komme  til 
Bunds  og  faae  hele  Galskaben  frem.» 

«Jeg  troer  det,»  svarede  Bianca  og  saae  op 
med  et  angstfuldt  Blik;  «]eg  kan  ikke  gjøre  ved 
det;  hvor  haardt  jeg  end  kjæmper  imod,  saa  paa- 
trænger den  Overbeviisning  sig  mig  dog  altid  paa 
Ny,  at  en  stor  Brøde  tyngede  paa  ham;  men  hvad 
nytter  det,  at  jeg  forklarer  mig  nærmere  for  Dig, 
som  aabenbart  ikke  vil  høre  eller  forstaae,  og  som 
forud  har  besluttet,  at  her  skal  og  maa  ikke  være 
nogen  Ulykke  paa  Færde  —  naturligviis  til  Alberts 
og  mit  Bedste,  det  veed  jeg.  Ja,  give  Gud,  at 
Du  kunde  tage  denne  tunge  Byrde  af  min  Sjæl 
ved  et  Magtsprog,  men  det  formaaer  Du  ikke, 
kjære  Moder;  jeg  kan  ikke  gaae  saaledes  paa  Ak- 
kord med  min  Samvittighed.  >> 

«Saa  Du  mener,  at  Alberts  og  min  Samvittig- 
hed ere  mindre  ømme  end  Din,*  udbrød  Oberst- 
inden,  idet  hun  for  første  Gang  tabte  Fatningen; 
"ja,  det  tænkte  jeg  nok !  Bag  det  Hele  stikker 
der  et  grueligt  Hovmod.  Du  er  vel  saa  forblindet, 
at   Du    ikke    selv    kan    see    det,     men    nu    skal  jeg 

aabne  Øinene  paa  Dig.  Du  indbilder  Dig,  at  Du 
er  bedre,  end  andre  Mennesker,  det  er  Tingen  ! 
Ja,  jeg  troer  Gud  forlade  mig,  Din  Overspændthed 
gaaer  saa  vidt,  at  Du  ordentlig  med  en  vis  Vellyst 
har  fordybet  Dig  i  alle  disse  Grublerier  over  Din 
Faders  formentlige  Forbrydelse,  og  at  Du  næsten 
ønsker  at  blive  Martyr  for  det,  som  i  Dine  Øine 
er  Retfærdighedens  Sag. » 

En  blussende  Rødme,  som  foer  over  Biancas 
blege  Træk,  røbede  hendes  Harme  over  denne 
urimelige  Beskyldning;  men  hun  nedlod  sig  ikke 
til  at  svare.  Oberstinden  fattede  sig  hurtigt  igjen 
og  sagde : 

«Det  var  haarde  Ord,  Bianca,  jeg  veed  det; 
men  dette  er  virkelig  en  Sag,  som  kan  bringe  den 
stærkeste  Taalmodighed  til  at  briste;  og  jeg  er  nu 
meget  bekymret  for  Alberts  og  Din  Fremtid ;  ikke 
fordi  jeg  er  bange  for,  at  der  nogensinde  kan  frem- 
komme noget  Beviis  for,  at  Din  Fader  skulde 
have  været  en  Bedrager,  eller  at  der  existercr  et 
Menneske,  som  med  Rette  kunde  komme  og  tage 
Lendumgaard  fra  Dig  og  Ellinor,  men  fordi  jeg 
forudseer,  at  Du,  behersket  af  en  fix  Idee,  som 
Du  er,  vil  forbittre  Albert  og  Dig  selv  Livet,  ja 
Du  kan  komme  til  at  gjore  værre  Ulykker.  Elsker 
Du  virkelig  Albert,  saa  tag  Dig  i  Agt !  Sæt  ikke 
hans  Taalmodighed  paa  altfor  haarde  Prøver  !  Han 
elsker  Dig,  men  han  er  ikke  af  de  Mænd,  hvem 
Kjærligheden  berøver  Forstanden ;  han  er  ingen 
Sværmer;     der    er,    det    seer   jeg   desto   værre,    en 

væsentlig  Uovereenstemmelse  mellem  hans  Karak- 
teer og  Din;  I  ere  egentlig  Kontraster,  og  det 
spaaer  ikke  godt.  Der  er  endelig  Noget,  som 
hos  ham  staaer  over  alt  Andet,  og  det  er  Hensy- 
net til  hans  Ære.  Hvis  den  Pige,  han  agter  at 
gjøre  til  sin  Hustru,  paa  en  eller  anden  Maade 
skulde  falde  paa  at  blamere  sig  i  Verdens  Øine, 
da  vil  det  blive  en  haard  Prøve  for  hans  Kjærlig- 
hed. Den  Kvinde,  han  elsker,  maa  forstaae  at 
bevare  hans  Agtelse,  om  hun  vil  beholde  hans 
Hjerte.  Han  har  ikke  sagt  noget  Saadant  til  mig 
i  denne  Anledning,  men  jeg  kjender  ham,  og  jeg 
behøver  neppe  at  sige  Dig,  at  jeg  ganske  billiger 
hans  Tænkemaade,  og  er  stolt  af  ham,  fordi  han 
er,  som  han  er,  en  Mand  af  Principer.  Sætter 
Du  ham  paa  Prøve  i  den  Retning,  saa  skal  Du 
nok  komme  til  at  sande,  at  jeg  bedømmer  ham 
rigtigt.  Læg  Dig  det  paa  Hjerte !  Og  saa  har 
jeg  ikke  mere  at  sige,  og  jeg  haaber,  at  jeg  aldrig 
oftere  vil  faae  Anledning  til  at  tale  med  Dig  om 
den  Sag. » 

*Du  har  sagt  nok!»  udbrød  Bianca,  idet  hun 
reiste  sig  brat,  «og  jeg  har  forstaaet  Dig!  Jeg 
seer,  at  der  er  en  dyb  Kløft  mellem  Dig  og  mig, 
men  mellem  Albert  og  mig,  nei !  Med  Guds  Hjelp 
skal  det  vise  sig,  at  Du  tager  feil.  Jeg  haaber, 
at  vi  tilsidst  dog  ville  blive  enige  om,  at  den  sande 
Ære  bestaaer  i  at  gjøre,  hvad  Ret  er;  at  det  at 
have  en  reen  Samvittighed  staaer  over  alt  Andet, 
over    det,    Menneskene    kalde    Ære,    ja    selv    over 

Kjærlighedens  Lykke ;  og  det  skal  Du  vide,  at  jeg 
vil  gjøre,  hvad  min  Samvittighed  byder  mig,  om 
saa  mit  Hjerte  skulde  briste  derved;  jeg  vil  gjøre 
min  Pligt,  om  saa  Albert  forskyder  mig,  og  det 
er  det,  Du  truer  mig  med  — » 

Oberstinden  vilde  ikke  høre  mere;  hun  slog 
Hænderne  sammen,  løftede  Øinene  mod  Loftet, 
reiste  sig  brat  og  forlod  Stuen  uden  at  sige  et 
Ord,  og  der  blev  ikke  vexlet  flere  Ord  mellem 
hende  og  Bianca,  end  et  koldt  Farvel  tilsidst. 
Obersten  gjorde  Fyldest  baade  for  sin  Gemalinde 
og  sig  selv  ved  at  vise  Bianca  fordobblet  Venlighed 
og  Opmærksomhed  ;  men  der  var  dog  noget  For- 
legent og  Sørgmodigt  over  ham.  Albert  kom 
først  i  det  sidste  Øieblik  og  fik  ikke  talt  mange 
Ord  med  Bianca,  inden  hun  kjørte,  hvilket  var 
hende  en  Lettelse.  Det  lykkedes  hende  at  skjule 
det  Sindsoprør,  der  nylig  havde  rystet  hendes  hele 
Væsen  i  dets  dybeste  Grund,  og  som  endnu  ikke 
var  dæmpet ;  men  hun  havde  dog  Ondt  ved  at 
holde  sine  Taarer  tilbage,  da  han  omfavnede  hende 
og  sagde  hende  Farvel.  Hendes  taareblændede 
Blik  hvilede  ufravendt  paa  ham,  lige  indtil  Vognen 
rullede  bort  med  hende. 

«Om  otte  Dage  senest  har  Du  mig!-  raabte 
han  til  hende,   idet  hun  kjørte. 

Obersten,  som  ogsaa  havde  fulgt  Bianca  til 
Vogns  og  glædet  sig  over,  at  hun  og  Albert  toge 
saa  kjærligt  Afsked  med  hinanden,  sagde,  idet  han 
erik  ind : 


1 68 

«Ja,  ja,  det  er  sandt,  saa  skulle  I  jo  reise  ! 
Jeg  haaber,  at  den  kjære  Bianca  vil  have  godt  af 
den  Tour. » 

«Det  haaber  jeg  med,»  svarede  Albert;  «Du 
skal  see,  kjære  Fader,  naar  der  er  gaaet  nogen 
Tid ,  kommer  hun  sig  nok  og  bliver  fornuftig 
igjen.  ^ 

Mere  blev  der  ikke  talt  om  Sagen,  og  Albert 
viste  den  Selvbeherskelse  ikke  at  spørge  sin  Moder 
om,  hvorledes  hendes  Samtale  med  Bianca  var 
løbet  af.  Han  undlod  det  med  velberaad  Hu, 
skyede  enhver  Hentydning  til  det  gaadefulde  og 
uhyggelige  Emne  og  haabede  at  blive  dette  Spøgelse 
kvit,   naar  han  tiede  det  til  Døde. 

Obersten  havde  gjerne  gjort  det  Samme,  men 
Oberstindens  Hjerte  var  for  fuldt  af  Forargelse  til, 
at  han  kunde  slippe  for  en  Beretning  om  hendes 
Sammenstød  med  Bianca.  Han  fik  den,  da  Albert 
var  gaaet,  og  de  vare  alene.  Han  hørte  til  i  Taus- 
hed,  men  sagde   tilsidst : 

Jeg  vilde  givet  meget  Godt  til,  at  Du  ikke 
havde  blandet  Dig  i  Sagen ;  Du  burde  ladet  Albert 
og  Bianca  beholde  deres  Hemmeligheder  for  dem 
selv. » 

<  Det  vilde  unegtelig  været  behageligere ,  » 
svarede  Oberstinden  noget  spidst;  «I  Mænd  hade 
Alt,  hvad  der  forstyrrer  Eders  Sindsro  og  Eders 
Fornøielser;  men  Du  maa  troe,  det  er  sundere, 
at    see    sin    Skjebne    i  Øinene    og    mode    de   kom- 

mende  Ulykker,  end  at  krybe  i  Skjul.  Det  for- 
tryder mig  ikke,  at  jeg  har  givet  Bianca  en  Ad- 
varsel ;  hvor  vildt  hun  end  rasede ,  saa  lægger 
hun  sig  den  vel  paa  Hjerte  alligevel. » 

<Der  er  noget  Ildevarslende  ved  Sagen, » 
sagde  Obersten,  idet  han  rystede  paa  Hovedet. 
«Naar  jeg  ret  tænker  over  Henrik  Flemming, 
saa  forekommer  det  mig  mere  og  mere,  at  der 
var  noget  Tvivlsomt  ved  ham ;  han  var  ingen 
rigtig  hyggelig  Kavaleer.  » 

«Ja,  er  det  ikke  mageløst,)  udbrød  Oberst- 
inden ,  «hvor  let  Du  lader  Dig  paavirke!  Nei, 
lad  os  nu  bare  ikke  tabe  Hovedet !  Albert  holder 
virkelig  af  Pigebarnet,  hendes  Formue  vil  kunne 
grunde  hans  Lykke,  og  derfor  bør  vi  gjøre, 
hvad  vi  kunne ,  for  at  det  ikke  skal  briste 
imellem  dem ;  og  jeg  troer,  at  jeg  har  grebet 
Sagen  an  paa  den  rette  Maade,  idet  jeg  satte 
Bianca  Stolen  for  Døren.  Jeg  kunde  kjælet  for 
hende,  som  Du  gjør,  men  det  duer  ikke  at  give 
sin  Værdighed  bort ;  naar  man  vil  udrette  noget 
her  i  Verden,  saa  maa  man  sætte  sig  i  Respekt. 
Hun  skal  ikke  bilde  sig  ind,  at  hun,  fordi  hun 
er  rig,  kan  lege  med  os ;  for  det  er  nu  min 
Tro,  at  trods  alle  hendes  store  Ord  og  opskru- 
ede Begreber  om  Sandhed  og  Ret,  saa  har  hun 
sin  Formue  kjær  alligevel  og  giver  den  ikke 
bort.  Hun  er  et  forskruet  Barn  og  veed  ikke 
selv,    hvad    hun    siger    og  gjør.      Albert  vil  i  intet 

Fald  faae  det  let  med  hende.  Husker  Du,  hvad 
jeg  sagde  om  Bianca,  da  jeg  havde  lært  hende 
nærmere  at  kjende?  At  der  var  noget  af  et 
enfant  terrible  ved  hende ;  og  det  har  destoværre 
bekræftet  sig  ! » 


ELLEVTE   KAPITEL. 


Bianca  nærmede  sig  altsaa  nu  sit  Hjem  og 
det  med  ganske  andre  Følelser,  end  hun  havde 
forladt  det.  Hun  havde  ladet  sig  drage  ud  i  Ver- 
den for  at  søge  Husvalelse  i  Glemsel,  men  For- 
søget var  mislykket ;  hun  vendte  tilbage  med  større 
Tynge  og  mindre  Fred ,  end  hun  var  draget  ud 
med;  hun  haabede  ikke  mere  paa  Lindring  ved  at 
skifte  Opholdssted  og  glædede  sig  ikke  til  Uden- 
landsreisen ;  hun  higede  blot  hjem,  længselsfuld 
efter  at  nyde  de  otte  Dages  Stilhed  og  Hvile,  som 
hun  troede  skulde  forundes  hende.  Det  forekom 
hende,  at  hendes  flinke  Kudsk,  Niels,  kjørte  ual- 
mindelig langsomt,  og  at  Hestene  krøb  som  Snegle. 

Vi  ville  imidlertid  ile  forud  for  hende  til  Len- 
dumgaard  og  see  ind  til  Ellinor,  som  ventede  hende 
med  Længsel.  Hun  stod  ved  Middagstide  i  det 
øverste  Taarnkammer  og  stirrede  ud  efter  Vognen, 
som  skulde  bringe  Bianca,  idet  hun  tænkte  paa 
det,  der  var  hændet  hende  i  hendes  Ensomhed,  og 
hvortil  hun  havde  hentydet  i  sit  Brev. 

I  de  første  fjorten  Dage  efter  at  Bianca  var 
reist,  havde  hun  holdt  Modet  oppe;  hun  havde 
streifet  om  i  den  grønne  Skov  med  sin  tro  Led- 
sager, Bella,  og  været  glad  ved  sin  Ensomhed. 
Haabet  var  forunderlig  hurtigt  igjen  levet  op  i 
hendes  Hjerte ;  det  var  fuldt  af  Glæde,  Glæde  over 
Richard,  over  at  kjende  og  elske  ham;  thi  jo  mere 
hun  nu  i  en  roligere  Stemning  tænkte  over  hans 
Holdning  under  deres  sidste  Samværen  ved  den 
bedrøvelige  Middag,  desto  mere  følte  hun  sig  for- 
visset om,  at  han  dog  elskede  hende.  Det  fore- 
kom hende  nu  forklarligt,  at  Moster  Sibylles  Unaade 
og  Prinds  Alberts  Uartighed  kunde  berøve  ham 
Lysten  til  at  erklære  sig  strax,  og  hun  følte  en 
uforklarlig,  men  sikker  Forvisning  om,  at  hun  at- 
ter vilde  mødes  med  ham ;  men  nu  fik  hun  en 
Efterretning,  som  knuste  hendes  Haab  og  aldeles 
berøvede  hende  Modet. 

Moster  Sibylle,  hvem  Biancas  Fraværelse  aaben- 
bart  var  en  Lettelse,  var  bleven  livlig  og  selskabe- 
lig, gjorde  flere  Besøg  hos  Naboerne  i  Omegnen, 
og  Ellinor  var  saa  føielig  at  ledsage  hende  paa  de 
fleste  af  dem.  De  toge  saaledes  en  Aften  sammen 
til  Elkjær,  hvor  de  naturligviis  fik  en  meget  hjerte- 
lig Modtagelse,  men  hvor  Ellinors  Selvbeherskelse 
blev  sat  paa  en  haard  Prøve ;  thi  Fjelstrup  og  hans 
Hustru  talede  næsten  ikke  om  Andet,  end  om 
Richard  Astrup. 

:Veed    De    hvad,    Ellinor, »    sagde    Fjelstrup, 
det    gjorde    mig  Pinedød    ondt    at    skilles   fra  det 

elskværdige  Menneske!  Han  var  en  Mand  efter 
mit  Sind  ;  jeg  fik  ham  meget  kjær  og  savner  ham 
hver  Dag,  og  det  gjør  Du  da  med,  Eva,  ikke 
sandt  ? » 

«Om  jeg  gjør?»  udbrød  Fru  Eva;  «og  saa 
Børnene!  Hvor  elskværdig  var  han  ikke  imod  dem, 
og  hvor  mageløst  forstod  han  ikke  at  beskjæftige 
og  more  dem !  Han  kunde  fortælle  og  sætte  Lege 
i  Gang!  Aa,  Ellinor,  De  skulde  bare  have  været 
med  til  det!  Dagene  gaae  jo  eensformigt  for  os  i 
vort  stille  Hjem;  om  Aftenen  ere  vi  gjerne  trætte 
og  søvnige  og  gaae  tidligt  i  Seng;  men  nu,  siden 
Astrup  har  været  her,  skammer  jeg  mig  tidt  over 
mig  selv,  saa  dum  jeg  er  til  at  finde  paa  Noget 
til  Tidkort.  Hvor  var  han  ikke  fuld  af  morsomme 
Indfald  og  smukke  Tanker  og  saa  hjertensgod  til- 
lige; der  kom  aldrig  en  Spot  over  hans  Læber. 
Jeg  saae  ikke  i  en  Bog,  saa  længe  han  var  her, 
og  Fjelstrup  lod  sine  Regnskaber  ligge,  kom  om 
Aftenen  ud  af  sin  Hule  og  var  med  i  Kredsen. 
Hver  Aften  var  som  et  Eventyr;  ja,  vi  ville  huske 
Richard  Astrup,   saa  længe  vi  leve!» 

Moster  Sibylle  hørte  med  en  særdeles  stram 
Mine  paa  denne  Lovtale ;  hun  iagttog  Ellinor,  hvis 
Kinder  blussede,  og  hvis  Øine  hang  ved  Eva  Fjel- 
strups Læber,  og  ønskede,  at  hun  kunde  stoppe 
Munden  paa  sin  snaksomme  Værtinde,  da  hun  fik 
uventet  Trøst  og  Beroligelse,    thi  Fjelstrup  sagde  : 

(Og  er  det  saa  ikke  bedrøveligt,  at  vi  formo- 
dentlig aldrig  mere  faae  ham  at  seer     Tænk,   den 

sidste  Aften,  da  vi  sad  alene  sammen  ved  et  Glas 
Punsch,  betroede  han  mig,  at  det  var  hans  Hensigt 
at  udvandre  til  Amerika.  Han  kunde  ikke  mere 
trække  Veiret  frit  her  i  Danmark  og  i  den  gamle 
Verden,  sagde  han,  og  Alt  hvad  jeg  sagde  for  at 
faae  ham  fra  den  fortvivlede  Idee,  syntes  ikke  at 
gjøre  noget  Indtryk  paa  ham.» 

«En  overmaade  fornuftig  Idee  af  den  unge 
Mand,»  udbrød  Moster  Sibylle  fornøiet;  « i  Amerika 
kan  man  jo  med  smaa  Midler  gjøre  sin  Lykke. » 

« Den  Lykke  kan  blive  tynd  nok! »  sagde  Fjel- 
strup bedrøvet.  «Naa,  Gud  være  med  ham!  Jeg 
haaber,  han  holder  sit  Løfte,  at  skrive  til  os  og 
lade  os  vide,   hvorledes  det  gaaer  ham.» 

Ellinors  Kinder  vare  blevne  meget  blege,  og 
Glandsen  i  hendes  Blik  sluktes.  Hun  sagde  næsten 
ikke  et  Ord  den  Aften,  lukkede  ikke  et  Øie  om 
Natten,  og  den  næste  Morgen  tidligt  vandrede  hun 
ud  til  Bøgebakken. 

Der  satte  hun  sig  paa  den  ufuldendte  Græs- 
bænk og  gjenoplevede  i  Tanken  sit  Livs  skjøn- 
neste,  men  saa  korte  Eventyr,  de  faa  lykkelige 
Dage,  hun  havde  tilbragt  i  Hjemmet  med  Bianca 
og  sin  forsvundne  Ven.  Hun  manede  hans  elskede 
Skikkelse  frem  for  sit  indre  Blik  og  saae  ham  staae 
lyslevende  for  sig,  som  hun  havde  seet  ham  her, 
paa  denne  Plet,  da  de  havde  været  glade  som 
Børn.  Hun  hørte  i  Aanden  Leos  barske  Røst,  da 
han  kom  og  jog  dem  ud  af  Paradiset;  hun  min- 
dedes,   hvad    der    fulgte    paa,    hun    følte   Richards 

brændende  Blik  hvile  paa  sig  og  hørte  hans  Stemme 
gjentage  disse  uforglemmelige  Ord  : 

« Jeg  skulde  regne  Dem  for  ingen  Ting  ?  Ja, 
hvad  De  eier  af  Guld  og  Gods,  og  hvad  De  for- 
modentlig selv  er  stolt  af,  det  regner  jeg  for  Intet 
for  Intet  mod  Deres  gode,  ædle  Hjerte,  Deres 
ærlige  Sindelag,  Deres  barnlige  Livsglæde,  Deres 
elskelige  Personlighed ! » 

Hvor  kunde  han  dog  sige  Sligt,  naar  han  ikke 
elskede  hende?  Og  dog  maatte  det  forholde  sig 
saa-  han  elskede  hende  ikke.  Han,  som  ringe- 
agtede Rigdom  og  hadede  Luxus,  han  var  saa- 
mænd  ikke  draget  til  Amerika  for  at  erobre  en 
Formue,  vende  tilbage  som  hendes  Lige  og  beile 
til  hende  —  nei,  hun  havde  nu,  tænkte  hun,  faaet 
sin  endelige  Dom  og  Forsynets  Bestemmelse  i  det 
Budskab  —  han  er  reist,  reist  bort  for  bestandig 
og  til  en  anden  Verdensdeel,  fordi  han  ikke  kunde 
trække  Veiret  frit  i  denne,  i  Danmark,  der  hvor 
hun  var ! 

Og  saa  brast  hun  i  Graad  og  fældte  bittre 
Taarer,  mens  de  unge  Bøge  vuggede  deres  blad- 
rige Grene  i  Morgenvinden  over  hendes  Hoved, 
som  om  de  vilde  dulme  hendes  Smerte  ost  berolige 
hende,  og  Smaafuglene  kviddrede  omkring  hende 
og  tittede  nysgjerrigt  paa  hende.  Hun  græd,  som 
Barnet  græder,  naar  det  oplever  sin  første  bittre 
Skuffelse  og  ved  den  begynder  at  faae  Forstand 
paa  Livet.  Hun  spottede  sig  selv  for  den  latter- 
lige Lettroenhed,   hvormed  hun  havde  bygget  Luft- 

casteller  og  sat  sin  Lid  til  et  Menneske,  hun  kun 
havde  kjendt  i  faa  Dage ;  hun  bluedes  ved  at 
tænke  paa,  hvorledes  hun  og  Bianca  havde  ladet 
sig  henrive  af  deres  venlige  Følelser  for  ham,  holdt 
paa  ham  og  næsten  tigget  ham  om  at  blive  —  ja, 
der  rasede  tilsidst  en  heel  Orkan  i  hendes  oprørte 
Sind,  og  hun  var  sig  neppe  mere  bevidst,  hvor 
hun  sad,  da  Bella,  som  imidlertid  havde  moret  sig 
med  at  grave  efter  Skovmuus,  pludseligt  gav  Hals, 
og  hun  hørte  tunge  Fodtrin  nærme  sig. 

Hun  tørrede  hurtigt  sine  Taarer,  men  saae  i 
det  Samme,  at  det  kun  var  Jens  Havekarl,  der 
kom  med  sin  Spade  paa  Nakken.  Bella  havde 
gjenkjendt  ham  og  fortsatte  nu  ivrigt  og  i  Taushed 
sin  Kradsen  efter  Musene,  mens  gamle  Jens's  kro- 
gede Skikkelse  viste  sig  midt  paa  den  solbelyste 
Grønning.  Han  gik  lige  hen  til  den  bristede  Græs- 
tørv, som  endnu  laae  der,  hvor  Richard  og  hun 
havde  efterladt  den,  og  stak  sin  Spade  ind  under 
den,  aabenbart  for  at  fjerne  den;  men  nu  viste  det 
sig,  at  Stormen  i  hendes  Hjerte  ikke  havde  for- 
maaet  at  rykke  Kjærlighedens  Træ  op  med  Rode; 
thi  hun  sagde  hurtigt : 

«Jens,  lad  den  ligge !» 

Gamle  Jens  saae  op,  plirede  med  jØinene,  op- 
dagede Ellinor,   nikkede  og  sagde  : 

«Ih,  lille  Frøken,  er  det  Dem  !  Med  Forlov, 
sagde  De,  at  jeg  skulde  lade  den  Græstørv  ligge? » 

«Ja,  jeg  gjorde, »  svarede  Ellinor  i  en  ærgerlig 
Tone  og  blev  lidt  rød  i  Kinderne. 


177 

<;Naa,  naa,»  brummede  Jens  og  trak  Spaden 
til  sig;  «men  uden  Fortrydelse,  hvad  Kjønhed  er 
der  ved  den  Klump  Jord,  som  ligger  her  og  flyder 
midt  paa  Grønningen  ?» 

«Du  har  Ret,  Jens,»  sagde  Ellinor  og  reiste 
sig.  c  Bær  den  her  hen  og  klap  den  paa  Græs- 
bænken; saa  er  den  færdig, »  føiede  hun  til  med 
et  Suk. 

Ih,  Gud  Fader  bevares,  sikken  kjøn  Græs- 
bænk ! »  udbrød  Jens ;  « hvor  er  den  kommen  fra  ? 
Den  har  De  da  ikke  lavet  selv?» 

«Jo  vist  har  jeg  saa,.v  sagde  Ellinor;  men 
det  kan  jo  være  Dig  lige  meget ;  kom  nu  bare 
med  Græstørven  ! » 

Jens  rørte  sig  imidlertid  ikke  af  Pletten  ;  han 
stod ,  lænet  til  sin  Spade ,  og  hans  gamle ,  sløve 
Øine  fik  Liv,  idet  de  under  de  buskede  Øienbryn 
stirrede  paa  Ellinor.  Jens  var  gammel  i  Gaarde, 
han  havde  næsten  hele  sit  Liv  igjennem  gaaet  og 
gravet,  skuffet  og  revet  i  Lendumgaards  Have. 
Han  var  et  tro  Slid,  men  mut,  tvær  og  egen- 
raadig ;  som  lille  Barn  var  Ellinor  ofte  bleven 
bange  for  ham,  og  selv  nu  yndede  hun  ham  ikke. 
Han  var  uærbødig  og  førte  altid  et  ubehageligt  frit 
Sprog ;  ikke  engang  i  sin  afdøde,  strenge  Herres 
Nærværelse  havde  han  lagt  synderligt  Baand  paa 
sig  i  saa  Henseende. 

<Jeg  kan  nok  tænke,  hvem  der  har  lavet 
Græsbænken, »  sagde  han;  « det  har  vel  han, 
Astrup,  som  var  her  forleden. » 

Bianca.  I2 

«Ja  vist,»  svarede  Ellinor  og  vendte  sig  fra 
ham  for  at  gaae 5  men  hun  standsede  brat ,  thi 
Jens  sagde : 

«Veed  De  hvad,  lille  Frøken,  jeg  blev  heelt 
ræd,  da  jeg  saae  den  Mand-,  jeg  troede,  Mare,  at 
han  var  en  Gjenganger.» 

«En  Gjenganger,»  udbrød  Ellinor,  «hvad  er 
det  for  nogen  Snakr» 

«Justement,»  svarede  Jens  og  nikkede.  «Jeg 
har  kjendt  en  Mand,  som  lignede  ham  paa  et 
Haar,  da  han  var  paa  hans  Alder,  ja  det  er  nu 
saa  vel  tredsindsty ve  Aar  siden ;  men  jeg  saae  ham 
da  tidt  og  ofte  siden  her  paa  Lendumgaard;  og 
da  jeg  nu  saae  denne,  var  det,  lige  som  den  An- 
den var  staaet  op  af  Graven. » 

«Her  paa  Lendumgaard , »  sagde  Ellinor  og 
nærmede  sig  igjen  til  Jens. 

«Ja,»  vedblev  Jens,  «og  det  Forunderligste  er, 
at  han  hed  Astrup  lige  som  denne,  Hans  Astrup. » 

«Ja  saa!»  udbrød  Ellinor.  «Maaskee  en  Slægt- 
ning af  Hr.  Richard  ?» 

« Noget  nær,»  svarede  Jens  med  et  Griin;  «at 
sige,  jeg  veed  det  ikke  saa  lige,  men  dog  tør  jeg 
næsten  bande  paa,  at  det  var  hans  Fader. » 

«Hans  Fader, »  gjentog  Ellinor  forundret;  «hvad 
var  det  da  for  en  Mand  ? » 

«Ja,  det  vil  forundre  Dem  at  høre,»  svarede 
Jens,  for  jeg  kan  nok  tænke  mig,  at  Deres  salig 
Fader  ingensinde  har  fortalt  Dem  noget  om  ham. 
lians    Astrup    og    Henrik    Flemming,    de  To   vare 

min  Sjæl  ikke  gode  Venner,  det  kan  De  lide  paa, 
og  dog  vare  de  i  Familie,  for  Hans  Astrup,  han 
var  gamle  Hans  Flemmings  Søn.» 

Hans  Flemmings  Søn,»  udbrød  Ellinor-,  «saa 
maatte  han  jo  heddet  Flemming,  ligesom  han.» 

Ja,  det  vilde  være  Noget  værdt,»  svarede 
Jens,  «at  sige  for  ham,  for  saa  havde  han  arvet 
hele  Stadsen,  og  Deres  Vugge,  lille  Ellinor,  den 
var  min  Sjæl  ikke  kommen  til  at  gaae  her  paa 
Lendumgaard ;  men,  seer  De,  gamle  Hans  Flem- 
ming ,  han  holdt  saa  meget  af  Skolelærerens, 
Astrups,  Datter  Sophie,  at  han  glemte  at  lade  sig 
vie  til  hende,  og  bagefter  havde  han  ikke  Lyst 
dertil  og  brød  sig  ikke  om  Barnet,  før  det  var  ti 
Aar  gammelt,  og  Moderen  var  død.  Hendes  Fa- 
der, den  gamle  Skolelærer,  han  var  død  forinden; 
han  havde  nu  taget  sig  det  saa  nær,  at  hans  Dat- 
ter havde  ladet  sig  lokke,  at  han  søgte  et  andet 
Kald  og  flyttede  over  til  Jylland;  han  vilde  ikke 
efter  det  være  mere  her  paa  Sjællands  Grund  sam- 
men med  Hans  Flemming,  sagde  han,  for  han  var 
en  stolt  Mand  og  stak  ikke  op  for  Nogen ,  maa 
De  troe ;  men  hans  Broder,  en  gammel  Ungkarl, 
som  dengang  endnu  var  i  Live,  han  vidste  ikke, 
hvad  han  skulde  stille  op  med  Drengen,  og  sendte 
ham  til  hans  Fader,  som  ogsaa  tog  sig  af  ham  og 
holdt  ham  i  Skole ;  og  saa  kom  unge  Hans  nu  og 
da  her  paa  Gaarden,  og  det  lod  til,  at  hans  Fader 
var  ham  god,  og  det  hed  sig,  at  han  vilde  lade 
ham    lyse    i    Kuld  og  Kjon    og   testamentere    ham 

Alt,  hvad  han  eiede;  ja  de  sagde  endogsaa,  at  der 
var  gjort  Testamente;  men  det  blev  lavetom  igjen 
tilsidst ;  for  da  Hans  Flemming  blev  syg,  var  unge 
Hans  paa  Reiser,  og  saa  kom  Deres  Fader  farende, 
som  jo  var  sin  Farbroders  rette  Arving  efter  Lo- 
ven, og  han  magede  det  saa,  at  han  dog  fik  det 
Hele-,  men  unge  Hans,  han  kom  en  Maanedstid 
derefter,  og  saa  blev  her  et  farligt  Bulder,  og  han 
havde  en  Tørn  med  deres  salig  Fader  og  reiste 
herfra  i  Vrede,   og  vi  saae  ham  aldrig  siden.  > 

Ellinor  stod  som  forstenet  og  stirrede  maalløs 
paa  den  Gamle,  mens  han  med  stor  Tungefærdighed 
fortalte  hende  alt  dette. 

«Ja,»  vedblev  han,  «jeg  kan  see  det  paa  De- 
res Øine,  lille  Ellinor,  at  De  troer,  at  jeg  lyver; 
men  De  kan  lide  paa,  at  saadan  hænger  det  sam- 
men, og  det  er  saa  sikkert,  som  om  Præsten  havde 
læst  det  fra  Prædikestolen;  men  der  er  nu  Ingen 
her  paa  Egnen,  der  veed  Besked  om  den  Sag, 
uden  gamle  Peer  Dragon,  som  dengang  var  Stald- 
karl her  paa  Gaarden,  og  jeg;  vi  tale  imellem- 
stunder derom ;  og  saa  Star ,  begribeligt !  Jeg 
spurgte  ham  engang,  hvad  der  var  blevet  af  Hans 
Astrup ;  for  han  var  en  from  Mand ,  vi  led  ham 
godt  og  vilde  gjerne  havt  ham  til  Herre ;  men  Star 
saae  paa  mig,  som  om  han  vilde  æde  mig  og 
sagde,  at  jeg  skulde  holde  min  Kjeft  og  ikke  kere 
mig  om  Ting,  som  ikke  kom  mig  ved;  og  saa 
lukkede  jeg  ikke  min  Mund  tiere  op  om  den  Sag 
og  vilde  heller  ikke  gjort  det  nu,   hvis  ikke  denne 

Richard  Astrup  var  kommen  her  og  nær  havde 
kyst  Livet  af  mig,  da  jeg  første  Gang  saae  ham 
gaae  her  i  Haven  med  Dem  og  Frøken  Bianca; 
og  Fanden  maa  vide,  hvordan  det  gik  til,  at  jeg 
nu  fik  Tungen  saa  godt  paa  Gled,  men  skeet  er 
skeet  og  kan  ikke  gjøres  om;  og  nu  kan  De  sige 
det  til  Star,  om  De  vil,  og  saa  jager  han  mig  vel 
af  min  Tjeneste;  men  vil  De  gjøre,  hvad  Ret  er, 
saa  forhører  De  Dem  om  denne  Richard  —  men 
maaskee  veed  De  alligevel  Besked  om  ham?» 

<Nei,  Jens,  nei,»  sagde  Ellinor  i  stor  Sinds- 
bevægelse. 

<Naa,  saa  spørg  Dem  for;  og  er  han  Hans 
Astrups  Søn,  og  De  vil  gjøre  Noget  for  ham,  saa 
gjør  De  en  god  Gjerning,  for  det  er  nu  min  Tro 
og  Peer  Dragons  med,  at  der  er  skeet  hans  Fader 
Uret.  Saa,  der  har  vi  Jochumsen,  og  jeg  maa 
fort !  > 

Jochumsen  var  Gartneren;  han  kom  farende 
gjennem  Krattet,  spurgte  Jens,  hvad  han  stod  der 
og  drev  efter,  og  gav  ham  en  Rivaf;  men  taug 
brat,  da  han  saae  Ellinor,  hilste  hende  ærbødigt, 
og  derpaa  gik  de,  mens  Ellinor  blev  staaende  paa 
samme  Plet,   hun  vidste  ikke  selv  hvor  længe. 

Richard  Astrups  Fader  Hans  Flemmings  natur- 
lige Son  og  efter  Blodet  hendes  egen  Faders  Sød- 
skendebarn !  Richard  selv  hendes  og  Biancas  Halv- 
fætter! Hans  Fader  udseet  til  at  arve  Lendumgaard, 
og  Richard  vilde  nu  været  Gaardens  Eier,  om  hans 
Farfader  havde  handlet  christeligt  og  gjort  sin  Pligt! 

Nu  faldt  der  som  Skjæl  fra  hendes  Øine;  hun  for- 
stod den  Alvor  og  Bitterhed,  som  nu  og  da  var 
brudt  igjennem  hos  ham,  hans  Heftighed,  da  han 
stod  med  hende  paa  denne  samme  Plet  og  sagde, 
at  han  hadede  Rigdom,  at  et  skuffet  Haab  om 
Rigdom  havde  forbittret  hans  Faders  Liv,  at  han 
væmmedes  ved  al  den  Luxus,  han  saae  her,  og  at 
han  nødigt  vilde  være  i  hendes  og  Biancas  Sted. 
Nu  forstod  hun  hans  Uvillighed  til  at  modtage 
deres  Indbydelse  og  blive,  men  undrede  sig  kun 
over,  at  han  overhovedet  var  kommen;  og  saa 
endelig  hans  Lighed  med  hendes  egen  afdøde 
Broder,  som  Bianca  strax  havde  opdaget ! 

Tanken  om  alt  dette  overvældede  hende  alde- 
les, saa  at  hun  i  det  første  Øieblik  fuldt  og  fast 
troede  paa  Sandheden  af  gamle  Jens  Havekarls 
Fortælling;  men  efterhaanden  meldte  der  sig  dog 
Tvivl  ;  gamle  Jens  var  ondskabsfuld ;  det  kunde 
tænkes,  at  det  havde  været  ham  en  Morskab  at 
forskrække  hende  med  en  opdigtet  Historie,  eller 
at  han,  om  den  end  ikke  var  heelt  opdigtet,  havde 
forvansket  Sandheden;  men  selv  om  Jens  havde 
fortalt  i  god  Tro,  var  det  dog  ikke  sagt,  at  han 
vidste  rigtig  Besked;  og  endelig  havde  hun  jo  in- 
gen Vished  for,  at  Richard  virkelig  var  Hans 
Astrups  Søn.  Hans  Livsvilkaar  kunde  være  af  en 
saadan  Beskaffenhed,  at  han  alligevel  med  Sandhed 
kunde  sige  det,  han  havde  sagt,  og  hans  Lighed 
med  hendes  Broder  Hans  kunde  være  en  Tilfæl- 
dighed. 

Ganske  betaget  og  forvirret  kom  hun  hjem, 
lukkede  sig  inde  og  satte  sig  til  at  skrive  til 
Bianca;  men  da  hun  havde  nedskrevet  Beretningen 
om  denne  Morgens  Hændelse  og  læste  den  igjen- 
nem,  forekom  det,  Jens  havde  fortalt,  hende  altfor 
utroligt  og  fantastiskt,  og  tillige  kom  hun  i  Tanker 
om,  at  Leo  altid  læste  de  Breve,  Bianca  fik,  og 
hun  vilde  for  ingen  Priis  have  ham  indviet  i  Sagen. 
Hun  afsendte  altsaa  ikke  dette  Brev,  men  skrev  et 
andet,  det  Bianca,  som  vi  vide,  fik,  og  hvis  hele 
Tone  og  Hentydning  til  en  Sag  af  Vigtighed,  Elli- 
nor ønskede  at  tale  med  hende  om,  havde  forun- 
dret hende. 

Lang  og  pinefuld  havde  Ventetiden  været  for 
Ellinor,  uagtet  det  kun  varede  et  Par  Dage,  inden 
der  kom  Svar  fra  Bianca;  men  stor  blev  hendes 
Glæde,  da  det  meldte  Biancas  Hjemkomst  og  be- 
stilte Vognen  ud  til  Dalby  for  at  hente  hende. 

Nu  stod  Ellinor  og  stirrede  ud  efter  sin  hjem- 
vendende Søster,  som  hvert  Øieblik  kunde  ventes. 
Endelig  saae  hun  Vognen  komme  ud  fra  Skoven 
i  det  Fjerne  og  rulle  ind  i  Lendum  By ;  hun  kunde 
paa  Afstand  kjende  de  fire,  skjønne  Skimler,  som 
trak  den;  nu  kom  den  atter  til  Syne,  forsvandt 
saa  atter  under  Lindealleens  Løvhvælving,  og  Elli- 
nor ilede  ned  for  at  være  paa  Pletten,  naar  Vognen 
rullede  for  Døren. 

Nu  kom  den ;  Forløbernes  kneisende  Hoveder 
viste  sig  mellem  de  grønne  Blade,  Niels  slog  sit 
Knald ,    Hundene    gjoede ,    Ruderne    klirrede ,    idet 

Vognen  buldrede  hen  for  Steentrappen,  og  et  Øie- 
blik  efter  laae  Bianca  i  Ellinors  Arme. 

Ellinors  Øine  tindrede  gjennem  Taarer,  som 
et  Par  Stjerner  gjennem  en  Sky,  og  Bianca  fik  et 
Kys,  saa  kjærligt  og  langt,  at  hun  selv  nær  var 
bristet  i  Graad;  men  ingen  af  dem  havde  endnu 
nogen  Anelse  om,  at  deres  Taarer  kom  fra  den 
samme  Kilde,  og  at  det,  som  saa  ofte  havde  gjort 
Biancas  Kind  hvid,  og  som  nu  fik  Ellinors  til  at 
blusse,  det  var  den  samme  Sag. 


TOLVTE  KAPITEL. 


Resten  af  Dagen  gik,  uden  at  det  lykkedes 
Ellinor  at  blive  alene  med  Bianca.  Moster  Sibylle 
tog  meget  kjærligt  mod  Bianca,  men  hun  viste 
sig  ogsaa  meget  nysgjerrig,  og  vilde  have  en  om- 
stændelig Beretning  om  Alt,  hvad  hun  havde  op- 
levet under  sit  Ophold  i  Dalby.  Saa  var  der  saa 
Meget  at  tale  om  med  Hensyn  til  den  forestaaende 
Udenlandsreise ,  og  Bianca  havde  gjort  flere  Ind- 
kjob,  ogsaa  til  Moster  Sibylle  selv.  Sagerne  bleve 
udpakkede  og  tagne  i  Øiesyn ;  der  var  ogsaa  nogle 
Gaver  til  dem  Alle  fra  Albert  Leo ,  nyttige  Smaa- 
ting  til  Brug  paa  Reisen,  og  Bianca  syntes  saa 
optagen  af  alle  disse  smukke  Gjenstande,  at  det 
ikke  lykkedes  Ellinor  at  faae  hende  fat  under  fire 
Øine,  for.  ved  Sengetid. 

Tingen  var,  at  Bianca  ikke  higede  efter  at 
være  alene  med  Ellinor.  Slutningen  af  hendes 
Ophold  i  Dalby  havde  ganske  bragt  hendes  Sosters 
Brev    i    Forglemmelse;    den    havde    været    som    et 

Jordskjælv,  og  hun  fornam  endnu  Rystelsen.  Mod- 
stridende Følelser  og  kjæmpende  Tanker  arbeidede 
i  hendes  Indre  •  hendes  Hjerte  var  som  Havet  efter 
et  Uveir,  inden  Dønningen  har  lagt  sig,  og  i  denne 
feberagtige  Tilstand  foretrak  hun  Moster  Sibylles 
Passiar  og  Syslen  med  Kaaber,  Plaids  og  Reise- 
tasker for  Ensomhed  og  Stilhed,  den  Ro,  hun 
havde  længtes  efter,  men  som  hun  dog  nu,  da 
hun  havde  sat  Foden  over  Hjemmets  Dørtærskel, 
gruede  for.  Den  Lykke  at  udøse  sit  Hjerte  for 
sin  Søster  var  hende  negtet;  ogsaa  her  gjaldt  det 
at  tie,  dølge  og  beherske  sig.  Hun  havde  da  Intet 
imod,  at  Moster  Sibylles  Snakkesalighed  gav  nogle 
Timer  en  raskere  Flugt. 

Men  endelig  sade  de  to  Søstre  alene  oppe 
paa  Biancas  Værelse.  Lampen  var  tændt  og  spredte 
sit  Lys  omkring  i  det  venlige,  smukt  udstyrede 
Gemak,  som  var  fuldt  af  saa  mange  nydelige  Ting, 
og  hvor  der  ikke  manglede  nogen  Bekvemmelighed. 
Hvilken  Forskjel  mellem  her  og  i  Dalby  !  Og 
hvor  mange  lykkelige  Timer  havde  Bianca  ikke  i 
Fortiden  tilbragt  i  dette  sit  Jomfrubuur  !  Dog  sagde 
hun  Intet  om,  at  det  var  yndigt  at  komme  hjem, 
og  Ellinor  spurgte  heller  ikke,  om  hun  var  glad 
ved  igjen  at  være  hjemme. 

Tause  sade  de  ved  hinandens  Side.  Bianca 
saae  Intet  i  Værelset,  uden  een  Gjenstand,  hendes 
afdøde  Moders  gamle  Skriverbord,  som  stod  lige 
overfor  hende  paa  den  modsatte  Væg,  Gjemme- 
stedet    for    mange    kjære    Erindringer,    men    ogsaa 

for  det  skrækkelige  Vidnesbyrd  mod  hendes  Fader, 
Hans  Flemmings  usalige  Brev.  Hvor  ofte  havde 
hun  ikke  siddet  ved  den  Skuffe,  hvori  det  laae, 
aabnet  den,  taget  Brevet  frem,  læst  og  atter  læst 
det,  og  hurtigt  gjemt  det,  naar  Nogen  nærmede 
sig.  Det  lille  Stykke  af  Ælde  gulnede  Papiir  med 
den  blegnede  Skrift  og  de  store,  ravende  Bogstaver, 
viste  sig,  uagtet  det  laae  gjemt  i  den  lukkede  Skuffe, 
saa  tydeligt  for  hende,  som  om  hun  havde  holdt 
det  i  Haanden;  og  uagtet  hun  kunde  hvert  Ord 
udenad,  higede  hun  dog  efter  at  læse  det  igjen, 
som  om  det  var  muligt,  ved  at  see  paa  Brevet 
med  det  legemlige  Øie,  at  faae  nogen  nye  Mening 
ud  af  Ordene.  Hun  folte  sig  dæmoniskt  hendragen 
til  det  Rum,  hvori  Brevet  laae  gjemt,  og  længtes 
kun  efter  at  blive  alene  for  at  gaae  den  vante  Gang 
derhen,  da  Ellinor  sagde: 

« Bianca,  Du  husker  vel  nok,  hvad  jeg  skrev 
til  Dig  om  —  om  en  Sag  af  Vigtighed,  jeg  vilde 
tale  med  Dig  om?» 

<Ja,  det  er  sandt,  >.  svarede  Bianca  i  en  lige- 
gyldig Tone;   <  hvad  er  det?» 

<s  Noget  høist  Forunderligt  og  Mærkeligt,  » 
sagde  Ellinor,  men  taug  saa. 

<;Kom  med  det,>-  sagde  Bianca  utaalmodigt, 
<  Klokken  er  mange,   og  vi  maae  i  Seng  I 

<Du  vil  nok  glemme  Sengen,  naar  Du  horer, 
hvad  det  er,>.  svarede  Ellinor;  <jeg  har  faaet  at 
vide,  at  —  Richard  Astrup  er  i  Familie  med  os  ! » 

«I  Familie  med  os?>    gjentog  Bianca  forundret ; 

<aa,  det  er  jo  ikke  tænkeligt;    hvorfor  skulde  han 
holdt  det  skjult  for  os? » 

-<Men  Gud,  Bianca,)  udbrød  Ellinor,  <har 
Du  reent  glemt,  hvad  Du  selv  sagde  den  Dag, 
han  var  kommen,  at  Du  fandt,  han  mindede  Dig 
saa  meget  om  Hans?» 

Bianca  saae  studsende  paa  Ellinor. 

<  Har  Du  talt  med  ham,  har  han  selv  sagt  Dig 
det?>   udbrød  hun. 

«Nei,»  svarede  Ellinor  og  blev  rød,  <hvor 
skulde  jeg  faaet  ham  i  Tale-,  han  er  reist  sin  Vei, 
og  vi  see  ham  formodentlig  aldrig  mere;))  og  saa 
drog  hun  et  Suk. 

< Ellinor,»  udbrød  Bianca  og  greb  hendes  Haand, 
«siig  mig  —  holdt  Du  af  ham?» 

«Hvor  falder  Du  paa  det?-  svarede  Ellinor 
og  trak  sin  Haand  til  sig. 

Moster  troer  det,);   svarede  Bianca. 

Ellinor  kjæmpede  med  sig  selv  og  fik  Bugt 
med  sit  oprørske  Hjerte. 

Han  tiltalte  mig,»  sagde  hun  med  usikker 
Stemme,  «men  -  naa,  det  er  jo  nu  ligegyldigt, 
hvad  jeg,  og  Du  med ,   har  følt  for  ham 

Jeg,;  faldt  Bianca  ind,  -jeg  følte  naturligviis 
kun  Venskab  for  ham.) 

-Bianca,;)  udbrød  Ellinor  heftigt,  «han  skjøn- 
nede  vel  hverken  paa  Dit  Venskab,  eller  paa  — 
mit.  Han  har  vendt  os  og  Danmark  Ryggen  for 
bestandig:  han  sagde  til  Fjelstrups,   inden  han  reiste, 

at  han  vilde  udvandre  til  Amerika;  formodentlig  er 
han  allerede  afsted. » 

Ja  saa  !  udbrød  Bianca  og  saae  paa  Ellinor 
med  et  bedrøvet  og  kjærligt  Blik;  <saa  er  det 
rigtignok  ikke  rimeligt,  at  han  bryder  sig  om  os, 
eller  jeg  mener  om  Dig,  paa  den  Maade,  som  jeg 
havde  ønsket. 

« Bryder  sig  om  os? >:  gjentog  Ellinor;  «aa,  jeg 
tænker,  han  hader  os! 

« Hader  os?  udbrød  Bianca,  hvad  er  det  for 
Snak?  Fordi  han  ikke  elsker,  behøver  han  derfor 
at  hade? 

c  Ja,  jeg  elsker  ham  ikke,;;  svarede  Ellinor 
heftigt ;  jeg  skal  nok  faae  ham  ud  af  Hovedet 
igjen ;  jeg  vilde  ikke  omtalt  ham  med  et  Ord,  hvis 
ikke  —  Gud ,  Bianca ,  det  er  altfor  besynderligt 
og  gaadefuldt  det  Hele  !  Jeg  har  jo  slet  ikke  sagt 
Dig  ordentlig  Besked;  det  falder  mig  saa  svært  at 
fortælle  Dig  det;  bi  lidt  ! 

Hun  tog  Lampen,  gik  ind  paa  sit  Værelse, 
kom  hurtigt  igjen  med  et  beskrevet  Stykke  Post- 
papiir  i  Haanden ,  rakte  Bianca  det  og  sagde : 

<  Her  er  det  Brev,  som  jeg  først  havde  skrevet 
til  Dig,  men  som  jeg  ikke  sendte  afsted;  læs  det; 
deri  staaer  det  ordentligt  og  sammenhængende 
fortalt.* 

Bianca  greb  Brevet,  læste  det,  først  langsomt, 
saa  stedse  hurtigere ,  indtil  hun  pludseligt  lod  det 
falde,  sprang  op  og  raabte : 

c  Du  gode  Gud,   det  er  ham! 

«Ham  —  hvad  mener  Du?»   udbrød  Ellinor. 

Bianca  stod  dødbleg  og  saae  hen  for  sig  med 
et  forstenet  Blik.  Hun  saae  ud,  som  om  et  Gjen- 
færd  havde  viist  sig  for  hende,  og  det  havde  der 
ogsaa ;  og  det  drog  en  heel  Række  Syner  eiter 
sig.  Hun  saae  i  Aanden  alt  det,  som  vel  nu 
maatte  komme,  Vanære,  Ulykke,  Elendighed;  hun 
tvivlede  ikke  om,  at  nu  nærmede  sig  Gjengjeldelsens 
Dag,  da  hendes  Faders  store  Synd  skulde  hjem- 
søges paa  hans  Børn  og  knuse  dem,  og  hun  følte 
det  Forfærdelige  i,  at  det  var  kommen  just  paa 
den  Maade,  hun  frygtede,  saaledes,  at  Sagen  blev 
lagt  i  hendes  Haand,  og  at  hun  selv  skulde  føre 
det  dræbende  Slag. 

«Siig  dog  et  Ord!»  raabte  Ellinor,  sprang  op 
og  greb  Biancas  kolde  Haand. 

Bianca  besvarede  Haandtrykket  krampagtigt, 
drog  et  dybt  Suk  og  sagde : 

<Ja,  nu  maa  Du  have  det  at  vide;  jeg  tør 
ikke  tie  længere  ! » 

Og  Ellinor  fik  det  at  vide,  og  uagtet  hun  ikke 
var  ganske  uforberedet,  kom  det  dog  over  hende, 
som  det  var  kommen  over  Albert  Leo  og  hans 
Forældre,  med  Forfærdelse,  blegnede  hendes  Kind 
og  lammede  hendes  Tunge.  Atter  maatte  Bianca 
drage  alle  de  mørke  Erindringer  frem  og  samle  de 
Beviser,  som  talte  mod  hendes  egen  Fader.  Hun 
gjorde  det  kort  og  klart,  belyste  Sammenhængen 
skarpt,  og  da  hun  kom  til  Ende  dermed,  var  hun 
tilmode  som  en  Fadermorderske. 

« Bianca, »  sagde  Ellinor  omsider,  <  dette  er 
altfor  skrækkeligt;  jeg  kan  ikke  taale  at  tænke 
derpaa;  og  skjøndt  jeg  ikke  elskede  Fader  —  ikke 
elskede  ham,  som  Du  elskede  ham,  medens  han 
var  i  Live,  saa  kan  og  vil  jeg  dog  ikke  troe,  at 
han  var  en  Bedrager. » 

«Du  er  at  misunde,  som  endnu  tvivler  !»  sva- 
rede Bianca;  «Du  glemmer,  at  det  ikke  er  løse 
Formodninger,  vi  have  at  gjøre  med ;  et  Vidnes- 
byrd, Sort  paa  Hvidt,  ligger  for  Dig  paa  Bordet 
der,  og  Du  har  selv  nylig  læst  det.  En  usynlig 
Magt,  som  vi  maa  bøie  os  for  —  ikke  jeg  Ellinor  — 
har  reist  denne  Anklage  mod  Fader;  enten  vi  troe, 
eller  tvivle,  saa  maa  vi  nu  see  Sagen  i  Øinene ; 
vi  maa  gjøre  Noget  for  at  faae  den  opklaret,  og 
kunde  det  føre  til,  at  Faders  Uskyldighed  blev  be- 
viist,  o,  Ellinor,  da  vilde  jeg  juble  i  mit  Hjerte  og 
takke  Gud  !  men  tie  og  lægge  Hænderne  i  Skjødet, 
nei,  det  tør  vi  ikke  !» 

« Hvad  vil  Du  da  gjøre  ?»  spurgte  Ellinor,  idet 
hun  ængsteligt  saae  op  til  det  kjære  Aasyn ,  fra 
hvilket  saa  ofte  den  ømmeste  Kjærlighed  havde  lyst 
hende  i  Møde,  men  som  i  dette  øieblik  kun  ud- 
trykte ubøielig  Strenghed. 

«Først  maa  vi  see  at  finde  Astrup,)  svarede 
Bianca  efter  et  Øiebliks  Betænkning;  vi  maa  tale 
med  ham.» 

Husk  dog  paa,>  indvendte  Ellinor,  at  vi 
ikke  engang  med  Bestemthed  vide,  at  han  er  den, 
vi  antage  ham  for.  > 

«Ikke?»  spurgte  Bianca  med  et  sygeligt  Smiil. 
«Jeg  er  saa  vis  paa  det,  som  om  han  selv  havde 
sagt  mig  det;  men  det  har  han  jo  saa  omtrent 
gjort,  hvad  Du  veed,  om  Du  ellers  husker,  hvad 
han  fortalte  om  sin  Fader,  at  han  havde  havt  megen 
Modgang,  og  at  et  Haab  om  en  stor  Arv  bittert 
og  uventet  var  blevet  skuffet;  men  der  er  senere 
passeret  Noget  mellem  ham  og  mig,  som  Du  ikke 
veed,  og  som  jeg  nu  skal  fortælle  Dig.  > 

Og  hun  fortalte  Ellinor  om  sit  Møde  med 
Richard  paa  Kirkegaarden. 

«Du  seer,»  vedblev  hun  derpaa,  «at  jeg  har 
forelagt  ham  Sagen,  men  uden  Anelse  om,  at  han 
var  Part  i  den.  Det  forundrede  mig,  at  han  uden 
Famlen  kunde  besvare  de  Spørgsmaal,  jeg  gjorde 
ham ;  men  nu  forundrer  det  mig  sandelig  ikke 
mere.  Nu  forstaaer  jeg  ham  til  Bunds  og  veed, 
hvilken  ædelsindet  Mand ,  han  er !  Nyd  deres 
Lykke,  sagde  han  —  det  vil  sige  —  nyd  den, 
uagtet  den  ikke  tilkommer  Dig  med  Rette,  og 
jeg  kunde  gjøre  Dig  den  stridig;  men  det  vil 
jeg  ikke ! » 

Ellinor  kunde  ikke  svare  Noget  derpaa.  Hvad 
Richard  havde  sagt  til  hende  paa  Bøgebakken,  at 
han  ikke  ønskede  at  være  i  hendes  og  Biancas 
Sted,  viste  ganske  i  samme  Retning.  Ingen  tviv- 
lede mindre,  end  hun,  om,  at  Richard  Astrup  var 
en  ædeltænkende  Mand,  og  ingen  Mand  var  i 
hendes  Øine  mere  værdig  til  den  høieste  jordiske 
Lykke;     men    hun     mente    sig    forsmaaet    af   ham, 

han  var  reist  og  havde  forladt  hende,  aabenbart 
for  aldrig  mere  at  vende  tilbage.  Muligheden  af, 
at  han,  naar  han  virkelig  elskede  hende,  kunde 
have  offret  sin  egen  Livslykke  for  ikke  at  gribe 
forstyrrende  ind  i  hendes,  faldt  hende  ikke  ind,  og 
hun  krympede  sig  da  ved  den  Tanke,  at  han  nu 
skulde  kaldes  tilbage,  og  det  kunde  faae  Udseende 
af,  at  hun  vilde  paanøde  sig  ham. 

« Betænk  vel,  hvad  Du  gjør,»  sagde  hun  der- 
for til  Bianca.  «Hvis  Du  alligevel  tager  feil,  og 
det  er  dog  tænkeligt,  saa  indvier  Du  en  Fremmed 
i  vor  sorgelige  Hemmelighed;  men  er  han  virkelig 
den,  Du  mener,  saa  vil  han,  just  fordi  han  er  saa 
ædel  en  Mand,  ikke  tage  Lendumgaard,  om  Du 
saa  vil  forære  ham  den.>; 

«Men  jeg,>  svarede  Bianca,  <er  for  stolt  til  at 
ville  eie  den  af  nogen  Andens  Naade;  og  hvis  jeg 
ikke  nu  gjør,  hvad  min  Samvittighed  byder  mig, 
saa  vil  jeg  ikke  faae  en  rolig  Time  for  Resten  af 
mit  Liv.» 

«Han  er  formodentlig  reist,  Bianca,  det  er 
for  silde  ! » 

« Skulde  han  være  reist,  Ellinor,  saa  sender 
jeg  et  Telegram  til  Amerika;  det  skal  modtage 
ham,  naar  han  kommer  derover,  og  kalde  ham 
tilbage;  men  han  er  neppe  reist.  Vorherre,  som 
har  ladet  alt  Dette  komme  for  Dagen,  han  vil  nok 
sørge  for,  at  han  er  at  finde!« 

(Men  Leo,>  udbrød  Ellinor,  «ham  glemmer 
Du  jo  reent !     Ham    bør  Du  jo  først  og  fremmest 

Bianca.  i? 

tage    paa  Raad    med;    har  Du   ikke  indviet  ham  i 
Sagen  ? » 

^J0;  Jeg  har, »  svarede  Bianca  i  en  forsagt 
Tone;  «han  veed  Alt,  undtagen  det,  jeg  først  fik 
at  vide  i  Aften;  hans  Forældre  med.» 

«Hvad  er  da  deres  Mening  ?*  spurgte  Ellinor 
ivrigt. 

Bianca  tøvede  med  Svaret.  Hun  havde  i  nogen 
Tid  gaaet  op  og  ned  ad  Gulvet,  medens  Ellinor 
igjen  havde  taget  Plads  i  Sofaen.  Nu  kom  Bianca 
og  satte  sig  hos  hende,  tog  hendes  Haand  i  sin, 
saae    paa    hende    med   et  sorgfuldt  Blik  og  sagde  : 

«Jeg  er  bange  for,  at  de  mene  det  Samme, 
som  Du ;  ja,  Du  har  ikke  sagt  Din  Mening  reent 
ud,  men  jeg  kan  nok  gjette  den  !  Hør  da  nu, 
hvad  de  sige  —  at  det  Hele  er  utænkeligt,  et 
Foster  af  min  Fantasi;  at  jeg,  som  har  erklæret, 
at  jeg  for  at  gjøre  det,  jeg  anseer  for  min  Pligt, 
ikke  vil  skye  at  vanære  min  egen  Fader  i  hans 
Grav,  er  en  unaturlig  Datter ;  at  det  ikke  er  bedre 
end  Selvmord,  hvis  jeg  rører  ved  Sagen;  at  der 
ikke  vil  komme  andet  ud  deraf,  end  Skandale,  i 
Oberstens  og  Oberstindens  Øine  den  værste  af  alle 
Ulykker;  thi  de  ere  Verdensmennesker  og  Verden 
deres  Høiesteret  —  ja  Gud  tilgive  mig,  om  jeg 
dømmer  dem  for  strengt,  men  saa  forskjelligt 
tænke  vi,  at  de  nok  egentlig  mene,  at  jeg  er 
forrykt. 

Alen    Albert    selv,*    spurgte    Ellinor,      hvad 
mener  han? 

« Albert, »  svarede  Bianca  med  et  smerteligt 
Blik,  «han,  o,  Ellinor,  jeg  vil  endnu  troe,  at  han 
ikke  mener  ganske  det  Samme ;  jeg  haaber,  at  han 
endnu  vil  faae  Øinene  op,  saa  han  kan  skjelne 
Sort  fra  Hvidt.  Jeg  dømmer  ham  ikke  saa  strengt, 
fordi  han  er  af  en  anden  Mening,  end  jeg.  Viser 
Sagen  sig  at  være  saa  slem,  som  jeg  troer,  den  er, 
saa  vil  det  blive  et  haardt  Stød  for  ham.  Det 
kan  ikke  med  Billighed  forlanges,  at  han  uden 
Modstand  skal  bøie  sig  for  den  haarde  Skjebne, 
som  truer  os.  Det  er  naturligt,  ja  vel  endogsaa 
smukt,  at  han,  idet  han  seer  paa  min  Interesse  og 
vil  værne  om  min  Lykke,  holder  igjen  og  raader 
fra.  Fordi  hans  egen  Lykke  og  Velfærd  falder 
sammen  med  min,  bør  vi  ikke  tvivle  om  hans 
Oprigtighed.  Han  troer,  at  jeg  tager  feil;  men 
det  er  ikke  lykkedes  ham  at  overbevise  mig  derom, 
uagtet  jeg,  da  jeg  talte  med  ham,  vidste  mindre, 
end  jeg  nu  veed.  Jeg  indseer,  Ellinor,  at  dette 
kan  blive  en  haard  Prøve  for  ham;  mangen  brav 
Mands  Kjærlighed  kunde  strande  paa  det  Skjær; 
men  jeg  troer,  at  Albert  er  mere,  end  en  alminde- 
lig brav  Mand.  Jeg  vil  til  det  Sidste  fastholde 
Haabet  om,  at  han,  om  det  kræves  af  os,  dog  vil 
gaae  den  tunge  Gang  med  mig,  hjelpe  mig  med 
at  bære  Korset  og  ikke  skille  sin  Vei  fra  min.» 

Biancas  Stemme  skjelvede;  hun  maatte  tie 
nogle  Øieblikke  for  at  blive  Herre  over  sin  Sinds- 
bevægelse. Ellinor  lagde  sin  Arm  om  hendes  Liv, 
saae  kjærligt  paa  hende  og  sagde: 

«Siig  ikke  saadant  Noget,  Bianca!  Med  Guds 
Hjelp  vil   der  aldrig  blive  Tale  om  Sligt ! » 

Bianca  vendte  sig  brat  imod  hende  og  sagde: 

«Jeg,  Ellinor,  jeg  har  intet  Valg  !  En  Stemme 
i  mit  Indre,  som  Intet,  ikke  engang  Kjærlighedens 
Røst  og  min  kjæreste,  bedste  Vens  Bønner  kunne 
overdøve,  siger  mig,  hvad  jeg  bør  gjøre,  og  jeg 
maa  lystre  den;  Guds  Villie  skee!» 

Der  var  i  dette  øieblik  en  saadan  Høihed 
over  Biancas  Aasyn,  og  hendes  rene,  stærke  Sjæl 
lyste  saa  klart  ud  af  hendes  straalende  Øine,  at 
Ellinor  følte  sig  rystet  i  sit  Inderste. 

«Blanca,»  sagde  hun,  «Du  er  bedre  og  stærkere, 
end  jeg;  jeg  vil  lade  Dig  raade;  gjør  det,  Du  mener 
er  vor  Pligt,  gjør  den  for  os  Begge;  men  lad  mig 
blive  udenfor  Sagen ;  jeg  kan  ikke  være  med  dertil; 
men  Du  har  mit  Samtykke  forud,  og  hvad  Følgerne 
end  blive,  saa  skal  Du  ikke  bagefter  faae  nogen 
Bebreidelse  at  høre  af  mig.» 

Bianca  drog  hende  til  sig  og  gav  hende  et 
Kys.  Nogle  Øieblikke  sade  de  tæt  omslyngede  og 
tause ;  endelig  sagde  Bianca : 

«Gud  være  lovet,  at  Du  ikke  ogsaa  er  imod 
mig;  thi  det  vilde  dog  været  det  Værste;  ja,  det 
mener  jeg,  Ellinor!  Men  vær  nu  ikke  bange  for, 
at  jeg  skal  handle  overilet,  fordi  jeg  handler  paa 
egen  Haand ;  thi  det  maa  jeg  ;  her  bør  ikke  tøves 
en  eneste  Dag.  — » 

Da  Ellinor  var  gaaet  i  Seng,  og  Bianca  var 
bleven    alene,    overveiede    hun,     hvad    hun    skulde 

gjøre;  men  hun  kom  snart  paa  det  Rene  dermed. 
Der  var  eet  Menneske,  om  hvem  hun  troede,  at 
han  vilde  forstaae  hende  og  sympathisere  med  hende, 
og  det  var  heldigviis  just  ham,  som  ikke  kunde 
holdes  udenfor  Sagen,  hendes  Curator.  Hun  behø- 
vede desuden  Fjelstrups  Hjelp  for  at  faae  Richard 
Astrups  Adresse,  og  hun  gik  da  i  Seng  med  den 
Beslutning,  at  hun  strax  den  næste  Morgen  vilde 
tage  til  Elkjær. 


TRETTENDE  KAPITEL. 


Da  Bianca  den  næste  Morgen  tidligt  kjørte  ad 
Elkjær  til,  sagde  hun  til  Kudsken: 

« Niels,  giv  Hestene  Tøilerne  og  lad  dem  kun 
løbe  lidt!» 

Niels  gav  et  Smæk  med  Tungen ,  og  de  to 
vælige  Skimler  dandsede  hen  ad  Veien  med  den 
lette  Kaleschevogn.  Niels  syntes  godt  om  det 
Lune,  der  i  den  sidste  Tid  var  kommet  over  Frøken 
Bianca,  at  hun  vilde  kjøre  hurtigt.  Han  var  en 
ung,  flink  Karl,  Kudsk  med  Liv  og  Sjæl  og  saa 
stolt  af  de  smukke  Heste,  han  kjørte,  som  om  de 
havde  været  hans  egne.  Han  havde  været  sin  af- 
døde Herres  Yndling  og  kunde  rose  sig  af  at  have 
nydt  en  mere  hensynsfuld  Behandling,  end  denne 
Herres  egne  Børn.  Den  smukke  Karls  uforanderlig 
gode  Lune  og  belevne  Væsen  havde  paa  en  egen 
Maade  holdt  Henrik  Flemmings  Opfarenhed  i 
Tømme,  saa  at  Niels  i  de  to  Aar,  han  havde  tjent 
sin    afdøde  Herre,    ikke    havde    havt  Grund    til    at 

klage.  Han  havde  havt  sin  Herre  kjær  og  lastede 
ikke  Andet  hos  ham ,  end  hans  overdrevne  Næn- 
somhed over  sine  Heste,  og  at  der  altid  skulde 
kjøres  saa  langsomt. 

Kjørselen  gik  imidlertid  nu  i  en  saa  rasende 
Fart,  at  Bianca  tilsidst  blev  bange  og  bød  Niels  at 
holde  Hestene  an. 

«Naa,»  sagde  Niels,  da  han  havde  faaet  He- 
stene i  Skridt,  «der  fik  Frøkenen  en  Gang  at  see, 
hvad  Rolf  og  Balder  ere  for  Dyr!  Jeg  tør  holde 
dem  mod  hvilket  Par  Heste,  De  vil,  i  hele  Amtet. 
Det  var  Skade,  at  De  blev  bange;  med  den  Fart 
vilde  vi  kjørt  den  Miil  til  Elkjær  paa  mindre,  end 
tyve  Minuter. » 

Bianca  havde  imidlertid  flere  Grunde,  end 
hendes  Angst  for  at  vælte,  til  at  ønske  Farten 
sagtnet.  Jo  nærmere  hun  kom  Elkjær,  desto  mere 
sank  hendes  Mod,  og  hun  forundrede  sig  over  sig 
selv,  at  hun  i  det  første  Øieblik  havde  kunnet 
være  saa  sangvinsk  at  troe,  at  hun  hos  Niels  Fjel- 
strup vilde  finde  bedre  Forstaaelse  og  faae  en  mil- 
dere Dom  af  ham,  end  af  de  Andre.  Hvem  havde  i 
den  Grad  beundret  hendes  Fader,  som  han?  Hvem 
havde,  mens  hendes  Fader  var  i  Live,  mere  ufor- 
beholdent lagt  det  for  Dagen,  at  han  saae  op  til 
ham,  ikke  med  Forsæt,  som  for  at  smigre  ham; 
nei,  det  kom  altid  som  et  naivt  Udbrud  fra  hans 
ærlige,  ydmyge  Sind,  som  et  oprigtigt  Udtryk  for 
hans  varmt  følende  Hjerte;  og  han  mindedes  end- 
nu   sin    afdøde   Ven    trofast    og    talte    ved    enhver 

Leilighed  om  ham  med  Begeistring  •  hvem  maatte 
da  blive  saa  forfærdet  som  han,  naar  han  fik  det 
at  vide,  som  hun  om  faa  Øieblikke  maatte  sige 
ham?  Han  vilde  vel  vise  sig  mere  vantro,  end 
nogen  Anden;  endelig  var  det  hans  Pligt  at  see 
paa  hendes  Interesse ;  men  han  var  tillige  en  ærlig 
Sjæl,  ærlig  som  faa,  og  han  var  trods  sin  Jevnhed 
og  Mangel  paa  Boglærdom  en  idealt  anlagt  Natur, 
en  Mand  med  Aand.  Hun  haabede  saa  dog  hos 
ham  at  finde  fuld  Forstaaelse,  en  Agtelse  for  Sand- 
hed og  Ret,  som  gik  over  de  Flestes,  men  i  et- 
hvert Fald  Overbærenhed  og  kjærlig  Deeltagelse. 

Nu  var  hun  der;  da  Vognen  holdt  for  Døren, 
kunde  hun  føle  sit  Hjerte  banke.  Hun  havde  selv 
ingen  Forestilling  om,  i  hvilken  Grad  hendes  Sinds- 
lidelser og  den  stærke  Spænding  havde  mærket 
hendes  blege  Ansigt,  men  hun  fik  det  snart  at 
vide;  thi  da  Fru  Eva  kom  løbende  for  at  byde 
hende  Velkommen  og  holdt  hendes  Haand  i  sin, 
døde    hendes    hjertelige  Smiil  hen  og  hun  udbrød  : 

«Gud  Bianca,  hvor  De  seer  betaget  ud!  Der 
er  da  ikke  skeet  nogen  Ulykke  ?» 

:<Vist  ikke,»  svarede  Bianca,  idet  hun  hurtigt 
gik  foran  ind  i  Dagligstuen;  men  jeg  har  dog  en 
alvorlig  Sag,  som  jeg  maa  tale  med  Fjelstrup  om; 
er  han  hjemme  ?» 

<Ja,»  svarede  Fru  Eva;  «han  er  paa  sit 
Værelse;  jeg  skal  kalde  paa  ham.» 

<Nei,  >  sagde  Bianca;  dad  mig  hellere  gaae 
ind  til   ham.  > 

Og  saa  gik  hun,  idet  Eva  Fjelstrup  saae  efter 
hende  med  et  forbauset  og  forskrækket  Blik. 

Hun  mødte  ham  paa  Halvveien,  i  Spisestuen; 
han  havde  hørt  Vognen  rulle  for  Døren  og  fra  sit 
Vindue  seet,  hvilken  Gjest  det  var,  der  kom. 

« Ei ,  velkommen ,  Bianca ! »  udbrød  han  paa 
sin  livlige  og  hjertelige  Maade,  uvelkommen  tilbage 
fra  Dalby!     Var  Eva  ikke  i  Dagligstuen? » 

«Jo  hun  var»,  svarede  Bianca  med  usikker 
Stemme,  *  men  jeg  vil  gjerne  tale  med  Dem  i 
Enrum. » 

Fjelstrup  saae  paa  hende  og  begreb,  at  der 
maatte  være  noget  Alvorligt  paa  Færde;  men  han 
viste  ingen  Forskrækkelse. 

iKom,»  sagde  han  roligt  og  mildt,  <jeg  er 
ganske  til  Deres  Tjeneste. » 

«Sæt  Dem,»  vedblev  han,  da  de  vare  komne 
ind  i  hans  Stue;  «De  seer  træt  og  angreben  ud; 
Humeuret  endnu  snavs?  Eller  er  der  ellers  Noget 
i  Stykker ?» 

Bianca  blev  staaende  og  saae  paa  ham  med 
et  spændt  Blik,  brast  saa  i  heftig  Graad,  og  da 
han  traadte  til,    faldt  hun  hulkende  i  hans  Arme.» 

«Ih,  Du  forbarmende  Gud!>  udbrød  han,  nu 
virkelig  forskrækket,  hvad  er  dette  Hersens?  Jeg 
vil  kalde  paa  Eva!» 

<Nei!»  sagde  Bianca  hurtigt,  idet  hun  rev  sig 
løs  og  tørrede  sine  Taarer.  Nu  er  det  overstaaet; 
jeg  skal  ikke  græde  mere;  jeg  maa  først  tale  med 
Dem,    med  Dem  alene!     O  Gud,    kjære  Fjelstrup, 

naar  De  hører,  hvad  det  er,  jeg  har  at  sige  Dem, 
saa  — » 

«Ro  i  Blodet,  kjære  Bianca,  Ro  i  Blodet !» 
sagde  Fjelstrup,  idet  han  afbrød  hende.  «Kom, 
sæt  Dem!» 

Hun  lod  sig  føre  hen  til  Sofaen,  og  de  toge 
Plads  der. 

«Naa,  hvad  er  det  saa?  spurgte  han  og  klap- 
pede hendes  Haand,  som  han  holdt  i  sin;  <  det  er 
vel  ikke  værre,  end  at  jeg  kan  taale  at  høre  det; 
er  der  kommen  en  Kurre  paa  Traaden  mellem  Leo 
og  Dem?» 

Hun  saae  paa  ham  med  et  Blik,  som  ikke 
huede  ham,  men  taug  endnu.  Hvor  fortrolig  hun 
end  nu  var  med  Sagen ,  saa  blev  den  dog  lige  ny 
og  afskrækkende  for  hende,  hver  Gang  hun  skulde 
aabenbare  den  for  en  Anden.  Det  var  en  Sisyphus- 
gjerning,  som  udmattede  hende;  men  Tanken  om 
Richard  Astrup  og  det  Ærinde,  som  egentlig  havde 
ført  hende  til  Elkjær,  gav  hende  Kraft  til  at  tage 
fat  og  atter  rulle  den  tunge  Steen  op  ad  Bjerget. 

«Det  vil  bedrøve  og  forfærde  Dem,>  sagde 
hun.  <Jeg  har  gjort  en  Opdagelse,  ikke  nu,  det 
er  over  et  halvt  Aar  siden  —  Ellinor  og  jeg,  vi 
have  ikke  større  Ret  til  at  eie  Lendumgaard,  end 
De  -  det  er  ranet  Gods,  Fjelstrup,  ranet  Gods, 
vort  hele  Liv  har  været  et  Bedrag  og  Fader     — » 

« Ranet  GodsU  udbrød  Fjelstrup  og  stirrede 
forbauset  paa  hende.  <;  Bianca,  er  De  ved  Deres 
fulde  fem? 

Hun  gav  ham  Forklaringen  hurtigt,  energisk 
og  tydeligt,  idet  hver  Nerve  i  hendes  fine  Legeme 
dirrede,  og  hun  blev  vaer,  mens  hun  talte,  hvor- 
ledes Udtrykket  vexlede  i  hendes  Tilhørers  Ansigt. 
Forbauselse,  Vantro,  dyb  Bekymring  fore  som 
Skygger  over  hans  milde,  ærlige  Aasyn,  men  der 
viste  sig  ingen  Vredessky  paa  det. 

Han  hørte  paa  hende  uden  at  afbryde  hende; 
men  da  han  havde  faaet  Hans  Flemmings  Brev 
mellem  Hænderne  og  havde  læst  det,  blev  han 
meget  bleg;  han  var  i  dette  Øieblik,  som  han  siden 
sagde  til  sin  Hustru,  tilmode,  som  om  Gulvet  vak- 
lede under  hans  Fødder,  og  Huset  skulde  styrte 
sammen  over  ham.  Dog  fattede  han  sig,  læste 
Brevet  endnu  en  Gang  og  sagde: 

« Dette  er  et  fælt  Dokument,  men  intet  Beviis, 
Bianca,  intet  Beviis!  Du  gode  Gud,  at  Deres 
Fader,  som  vi  Alle  høiagtede,  skulde  have  begaaet 
noget  saa  skjændigt  —  det  er  for  galt;  jeg  kan 
ikke  troe  det;  og  hvad  er  det  saa  for  et  Menneske, 
Brevet  sigter  til  — » 

«Jeg  veed  det,»  sagde  Bianca  hurtigt,  «og  det 
er  Grunden  til,  at  jeg  er  kommen  og  har  indviet 
Dem  i  Sagen.  Hans  Flemming  havde  en  naturlig 
Søn ;  han  er  død ;  men  hans  Søn  lever ;  De  kjender 
ham;  det  er  Richard  Astrup !» 

«Richard  —  Astrup !»  udbrød  Fjelstrup,  og 
saa  blev  han  et  Øieblik  ganske  stum. 

Han  vaagnede  imidlertid  snart  til  fuld  Bevidst- 
hed   om    det   Ansvar,    der    paahvilede    ham    som 

Biancas  og  Ellinors  Curator;  han  gik  til  Bunds  i 
Sagen  og  udspurgte  hende  nøie,  han  fik  Alt  at 
vide,  ogsaa  hvad  der  var  passeret  mellem  hende 
og  Leo ,  hans  Forældre  og  Ellinor ,  og  da  hun  i 
enhver  Henseende  havde  gjort  Rede  for  sig,  og 
han  ikke  havde  Mere  at  spørge  om,  lænede  han 
sig  tilbage  i  Sofaen  med  et  Suk  og  blev  siddende 
nogle  Øieblikke  i  dybe  Tanker. 

Endelig  sagde  Bianca: 

«See,  nu  kjender  De  Grunden  til  mit  Tung- 
sind, som  forundrede  baade  Dem  og  de  Andre  saa 
meget;  nu  veed  De,  hvorfor  jeg  ikke  kunde  taale 
at  høre  paa  Dem,  naar  De  priste  Faders  For- 
tjenester; o,  De  maa  troe,  at  det  var  forfærdeligt 
for  mig  at  gaae  og  bære  saa  længe  paa  dette !  Jeg 
veed  ikke,  hvad  Ende  det  vilde  taget  med  mig, 
hvis  jeg  ikke  havde  faaet  Luft;  men  endnu  veed 
jeg  jo  ikke,  hvad  Enden  bliver;  endnu  ere  vi  blot 
paa  Veien  til  Maalet ;  det  Hele  er  som  en  Hexe- 
dands  og  — » 

«Stop,  kjære  Bianca, »  sagde  Fjelstrup,  idet 
han  lagde  sin  Haand  paa  hendes;  «for  Guds  Skyld, 
see  at  blive  rolig!  Det  er  et  tungt  Kors,  Vor- 
herre har  lagt  paa  Deres  unge  Skuldre,  det  er 
vist;  en  saa  skrækkelig  Tvivl,  Tvivl  om  Deres 
egen  Faders  Hæderlighed  og  Retskaffenhed,  det  er 
en  haard  Anfegtelse.  Jeg  føler  for  Dem,  ja,  jeg 
lider  med  Dem;  men  lad  os  nu  hjelpes  ad  og  see 
at  faae  Bugt  dermed!      Leo  og  Oberstinden  havde 

Ret,  da  de  sagde,  at  De  burde  gjøre  Dem  Umage 
for  at  troe  det  Bedste. » 

« Men  kan  man  da  lukke  Øinene  for  aabenbare 
Kjendsgjerninger, »  udbrød  Bianca.  <  Have  de  ikke 
paatrængt  sig  mig  den  ene  efter  den  anden,  indtil 
hele  Sagen  er  rykket  mig  saa  nær  paa  Livet,  at 
jeg  ikke  længer  tør  forholde  mig  rolig  og  maa 
handle?>; 

<  Hvad  vil  De  da  gjøre? »  spurgte  Fjelstrup. 

<Jeg  vil  tale  med  Astrup,  jeg  maa  tale  med 
ham.     Er  han  reist?     Kjender  De    hans  Adresse? » 

<:Nei,»  svarede  Fjelstrup;  «men  selv  om  jeg 
kjendte  den,  er  det  et  Spørgsmaal  om  jeg  vilde 
give  Dem  den.     Hvad  vil  De  ham? 

«Hvad  jeg  vil  ham?  Høre  hans  Forklaring; 
jeg  vil  have  Lys  i  Sagen,  og  hvis  min  Mistanke 
—  lad  mig  kalde  det  saaledes,  skjøndt  det  er  for 
lidt  sagt  —  hvis  min  Mistanke  bekræftes,  og  vi  faae 
Vished,  saa,  ja  saa  vil  jeg  give  Lendumgaard  til 
dens  rette  Eier;   og  Ellinor  er  enig  med  mig  deri.» 

«Ja,  tænkte  jeg  det  ikke  nok!,  udbrød  Fjel- 
strup. « Deres  Ædelmodighed  og  Deres  varme 
Blod  løber  strax  af  med  Dem  ;  men  nu  maa 
jeg  sige  Dem  et  lille  Alvorsord.  Jeg  er  Deres 
Curator  og  maa  gjøre  min  Pligt.  De  er  ikke 
umyndig ,  det  veed  jeg  nok ,  jeg  har  ingen  Magt 
til  at  tvinge  Dem.  De  og  Ellinor  paa  den  ene 
Side  og  jeg  paa  den  anden ,  vi  ere  som  to  lige 
stillede  og  lige  stærke  Parter ;  De  kan  Intet  af 
Vigtighed  foretage  Dem    uden    mit  Samtykke,    jeg 

ikke  uden  Deres.  Jeg  kan  ikke  gaae  hen  og  sælge 
Lendumgaard ,  hvis  De  og  Ellinor  modsætte  sig 
det,  men  De  kan  virkelig  heller  ikke  forære  Deres 
Formue  og  Eiendom  bort,  naar  jeg  ikke  giver  mit 
Minde  dertil,  og  det  vilde  jeg  naturkgviis  aldrig 
kunne  forsvare.  De  kan  ikke  raade  frit  over 
Deres  Formue,  førend  De  er  fuldmyndig,  fem  og 
tyve  Aar.» 

«Jeg  vil  Intet  forære  bort,»  svarede  Bianca 
heftigt,  «blot  give  fra  mig,  hvad  der  ikke  tilhører 
mig  med  Rette;  men  jeg  seer  nok,  hvorledes  Sa- 
gen staaer.  De  vil  Intet  have  med  mig  at  gjøre 
i  min  Nød;  De  støder  mig  fra  Dem,  lige  som  de 
Andre ! » 

«Nei,  det  veed  Gud,  jeg  ikke  gjør,»  svarede 
Fjelstrup;  «jeg  vilde  blot  ønske,  at  De  strax  var 
kommen  til  mig,  og  at  De  havde  aabnet  Deres 
Hjerte  for  mig,  saa  vilde  der  vel  blevet  sparet 
Dem  megen  Sindslidelse. » 

«Tør  De  da, »  udbrød  Bianca,  «med  Haanden 
paa  Hjertet  sige,  at  De  troer,  at  Fader  er  uskyldig? » 

«Ja,»  svarede  Fjelstrup,  «det  vil  jeg  stræbe  at 
troe;  dette  er  en  gaadefuld  Sag,  Bianca;  den  bliver 
formodentlig  aldrig  opklaret;  men  hvad  jeg  end 
troer  og  tænker,  saa  ligger  Veien  klar  for  mig,  og 
min  Handlemaade  er  mig  foreskreven;  jeg  viger 
kun  for  juridisk  Vished,  for  en  Dom  Gud  see 
i  Naade  til  os  og  frie  os  fra  en  saa  forfærdelig 
Skjebne,  som  at  Deres  kjære  Fader  skulde  blive 
brændemærket  i  sin  Grav  som  en  Forbryder  !  > 

«De  siger  ikke,  at  De  har  noget  Haab  om, 
at  han  kunde  blive  frikjendt, »  sagde  Bianca,  «og 
dermed  har  De  jo  opgivet  hans  Sag;  men  jeg  har 
slet  ikke  forestillet  mig,  at  der  skulde  blive  Tale 
om  Proces  og  Dom;  havde  Sligt  været  muligt, 
saa  vilde  Richard  Astrups  Fader  naturligviis  strax 
reist  Sag;  men  det  er  tænkeligt,  at  vi  kunne  faae 
moralsk  Vished,  og  det  maa  være  os  nok;  Sagen 
kan  jo  jevnes  i  Mindelighed  og  i  Stilhed. » 

<Det  Første  nok,»  svarede  Fjelstrup,  «men 
ikke  det  Sidste;  en  Overdragelse  maa  blive  en  of- 
fentlig AfTaire,  naar  den  skal  have  juridisk  Gyldig- 
hed —  aa,  kjære  Bianca,  bryd  nu  ikke  Deres 
Hoved  mere  med  alle  disse  Muligheder  !  Desuden 
er  jeg  vis  paa,  kjender  jeg  Richard  Astrup  ret,  at 
han  aldrig  vilde  gaae  ind  paa,  at  de  bragte  ham 
et  saadant  Offer. » 

«Han  skal,  han  maa,  >  raabte  Bianca,  idet  hun 
sprang  op;  «og  nu  skal  jeg  sige  Dem  Noget: 
hvis  jeg  ikke  faaer  Rede  paa  Sagen  nu,  vil  Jorden 
brænde  under  mine  Fødder  som  Ild,  og  hver  Bid 
Brød,  jeg  spiser  paa  Lendumgaard,  vil  være  som 
Gift  i  min  Mund;  og  hvis  De  ikke  vil  hjelpe  mig 
til  at  finde  Richard  Astrup,  saa  reiser  jeg  selv 
efter  ham  og  søger,   indtil  jeg  har  fundet  ham! 

Fjelstrup  saae  hende  ind  i  hendes  funklende 
Øine ;  hvad  der  allerede  havde  rørt  sig  paa  Bunden 
af  hans  Hjerte,  var  nær  brudt  frem  —  Sympathi 
for  den  Kjærlighed  til  Sandhed  og  Ret,  som  for- 
tærede   hendes    Sjæl.      Han  følte  sig    greben  af  en 

høiere  Magt,  og  en  Stemme  i  hans  Inderste  raabte : 
Du  vilde  gjort  som  hun  !  Men  han  var,  trods  al 
sin  Jevnhed  og  Godmodighed,  naar  det  kom  til 
Stykket,  fast  som  en  Klippe;  han  turde  ikke  raade 
hende  at  handle  med  Sit,  det  Gods,  han  var  sat 
til  at  vogte,  som  han  vilde  handlet  dermed,  hvis 
det  havde  været  hans  eget.  Han  havde  sin  Pligt 
skarpt  for  Øie  og  greb  derfor  nu  til  det  sidste 
Middel  for  at  afholde  hende  fra  at  begaae  en  Ube- 
sindighed og  stille  sig  blot. 

«Husk  paa  LeoU  sagde  han.  « Det  gaaer  ikke 
an,  at  De  saaledes  sætter  ethvert  Hensyn  til  ham 
til  Side.     Elsker  De  ham  ikke  mere,  Bianca  ?» 

«Jo,»  svarede  hun;  «jeg  veed,  hvad  De  vil 
sige ;  forskaan  mig  derfor !  Siig  intet  ondt  Ord  om 
Albert!  Jeg  vil  ikke  troe  det,  at  han  kunde  være 
saa  lumpen  at  forskyde  mig,  fordi  jeg  blev  fattig. » 

«De  bruger  stærke  Ord,  Bianca, »  sagde  Fjel- 
strup sindigt.  «Jeg  er  nu  temmelig  rolig  for,  at 
det  aldrig  vil  komme  saa  vidt ;  De  bliver  saamænd 
ikke  fattig;  men  derfor  kan  De  nok,  naar  De  ikke 
seer  Dem  for,  sætte  Deres  Livslykke  til.  Jeg  bør 
tale  med  Dem  just  derom;  sæt  Dem  igjen,  kjære 
Bianca,  og  hør  mig  roligt !» 

Hun  føiede  ham  deri  og  satte  sig  igjen  ved 
hans  Side  med  et  Suk. 

«Den  Beslutning,  De  har  taget, »  sagde  han, 
«er  stor  og  ædel.  Jeg  forstaaer  Dem,  Bianca,  jeg 
mi  sk j  ender  Dem  ikke  i  nogen  Henseende. » 

Roes  mig  ikke,/    sagde  Bianca  uvilligt;    eder 

er  ikke  noget  Stort,  eller  Ædelt,  ved  at  gjøre  sin 
ligefremme  Pligt. » 

«Nei,  veed  De  hvad,»  svarede  Fjelstrup,  «saa 
ligefrem  er  Sagen  virkelig  ikke;  vi  rave  sandelig  i 
Mørke  endnu;  en  stærk,  sørgelig  stærk  Overbeviis- 
ning  har  grebet  Dem  og  driver  Dem  fremad,  men 
den  er  dog  bygget  paa  løs  og  tvivlsom  Grund,  og 
De  bør  ikke  forundre  Dem  over,  at  vi  Andre  ikke 
uden  videre  følge  med.» 

«Det  gjør  jeg  heller  ikke,»   sagde  Bianca. 

«Godt,»  vedblev  Fjelstrup;  <men  De  bør  til- 
lige betænke,  at  Deres  Forlovede  og  hans  Foræl- 
dre have  taget  fast  Stilling  i  Sagen.  De  fordømme 
jo,  efter  hvad  De  før  fortalte  mig,  aldeles  Deres 
Opfattelse  af  den  og  misbillige  bestemt  den  ædel- 
modige Beslutning,  De  har  taget.  Det  er  voveligt 
af  Dem,  slet  ikke  at  tage  noget  Hensyn  dertil. 
De  har  nu  engang  bundet  Dem,  Bianca,  Deres 
Hjerte  er  ikke  frit  mere,  De  har  lovet  Deres  Haand 
bort;  De  tør  ikke  sætte  Dem  op  mod  den  Mands 
Villie,  som  skal  være  Deres  Ægtefælle,  med  min- 
dre De  har  prøvet  Dem  selv  og  er  paa  det  Rene 
med,  at  De  har  Kraft  til  at  bære  Følgerne. » 

Fjelstrup  taug  et  Øieblik;  Bianca  sad  med 
korslagte  Arme  og  saae  hen  for  sig  med  et  mørkt 
Blik.  Hendes  Aasyn  var  blegt  som  Marmor,  hen- 
des Læber  tæt  sammensluttede.  Fjelstrup  tilkastede 
hende  et  ængsteligt  Blik  og  tænkte,  at  aldrig  havde 
en  stærk  Sjæls  faste  Beslutning  staaet  tydeligere 
Bianca.  14 

skrevet  i  noget  Aasyn,  end  i  dette  Øieblik  i  Bianca 
Flemmings. 

<Leo,»  vedblev  han  mere  usikkert,  « er  hæder- 
lig og  brav,  men  der  er  nu  engang  en  ikke  ringe 
Uovereensstemmelse  mellem  ham  og  Dem  i  Tænke- 
maade,  hvad  De  jo  selv  har  faaet  at  føle.  Jeg 
lader  altsaa  Spørgsmaalet  om  Deres  Formue  gan- 
ske ude  af  Betragtning  og  siger  —  uden  Lumpen- 
hed fra  hans  Side  kan  det  dog  føre  til,  at  han 
bryder  med  Dem.  Enten  vi  nu  skulle  kalde  det 
Misforstaaelse,  eller  Mangel  paa  Evne  til  at  kunne 
hæve  sig  til  Deres  Standpunkt,  saa  maa  vi  tænke 
os  den  Mulighed ,  at  han  vil  sige  :  en  Pige ,  som 
Bianca,  der  i  den  Grad  har  kunnet  sætte  sig  ud 
over  alle  Hensyn,  hende  kan  jeg  ikke  blive  lykke- 
lig med,  og  hun  ikke  med  mig-,  jeg  har  taget  feil 
af  hende  og  hun  maaskee  af  mig  og  af  sig  selv; 
hun  elsker  mig  ikke ;  vi  bør  skilles !  - —  Mit  Spørgs- 
maal  til  Dem  er  da,  kjære  Bianca  —  har  De  i 
Aanden  forberedet  Dem  paa  det  Allerværste,  der 
kan  times  Dem  ?    Vil  De  kunne  bære  det  ? » 

<Jeg  maa,»  svarede  hun;  det  lød  som  et 
Nødraab;    <jeg  maa,  om  jeg  haaber  at  blive  salig !  > 

Dybt  rystet  udbrød  Fjelstrup  : 

<Det  skal  ikke  skee!  Det  maa  ikke  komme 
saa  vidt,  det  er  altfor  haardt !  Jeg  vil  gjøre,  hvad 
De  bad  mig  om ;  jeg  vil  reise  den  Dag  i  Morgen 
og  see  at  finde  Astrup,  om  han  da  er  her  i  Lan- 
det endnu.  De  skal,  om  det  er  muligt,  faae  ham 
i    Tale,    og    hvis    han    virkelig    er    den,    De  troer, 

Hans  Flemmings  Sønnesøn,  saa  ville  vi  ikke  blot 
kunne  faae  Lys  i  Sagen  —  maaskee  Oplysninger, 
De  ikke  drømmer  om,  det  er  muligt,  at  det  Hele 
opløser  sig  til  Intet  —  men  vi  ville  i  værste  Fald 
kunne  faae  den  jevnet;  overlad  De  det  til  mig!» 

«Tak,^>  svarede  Bianca  roligt  og  sørgmodigt; 
«men  det  var  ellers  mig,  der  skulde  tale  med  ham ; 
og  det  kan  være,  vi  ikke  slippe  med  det.  De 
glemmer  reent  En,  som  maaskee  allerbedst  kunde 
sige  os  Besked,   om  han  vilde  — -  Star.  > 

Ved  Lyden  af  det  Navn  forsvandt  det  livlige 
og  forhaabningsfulde  Blik,  som  et  Øieblik  havde 
lyst  Bianca  i  Møde  fra  Fjelstrups  ærlige  Øine. 
Han  afskyede  Star;  han  havde  mere,  end  een  Gang 
i  Fortrolighed  sagt  til  sin  Hustru :  <  Star  er  en  gam- 
mel Filur;  jeg  troer  ham  ikke  længere,  end  jeg 
seer  ham,»  ja,  han  havde  brugt  endnu  stærkere 
Udtryk,  saa  at  Fru  Eva  havde  fundet  det  nødven- 
digt at  give  sin  Ægtefælle  en  Advarsel  mod  at 
dømme  altfor  raskt. 

Star  ja,  ham  havde  han  reent  glemt,  uag- 
tet Bianca  dog  i  Begyndelsen  af  deres  Samtale 
havde  nævnet  ham  og  berørt  det  underlige  For- 
hold, der  havde  fundet  Sted  mellem  Star  og  hen- 
des Fader.  Hjertet,  sank  i  Livet  paa  Fjelstrup, 
idet  Stars  gustne  Ansigt  med  de  skulende  Øine 
viste  sig  for  hans  indre  Blik;  hvor  han  havde  væ- 
ret og  havt  Fingrene  med  i  Spillet,  der  kunde  det 
nok  tænkes,  at  der  var  bleven  begaaet  en  Kjel- 
tringestreg;  og  Star  havde  været  Godsforvalter  paa 

Lendumgaard  i  over  fyrgetyve  Aar,  han  havde 
tjent  Hans  Flemming  i  ti  Aar,  da  den  Gamle  døde; 
han  havde  alle  Sagerne  i  sin  Haand,  da  Lendum- 
gaard skiftede  Herre;  det  var  høist  sandsynligt,  at 
han  vidste  Besked. 

«Jeg  tænkte  engang  paa  at  tale  med  ham,>, 
sagde  Bianca,  da  Fjelstrup  sad  taus  og  saae  hen 
for  sig,  «og  jeg  vilde  gjort  det,  hvis  jeg  havde 
havt  Tillid  til  ham;  men  hver  Gang  jeg  kommer 
i  hans  Nærhed,  taber  jeg  Modet  til  at  aabne  mit 
Hjerte  for  ham.  Det  vilde  vel  ogsaa  være  for- 
gjeves  at  spørge  ham  ud;  veed  han  Noget  og  har 
han,  maaskee  med  god  Grund,  tiet  i  tredive  Aar, 
saa  tier  han  nok  til  Enden. » 

«Nei,  for  Guds  Skyld, »  sagde  Fjelstrup  om- 
sider, ^henvend  Dem  ikke  til  Star  !  Forhold  Dem 
ganske  rolig,  kjære  Bianca,  indtil  De  hører  fra  mig.  > 

«Lad  det  ikke  vare  for  længe, »  sagde  Bianca 
med  Træthed  i  sit  Blik,  idet  hun  reiste  sig.  c  Hvor 
vil  De  søge  Astrup  ?» 

*  Først  i  Dalby,  v  svarede  Fjelstrup,  «og  saa 
videre  efter  den  Besked,  jeg  forhaabentlig  kan  ind- 
hente der;  men  formodentlig  reiser  jeg  directe  fra 
Dalby  til  Kjøbenhavn,  hvor  han  maa  være  taget 
hen,  om  han  tænker  paa  at  udvandre;  men  er  han 
reist  — » 

«Saa  send  et  Telegram  efter  ham  og  kald 
ham  tilbage,-  sagde  Bianca. 

Saamænd,      svarede    Fjelstrup;     c  det    kunde 
muligviis  naae  ham  i  England. » 

<Men  underret  mig  strax,  kjære  Fjelstrup,; 
bad  Bianca;  send  mig  øieblikkeligt  et  Telegram, 
naar  De  har  Noget  at  meddele  mig.  Husk  paa, 
hvorledes  jeg  er  stillet !  Om  otte  Dage,  maaskee 
før,  kommer  Leo,  og  saa  skulle  vi  jo  strax  afsted 
paa  vor  Udenlandsreise.  Jeg  vil  skaane  Leo  og 
tie,  hvis  jeg  kan;  det  maa  afhænge  af  de  Efter- 
retninger, jeg  faaer  fra  Dem;  men  jeg  kan  nu  ikke 
reise,   uden  at  jeg  har  hørt  fra  Dem.  > 

Godt,  Bianca,  godt,»  svarede  Fjelstrup,  c  jeg 
skal  rappe  mig  og  strax  telegrafere  til  Dem,  hvad 
jeg  saa  har  at  melde.  > 

«Tak,  kjære  Fjelstrup,  >  sagde  Bianca  og  rakte 
ham  Haanden;  jeg  gjør  Dem  slemme  Bryderier. 
De  maa  jo  ønske,  at  Lendumgaard  laae  mange 
Mile  borte,  og  at  De  aldrig  havde  kjendt  Fader, 
eller  seet  mig.» 

<Jo  vist!>  udbrød  Fjelstrup.  <Nei,  saadan  en 
Pjalt  er  jeg  Gudskeelov  ikke !  Hver  Gang  Gud 
har  Brug  for  mig  til  at  udrette  noget  Godt  her  i 
Verden,  saa  takker  jeg  ham  og  er  glad!» 

< Ja  Gud  være  takket  for  Dem !  >  sagde  Bianca 
med  et  kjærligt  Blik.  De  er  en  trofast  Ven ;  men 
nu  maae  vi  ind  til  Deres  kjære  Kone.  Tjen  mig  i 
ikke  at  lade  hende  mærke  Noget,  saa  længe  jeg 
er  her;  jeg  taaler  ikke  mere  Sindsbevægelse  i  Dag.» 
Nei,  nei,»  svarede  Fjelstrup,  vær  De  kun 
rolig;  jeg  skal  lade  som  Ingenting.) 

<Og    vil  De    saa  være    saa  god  at  bede  Niels 

spænde  forr»  bad  Bianca;  <jeg  er  træt  og  længes 
efter  at  komme  hjem.» 

Fjelstrup  nikkede  og  gik ,  mens  Bianca  alene 
opsøgte  Fru  Eva,  hvem  hun  fandt,  omgiven  af  sine 
Børn,  paa  en  Bænk  uden  for  Havedøren. 

Hun  saae  op  med  et  nysgjerrigt  og  deel- 
tagende  Blik,  men  blev  meget  overrasket  over,  at 
Bianca  nikkede  mildt  til  hende,  satte  sig  hos  hende 
paa  Bænken,  gav  sig  i  Snak  med  Børnene  og  tog 
den  Mindste,  en  lille  Pige,  paa  Skjødet  og  kyssede 
hende ;  men  alligevel  saae  hun  saa  bleg  og  angre- 
ben ud,  at  Fru  Eva  spurgte  hende,  om  hun  ikke 
vilde  nyde  Noget,   inden  hun  kjørte. 

<Tak,»  svarede  Bianca,  «giv  mig  et  lille  Glas 
Viin;  jeg  troer,  det  vil  gjøre  mig  godt.» 

Med  Barnet  paa  Skjødet,  og  idet  hun  loe  over 
den  Lille,  som  endelig  vilde  smage  Vinen  og  nu, 
da  hun  havde  faaet  sin  Lyst  styret,  skar  et  slemt 
Ansigt,  saaledes  traf  Fjelstrup  hende,  da  han  kom 
tilbage.  Hans  Hustru  loe,  og  han  loe  med,  men 
aldrig    før    havde   det  faldet  ham  saa  svært  at  lee. 

Da  Bianca  var  kjørt,  havde  Fjelstrup  en  Sam- 
tale med  sin  Hustru  i  Enrum,  og  hun  fik  sin  Nys- 
gjerrighed  tilfredsstillet.  Hendes  Mand  vidste,  at 
han  kunde  stole  paa  hendes  Taushed,  og  han  haa- 
bede,  at  hun,  naar  hun  var  indviet  i  Sagen,  muligt 
kunde  blive  Bianca  til  nogen  Trøst.  Den  Maade, 
hvorpaa  hun  udtalte  sig,  viste,  at  hun  kjendte 
Bianca  til  Bunds. 

%  Dette    er    haardt  at  gaae  paa,      sagde    hun; 

«men  Bianca  er  en  stærk  Sjæl;  hun  vil  kunne  bære, 
hvad  mangen  Anden  vilde  segne  under.  Nu  har 
jeg  kjendt  hende  i  over  ti  Aar,  fra  dengang  hun 
endnu  var  et  Barn,  men  aldrig  har  jeg  seet  hende 
raadvild,  eller  modlos,  og  hun  havde  det  dog,  det 
veed  Gud,  ofte  svært  nok  med  sin  Fader;  hun  var 
den  Eneste,  der  kunde  tæmme  ham.» 

<Ja,»  svarede  Fjelstrup,  jeg  veed  nok,  at  Du 
led  ham  ikke;  Du  troer  vel  saa  det  Værste  om 
ham  nu  ? 

Ja,  sagde  Fru  Eva,  <  det  gjor  jeg.  Jeg 
kunde  aldrig  rigtig  faae  Tillid  til  ham  og  var  ikke 
hyggelig  tilmode  i  hans  Selskab.  Der  begaaes 
mange  Skurkestreger  her  i  Verden ,  Niels ,  som 
Ingen  faaer  Noget  at  vide  om.» 

<,Maaskee,  Eva,  men  dog  ikke  mange  af  den 
Sort,>    svarede  Fjelstrup. 

«Nei,  det  kan  være,»  sagde  Fru  Eva,  de 
Færreste  har  Mod  til  Mere,  end  smaa  Kneb.  Hen- 
rik Flemming  var  ingen  almindelig  Mand;  jeg  kan 
snarere  tænke  mig  ham  som  Rover,  end  som  Tyv. 
Komme  vi  efter,  hvad  det  er,  han  har  bedrevet, 
saa  skal  Du  faae  at  see,  at  der  er  noget  Storslaaet 
ved  det ;  men  i  ethvert  Fald  vil  jeg  fra  denne  Dag 
af  beundre  Bianca.  Gud,  Niels,  hvor  det  gjør 
godt  at  vide,  at  der  gives  et  saa  reent,  ædelt,  høi- 
sindet  Menneske,  fast  i  det  Gode!  Et  Menneske, 
som  trods  hele  Verden  har  Mod  og  Kraft  til  at 
handle  efter  sin  Overbeviisning:  o^r  dette  Menneske 

er  et  Fruentimmer,  Niels !  Hun  gjør  mange  Mand- 
folk til  Skamme. » 

«Og  mange  Kvinder  med,>  svarede  Niels, 
<men  ikke  Dig,  Eva!» 

«Aa,  Gud  hjelpe  mig,  »  svarede  hun,  <jeg  er 
saamænd  ikke  af  Staal;  men  det  alene  kan  ikke 
gjøre  det.  Bianca  er  en  gudfrygtig  Pige;  hun 
elsker  det  Gode,  fordi  hun  troer  paa  Gud  og 
elsker   ham. » 


FJORTENDE   KAPITEL. 


Moster  Sibylle  havde  nu  travlt  fra  Morgen 
til  Aften,  baade  med  Forberedelserne  til  Reisen 
og  med  at  beskikke  sit  Huus;  thi  hun  tumlede 
med  Alt  paa  Gaarden,  som  om  den  var  hendes, 
og  utallige  vare  de  Ordrer,  hun  gav,  og  de  For- 
holdsregler ,  hun  traf,  for  at  der  ingen  Skade 
skulde  skee  og  Intet  forsømmes  under  hendes 
Fraværelse. 

Bianca  og  Ellinor  lode  hende  raade  og  tumle 
sig,  som  hun  vilde;  ja,  de  priste  deres  Lykke, 
at  hun  saa  ganske  gik  op  i  Nydelsen  af  Magtens 
Herlighed,  thi  det  skaffede  dem  Fred;  de  fik  Lov 
til  at  skjøtte  sig  selv  det  meste  af  Dagen ;  og  naar 
Moster  Sibylle  en  Gang  imellem  tog  dem  med  paa 
Raad,  da  fik  hun  gjerne  det  Svar:  gjør,  som  Du 
vil,  kjære  Moster,  Du  forstaaer  det  bedre,  end  vi; 
og  det  var  det  Svar,   Moster  helst  vilde  have. 

Bianca  og  Ellinor  vare  uadskillelige ;  de  viste 
sig  kun  nede  ved  Maaltiderne ;  enten  sade  de  sammen 

oppe  paa  Blaneas  Værelse,  eller  de  vandrede  Arm 
i  Arm  gjennem  Haven  og  langt  ud  i  Skoven; 
men  de  dvælede  aldrig  paa  Bøgebakken,  eller  sad 
paa  Richard  Astrups  Græsbænk ;  Ellinor  sky- 
ede den. 

Hvor  vilde  ikke  dette  rolige  Samliv,  som 
mindede  om  deres  Barndoms  lykkeligste  Dage, 
disse  Vandringer  under  Skovens  mægtige  Løv- 
hvælving, som  gjenlød  af  Fuglesang,  Ensomheden 
i  Naturens  Skjød,  frydet  dem  Begge  og  kvæget 
og  styrket  Bianca,  havde  ikke  deres  Livs  mørke 
Gaade  fulgt  dem  overalt  som  en  hvislende  Snog. 
Solstraalernes  Lys,  som  spillede  mellem  Bladene 
og  kastede  Guld  paa  Grønningerne,  havde  ingen 
Glands  for  dem,  Blomsterne  vinkede  dem  forgjeves, 
de  plukkede  ingen  Bouketter  og  flettede  ingen 
Krandse,  uden  det  skulde  være  Tornekrandse,  som 
de  flettede  i  Aanden,  og  hvorpaa  de  stak  sig 
til   Blods. 

De  søgte  kun  til  Skoven  for  at  kunne  tale 
sammen  i  Sikkerhed,  uden  at  blive  belurede,  og 
deri  var  der  jo  ogsaa  en  Trøst.  Bianca  nød, 
efterat  hun  længe  havde  været  en  aandelig  Ene- 
boerske, den  Lykke  at  kunne  give  sit  Hjerte  Luft, 
at  finde  Sympathi  og  at  kunne  tænke  høit.  Dog 
faldt  Ordene  kun  sparsomt,  ofte  afbrudt;  længe 
kunde  de  gaae  sammen  i  Taushed,  tæt  klyngede 
til  hinanden,  begge  grebne  af  den  samme  Følelse, 
Trang  til  at  flygte  fra  Alt  det,  der  ængstede  dem, 
Længsel    efter   Ensomhed   og   Forglemmelse.     De 

havde  gjerne,  om  det  havde  været  gjørligt,  bygget 
sig  en  Hytte  af  Skovens  Grene  og  fæstet  Bo  der 
alene,  langt  fra  Verden,  fjernt  fra  Alt  og  Alle, 
som  de  havde  elsket  og  vel  endnu  havde  kjær; 
men  endnu  hellere  vilde  de  lagt  sig  paa  den  moder- 
lige Jord,  i  det  bløde  Græs  og  indslumret  Favn 
ved  Favn  for  aldrig  at  vaagne  mere. 

Ffter  slige  ensomme  Timer,  fulde  af  fantastiske, 
ofte  ængstende  Syner,  men  dog  forsødede  ved  den 
ømmeste  Kjærlighed,  vendte  de  tilbage  til  Hjemmet, 
Virkeligheden,  og  Spændingen  greb  dem  da  med 
sin  Jernhaand.  Postbudets  Ankomst  fik  Biancas 
Hjerte  til  at  banke,  Synet  af  en  Rytter  blegnede 
hendes  Kind;  men  Dag  efter  Dag  gik,  uden  at 
hun  hørte  Noget  fra  Fjelstrup,  og  dog  vidste  hun, 
at  han  var  reist  om  Aftenen  den  samme  Dag,  da 
hun  havde  været  hos  ham;  der  kom  hverken  Brev, 
eller  Telegram;  og  saa  skete  da  ogsaa  det,  hun 
havde  frygtet  saa  meget  Leo  kom,  inden  hun 
vidste,  om  hun  skulde  tie  eller  tale,  reise  eller 
blive. 

Han  kom  allerede  den  sjette  Dag,  medbringende 
hele  sin  Bagage ;  thi  deres  Reiseroute  vilde  ikke 
fore  dem  gjennem  Dalby.  Der  var  ingen  Mis- 
stemning at  mærke  paa  ham;  han  var  livlig,  elsk- 
værdig og  kjærlig  mod  Bianca,  men  meget  for- 
hippet paa  at  komme  afsted.  Han  vilde  helst  reist 
allerede  Dagen  efter,  og  Moster  Sibylle,  som  var 
aldeles  parat,  gjorde  ingen  Vanskeligheder,  men 
Bianca  desto  flere. 

<Jeg  er  ikke  rask,*  sagde  hun,  « jeg  føler  mig 
saa  træt ;  lad  os  vente  et  Par  Dage.  Desuden  er 
jeg  bleven  noget  betænkelig  over  Star;  jeg  saae 
til  ham  i  Gaar;  han  er  daarlig;  skulle  vi  ikke 
vente  og  see,   hvad  det  bliver  til  med  ham?* 

<Aa,  Star,»  udbrød  Moster  Sibylle,  «han  kan 
saamænd  gaae  saadan  og  hive  i  Aar  og  Dag;  han 
har  været  lige  saa  daarlig  før.  For  Resten  saae  jeg 
ham  i  Morges  gaae  i  Haven  og  slikke  Solskin ;  og 
hvad  feiler  saa  Du  ?  Reis  bare ,  saa  bliver  Du 
nok  rask  ! » 

Leo  havde  imidlertid  taget  Bianca  skarpere  i 
Øiesyn  og  opdagede  snart,  at  der  maatte  være 
Noget  i  Veien.  Han  kjendte  hver  Linie  i  hendes 
udtryksfulde  Ansigt,  og  hvor  megen  Umage  hun 
end  gjorde  sig  for  at  skjule  sin  Uro,  saa  opdagede 
han  den  dog  gjennem  den  smilende  Maske ;  men 
han  gjorde  hende  intet  Spørgsmaal,  han  frygtede 
en  Forklaring.  Dog,  da  dette  havde  varet  i  to 
Dage,  uden  at  Bianca  med  et  Ord  nævnede  den 
forestaaende  Reise,  besluttede  han  ad  en  Omvei  at 
skaffe  sig  Opklaring  paa  Gaaden. 

Da  han  den  tredie  Dags  Morgen  saae  Ellinor 
gaae  alene  ude  i  Haven ,  gik  han  hen  til  hende 
og  sagde: 

<Gaae  en  lille  Tour  med  mig,   Ellinor!* 

Hun  gav  sit  Samtykke  med  et  stumt  Nik  og 
fulgte  ham. 

Ogsaa  hun,  tænkte  Leo,  er  mærkværdig  for- 
andret;    Lady    staaer    i    Stalden    og    bliver   tyk  og 

fed,  hun  rører  den  aldrig;  hun  leger  ikke  med 
Bella,  og  da  den  igaar  sprang  op  af  hende,  gav 
hun  den  et  Rap  med  sin  Parasol ,  saa  Stangen 
knækkede,  og  Hunden  foer  hylende  fra  hende; 
rigtignok  kjælede  hun  bagefter  angerfuldt  for  sin 
Yndling,  men  alligevel  at  tænke  sig  Ellinor  slaae 
Bella !  Hun  siger  mig  ikke  imod,  ingen  af  disse 
barnagtige  Drillerier,  som  dog  undertiden  morede 
og  oplivede  mig,  ingen  Disputer;  hun  er  alvors- 
fuld og  sky  som  en  Nonne;  det  er  ligesom  om 
hun  paa  en  Maaned  var  bleven  ti  Aar  ældre. 
Bianca  har  naturligviis  indviet  hende  i  Hemme- 
ligheden,   og  Spøgelset   rider  hende  som  en  Mare. 

<  Ellinor, »  sagde  han  venligt,  «Du  har  forandret 
Dig  besynderligt,  siden  vi  saaes.  Jeg  seer  aldrig 
et  Smiil  paa  Dine  Læber,  og  Du  siger  mig  aldrig 
imod.  Du  er  saa  forunderlig  enig  med  mig  om 
Alting ,  at  jeg  efterhaanden  er  bleven  ganske 
bekymret  paa  Din  Sundheds  og  Dit  Humeurs 
Vegne. » 

Ellinor  saae  til  Siden  og  svarede  ikke  et  Ord ; 
han  saae  et  lille  Blus  paa  den  Kind ,  der  vendte 
imod  ham,  og  at  det  forsvandt  og  blev  afløst  af  en 
kjendelig  Bleghed. 

«Jeg  kom  munter  hertil,  vedblev  han,  c  og 
glædede  mig  til  Reisen  ;  i  det  Mindste  lod  jeg  ikke 
Eder  mærke  Andet;  men  jeg  var  virkelig  glad, 
glad  ved  Udsigten  til  at  faae  Bianca  herfra,  i  det 
Haab,  at  hun  ved  at  reise  kunde  blive  kureret  for 
sin  Melankoli.      Til    min    Bedrøvelse    opdager   jeg, 

at  den  snarest  er  tagen  til ;  og  Du  gaaer  nu  ogsaa 
og  hænger  med  Hovedet.  Det  ligger  da  nær  at 
formode,  at  hun  har  indviet  Dig  i  den  Sag,  som 
paa  en  saa  urimelig  Maade  ængster  og  bekymrer 
hende.      Har  hun  gjort  det?> 

«Ja, »  svarede  Ellinor  efter  et  Øiebliks  Betænk- 
ning,   <det  har  hun.» 

«Det  er  meget  ufornuftigt  af  hende,  >  udbrød 
Leo  heftigt. 

« Det  var  nødvendigt,)  svarede  Ellinor  og  saae 
ham  ind  i  Øinene  med  et  fast  Blik.  «Jeg  troer, 
at  som  Sagen  staaer,  og  som  det  nu  engang  er 
gaaet,  saa  er  det  bedst,  at  Du  veed  Besked,  og 
at  jeg  sparer  Bianca  en  stor  Pine  ved  at  fortælle 
Dig,  hvad  der  er  hændet.  Siden  Bianca  var  i 
Dalby  er  hun  bleven  mere  vidende,  men  det  er 
mig,  som  ved  et  reent  Tilfælde  har  gjort  Op- 
dagelsen — » 

«Saa,  for  Fanden !»  udbrød  Leo  forbittret; 
<er  der  nu  gjort  flere  Opdagelser?  Det  er  blevet 
til  en  formelig  Galskab  hos  Bianca  at  rode  op  i 
denne  fortvivlede  Sag,  og  det  lader  til,  at  hun  nu 
ogsaa  har  smittet  Dig.» 

«Det,  Du  der  sagde,  var  ikke  meget  kjærligt,  > 
svarede  Ellinor  med  Taarer  i  Øinene. 

<Tilgiv  mig,;  skyndte  Leo  sig  at  sige.  *<Du 
har  Ret,  det  var  ukjærligt;  men  mon  der  gives 
noget  Menneske  i  det  ganske  Land,  hvis  Taal- 
modighed  i  den  Grad  bliver  sat  paa  Prøve, 
som   min? 

Ellinor  værdigede  ham  ikke  noget  Svar;  de 
gik  i  nogle  Øieblikke  tause  ved  hinandens  Side, 
indtil  han  pludseligt  standsede,  vendte  sig  om  og 
saae  tilbage  til  Hovedbygningen,  som  laae  lige  for 
dem  i  al  sin  Skjønhed,  omgivet  af  de  høie  Træer 
og  belyst  af  den  straalende  Morgensol. 

« Dette  Paradiis,  Ellinor,  sagde  han,  < Eders 
yndige  Hjem,  hvor  vi  have  været  saa  lykkelige, 
det  er  nu  blevet  til  et  reent  Helvede. » 

<Det  har  vel  aldrig  været  Andet, »  svarede 
Ellinor  med  et  Suk;    <,kun  vidste  vi  det  ikke.» 

< Fortæl,  Ellinor,),  sagde  Leo  barskt,  <lad  mig 
faae  Opdagelsen  ! 

Men  Ellinor  taug;  det  fortrød  hende  i  enhver 
Henseende,  at  hun  havde  indladt  sig  paa  at  gaae 
Biancas  Ærinde. 

« Forbarm  Dig  over  mig,»  vedblev  Leo  med 
et  Suk;  <jeg  maa  jo  vide  det;  og  naar  Alt  kommer 
til  Alt,  saa  er  det  mig  dog  en  Lettelse  at  høre 
det  af  din  Mund  ;  Bianca  og  jeg,  vi  have  havt  Nok 
af  Scener.) 

«Det   er  Din  Skyld,    ikke   hendes,    det  er  jeg 
vis    paa,      svarede  Ellinor    fortørnet;      men  det  er 
bedst    at    faae  Ende    paa    det.     Vi  vide  nu,    hvem 
det   er,    der    sigtes    til  i  Hans  Flemmings  Brev 
eller    rettere    sagt  vi    have    en    stærk   Formod- 

ning om  det ;  og  efter  al  Sandsynlighed  lejende  vi 
Sønnen  af  den  Mand,  som  Hans  Flemming  vilde 
gjøre    til    sin    Universalarving  ja,    Du    kjender 

ham  med  -   -  det  er  Richard  Astrup  ! » 

Det  gav  et  Sæt  i  Leo,  som  om  han  var  bleven 
bidt  af  en  Slange  ;  men  han  sagde  ikke  et  Ord. 
Ellinor  fortalte  ham  hurtigt  og  forlegent,  hvorledes 
hun  var  kommet  til  denne  Kundskab  og  sagde 
derpaa : 

« Bianca  mente  nu,  at  hun  ikke  længere  turde 
forholde  sig  rolig.  Hun  vil,  om  det  er  muligt,  see 
at  finde  Astrup  og  komme  til  Forklaring  med  ham ; 
men  vi  vide  ikke,  hvor  han  er.  Fjelstrup  siger, 
at  Astrup,  da  han  reiste,  havde  i  Sinde  at  udvan- 
dre til  Amerika.  Det  hastede  altsaa,  hvorfor  Bianca 
forleden  tog  over  til  Elkjær  og  talede  med  Fjel- 
strup — » 

«Med  Fjelstrup!),  udbrød  Leo  og  slog  Hæn- 
derne sammen. 

«Ja,  med  hvem  ellers ?»  spurgte  Ellinor  roligt, 
thi  hun  havde  efterhaanden  gjenvundet  sin  Fatning. 
«Hvem  er  vel  nærmere  til  at  give  os  Raad  i  en 
saa  alvorlig  Sag,   end  vor  Curatorr» 

«Curator!»  gjentog  Leo;  «en  smuk  Curator! 
Fjelstrup  er  et  enfoldigt  Menneske,  godtroende  og 
aabenmundet  som  et  Barn.  Naa,  hvad  sagde 
han   da  ? » 

« Omtrent  det  Samme,  som  Du  har  sagt,»  sva- 
rede Ellinor  med  et  spydigt  Smiil.  «Du  skulde 
derfor  ikke  skyndt  Dig  saa  meget  med  at  kassere 
ham.  Han  erklærede  -  -  og  hans  Erklæring  har 
mere  at  betyde  for  Øjeblikket,  end  Din  at  selv 
om  det  skulde  vise  sig,  at  Hr.  Astrup  virkelig  er 
1  Ians    Flemmings    Sønnesøn ,    og   selv   om   der   var 

aldrig  saa  stor  Sandsynlighed  for,  at  han  var  Len- 
dumgaards  rette  Eier,  saa  hverken  kunde  eller  vilde 
han  give  sit  Samtykke  til  Eiendommens  Afstaaelse ; 
han  vilde  kun  vige  for  en  Dom ;  men  han  gav  dog 
efter  i  eet  Punkt,  og  han  var  vel  nødt  dertil  for 
at  berolige  Bianca  —  betænk  dog,  Leo,  hvor  fryg- 
teligt hun  lider  ved  den  Uvished  og  Spænding, 
hun  gaaer  i  —  han  lovede  at  gjøre  et  Forsøg  paa 
at  finde  Astrup  og  skaffe  Bianca  en  Samtale  med 
ham  — » 

«Saa  det  gjorde  han!»   udbrød  Leo. 

«Ja,»  vedblev  Ellinor,  «og  han  har  holdt  sit 
Ord.  Han  reiste  strax  for  at  søge  ham  op  og 
lovede  at  telegrafere  til  Bianca,  naar  han  havde 
Noget  at  melde  hende ;  men  vi  have  ikke  hørt  det 
Mindste  fra  ham;  og  det  kunne  vi  ikke  begribe. 
Bianca  bad  ham  dog,  siger  hun,  saa  meget  om  at 
sende  os  Underretning  inden  den  Dag,  da  vi  kunde 
vente  Dig,  da  hun  ikke  uden  Nødvendighed  vilde 
forurolige  Dig.  Det  er  jo  dog  muligt,  at  de  Op- 
lysninger, vi  vente  fra  Fjelstrup,  ere  af  den  Be- 
skaffenhed, at  der  Intet  er  at  gjøre  ved  Sagen. 
Havde  vi  faaet  saadan  Underretning  i  Tide,  saa 
vilde  Bianca  reist  uden  at  plage  Dig  mere,  men 
reise  uden  at  hun  har  hørt  fra  Fjelstrup,  det  kan 
hun  ikke  -  -  saa,  nu  veed  Du  Grunden  til,  at  hun 
tøver ;  men  det  er  alene  af  Hensyn  til  Dig  og  for 
at  skaane  Dig,  at  hun  har  tiet. » 

« Af   Hensyn    til    mig,    for    at    skaane    mig! 
sagde    Leo    med    et    bittert    Smiil;     «nei,    Ellinor! 

Bianca.  15 

Maaskee  indbilder  hun  sig  det,  men  den  sande 
Aarsag  til,  at  hun  handler  bag  min  Ryg,  den  er, 
at  hun  vil  følge  sit  eget  Hoved  og  ikke  høre  mit 
Raad  og  min  Advarsel. » 

«Men  er  Du  da  saa  sikker  paa,  at  hun  tager 
feil? »  spurgte  Ellinor  med  dæmpet  Stemme.  «Hvis 
hun  nu  alligevel  har  Ret,  og  Lendumgaard  virkelig 
ikke  er  vor  lovlige  Eiendom  ?  O,  Leo,  er  Du 
ganske  blind  for  den  høisindede  Retskaffenhed,  som 
besjæler  Bianca  og  driver  hende  til  at  handle  ? 
Vilde  Du  kunne  have  nogen  Agtelse  for  hende, 
hvis  hun  med  saa  stærk  Tvivl  om  sin  Sags  Ret- 
færdighed lagde  Hænderne  i  Skjødet?  Og  vil  Du, 
som  selv  er  saa  retskaffen  og  øm  over  Din  Ære, 
roligt  i  Fremtiden  kunne  kalde  Dig  Herre  til  Len- 
dumgaard, naar  der  er  mindste  Tvivl  om  Din,  eller 
Biancas,  Eiendomsret?  Og  det  er  der  dog;  Du 
kan  ikke  negte  det;  og  denne  Tvivl  er  ikke  blot 
Hjernespind,  den  lader  sig  ikke  paa  den  Maade 
afvise.  Hvor  modstræbende  jeg  end  fra  først  af 
gik  dertil,  saa  siger  jeg  dog  nu  som  Bianca :  lad 
os,  om  det  er  muligt,  komme  til  Bunds  i  Sagen 
og  see  vor  Skjebne  i  Øinene;  det  er  dog  bedre, 
end  denne  evige  Angst. » 

Ellinor  var  standset,  medens  hun  sagde  dette, 
og  Leo  stod  foran  hende  og  saae  ned  for  sig  med 
et  mørkt  Blik.  Hans  fine,  udtryksfulde  Aasyn  var 
i  dette  Øieblik  et  tro  Speil  for  hans  Tanker,  og 
Ellinor  kunde  læse  i  det,  at  der  foregik  en  pinlig 
Kamp  i  hans  Indre. 

Det  glædede  hende;  thi  hidtil  havde  han  un- 
dertruffet  hendes  Forventning.  Uagtet  hun  ikke 
sympathiserede  med  ham,  eller  med  hans  Foræl- 
dre, havde  hun  dog  altid  troet,  at  de  vare  ret- 
skafne Mennesker,  og  at  Leo,  naar  det  i  en  alvor- 
lig Sag  gjaldt  Ære  og  Ret,  vilde  handle  aabent, 
mandigt  og  ridderligt.  Hun  havde  opholdt  sig 
over  hans  prindselige  Værdighed,  men  hun  havde 
dog  troet,  at  der  bag  hans  fine  Vest  slog  et  ærligt 
Hjerte;  nu  vidste  hun  imidlertid  ikke,  hvad  hun 
skulde  troe;  det  lod  jo  til,  at  han  med  Forsæt 
lukkede  sine  Ørne  og  døvede  sine  Øren. 

Endelig  haabede  hun  dog,  at  hans  bedre  Natur 
var  i  Færd  med  at  bryde  igjennem  og  vilde  lige 
til  at  sige  ham  nogle  venlige  Ord,  skikkede  til  at 
formilde  hans  bittre  Stemning  mod  Bianca;  men 
hun  havde  en  levende  Følelse  af,  hvor  Lidet  hun 
hidtil  havde  gjort  for  at  vinde  ham,  snarere  stødt 
ham  bort,  og  at  hun  kun  havde  ringe  Indflydelse 
paa  ham;  derfor  tøvede  hun,  og  nu  saae  han  op 
og  sagde  : 

Du  har  for  saa  vidt  Ret,  som  Reisen  maa 
opsættes.  Jeg  maa  tage  Hensyn  til  Biancas  Sinds- 
tilstand ;  hvor  urimeligt  hun  end  har  raisonneret  i 
denne  Sag,  og  hvor  ufornuftigt  hun  end  har  opfort 
sig,  saa  elsker  jeg  hende  ikke  mindre  for  det.  Det 
ligger  i  Blodet  vi  behøve  jo  blot  at  tænke  paa 
Moster  Sibylle  for  at  skjønne,  hvad  Bianca  har  at 
slægte  paa  i  den  Retning.  Ja,  Du  er  gaaet  fri, 
Ellinor,    Du  er  ikke  hysterisk,   jeg  vilde  ønske,  at 

15* 

Bianca  lignede  Dig  i  det  Punkt ;  men  jeg  maa  tage 
hende,  som  hun  er,  og  have  Taalmodighed,  uagtet 
Du  maa  indrømme  mig,  at  det  er  nedslaaende  for 
mig  at  see,  at  jeg  slet  ingen  Magt  har  over  hende. » 

Det  stod  at  læse  i  Ellinors  Øine,  i  hvilken 
Grad  den  Tale  bedrøvede  og  skuffede  hende. 

(Alligevel  vil  jeg  nu  gjøre  et  Forsøg  paa  at 
redde  hende  fra  sig  selv, »  vedblev  han.  «Jeg  skal 
vise  Bianca  og  Dig ,  at  jeg  ingenlunde  er  bange 
for  at  see  Sagen  i  Øinene.  Jeg  har  kun  været 
bange  for  at  gjøre  Ulykker  og  sætte  en  Plet  paa 
Eders  gode  Navn;  men  nu,  da  Bianca  selv  har 
draget  Fremmede  ind  i  Sagen,  er  der  ingen  Grund 
til  at  jeg  holder  mig  tilbage.  Her  er  kun  eet  Menne- 
ske, som  veed  Besked  om,  hvad  der  i  sin  Tid  foregik, 
da  Din  Fader  overtog  Eiendommen,  og  det  er 
Star;  jeg  troer,  at  han  er  en  retskaffen  og  paalide- 
lig  Mand.  Hans  Vidnesbyrd  vil  have  større  Vægt 
for  mig,  end  end    Hr.   Astrups.     Jeg  gaaer  nu 

lige  til  Star  for  at  tale  med  ham;  Du  maa  gjerne 
sige  til  Bianca,  at  jeg  er  hos  Star.» 

Derpaa  gik  han,  og  Ellinor  vendte  langsomt 
tilbage  til  Gaarden ,  idet  hun  besluttede  Intet  at 
sige;  hun  vilde  lade  ham  selv  bringe  Bianca  den 
Trøst,  han  haabede  at  hente  hos  Star;  hun  vidste 
forud,  at  den  vilde  være  ganske  værdiløs  for  Bianca. 


FEMTENDE   KAPITEL. 


Godsforvalterboligen,  som  Leo  nu  nærmede 
sig,  idet  han  fra  Parken  traadte  ind  i  Stars  Have, 
laae  hyggeligt  og  luunt  bag  Lindealleernes  tætte 
Væg.  Den  var  et  gammelt,  men  stærkt  Huus, 
bygget  allerede  for  Hans  Flemmings  Tid,  lavt  og 
uanseeligt,  men  vel  vedligeholdt.  Gaarden  var  som 
blæst,  Haven  smukt  holdt,  og  man  saae  strax  paa 
det  Hele,  at  Star  maatte  være  en  ordentlig  og 
akkurat  Mand. 

Her  havde  han  siddet  i  over  fyrgetyve  Aar 
og  holdt  Styrelsens  Traade  i  sin  Haand.  Han  var 
altid  befunden  tro  og  forstod  ved  enhver  Leilighed 
at  ramme  det  Rette,  det  vil  sige  det  for  hans  Her- 
skab Fordeelagtigste.  Erfaren  og  snu ,  rig  paa 
Paafund  og  Udflugter,  var  han  ikke  let  at  over- 
liste, men  han  viste  sig  dog  paalidelig,  naar  han 
een  Gang  havde  givet  sit  Ord.  Han  indgod  de 
Fleste  Mistillid,  og  Enhver  garderede  sig,  den 
forste  Gang  han  fik  med    ham  at  gjore,    som  mod 

en  Kjeltring,  men  gjorde  saa  gjerne  bagefter  den 
overraskende  Erfaring ,  at  han  havde  gjort  ham 
Uret. 

Man  vidste  heller  ikke  Noget  om  ham,  som 
kunde  gjøre  ham  uværdig  til  borgerlig  Agtelse. 
At  han  efter  saa  mange  Aars  Tjeneste  i  en  god 
Stilling  havde  erhvervet  sig  Formue,  kunde  ikke 
forundre  Nogen.  løvrigt  havde  han  levet  skikkeligt 
med  sin  Kone,  som  allerede  for  flere  Aar  siden 
var  død,  og  sørget  godt  for  sine  Børn. 

Han  nød  derfor  en  Anseelse,  som  den  ubestemte 
Mistanke,  hans  Personlighed  indgjød,  ikke  kunde 
gjøre  noget  væsentligt  Skaar  i ,  og  Leo  var  altsaa 
berettiget  til  at  kalde  ham  en  retskaffen  og  paalide- 
lig  Mand ;  men  han  maatte  dog  tilstaae  for  sig 
selv,  at  han  ikke  led  ham.  Denne  gustne,  krum- 
ryggede gamle  Kavaleer  med  de  lurende ,  dybt 
liggende  Øine,  var  ingen  hyggelig  Kammerat,  og 
hans  mutte  Væsen  kunde  være  meget  stødende 
for  fine  Nerver.  Leo  vilde  neppe  blive  meget  be- 
drøvet, om  han  en  skjøn  Dag  fik  at  høre,  at  Stars 
Asthma  havde  gjort  det  af  med  ham;  men  han 
havde  været  klog  nok  til  at  holde  sig  paa  en  god 
Fod  med  den  Gamle,  og  det  kom  ham  vel  til  Pas 
nu,  da  han  trængte  til  hans  Bistand. 

Star  er  en  klog  Karl,  tænkte  han,  idet  han 
nærmede  sig  Huset,  og  den  Slags  Folk  er  det, 
naar  Alt  kommer  til  Alt,  dog  behageligst  at  have 
at  gjøre  med  ! 

I  Ian    gjorde  sig  vel    ikke  Rede    for    det,    som 

laae  paa  Bunden  af  dette  Raisonnement ;  det  stod 
vel  endnu  ikke  klart  for  ham  selv,  at  hans  Hu  mere  stod 
til  at  faae  sin  egen  Anskuelse  bekræftet,  end  til 
at  faae  Sandheden  frem,  hvis  den  saae  anderledes 
ud,  end  han  ønskede;  det  var  ikke  bevidst,  lumpen 
Beregning  fra  hans  Side,  men  Svaghed,  den  bor- 
gerligt hæderlige  Mands  Forvirring  i  en  tragisk 
Conflict,  Harme  over,  at  det  Usædvanlige,  i  hans 
Øine  næsten  Utænkelige,  greb  forstyrrende  ind  i 
hans  Livslykke  og  truede  med  at  tilintetgjøre  den. 

Stars  Hiiusholderske  maatte  have  bemærket 
Leo  allerede  i  Haven,  thi  hun  stod  i  Døren,  rede 
til  at  modtage  ham.  Det  var  en  rødmusset,  smi- 
lende, trivelig  Dame  i  sine  bedste  Aar,  i  enhver 
Henseende  en  Modsætning  til  hendes  Herre,  som 
om  denne,  idet  han  fæstede  hende,  havde  tragtet 
efter  daglig  at  have  for  Øie  et  levende  Vidnesbyrd 
om  alle  de  Egenskaber,  der  fattedes  ham  selv, 
Sundhed,  Livsfylde  og  godt  Humeur. 

Leo  hilste  hofligt  og  sagde : 

<-God  Dag,  Jomfru  Gjerrild!  Hvorledes  gaaer 
det  med  Star?     Jeg  hører,  at  han  er  syg?» 

«Aa  jo,  jeg  takker,«  svarede  Jomfru  Gjerrild, 
«det  slæber  saa  af;  men  vil  Ritmesteren  ikke  træde 
indenfor  i  Dagligstuen  ?» 

Hun  neiede  smilende,  traadte  til  Side  og  lod 
Ritmesteren  gaae  ind,  hvorpaa  hun  fulgte  efter, 
lukkede  Døren  og  sagde: 

«Star  ligger  idag.» 

<Aa,  det  er  da  uheldigt, »  svarede  Leo,  <jeg 
vilde  gjerne  tale  med  ham.» 

«Hvis  Ritmesteren  vil  tage  Plads  et  Øieblik, » 
sagde  Jomfru  Gjerrild,  «saa  skal  jeg  alligevel  melde 
Deres  Besøg. » 

Hun  gjorde  imidlertid  ikke  Mine  til  at  gaae, 
tog  Plads  lige  overfor  Leo  og  sagde,  stadigt  smi- 
lende og  med  flydende  Tunge: 

«Det  er  underligt,  som  Star  har  det.  Den  ene 
Dag  gaaer  han  og  hiver,  saa  man  skulde  troe,  at 
Enden  var  der,  og  saa  seer  han  ud  som  Døden  i 
Aabenbaring;  den  næste  Dag  sidder  han  ved  sin 
Pult,  slider  i  Papirerne  og  giver  Jensen  saa  Meget 
at  bestille,  at  han  er  nær  ved  at  gaae  heelt  fra 
Concepterne;  den  ene  Dag  rører  han  ikke  Maden, 
den  næste  Dag  spiser  han  Alt,  hvad  han  har  Lyst 
til  og  drikker  sin  Snaps.  Han  vil  ikke  lystre  Dok- 
toren og  tager  ikke  Medicinen;  og  hvad  er  det  saa, 
han  feiler?  Er  det  Hjertet  eller  Brystet,  der  er 
galt  paa  ham  ?  Ja,  Gud  skal  vide  det ;  men  Doktor 
Ravn  siger,  at  hvis  han  bliver  ved  i  den  Dur,  saa 
vil  det  tage  en  Ende  med  Forskrækkelse,  og  Døden 
kan  komme  over  ham  med  Et,  uden  at  blæse  i 
Lyd  for  sig;  og  jeg  siger  det  ogsaa,  for  jeg  har 
vænnet  Star  til  fra  den  Dag  af,  da  jeg  kom,  til 
November  bliver  det  sex  Aar  siden,  at  høre  min 
oprigtige  Mening,  og  han  finder  sig  saamænd  bedre 
deri,  end  man  skulde  troe,  for  han  kan  godt  lide 
oprigtige  Folk,  siger  han;  og  skjøndt  der,  mellem 
os  sagt,  er  dem,    der  troe,  at  han  altid  har  Noget 

bag  Øret ,  saa  kan  jeg  forsikkre  Deres  Velbaaren  - 
hed,  at  han  er  en  redelig  Huusbond  og  god  mod 
sit  Tyende,  og  jeg  har  heller  ikke  Noget  at  klage 
over  og  mener,  at  han  er  værst  mod  sig  selv,  for 
han  er  skrækkelig  gnaven  og  har  ikke  mere  Glæde 
af  nogen  Ting  heri  Verden  og  fodrer  ikke  engang 
mere  sine  Duer,  som  han  for  pleiede  van  hver 
Morgen,  og  Alt  hvad  jeg  hitter  paa  for  at  muntre 
ham,  det  slaaer  Klik,  saa  jeg  veed  snart  ikke, 
hvad  jeg  skal  gribe  til,  for  Alt,  hvad  jeg  gjor,  er 
forkeert,  og  forleden  havde  han  nær  givet  Jensen 
En  paa  Øret,  barestens  fordi  han  satte  et  Frimærke 
paa  Hovedet  paa  et  Brev,  vil  De  tænke  Dem  ! 
Og  Jeg  bæy  egentlig  saa  glad,  da  jeg  saae  Rit- 
mesteren komme,  for  jeg  tænkte,  at  det  maaskee 
kunde  oplive  Star  at  faae  sig  en  lille  Passiar  med 
Dem,  og  det  er  sandelig  kjønt  af  Dem,  at  De  seer 
til  ham,  og  det  kommer  paa  et  trængende  Sted, 
for  -  -  ja  tag  mig  det  ikke  ilde  op ,  at  jeg  siger 
det  —  men  vort  kjære  Herskab  løber  os  saamænd 
ikke  paa  Døre;  dog  var  Frøken  Bianca  her  i  For- 
gaars,  Gud,  hvor  hun  saae  sød  ud,  og  det  var 
mig  — » 

Leo  havde  flere  Gange  loftet  Haanden  og  gjort 
Mine  til  at  standse  denne  rivende  Strøm  af  Ord, 
idet  han  tænkte,  at  det  nok  var  Jomfruen  selv,  og 
ikke  Star,  der  havde  havt  Trang  til  at  oplives  af 
en  Passiar;  men  nu  gjorde  han  et  Indhug  og  satte 
midt  i  en  Sætning  det,  Jomfru  Gjerrilds  Tale  ikke 
kjendte  til,   nemlig  et  Punktum. 

«Vær  nu  saa  god,»  sagde  han  paa  en  saa 
formel  Maade,  at  Jomfru  Gjerrild  blev  heel  betuttet 
derved,   «at  melde  mig  til  Star!» 

«Det  skal  øieblikkeligt  skee,»  svarede  hun, 
idet  hun  reiste  sig  med  en  krænket  Mine,  « hvis 
han  da  ikke  sover. » 

Hun  gik  og  kom  snart  tilbage  med  det  Svar, 
at  Star  var  villig  til  at  modtage  Ritmesteren. 

«Jeg  vil  dog  bede  Deres  Velbaarenhed  ikke 
at  gjøre  Visiten  for  lang,»  sagde  Jomfru  Gjerrild 
med  en  stram  Mine;   «han  taaler  det  ikke.» 

Leo  bukkede  smilende  for  hende,  idet  han 
tænkte  paa,  hvad  hun  nylig  havde  sagt  om  hendes 
Glæde  over  hans  Komme,  fordi  det  kunde  oplive 
den  Syge  at  faae  sig  en  Passiar;  men  da  han  selv 
var  kommen  ind  til  Star,  skjønnede  han,  at  den 
sidste  Besked  nok  var  den  rigtige,  og  han  vilde 
visselig  endt  sit  Besøg  i  en  Fart,  hvis  ikke  den 
Sag,  der  havde  ført  ham  til  den  Gamle,  havde 
været  af  saa  stor  Vigtighed. 

Star  laae  begravet  i  Dynerne,  og  kun  hans 
gustne  Ansigt  stak  frem;  hans  dybtliggende  Øine 
tindrede  med  feberagtig  Glands  og  vare  fæstede 
paa  den  Indtrædende  med  et  skarpt,  forskende 
Blik. 

«Men  hvad  er  det  for  Historier, »  sagde  Leo 
i  en  deeltagende  Tone  ,  idet  han  gik  hen  til  Sengen  ; 
'  hvor  gaaer  det,   min  kjære  Star?> 

Snavs,  Hr.  Ritmester, »   svarede  Star  med  hæs 
Stemme;   «vær  saa  god   at  tage  Plads  !» 

Leo  tog  en  Stol,  satte  sig  ved  Sengen  og 
spurgte : 

« Lider  De  meget  ?» 

«Det  er  Hjertet,^  svarede  Star;  <  snart  banker 
det  som  en  Smeddehammer ,  snart  gaaer  det  heelt 
i  Staa--og  dermed  vil  Pinen  vel  ende,  og  saa  er 
Visen  ude!» 

« Siig  ikke  det ! »  sagde  Leo  trøstende ;  « med 
den  Sygdom  kan  man  blive  gammel  — » 

«Men  jeg  er  gammel, »  sagde  Star  og  drog 
et  Suk. 

«Det  gjør  mig  ondt,  at  jeg  maa  plage  Dem 
med  en  Samtale,  sagde  Leo  efter  en  Pause;  «men 
det  Anliggende,  som  har  ført  mig  til  Dem,  er  af 
en  saa  overordentlig  Vigtighed ,  at  —  dog,  kan 
De  ikke  taale  at  tale  med  mig,  saa  siig  det,  og  jeg 
vil  gaae  min  Vei-» 

«Tal  kun,»  svarede  Star,  «jeg  skal  nok  høre 
efter ;  men  fat  Dem  kort ! » 

«Jeg  skal  gjøre  mig  Umage  derfor, »  sagde 
Leo,  «men  det  vil  ikke  være  saa  let,  for  det  er  en 
indviklet,  bedrøvelig,  utrolig  Historie,  jeg  har  at 
fortælle  Dem,  men  dog  en  Sag,  som  jeg  antager, 
at  De  maa  vide  Besked  om,  hvis  der  —  hvad  Gud 
forbyde  —  skulde  være  noget  Sandt  ved  den ;  men 
det  kan  jeg  umuligt  troe.» 

Der  viste  sig  to  rode  Pletter  paa  Stars  gustne 
Kinder,  og  hans  Øine  tindrede  noget  stærkere. 
Leo    saae    deri    kun    et    Tegn    paa    Utaalmodighed 

hos  den  Syge,  hvorfor  han  gik  lige  til  Sagen 
og  sagde : 

« Frøken  Bianca    har   —  tænk    Dem  faaet 

den  fixe  Idee,  at  hun  og  Frøken  Ellinor  ikke  eie 
Lendumgaard  med  Rette !  Hun  mener  at  have 
gjort  den  Opdagelse,  at  Hans  Flemming  har  havt 
en  naturlig  Søn,  hun  vil  endogsaa  vide,  at  han  hed 
Hans  Astrup  —  ja  det  har  jeg  egentlig  fra  Frøken 
Ellinor  —  og  at  den  unge  Mand,  Richard  Astrup, 
som  for  en  Maaned  siden  var  her  i  Besøg,  skulde 
være  hans  Søn ;  at  der  er  skeet  hans  Fader  Uret  — 
lad  mig  sige  ved  en  eller  anden  Feiltagelse  —  og 
at  altsaa  denne  Richard  Astrup  —  faaer  De  ondt?» 
spurgte  Leo  og  reiste  sig  hurtigt,  da  han  saae  den 
overordentlige  Bleghed,  som  lagde  sig  over  den 
Syges  afmagrede  Træk. 

«VandU   hviskede  Star. 

Leo  skjenkede  et  Glas  fuldt  af  Karaflen,  som 
stod  paa  Bordet  ved  Hovedgjerdet,  og  rakte  Star  det; 
han  tømte  det  i  eet  Drag,  drog  Veiret  dybt 
og  sagde: 

«Det  gjorde  godt;  jeg  taaler  ikke  Sindsbevægel- 
se ;  men  dette  Hersens  maa  -  -  maa  jeg  vide  Besked 
om ;  fortæl  blot ! » 

Leo  efterkom  Opfordringen ,  ilde  tilmode  ved 
at  skulle  give  en  Fremstilling  af  den  hele  uhygge- 
lige Sag.  Han  gjorde  det  ærligt  nok,  men  undlod 
naturligviis  ikke  at  tilføie  sine  egne  Bemærkninger, 
som  gjorde  Star  bekjendt  med  hans  Opfattelse  af 
Sagen,    og  gjorde  altsaa,    hvad  han  kunde,    for  at 

forringe  Vægten  af  de  Facta,  han  meddelte.  Star 
hørte  nu  paa  ham  uden  at  forandre  en  Mine  og 
afbrød  ham  ikke  en  eneste  Gang,  en  Omstændighed, 
som  trods  Tilhørerens  lidende  Tilstand  tilsidst 
begyndte  at  forurolige  ham ;  da  Star  omsider 
sagde : 

«Der  er  noget  Sandt  deri;  Hans  Flemming 
havde  en  uægte  Søn,  som  hed  Hans  Astrup,  og 
denne  Richard  er  —  er  maaskee  hans  Søn;  ligner 
ham  meget. » 

Leo  stirrede  forskrækket  paa  Star. 

«Men  det  er  vel  ogsaa  det  Hele?»   spurgte  han. 

Star  taug  et  Øieblik  og  sagde  saa: 

«Nei,  der  var  gjort  Testamente  til  Fordeel  for 
Hans  Astrup,  men  det  blev  før  Hans  Flemmings 
Død  annulleret. » 

«Ja,  tænkte  jeg  det  ikke  nok!»  udbrød  Leo 
triumferende.  «Jeg  har  sagt  det  til  Frøken  Bianca, 
at  saadan  maatte  det  hænge  sammen!  Der  er 
altsaa  ikke  mindste  Tvivl  om   — » 

«Det  blev  grundigt  annulleret,«  gjentog  Star, 
idet  hans  Øine  lyste  uhyggeligt.  «Siig  til  Froken 
Bianca,  at  hun  kan  være  rolig;  Ingen  kan  gjøre 
hende  Retten  til  hendes  Formue  stridig  Alt  —  Alt 
er  i  Orden  !» 

«Gid  hun  havde  været  her  og  kunde  hørt  det 
af  Deres  egen  Mund  b  udbrod  Leo.  <  Maa  jeg 
gaae  over  og  hente  hende  ?» 

Men  Star  rystede  paa  Hovedet  og  slog  afvisende 
med  Haanden. 

«Vi  maa  vente,  til  De  bliver  raskere, »  sagde 
Leo ;  « om  et  Par  Dage  er  De  maaskee  paa  Benene 
igjen-  J3-,  Jeg  er  nu  fuldkommen  beroliget;  men 
De  skulde  blot  vide,  hvor  Forunderligt  min  For- 
lovede har  taget  Sagen;  hun  har  næret  en  Mis- 
tanke mod  sin  egen,  hæderlige  Fader,  som  oprigtig 
talt  har  forarget  mig ;  men  det  er  ikke  Alt ;  jeg 
har  endnu  ikke  fortalt  Dem  det  Værste,  og  hvad 
der  foruroliger  mig  allermeest.  I  Stedet  for  at 
gaae  til  Dem  og  søge  Oplysning,  har  hun  hen- 
vendt sig  til  Fjelstrup  og  indviet  ham  i  Sagen. 
Hun  har  nemlig,  mig  uafvidende,  inden  jeg  kom, 
fattet  den  fortvivlede  Beslutning  at  ville  have  Ri- 
chard Astrup  i  Tale ;  men  han  er  reist,  Ingen  veed 
hvorhen,  skjøndt  han  skal  have  sagt,  at  han  vilde 
udvandre  til  Amerika  —  give  Gud,  at  han  maa 
være  paa  Veien  —  for  Fjelstrup  er  ude  at  søge 
efter  ham  —  hvad  synes  De  om  det,  at  han,  min 
Forlovedes  Kurator,  indlader  sig  paa  et  saadant 
Eventyr  ? 

Star  var  igjen  blevet  mærkelig  bleg ;  men 
sagde  dog: 

«Lad  ham  kun  komme  !» 

<]a,  jeg  er  saamænd  ikke  bange  for  den  Præ- 
tendent, »  svarede  Leo;  «men  det  kan  give  Skan- 
dale. Tingen  er  jo,  kjære  Star,  at  Frøken  Bianca 
ikke  vil  lade  sig  sige ;  det  er,  som  jeg  sagde  Dem 
før,  blevet  til  en  fix  ldee  hos  hende,  at  Lendum- 
gaard  ikke  er  hendes  lovlige  Eiendom,  og  hun  vil, 
hvis    det    ikke    kan    lykkes  os  at  overbevise  hende 

om  det  Modsatte,  saa  sandt  hjelpe  mig  Gud,  sætte 
Himmel  og  Jord  i  Bevægelse  for  at  blive  af  med 
hele  sin  og  Ellinors  Formue.  Der  er  begaaet  en 
Uret,  og  hun  vil  gjøre  den  god  igjen,  siger  hun  — 
aa,  kjære  Star,  det  er  til  at  fortvivle  over ! » 

Star  havde  grebet  Sengebaandet ,  reist  sig 
siddende  op  i  Sengen  og  stirrede  hen  for  sig. 
Pludseligt  sank  han  tilbage  paa  Puden  og  sagde: 

«Saa  det  vil  hun  !» 

«Jeg  maa  bringe  hende  til  Dem,  ikke  sandt? 
Helst  den  Dag  i  Morgen.  Kan  De  tale  hende  til 
Rette,  saa  beviser  De  mig  en  Tjeneste,  jeg  aldrig 
skal  glemme  Dem.» 

«Tale  hende  til  Rette  !  >  udbrød  Star  heftigt,  og 
hans  Stemme  havde  en  underlig  skærende  Klang. 
«Gaae  nu,»  føiede  han  kort  efter  til,  «for  siger 
jeg  et  Ord  mere,  saa  brister  der  Noget  inden 
i  mig.» 

Der  var  da  ikke  Andet  for  Leo  at  gjøre,  end 
at  fjerne  sig.  Kort  efter  kom  Jomfru  Gjerrild  ind 
til  den  Syge,  og  da  laae  han,  som  om  han  sov; 
men  da  hun  en  Time  efter  anden  Gang  indfandt 
sig,  havde  hun  nær  faaet  et  Tilfælde  af  Forskræk- 
kelse, thi  den  Syge  sad  fuld  paaklædt  ved  sit  Skri- 
vebord og  skrev. 

« Ih  Gud  forbarme  sig,  Star!»  udbrød  hun,  idet 
hun  gik  hen  til  ham;  «er  De  fra  Forstanden?  De 
vil  da  nok  tage  Livet  af  Dem  selv!« 

Han  foer  ikke  op,  som  hun  havde  ventet, 
men  vendte  blot  Hovedet  imod  hende  og  saae  paa 

hende;  men  det  var  et  underligt  Blik,  mildt  og 
sørgmodigt;  saadan  havde  Star  aldrig  før  seet  paa 
hende,    saa    hun   blev  ganske  beklemt  om  Hjertet. 

»Gjerrild,«  sagde  han  roligt,  "jeg  har  det 
bedre  og  vil  arbeide  et  Par  Timers  Tid.  Lav  mig 
en  Kop  Kaffe,   men  den  maa  være  god  og  stærk. » 

<•  En  Kop  Kaffe ! »  udbrød  hun  forskrækket, 
"Gud,  Star,  det  er  jo  den  rene  Gift  for  Dem! 
Sagde  ikke  Ravn,  da  han  sidst  var  her  — » 

«Gjør  som  jeg  siger!"  svarede  Star  utaalmodigt. 
"Ellers  laver  jeg  Kaffen  selv.  Jeg  maa  have  Noget 
at  styrke  mig  paa;  jeg  vil  arbeide.« 

Jomfru  Gjerrild  forlod  hovedrystende  Stuen, 
og  da  hun  noget  efter  kom  tilbage  med  Kaffen, 
reiste  han  sig,  gik  hende  i  Møde,  tog  Koppen  med 
rystende  Haand  og  drak  en  god  Slurk  af  den. 

"Tak,»  sagde  han  saa,  «den  er  brav!  Gaa 
nu  og  lad  mig  have  Ro.  De  maa  ikke  komme, 
før  jeg  kalder  paa  Dem.« 

Hun  gik,  idet  hun  besluttede  at  gjøre  det  al- 
ligevel; men  han  havde  vel  gjettet  hendes  Tanke, 
thi  da  hun  var  ude  af  Døren,  dreiede  han  Nøglen 
om.  To  Gange  gik  hun  forbi  hans  Vindue  og 
skottede  ind  til  ham;  han  sad  endnu  bestandig  og 
skrev,  og  omkring  hans  Stol  laae  en  Mængde  itu- 
revne Papiirsstykker  paa  Gulvet.  Hun  slog  sig  da 
en  Stund  til  Taals  og  troede,  at  det  alligevel  var 
Alvor  med  Bedringen. 


SEXTENDE  KAPITEL. 


Leo  gik  hurtigt  tilbage  til  Gaarden.  Det  var 
hans  Hensigt  øieblikkeligt  at  opsøge  Bianca  og 
meddele  hende  Resultatet  af  hans  Samtale  med 
Star.  Han  sad  allerede  i  Tanken  hos  hende  oppe 
i  det  lille  Taarnkammer  og  holdt  i  Aanden  Taler 
til  hende.  Han  haabede  nu  omsider  at  faae  Bugt 
med  hendes  fixe  Idee  og  vinde  en  Seier  paa  det 
samme  Sted,  hvor  han  havde  lidt  et  Nederlag. 
Nu  skulde  der  blive  rammet  en  forsvarlig  Pæl 
gjennem  Spøgelset,  det  skulde  aldrig  mere  faae 
Held  til  at  vise  sig  for  at  forvirre  Hjernen  paa 
hende  og  forbittre  Livet  for  ham  —  men  just  som 
han,  triumferende  i  Aanden,  fra  Lindealleen  raskt 
traadte  ind  i  Boskettet,  saae  han  pludseligt  for  sig 
den,  han  søgte. 

Bianca  sad  paa  en  Bænk  i  dybe  Tanker;  han 
blev  hende  vaer,  før  hun  opdagede  ham ;  han 
standsede  uvilkaarligt  og  blev  staaende  et  Øieblik 
og    betragtede    hende    —    ikke    for    at    nyde    det 

skjønne  Syn  af  hendes  ædle  Skikkelse  og  udtryks- 
fulde Aasyn,  uagtet  det  Præg  af  Aandfuldhed  og 
Sjælsreenhed ,  hvormed  hun  var  mærket,  aldrig 
traadte  klarere  frem,  end  just  naar  hun,  som  nu, 
sad  fordybet  i  sig  selv  —  nei,  Synet  af  hende  ind- 
gød ham  Frygt,  og  hans  Mod  sank  i  samme  Øie- 
blik,  han  blev  hende  vaer. 

Ja,  hun  indgød  ham  Frygt;  thi  hvilket  Navn 
han  end  vilde  give  den  Aand,  hun  var  besjælet 
af,  Stivsind,  Sværmeri,  Galskab,  saa  sagde  en 
Anelse  ham  i  samme  Øieblik,  da  hendes  Skikkelse 
saa  uventet  viste  sig  for  ham,  og  han  fik  Øie  paa 
hendes  blege  Aasyn  med  dets  rene,  faste  Træk, 
at  denne  Aand  slutteligt  vilde  vise  sig  at  være 
stærkere,  end  han,  stærkere  end  hendes  Kjærlighed 
til  ham;  den  var  hans  Lykkes  Dødstjende.  Han 
begyndte  at  see  paa  hende  med  fremmede  Øine; 
hun  frastødte  ham. 

Dog  fik  han  for  saa  vidt  Bugt  med  denne  lille 
Kuldegysning,  der  kom  saa  underlig  pludseligt  over 
ham,  at  han  gik  hen  til  hende  og  sagde  : 

«God  Morgen,  Bianca!  Veed  Du,  hvor  jeg 
har  været  ?» 

«Nei!»  svarede  hun  med  et  kjærligt  Smiil, 
idet  hun  reiste  sig;  men  Smilet  forsvandt  hurtigt; 
thi  hans  Blik  var  koldt  og  hans  Mine  barsk. 

«Hos  Star,»  svarede  han.  « Ellinor  har  sagt 
mig  det  Hele;  hun  har  fortalt  mig  om  Din  Ube- 
sindighed, at  Du  har  gjort  Fjelstrup  til  Din  For- 
trolige,  jeg  veed,    at  han  løber  Landet  rundt  efter 

Astrup  —  o  Bianca,  hvor  kunde  Du  dog  bære 
Dig  saa  —  saa  forkeert  ad !  Naar  Du  endelig  vilde 
gjøre  Noget,  burde  Du  henvendt  Dig  til  Star.  Det 
er  det,  jeg  nu  har  gjort,  og  af  ham  —  den  Ene- 
ste, som  kan  vide  Besked  om  Sagen  —  har  jeg 
nu  faaet  Rede  paa  den.  Din  Mistanke  mod  Din 
Fader  er  aldeles  ugrundet  — » 

«Kom,  Albert, »  sagde  hun  i  stor  Sindsbevæ- 
gelse; «lad  os  sætte  os  paa  Bænken;  fortæl  mig 
Alt  omstændeligt ;  men  Du  maa  ikke  skjule  Noget 
for  mig  ! » 

« Skjule  Noget !»  udbrød  han  i  en  ømfindtlig 
Tone,  idet  han  satte  sig  ved  hendes  Side.  «Jeg 
ønsker  Intet  hellere,  end  at  Du  kan  faae  det  Hele 
at  høre  af  Stars  egen  Mund ;  jeg  vilde  jo  hentet 
Dig  og  strax  ført  Dig  til  ham-,  men  Manden  er 
meget  syg,  taaler  ikke  at  tale;  det  var  kun  til 
Nød,  at  jeg  fik  ud  af  ham,  hvad  det  egentlig  gjel- 
der  om  — » 

«Lad  mig  høre,  hvad  han  sagde, »  bad  Bianca, 
idet  hun  afbrød  ham. 

Hun  fik  nu  en  Beretning  om  hans  Samtale 
med  Star,  og  det  lykkedes  hende,  ved  nøie  at 
udspørge  Leo,  at  faae  det  Væsentlige  klart  frem; 
men  hendes  indgaaende  Fritten  irriterede  ham  be- 
tydeligt. 

«Den  Erklæring  kan  destoværre  aldeles  ikke 
berolige  mig,»  sagde  hun  tilsidst.  «Star  har  jo 
kun  sagt,  at  Testamentet  blev  annulleret,  men  ikke 
af  hvem.« 

«Men  Meningen  kan  dog  kun  være  een,» 
indvendte  Leo;  «kun  den,  der  har  gjort  Testa- 
mentet, Testator  selv,  kan  annullere  det.» 

«Saa  vilde  det  ligget  nær,»  svarede  Bianca, 
«at  sige  et  Ord  om,  at  Hans  Flemming  og  Fader 
bleve  forsonede  tilsidst,  men  det  sagde  Star  jo 
ikke,  vel?» 

«Nei,»  sagde  Leo  utaalmodigt;  «en  Mand,  der 
neppe  kan  faae  Veiret,  han  siger  ikke  gjerne  mere, 
end  hvad  der  nødvendigt  maa  siges. » 

<-Og  hans  beroligende  Ord  til  mig,»  vedblev 
Bianca,  «sige  jo  ikke  Andet,  end  at  Ellinors  og 
min  Eiendomsret  er  juridisk  uangribelig;  det  har 
jeg  hele  Tiden  tænkt  mig  Muligheden  af;  men 
den  er  vel  uangribelig,  netop  fordi  Beviset  for  den 
egentlige  Arvings  Rettighed  er  blevet  stukket  til 
Side,  eller  formodentlig  tilintetgjort.* 

«Og  skulde  det  være  Tilfældet, »  sagde  Leo, 
« hvorledes  er  det  da  muligt  nu  at  faae  det  be- 
viistr  Bianca,  Bianca,  naar  skulle  vi  komme  til 
Ende  med  dette?  Hvor  vidt  vil  Du  drive  Dit 
Vanvid  ?  * 

«Hav  Taalmodighed  med  mig  lidt  endnu, » 
svarede  hun,  idet  hun  saae  paa  ham  med  et  ængste- 
ligt Blik.  « Tingen  er  jo,  kjære  Leo,  at  jeg  al- 
deles ikke  kan  fæste  Lid  til  Stars  Erklæring, 
for  -  ja,  Albert,  det  er  grueligt  at  drøfte  den 
Sag  saa  nøie,  men  jeg  er  jo  nødt  dertil  —  hvis 
der  er  begaaet  nogen  Uret,  saa  har  Star  sikkert 
været    Faders    Medskyldige.      Jeg    maa    tale    med 

Richard  Astrup  først  —  det  er  absolut  nødvendigt. 
Jeg  haaber  endnu,  at  Fjelstrup  vil  finde  ham.» 

Hun  kunde  endnu  nære  det  Haab ;  thi  først 
med  denne  Dags  Aften  var  den  Frist,  hun  havde 
sat  Fjelstrup,  udløben,  fordi  Leo  nemlig  var  kommen 
to  Dage,  førend  hun  havde  ventet  ham. 

Leo  svarede  ikke  et  Ord.  Han  sad  nogle 
Øieblikke  og  borede  i  Gruset  med  sin  Stok,  saa 
svippede  han  i  Luften  med  den,  reiste  sig  endelig 
og  sagde  blot : 

«Det  er  vist  Frokosttid;  lad  os  gaae  op!»  — 

Hans  Taushed  skjulte  en  Beslutning.  Han 
vilde,  om  det  var  muligt,  for  enhver  Priis  forhindre 
Astrups  Komme;  Bianca  skulde  ikke  faae  Lov  til 
at  tale  med  ham ;  han  forudsaae  Følgerne  :  Bianca 
vilde  —  og  Ellinor  stod  jo  nu  ganske  paa  sin 
Søsters  Side  —  tilkjøbe  sig  Sindsro  ved  at  give 
Hans  Astrups  Søn  Erstatning,  og  han  maatte  jo 
være  mærkeligt  skabt,  om  han  ikke  vilde  modtage 
en  Gave,  som  Giverinderne  selv  mente,  at  han 
havde  Fordring  paa,  hvilket  de  naturligviis  paa 
enhver  Maade    vilde    søge   at   overbevise   ham   om. 

Jeg  skulde  ikke  have  Noget  imod,  tænkte 
Leo,  at  tilkjøbe  mig  Fred  med  nogle  Tusinder; 
men  kjender  jeg  Bianca  ret,  saa  vil  et  saa  ringe 
Sonoffer  aldeles  ikke  forslaae;  det  gjelder  vel  ikke 
mindre,  end  den  hele  Formue,  og  Fjelstrup  er 
alligevel  en  Nathue;  hun  kan  vikle  ham  om  en 
Finger,   han  vil  i  ethvert  Fald  i  en  utilladelig  Grad 

føie  hende  —  nei  dette  er  for  galt !  Der  maa 
sættes  en  Pind  for  ! 

Han  trængte  imidlertid  til  en  Allieret,  og  der 
var  jo  ikke  Tale  om  Andre,  end  Moster  Sibylle. 
Rigtignok  havde  han  ikke,  da  han  talte  med  Elli- 
nor, givet  den  gode  Dame  noget  glimrende  Skuds- 
maal,  hvad  Selvbeherskelse  angik,  men  Forstand 
manglede  hun  ikke;  hun  vilde  i  ethvert  Fald  dele 
hans  Forbittrelse  paa  Richard  Astrup,  og  en  Da- 
mes Forbittrelse  er  en  mægtig  Løftestang. 

Han  fik  hende  efter  Frokosten  med  sig  ud  i 
Haven  og  indviede  hende  paa  den  meest  lempelige 
Maade  i  Sagen;  men  alligevel  blev  Virkningen  saa 
stærk ,  at  han  næsten  fortrød ,  hvad  han  havde 
gjort.  Forbauselse,  Indignation,  Vantro  have  al- 
drig fundet  kraftigere  Udtryk,  end  de,  hvormed 
Sibylle  Hirt,  ideligt  afbrydende  Fortælleren,  gav 
sit  Hjerte  Luft,  og  den  Orkan,  som  var  bleven 
vakt  i  hendes  Indre,  culminerede  i  en  Forbandelse 
over  Bianca  og  endte  med  en  krampagtig,  hyste- 
risk Graad,  saa  at  Leo  frygtede,  at  der  maatte 
følge  en  Besvimelse  efter;  men  det  skete  dog  ikke. 
Hun  naaede  hen  til  en  Bænk  og  sank  om  paa  den. 

Havde  Leo  vidst,  hvorledes  det  saae  ud  i  Si- 
bylle Hirts  Hjerte,  vilde  han  strax  skjønnet,  at 
han  ikke  kunde  henvendt  sig  til  nogen  Bedre  end 
hende,  naar  det  gjaldt  at  modarbeide  Biancas  i 
hans  Øine  fortvivlede  Planer,  og  at  Moster  Sibylle, 
naar  hun  fik  udraset  og  havde  gjenvundet  sin  Sam- 
ling,   paa    det    meest  Energiske    vilde   støtte   ham; 

men  han  havde  ingen  Anelse  om,  at  den  Beun- 
dring, hun  havde  følt  for  Biancas  Fader,  og  som 
hun  saa  ofte  udtalte,  havde  sit  Udspring  fra  en 
dybere  Følelse;  thi  Bianca  havde  aldrig  hentydet 
dertil.  Hvor  lidet  end  denne  uslukkelige  Kjærligheds- 
flamme  bag  Rynker  og  under  graae  Haar  tiltalte 
hende,  saa  tvivlede  hun  ikke  om  Oprigtigheden  af 
hendes  Mosters  Følelser,  og  hun  vidste,  at  hendes 
Vandel  trods  hendes  Lidenskabelighed  havde  været 
ulastelig.  Hun  vilde  anseet  det  for  en  lav  og 
grusom  Handling  at  hentyde  til  denne  pinlige  Sag, 
og  hun  var  bleven  meget  vred  paa  Ellinor,  da 
denne  i  barnagtig  Tankeløshed  i  sin  Tid  under 
Samtalen  med  Richard  Astrup  var  nærved  at 
gjøre  det. 

Leo  blev  altsaa  baade  overrasket  og  for- 
skrækket, da  Moster  Sibylle  tog  saaledes  paa  Vei ; 
han  vidste  ikke,  at  han  blot  ved  at  nævne  en  saa 
graverende  Beskyldning  mod  Henrik  Flemming, 
som  her  var  Tale  om,  havde  profaneret  hendes 
Hjertes  Afgud  og  ramt  hende  paa  det  ømmeste 
Sted;  men  af  Begyndelsen  at  dømme,  skjønnede 
han,  at  der  vilde  paafølge  heftige  Scener  med 
Bianca,  Tyendets  Indvielse  i  Sagen,  Skandale.  Han 
skyndte  sig  derfor  med  at  tale  den  halv  afmægtige 
gamle  Dame  beroligende  til. 

«Tag  for  Guds  Skyld  ikke  saadan  paa  Vei, 
kjære  Frøken  Sibylle, »  sagde  han.  «Jeg  har  jo 
sagt  Dem,    at   jeg   ikke   troer  et  Ord   af  den  hele 

Historie,  og  vi  have  jo  Stars  beroligende  Er- 
klæring — » 

«Men  at  tænke  sig,  at  Bianca  et  eneste  Øie- 
blik  har  kunnet  troe  det ! »  udbrød  Moster  Sibylle 
med  dirrende  Stemme. 

«Ja, »  sagde  Leo,  «det  er  det  eneste  Bedrøve- 
lige ved  Sagen;  men  det  er  slemt  nok,  thi  det 
kan  have  meget  alvorlige  Følger.  Vi  maae  tage 
os  sammen  og  modarbeide  dem.  Der  er  allerede 
skeet  en  Ulykke  derved,  at  Bianca  har  sendt  Fjel- 
strup efter  Astrup,  men  vi  kunne  gjøre  dette  for- 
tvivlede Skridt  af  hende  uskadeligt;  vi  maa  sørge 
for,  at  Astrup  bliver  holdt  herfra,  og  at  Bianca 
slet  ikke  faaer  ham  i  Tale.» 

«Ja,»  udbrød  Moster  Sibylle  lidenskabeligt  og 
pludseligt  aandsnærværende,  «De  har  Ret!  Jeg  vil 
ikke  mere  see  den  Landstryger  for  mine  Øine; 
han  skal  ikke  faae  Lov  til  at  sætte  sin  Fod  inden- 
for Døren  ! » 

«Men  det  er  lettere  sagt,  end  gjort, »  svarede 
Leo.  «Vi  kunne  dog  ikke,»  vedblev  han  med  et 
tungsindigt  Smiil,  « trække  en  Cordon  om  Gaarden 
og  lade  de  udstillede  Vagtposter  vise  den  uvel- 
komne Gjest  tilbage;  men  maaskee  kan  Maalet 
naaes  i  al  Stilhed.  Jeg  haaber,  at  Fjelstrup  ikke 
kommer  farende  uanmeldt  herop  med  Astrup,  hvis 
han  finder  ham.  Bianca  har  jo  selv  ladet  Fjelstrup 
forstaae,  at  hun,  om  muligt,  ønsker  at  holde 
Astrups  Besøg  hemmeligt  for  mig.  Hør  derfor 
nu,    hvad  jeg  vil  gjøre:    jeg   rider  øjeblikkeligt  ad 

Elkjær  til,  om  nødvendigt  lige  til  Gaarden,  og 
træffer  jeg  Fjelstrup  og  Astrup,  saa  vil  jeg  paa 
det  Bestemteste  protestere  mod  en  Sammenkomst 
mellem  Bianca  og  Astrup  5  det  skulde  dog  gaae 
underligt  til,  om  de  vilde  vove  at  modsætte  sig 
min,  hendes  Forlovedes,  Villie.  Hold  De  imens 
Øie  med  Postbudet.  Er  der  Brev,  eller  Telegram, 
til  Bianca,  saa  tag  dem  og  gjem  dem  —  De  maa 
ikke  aabne  dem,  for  Guds  Skyld,  ingen  Krænkelse 
af  Brevhemmeligheden;  men  gjem  dem  blot,  til 
jeg  er  kommen  tilbage ;  saa  vil  jeg  selv  give  Bianca 
dem;  maaskee  vil  saa  imens  Ulykken  være  af- 
værget, nemlig  at  hun,  averteret  af  Fjelstrup,  over 
Hals  og  Hoved  tager  til  Elkjær. » 

«Nei,  hvor  udmærket  udtænkt  af  Dem!»  ud- 
brød Moster  Sibylle.  <De  handler  som  en  Mand, 
Leo,  og  den  Dag  vil  komme,  da  Bianca  takker 
Dem  derfor  ! » 

«Ja,  det  give  Gud!»  svarede  Leo.  «Blot  jeg 
nu  maa  træffe  Astrup,  om  han  er  i  Farvandet; 
jeg  kan  forsikkre  Dem,  at  jeg  skal  tage  ham  saa- 
dan  under  Behandling,  at  han  skynder  sig  lige  saa 
hurtigt  herfra,  som  han  er  kommen;  men  vær  nu 
forsigtig  og  taus,  kjære  Frøken  Sibylle  !  Lad  ikke 
Bianca  mærke  Noget  » » 

«Vær  De  kun  ganske  rolig, »  svarede  Moster 
Sibylle;  «jeg  vilde  før  hugge  min  Haand  af  og 
rive  Tungen  ud  af  Munden  paa  mig,  før  jeg  vilde 
gjore,  eller  sige,  Noget,  som  kunde  forpurre  Deres 
kloge  Plan;    og  hvor  vred  jeg  end  er  paa  Bianca, 

saa    holder   jeg    dog    for  meget  af  hende  alligevel 

—  Gud  bevare  hendes  Forstand,  Stakkel !  —  til 
at  jeg  ikke  skulde  gjøre,  hvad  jeg  formaaer  for  at 
forhindre  hende  i  at  ruinere  sig  selv  og  Ellinor  og 

—  aa  Leo,  det  er  altfor  grueligt  at  tænke  paa  — 
vanære  sin  Faders  Minde  —  og  tænk,  Æresstøtten 
paa  hans  Grav  — » 

Her  kvalte  Sindsbevægelsen  Moster  Sibylles 
Stemme. 

«Det  vil  Bianca  ikke  formaae,»  sagde  Leo; 
« intet  fornuftigt  Menneske  vil  troe,  at  Henrik  Flem- 
ming kan  have  været  en  Bedrager;  men  de  fleste 
Mennesker  ere  ufornuftige  og  misundelige,  saa  at 
Bagtalelsen  dog,  om  Folk  faae  Nys  om  det  Mind- 
ste, vil  kunne  skaffe  os  store  Ærgrelser.  De  maa 
imidlertid  huske  paa,  kjære  Frøken  Sibylle,  at 
Bianca  visselig  ønsker  at  forebygge  det;  hun  troer 
aabenbart,  at  Sagen  kan  løbe  stille  af;  det  er  en 
af  hendes  Illusioner  og  den  allerfarligste.  Nu  skulle 
vi  ved  at  skride  ind  give  hende  en  Lection,  som 
jeg  haaber  vil  bringe  hende  til  Fornuft. » 

«Ja,  Gud  give  det!»  udbrød  Moster  Sibylle, 
idet  hun  reiste  sig;  «men  hun  har  aldrig  været 
fornuftig,  Leo,  og  vil  vel  aldrig  blive  det;  hun  er 
ikke  som  andre  unge  Piger;  nok  ærlig  og  god, 
men  forfærdelig  stædig. » 

«Det  kan  jeg  paa  ingen  Maade  give  Dem  Ret 
i,*  svarede  Leo  med  en  Opblussen  af  sin  Kjærlig- 
hed; hun  har  aldrig  viist  sig  umedgjørlig,  før 
denne  denne    besynderlige  Galskab    kom    over 

hende.  Jeg  bliver  ganske  beklemt  om  Hjertet, 
naar  jeg  tænker  paa,  hvilken  frygtelig  Magt  den 
har  faaet  over  hende;  jeg  har  grublet  derover  nu 
i  mange  Dage,  men  endnu  er  jeg  lige  vidt ;  jeg 
forstaaer  det  ikke  ! » 

Denne  sørgelige  Falliterklæring  opbyggede  i 
høi  Grad  Moster  Sibylle. 

«Gud,»  udbrød  hun,  «hvor  De  maa  elske 
Bianca,  siden  De  trods  alle  de  Ærgrelser,  hun  gjør 
Dem,  dog  kan  dømme  hende  saa  mildt !» 

Men  ved  denne  milde  Dom  brød  han,  uden 
at  vide  det,  Staven  over  sig  selv.  Medlidenhed  og 
Overbærenhed  i  Stedet  for  varm  Sympathi  og  en 
høisindet,  kraftig  Beslutning,  som  vilde  stillet  ham 
høit  —  ved  Biancas  Side  —  det  var  en  tarvelig 
Erstatning;  og  mens  han  nu,  idet  han  stræbte  at 
indbilde  sig,  at  Ret  og  Fornuft  var  paa  hans  Side, 
og  at  han  kun  gjorde  sin  Pligt,  red  ad  Elkjær  til, 
og  medens  Moster  Sibylle  sad  ved  Vinduet  og 
lurede  paa  Postbudet,  som  just  ventedes,  gik  hun, 
som  var  Gjenstand  for  deres  Medlidenhed  og  Be- 
kymring, frem  og  tilbage  under  Lindealleens  grønne 
Hvælving,  idet  hun  bad  Gud  om  en  hastig  Afgjø- 
relse,  og  om  at  give  hende  Kraft  til  at  staae  fast, 
selv  om  den  skulde  falde  ud  til  det  Værste ;  og 
mens  hun  saaledes  søgte  Kraft  i  Bønnen  til  at 
udholde  den  Spænding,  der  udmattede  hende,  førte 
hun  med  Fortvivlelsens  Energi  hans  Sag,  hvem 
hun  elskede ,  og  som  i  sin  Forblindelse  ynkede 
hende,  fremhævede  Alt,  hvad  der  kunde  rense  ham 

for  Mistanke  om  Egennytte  og  lav  Beregning,  og 
stræbte  at  opretholde  Haabet  om,  at  han  dog  slutte- 
ligt vilde  vise  sig  at  være  den,  hun  havde  troet  — 
ikke  et  Verdensmenneske,  hvis  Skrøbelighed  hendes 
Kjærlighed  maatte  besmykke  og  dække,  idet  den 
drog  hende  nedad,  men  en  høihjertet,  ædelsindet 
Mand,  til  hvem  hun  kunde  see  op,  og  som  vilde 
føre  hende  til  Lyksalighedens  Tinde,  en  Kjærlighed 
med  evig  Ungdom,  fordi  den  ikke  søgte  sit  Eget, 
men'  underordnede  sig  Guds  Villie  som  den  høie- 
ste  Lov. 


SYTTENDE  KAPITEL. 


Medens  Leo  red  mod  Syd  for  at  møde  Fjelstrup, 
eller  i  det  Mindste  faae  Efterretninger  fra  ham  paa 
Elkjær,  nærmede  denne  sig  Lendumgaard  fra  den 
modsatte  Side,  kommende  fra  Nord. 

Han  kom  kj ørende  ad  en  lidet  befaret  Skov- 
vei,  som  -var  en  Gjenvei  fra  den  nærmeste  Jern- 
banestation til  Lendum.  Veien  var  fuld  af  Huller, 
Trærødder  og  Steen,  hvorfor  han,  der,  som  sæd- 
vanlig, var  sin  egen  Kudsk,  lod  Hestene  gaae  i 
Skridt.  Alligevel  blev  han  dygtigt  skumplet,  men 
han  mærkede  ikke  stort  dertil.  Han  sad  med  de 
løst  hængende  Tøiler  i  Haanden  og  lod  Hestene 
raade,  idet  han  grublede  over  det  hele  besynderlige 
Eventyr,  at  Bianca  var  kommen  farende,  havde 
bevæget  hans  Hjerte ,  rystet  ham  og  skræmmet 
ham  op,  saa  at  han  havde  bøiet  sig  for  hendes 
Villie  og  inden  Aften  været  afsted  for  at  gaae  hen- 
des Ærinde ;  og  nu  havde  han  flakket  Landet  rundt 
i  en  Uge,  men  Alt  forgjeves;  thi  det  var  ikke 
lykkedes  ham  at  finde  Astrup  ;  han  kom  alene. 

Han  var  først  kjørt  til  Dalby  og  havde  der 
faaet  den  overraskende  Besked,  at  den  Bortdragede 
derfra  var  reist  til  Vidding  By,  som  laae  kun  en 
Miil  fra  Lendum.  Det  var  jo  høist  besynderligt, 
at  Astrup,  efter  at  han  var  reist  og  havde  taget 
Afsked  for  bestandig,  igjen  var  vendt  tilbage  til 
Omegnen.  Hvilket  Ærinde  kunde  han  dog  have 
i  den  lille,  afsides  liggende  Landsby,  Vidding?  men 
naar  han  vilde  derhen,  hvorfor  havde  han  saa  ikke 
gjort  denne  Udflugt  fra  Lendumgaard,  eller  fra  El- 
kjær, medens  han  var  der?  Det  var  nu  i  ethvert 
Fald  over  en  Maaned,  siden  han  havde  været  der; 
men  alligevel  vidste  Fjelstrup  ikke  noget  Bedre, 
end  at  kjøre  til  Vidding,  altsaa  tilbage  igjen  omtrent 
i  samme  Retning,  som  han  var  kommen,  og  det 
gjorde  han  da. 

Hos  Kromanden  i  Vidding  fik  han  Vished  for, 
at  Astrup  havde  været  der.  En  ung  Herre,  hvis 
Navn  Kromanden  ikke  saa  nøie  kunde  huske,  men 
han  syntes  dog,  at  det  var  det,  Fjelstrup  sagde, 
og  hvis  Ydre  han  beskrev  saaledes,  at  der  ikke  kunde 
være  Tale  om  nogen  Feiltagelse,  var  for  omtrent 
fire  Uger  siden  kommen  kjørende  med  Extrapost 
og  havde  taget  Logi  i  Kroen.  Han  var  bleven 
der  i  tre  Dage,  havde  beseet  Kirken  og  gjort  Fod- 
toure i  Omegnen.  Hvad  han  egentlig  vilde  i  Vidding, 
det  havde  Kromanden  ikke  faaet  at  vide  og  kunde 
ikke  begribe  det ;  den  unge  Herre  havde  været 
venlig  nok,  men  meget  ordknap.  Den  fjerde  Dags 
Morgen    havde  Kromanden    befordret    ham    til  den 

nærmeste  Jernbanestation  —  just  den  samme,  Fjel- 
strup nu  paa  Hjemveien  kom  fra  —  og  der  havde 
han  taget  Billet  til  Kjøbenhavn. 

Fjelstrup  havde  saa  fulgt  Sporet.  Han  tog  til 
Jernbanestationen,  lod  sin  Befordring  blive  i  den  nær- 
liggende Kro  og  reiste  til  Kjøbenhavn.  Der  var 
han  bleven  i  flere  Dage,  havde  gjennemstreifet  hele 
Byen  og  ransaget  alle  dens  Hoteller,  i  Begyndelsen 
forgjeves.  Han  havde  næsten  opgivet  sin  Efter- 
forskning, og  da  han  saae,  at  han  mageligt  kunde 
naae  tilbage  til  Hjemmet ,  inden  den  ham  af 
Bianca  satte  Frist  var  udløben,  saa  havde  han  for- 
længet sit  Ophold  i  Hovedstaden  en  Dag  og  be- 
sørget nogle  Ærinder  for  sin  egen  Regning ;  men 
ved  den  Leilighed  opdagede  han  et  Hotel  af  tredie 
Rang,  som  hidtil  var  undgaaet  hans  Opmærksomhed, 
gik  derop  og  fandt  —  Richard  Astrups  Bagage  l 
Han  havde  været  der,  var  reist  igjen,  man  vidste 
ikke  hvorhen,  og  havde  efterladt  den  Besked,  at 
han  vilde  komme  igjen  om  en  Ugestid ;  men  nu 
var  der  gaaet  to  Uger,  og  man  havde  hverken  seet 
Noget  til  ham,  eller  hørt  fra  ham.  Fjelstrup  skrev 
da  et  Brev,  som  han  efterlod  paa  Hotellet  og  paa- 
lagde  Værten  at  give  Hr.  Astrup  det  strax,  naar 
han  kom.  Saa  var  han  reist  hjem  og  nærmede 
sig  nu,  som  allerede  fortalt,  Lendumgaard  ad  den 
ensomme  Skovvei.   — 

Han  var  i  en  pinlig  Stemning;  for  det  Første 
ikke  rigtig  tilfreds  med  sig  selv.  Han  tænkte  i 
dette  Øieblik,    at    han  burde  viist  sig  mere  fast  og 

ikke  i  denne  Sag  rakt  Bianca  saa  meget  som  en 
Finger.  Rigtignok  havde  han  fast  besluttet  ikke 
derfor  at  lade  hende  tage  hele  Haanden,  men  han 
havde  dog  hjulpet  til  og  nu,  ved  at  efterlade  det 
Brev  til  Astrup,  givet  Sagen  et  Stød,  hvis  Række- 
evne han  ikke  kunde  beregne.  Saa  tilbagekaldte 
han  i  sin  Erindring  den  hele  Scene,  da  Bianca  havde 
været  hos  ham  og  kom  dog  sluttelig  til  det  Resul- 
tat, at  han  ikke  kunde  handlet  anderledes.  Ja,  det 
var  i  det  Mindste  tiende  Gang,  at  han,  efter  at 
have  gjennemløbet  den  samme  Tankerække,  kom 
til  dette  beroligende  Resultat ;  men  han  formaaede 
ikke  rigtigt  at  fastholde  det  og  begyndte  altid  for- 
fra igjen.  Naar  han  saa  endda  havde  kunnet  bringe 
Bianca,  enten  Richard  Astrup  selv,  eller  den  Efter- 
retning, at  han  havde  forladt  Danmark  —  og  hvis 
han  strax  var  reist,  maatte  han  jo  omtrent  nu  være 
i  Amerika.  I  første  Tilfælde  vilde  hun  faaet  den 
ønskede  Forklaring  og  dermed  maaskee  Ende  paa 
sin  Uro  og  Angst,  i  sidste  Tilfælde  vilde  hun  maa- 
skee dog  slaaet  sig  til  Taals ;  men  nu  var  det  hverken 
det  Ene,  eller  det  Andet;  han  havde  ikke  forladt 
Danmark,  og  dog  var  han  ikke  til  at  finde. 

Det  kunde  nu  endda  være  det  Samme,  tænkte 
han,  hvis  ikke  denne  fordømte  Udenlandsreise  stod 
for  Døren.  Astrup  kommer  vel  før  eller  senere, 
eller  han  skriver;  men  i  Morgen  have  vi  Leo, 
Bianca  slipper  ikke  for  at  rykke  ud  med  Sproget, 
og  saa  have  vi  Spillet  gaaende  !  Naa,  det  er  da 
godt,    at  jeg  faaer  hende  i  Tale  først;   jeg  vil  dog 

see,  om  jeg  ikke  kan  formaae  hende  til  at  tie  og 
reise;  jeg  kan  jo  foreløbigt  klare  Sagen  med  Astrup, 
og  saa  kunne  vi  correspondere  derom. 

Idet  Fjelstrup  søgte  at  berolige  sig  med  disse 
Trøstegrunde,  der,  som  vi  vide,  vare  ganske  illu- 
soriske, holdt  han  Hestene  an  og  tog  sin  Pibe  frem 
for  at  stoppe  den-  han  havde  Tiden  for  sig  og 
kunde,  selv  om  han  lod  Hestene  krybe  som  Snegle, 
naae  Lendumgaard  ved  Middagstid;  han  længtes 
heller  ikke  videre  efter  at  mødes  med  Bianca  igjen ; 
der  ventede  ham  i  hvert  Fald  en  haard  Dyst,  det 
forudsaae  han. 

Herregud,  tænkte  han,  idet  han  tændte  Piben 
og  tog  de  første  Drag,  at  det  skulde  times  mig, 
at  jeg  gruer  for  at  sætte  Foden  paa  Lendumgaard 
og  staae  Ansigt  til  Ansigt  med  den  kjære,  kjære 
Pige  !  At  jeg  maa  tænke  paa  hendes  Fader,  hvem 
jeg  elskede  og  beundrede,  med  Sorg  —  ak  ja  — 
det  er,  som  gamle  Grind  sagde  i  sin  Prædiken  i 
Søndags  —  kun  Gud  alene  er  trofast  og  sanddru, 
vi  kunne  ikke  stole  paa  noget  Menneske,  ikke  paa 
et  eneste,  ikke  engang  paa  os  selv;  vi  ere  Løgnere 
og  Skjelmer  Alle  til  Hobe;  og  naar  vi  ikke  blive 
til  Forbrydere,  saa  er  det  vel  blot,  fordi  vi  ikke 
Alle  blive  satte  lige  haardt  paa  Prøve ;  men  det  er 
forfærdeligt  at  tænke  paa ;  og  jeg  vil  endnu  haabe, 
at  vi  gjøre  Hans  Flemming  Uret  i  hans  Grav;  ja, 
det  vil  jeg  !  Ak  Gud,  tænkte  han  videre,  idet  han 
saae  sig  om  i  den  prægtige  Skov,  gjennem  hvis 
Løvhvælving  Julisolen  sendte  sine  glødende  Straaler  — 

Bianca.  1 7 

hvor  deilig  er  dog  ikke  denne  Jord,  og  hvor  lykke- 
lige kunde  ikke  Menneskene  leve  her,  om  de  vilde 
skikke  sig  — 

I  det  Samme  gjorde  hans  Heste  et  Sidespring ; 
han  greb  hurtigt  Tøilerne,  saae  sig  om  og  blev 
vaer  en  slank,  ung  Mand  i  en  graa  Jakke  og  med 
en  lille  rund  graa  Hat  paa  Hovedet  —  han  syntes 
næsten,  at  han  skulde  kjende  den  Jakke  og  den 
Hat  —  nu  sprang  Manden  over  Grøften  og  gik 
tvers  over  Veien  — 

«Halløi!»  raabte  Fjelstrup,  og  Gjenlyden  af 
Raabet  rullede  gjennem  Skoven. 

Manden  standsede  og  vendte  sig  brat  —  jo, 
det  var  Richard  Astrup  i  egen  Person !  Han  stud- 
sede, hilste  venligt,  men  forlegent,  og  gik  hen  til 
Vognen. 

«Ih,  Du  forbarmende  Gud,  hvor  kommer  De 
dog  her?»  udbrød  Fjelstrup.  «Jeg  har  reist  Lan- 
det rundt  efter  Dem  som  en  Nar,  sporede  Dem  til 
Kjøbenhavn,  troede  først,  at  De  var  seilet  og  paa 
Veien  til  Amerika,  opdagede  endelig  Deres  Kuffert 
i  Petersens  Hotel  og  havde  den  Ære  at  hilse  paa 
den,  efterlod  et  Brev  til  Dem,  reiser  hjem  med 
uforrettet  Sag  —  og  saa  finder  jeg  Dem  her, 
spadserende  i  Lendum  Skov  ! » 

« Reist  Landet  rundt  efter  mig,  kjære  Fjel- 
strup, »  sagde  Richard  forundret,  «men  hvad  vilde 
De  mig  da?;> 

«Det  skal  De  nok  faae  at  vide,»  svarede  Fj el- 

strup;   «kom  nu  og  sid  op,  saa  kunne  vi  talesam- 
men om  den  Sag  ! » 

Richard  fulgte  Opfordringen,  og  da  han  havde 
taget  Plads  ved  Siden  af  Fjelstrup,  sagde  denne,  idet 
han  kjørte: 

«Der  er  Nogen  paa  Lendumgaard,  som  længes 
svært  efter  at  faae  Dem  i  Tale  — » 

Richard  blev  blussende  rød  og  vendte  sig  hur- 
tigt mod  Fjelstrup,  saa  denne  taug,  truede  ham 
smilende  med  Pidsken  og  vedblev: 

«Jo,  De  er  rigtignok  den  Rette  !  At  komme 
her  og  spille  fordækt !  Det  havde  jeg  ikke  troet 
om  Dem,  Astrup;  men  De  er  opdaget,  at  De  veed 
det  —  at  sige,  jeg  maa  dog  først  høre  det  bekræftet 
af  Deres  egen  Mund  —  er  De  Hans  Flemmings 
Sønnesøn  ? » 

«Ja,»  svarede  Richard  og  saae  paa  Fjelstrup 
med  et  spændt  Blik ;  « jeg  er  saa  ulykkelig  at  være 
den,  De  mener. » 

«Og  Deres  Fader,  Hans  Astrup,  >  vedblev  Fjel- 
strup, «gjorde  sig  i  sin  Tid  Haab  om  at  blive  Hans 
Flemmings  Universalarving  — » 

«Hvor  veed  De  det  fra?.>  spurgte  Richard 
heftigt. 

«Lige  meget, »  svarede  Fjelstrup;  «siig  mig 
blot  een  Ting  —  mente  Deres  Fader  sig  paa  nogen 
Maade  forurettet  derved,  at  Henrik  Flemming  fik 
det  Hele?» 

Richard  taug  et  Øieblik  og  sagde  saa: 

17* 

«Kjære  Fjelstrup,  jeg  indlader  mig  ikke  gjerne 
paa  at  besvare  det  Spørgsmaal.» 

«Da  er  det  Pinedød  for  at  faae  Svar  paa  det, 
at  jeg  er  løbet  Landet  rundt  efter  Dem,»  sagde 
Fjelstrup;  «men  det  har  jeg  ikke  gjort  i  Deres 
Interesse,  kan  De  nok  begribe. » 

« Det  er  Frøken  Bianca , »  sagde  Richard, 
«som  har  sendt  Dem  ud  efter  mig,  ikke  sandt ?» 

«Hvor  kan  De  gjette  detr»   spurgte  Fjelstrup. 

«Jo,»  svarede  Richard,  « jeg  havde  et  tilfældigt 
Møde  med  hende,  inden  jeg  reiste  fra  Elkjær,  og 
hun  lod  ved  den  Leilighed  nogle  forblommede  Ord 
falde,  hvoraf  jeg  kan  slutte  det;  men  det  er  for- 
modentlig Star,  der  har  opdaget  mig,  som  De 
kaldte  det?» 

«Nei,»  svarede  Fjelstrup,  «det  er  Frøken  Elli- 
nor og  det  ved  et  reent  Tilfælde ;  gamle  Jens  Have- 
karl gjettede,  hvem  De  var,  paa  Grund  af  Deres 
overordentlige  Lighed  med  Deres  Fader,  hvem  han 
i  gamle  Dage  ofte  har  seet  paa  Lendumgaard ;  men 
hør  nu,  min  kjære  unge  Ven,  hvorledes  Sagen  staaer, 
og  hvorfor  jeg  reiste  ud  efter  Dem.  Frøken  Bianca 
har  en  Formodning  om,  at  der  paa  en  eller  anden 
Maade  er  gjort  Deres  Fader  Uret,  og  det  foruro- 
liger hendes  Samvittighed;  hun  vil  ikke  eje  uret- 
færdigt Gods,  siger  hun,  og  hun  besluttede  strax, 
da  hun  fik  at  vide,  hvem  De  er,  at  søge  Dem  op 
for  at  faae  en  Samtale  med  Dem.  Den  Tanke,  at 
hun  og  hendes  Søster  ikke  skulde  besidde  Lendum- 
gaard med   Rette,   har  grebet  hende  med  saa  frygte- 

lig  en  Magt,  at  hendes  Sindstilstand  foruroligede 
mig,  hvorfor  jeg  mente  at  burde  føie  hende,  da 
hun  bad  mig  om  at  søge  efter  Dem  •  men  jeg  gjorde 
det  i  det  Haab,  at  de  Oplysninger,  hun  muligviis 
kunde  faae  hos  Dem,  vilde  berolige  hende,  og  for 
Resten  ville  de  hverken  gjøre  fra  eller  til.  Jeg 
kan  jo  sige  mig  selv,  at  hvis  Deres  salig  Fader 
havde  havt  nogen  Arveret  til  Lendumgaard,  saa 
vilde  han  i  sin  Tid  gjort  den  gjeldende,  hvad  jo, 
saa  vidt  jeg  veed,  ikke  er  skeet;  men  selv  om  der 
skulde  komme  Noget  for  Dagen,  som  kunde  beret- 
tige Dem  til  at  reise  Sag,  saa  maa  jeg,  kan  De 
nok  begribe,  til  det  Yderste  staae  paa  Biancas  og 
Ellinors  Ret;  thi  det  er  min  Pligt  som  deres  Cura- 
tor,  og  jeg  vil,  endogsaa  trods  dem  selv,  forfegte 
deres  Sag  og  kun  vige  for  en  Dom. » 

«Vær  De  kun  rolig, »  svarede  Richard,  <jeg 
kan  ikke  reise  nogen  Sag,  og  det  skulde  bedrøve 
mig  dybt,  om  jeg  nogensinde  blev  nødt  til  at 
gjøre  det.» 

«Altsaa  vilde  De  gjøre  det,  om  De  kunde  ?» 
spurgte  Fjelstrup. 

«Jeg  maatte  vel,»  svarede  Richard  med  et  sørg- 
modigt Blik.  «Min  Fader  mente  sig  ikke  forurettet, 
men  bedraget.  Han  troede  at  vide,  at  Hans  Flem- 
ming havde  gjort  Testamente  til  hans  Fordeel,  og 
han  fik  ikke  nogen  Underretning  om,  at  hans 
Fader  inden  sin  Død  skulde  have  forandret  sin 
Bestemmelse.  Han  troede,  at  Testamentet  var 
stukket  til  Side,    eller  tilintetgjort,  men  han  havde 

intet  Middel  til  at  bevise  det,  gyste  ogsaa  tilbage 
for  at  reise  saa  forfærdelig  en  Beskyldning  mod 
Henrik  Flemming.  Han  trak  sig  derfor  tilbage, 
men  viste  dog,  hvad  han  tænkte,  derved,  at  han 
med  Harme  afslog  det  Tilbud  om  en  Udbetaling, 
som  Henrik  Flemming  gjorde  ham.  Saa  levede 
han  derefter  i  fem  og  tyve  Aar  med  sin  Mistanke 
og  sit  Nag  og  syntes  omsider  nogenlunde  at  have 
faaet  Bugt  med  disse  hans  Livslykkes  Fjender ; 
Gud  havde  dog  været  med  ham  og  skaffet  ham 
hans  Udkomme;  men  mod  Slutningen  af  hans  Liv 
brød  det  frem  igjen;  inden  han  døde,  satte  han 
mig  ind  i  Sagen  og  tog  det  Løfte  af  mig,  at  hvis 
nogensinde  den  Niddingsdaad,  han  fuldt  og  fast 
troede  var  begaaet,  blev  afsløret,  eller  jeg  fik  Op- 
lysninger, som  gav  Haab  om,  at  den  kunde  blive 
det,  saa  maatte  jeg  ikke  skye  noget  Middel  for 
at  gjøre  hans,  nu  min,  Ret  gjeldende.  For  at 
undgaae  en  saadan  Mulighed,  kjære  Fjelstrup,  var 
det,  at  jeg  tog  den  Beslutning  at  udvandre;  thi , > 
sluttede  han  med  bevæget  Stemme,  «efter  at  jeg 
har  lært  Frøken  Bianca  og  Ellinor  at  kjende,  vilde 
jeg  ikke  kunne  udholde  den  Tanke  at  maatte  be- 
røve dem  deres  Formue  —  og  min  Beslutning  staaer 
fast;  jeg  vil  reise,  helst  strax.  Jeg  venter  paa  et 
Dampskib,  som  kommer  fra  Petersborg;  men  jeg 
kan  reise  over  Hamborg.  Lad  os  skilles  her, 
Fjelstrup;  kjør  De  hellere  alene  til  Lendumgaard; 
siig  til  Frøken  Bianca,  at  jeg  er  reist  og  giv  hende 
en  beroligende  Forklaring.« 

«Kjære  Astrup, »  sagde  Fjelstrup  bevæget, 
«hvor  meget  jeg  end  holder  af  Dem,  og  hvor  dybt 
det  end  bedrøver  mig,  at  Deres  ulykkelige  Skjebne 
fordriver  Dem  fra  Danmark,  saa  vilde  jeg  dog,  ja 
jeg  burde,  gaae  ind  paa  Deres  Forslag,  hvis  jeg 
troede,  at  Deres  gode  Hensigt  derved  blev  opnaaet; 
men  det  troer  jeg  ikke.  Intet  vil  kunne  berolige 
Bianca  uden  det,  at  hun  faaer  Dem  selv  i  Tale; 
reiser  De,  saa  sender  hun  Bud  efter  Dem  ved 
Telegram.  Tag  hellere  med  mig  op  paa  Gaarden 
og  tal  selv  med  hende;  De  kan  jo  nok  finde  paa, 
hvorledes  De  skal  klare  den  Sag;  De  behøver  jo 
ikke  at  sige  hende  Alt,  hvad  De  har  sagt  mig; 
men  for  at  Intet  skal  overraske  Dem,  saa  vil  jeg 
nu  fortælle  Dem,  hvori  hendes  Opdagelse  egentlig 
bestaaer. » 

Han  fortalte  nu  Richard  om  Hans  Flemmings 
Brev,  en  Meddelelse,  som  aabenbart  rystede  hans 
Tilhører  stærkt;  men  da  han  havde  gjort  ham  det 
indlysende,  at  det  Brev  dog  ikke  var  noget  Beviis, 
svarede  Richard  med  et  lettende  Suk : 

«Gudskeelov,  nei !  Det  er  og  har,  lige  siden 
jeg  kom  hertil,  været  en  forfærdelig  Tanke  for 
mig,  Fjelstrup,  at  jeg  kunde  blive  nødt  til  at  reise 
Sag  mod  en  Mand,  der  har  ført  et  saa  hæderligt 
Liv  og  som  gik  med  Ære  i  sin  Grav;  jeg  har 
bestræbt  mig  for  at  troe,  at  Fader  dog  maa  have 
taget  feil,  og  jeg  vil  holde  fast  derved. » 

«Det  er  smukt  og  ædelt  af  Dem, »  sagde  Fjel- 
strup   med  Varme;    <  siden  Villien    er  saa  god  hos 

Dem,  vil  det  nok  lykkes  Dem  at  berolige  Bianca; 
men  skulde  det  nu  alligevel  slaae  feil,  og  hun, 
hvad  der  jo  ligger  nær  at  formode,  skulde  falde 
paa  til  sin  egen  Beroligelse  at  gjøre  Dem  et  Tilbud 
om  Erstatning,  saa  vil  jeg  raade  Dem  til  at  tage 
derimod.  Jeg  mener  desuden,  at  den  tilkommer 
Dem; 'jeg  vil,  naar  Summen  holdes  inden  rimelige 
Grændser,  give  mit  Samtykke  dertil  — » 

«Kjære  Fjelstrup, »  udbrød  Richard,  «det  ind- 
lader jeg  mig  nødigt  paa ! » 

«For  ikke  at  opgive  Deres  formentlige  Ret?» 
spurgte  Fjelstrup. 

«Nei,  slet  ikke  af  den  Grund, »  svarede  Richard; 
«men  at  komme  for  at  berolige  Frøken  Bianca  og 
saa  gaae  derfra  med  en  fyldt  Pung  —  nei ! » 

«Jo,»  sagde  Fjelstrup,  «det  er  just  den  rette 
Maade  at  berolige  hende  paa  5  saa  skaffe  vi  Sagen 
grundigt  ud  af  Verden,  og  saa  gjøre  vi  Deres 
Bedstefaders,  Hans  Flemmings,  Uret  god  igjen; 
thi  det  var  Synd,  at  han  ikke  efterlod  Deres  Fader 
Noget,  og  vi  ere  jo  enige  om  at  antage,  at  enten 
Vægelsindethed  eller  Forsømmelighed  hos  ham  er 
Skyld  deri,   ikke  sandt  ?» 

Richard  sad  i  nogle  Øieblikke  taus,  og  de  raske 
Heste,  som  havde  naaet  bedre  Vei,  travede  nu 
muntert  afsted  og  førte  ham  med  hvert  Minut  nær- 
mere til  Lendumgaard.  Fjelstrup  kunde  see,  at  han 
kjæmpede  en  haard  Kamp  med  sig  selv,  og  troede 
tilsidst  at  gjøre  Ende  paa  den ,   idet  han  sagde : 

Kunde    det    dog    ikke    ogsaa    glæde  Dem    at 

gjensee  Deres  to  elskværdige  Veninder  og  hilse 
dem  som  det,  de  ere,  Deres  Slægtninge  ?  At  have 
et  kjærligt  Møde  med  dem  og  saa  skilles  fra  dem, 
om  det  endelig  saa  skal  være,  med  den  Bevidsthed, 
at  De  har  gjengivet  dem  deres  Hjertefred  og  dog, 
for  saa  vidt  Omstændighederne  gjorde  det  muligt, 
faaet  Deres  Krav  paa  Part  i  Arven  tilfredsstillet 
og,  det  vover  jeg  at  sige,  opfyldt  Løftet  til  Deres 
Fader;  thi  hvis  han  endnu  havde  været  i  Live  og 
kjendt  Bianca  og  Ellinor,  mon  han  saa  ikke  vilde 
tænkt  lige  som  De  og  gaaet  ind  paa  det,  jeg  nu 
foreslaaer  Dem?» 

«Det  er  muligt, »  svarede  Richard  tøvende; 
«i  Guds  Navn,»  føiede  han  kort  efter  til,  «lad  det 
da  skee ;  jeg  tager  med  Dem  !  > 

«Det  var  Ret!»  sagde  Fjelstrup  fornøiet;  «saa 
skulle  vi  med  Guds  Hjelp  faae  Sagen  smukt  klaret 
og  igjen  see  vor  kjære,  stakkels  Bianca  rolig  og 
lykkelig ! » 

De  havde  imidlertid  endnu  en  halv  Miil  til 
Lendumgaard,  og  Fjelstrup  benyttede  Tiden  til  i 
enhver  Henseende  at  sætte  Richard  ind  i  Situationen, 
ogsaa  hvad  Biancas  Forhold  til  Leo  angik.  Tilsidst 
sagde  han: 

«Men  siig  mig  dog  engang,  hvorfor  kom  De 
egentlig  herover,  og  hvorfor  er  De  vedbleven  med 
at  soge  tilbage  her  til  Egnen,  efter  at  De  havde 
taget  Afsked  med  os?» 

Nu  blev  Richard  igjen  blussende  rød,    og  han 


266 

indlod  sig,  som  det  viste  sig,  kun  paa  at  besvare 
det  første  Spørgsmaal. 

«Jeg  kom,»  sagde  han,  «fordi  jeg  følte  Lyst 
til  dog  een  Gang  at  see  den  Egn,  hvor  Fader  havde 
tilbragt  sin  Ungdom,  og  det  skjønne  Gods,  som 
han  havde  haabet  at  arve ;  han  fortalte  mig  paa 
det  Sidste  saa  meget  om  det,  som  maatte  pirre 
min  Nysgj  er  righed ;  men  det  var  aldeles  ikke  min 
Hensigt  at  vise  mig  paa  Lendumgaard.  Saa  traf 
jeg  Dem  i  Dalby  og  var  svag  nok  til  at  modtage 
Deres  venlige  Indbydelse.  Jeg  vidste  jo  endnu 
slet  ikke  Noget  om  det  Forhold,  De  staaer  i  til 
Henrik  Flemmings  Døttre;  men  da  De  paa  Veien 
til  Elkjær  fortalte  mig,  at  De  var  de  unge  Damers 
Curator,  blev  jeg  meget  ilde  tilmode,  og  De  husker 
vel  nok,  hvor  nødigt  jeg  tog  med  Dem  over  til 
Lendumgaard  ? » 

«Ja  vist, »  svarede  Fjelstrup,  «det  husker  jeg 
godt,  og  at  jeg  ikke  kunde  begribe,  hvad  der  stak 
Dem;  nu  undrer  jeg  mig  snarere  over,  at  De  havde 
Mod  til  at  gjøre  det.» 

«Det  undrer  jeg  mig  ogsaa  selv  over,»  sagde 
Richard;  «men  jeg  saae  ingen  Mulighed  i  at  slippe, 
naar  jeg  ikke  vilde  løbe  min  Vei;  og  jeg  vil 
lade  Dem  vide,  at  jeg  virkelig  tænkte  derpaa. 
Natten  før  den  Dag,  da  Touren  til  Lendumgaard 
var  bestemt,  stod  jeg  længe  ved  det  aabne  Vindue 
i  Gjestekammeret  og  overveiede,  om  det  ikke  vilde 
være  raadeligst  at  springe  ud  af  det  og  forsvinde 
uden  andet  Farvel,  end  et  Par  Linier  med  Tak  for 

nydt  Gjestfrihed,  som  jeg  vilde  efterlade  paa  mit 
Bord;  og  da  jeg  jo  ikke  havde  mere  Bagage  med 
mig,  end  min  lille  Vadsæk,  som  jeg  selv  kunde 
bære,  saa  vilde  jeg  kunnet  gjøre  det  og  sporløst 
forsvinde;  men  jeg  følte  mig  dog  med  en  under- 
lig Magt  dragen  til  Lendumgaard,  og  da  Fader 
for  over  tredive  Aar  siden  var  forsvunden  her  fra 
Egnen  og  aldrig  siden  havde  viist  sig  her,  saa  an- 
tog jeg,  at  baade  han  og  hans  Navn  vare  glemte; 
men  havde  Henrik  Flemming  endnu  været  i  Live, 
saa  vilde  jeg  naturligviis  ikke  vovet  at  vise  mig 
paa  Lendumgaard.  Star  tænkte  jeg  ikke  paa, 
vidste  ikke  engang,  om  han  endnu  existerede.  Det 
var  nu  et  Held,  at  han  var  fraværende ;  men  han 
kom  op  paa  Gaarden  i  det  sidste  Øieblik ,  saae 
mig,  fik  at  vide,  hvad  jeg  hedder  og  blev  aaben- 
bart  meget  overrasket,  rettere  sagt  forskrækket  — 
og  i  den  Anledning  gjorde  jeg  mig  mine  Tanker;  men 
senere  har  jeg  dog  tænkt  om  igjen;  det  kunde  jo 
nok,  uden  at  der  behøvede  at  stikke  Noget  under 
det,  alterere  den  gamle  Mand  pludseligt  at  see 
Hans  Astrups  Søn  staae  for  sig.» 

« Ganske  vist,»  svarede  Fjelstrup.  «Naa,  alt 
det,  De  der  har  fortalt  mig,  det  er  meget  begribe- 
ligt; men  hvorfor  søgte  De  tilbage  hertil,  og  hvad 
vilde  De  dog  i  Vidding?  De  tog  jo  fra  Dalby 
lige  dertil  og  blev  der  i  tre  Dage.» 

«Det  er  jo  min  stakkels  Faders  Fødeby, » 
svarede  Richard ;  «der  oplevede  hans  Moder  sin 
Skjændsel ;  hendes  Fader  var  Skolelærer  i  Vidding. » 

«Naa  saadanU  sagde  Fjelstrup  tilfredsstillet, 
men  Richard  saae  just  ikke  ud  som  en  Mand,  der 
ærligt  har  sagt  den  hele  Sandhed. 

Nu  nærmede  de  sig  Indkjørselen  til  Lendum- 
gaard  og  kunde  see  de  to  smukke  Steensøiler,  som 
stode  ved  Lindealleens  Begyndelse. 

«Det  er  mig  en  Beroligelse,))  sagde  Richard, 
«at  Ritmesteren  ikke  er  her.  Han  ventes  jo  først 
i  Morgen  Aften,  sagde  De?  Inden  den  Tid  maa 
jeg  see  at  blive  færdig  og  komme  vel  herfra,  for 
Frøken  Biancas  Skyld.  Han  er  min  Contrapart, 
kjære  Fjelstrup;  det  vil  give  Scener,  om  vi  mødes. » 

«Aa  hvad!»  udbrød  Fjelstrup,  men  taug  saa 
heel  bestyrtet,  idet  han  holdt  Hestene  an. 

Indkjørselen  var  beliggende  paa  Toppen  af  en 
Bakke;  to  Vogne,  som  nærmede  sig  den  hver  fra 
sin  Side,  bleve  først  paa  nært  Hold  synlige  for  de 
Kjørende,  og  derfor  kom  det  som  en  Overraskelse, 
at  Fjelstrup  saae  en  Ekvipage  nærme  sig,  i  hvilken 
han  gjenkjendte  sin  egen  Kaleschevogn.  Han  satte 
atter  Hestene  i  Gang,  men  Kalesehevognen  kom 
først  og  svingede  raskt  ind  ad  Indkjørselen,  uden 
at  han  fik  at  see,  hvem  der  sad  i  Vognen;  men 
nu  viste  der  sig  en  Rytter;  det  var  en  af  hans 
egne  Karle,  men  Hesten  var  Ellinor  Flemmings. 

<Hei,  Søren!»   raabte  Fjelstrup. 

Karlen  havde  allerede  opdaget  sin  Huusbond 
og  holdt  ved  Indkjørselen,  som  Fjelstrup  i  samme 
Øieblik  naaede. 

«Hvad  Pokker  er  det  for  et  Optog, »  spurgte 
han;    «hvem  sad  i  Vognen ?» 

« Fruen  og  saa  Ritmester  Leo,»  svarede  Søren; 
«han  kom  ridende  over  til  Vort  i  Formiddags. » 

«Hvad  er  der  da  paa  Færde,  Søren? »  spurgte 
Fjelstrup. 

« Ikke  Noget,  det  jeg  veed  af, »  svarede  Søren. 
« Fruen  sagde  blot  til  mig,  at  Ritmesteren  vilde 
kjøre  med  hende,  og  at  jeg  skulde  ride  hans  Hest. » 

«Naa,  saa  rid  da!»  raabte  Fjelstrup;  Karlen 
red,  hans  Husbond  slog  et  Knald,  og  Vognen  rul- 
lede efter  ind  i  Alleen. 

«Leo  er  altsaa  kommen  før  Tiden, »  sagde 
Fjelstrup  til  Richard,    «De  undgaaer  ham  ikke.» 

«Det  faaer  nu  briste  eller  bære,»  svarede  Ri- 
chard;   «løbe  min  Vei  for  ham  vil  jeg  ikke.» 

«Det  var  Ret  U  svarede  Fjelstrup.  «Jeg  læn- 
ges Pinedød  ellers  efter  at  vide,  hvad  han  vilde 
paa  Elkjær,  og  hvorfor  Eva  er  taget  herover  med 
ham  ! » 

«Vi  ville  jo  nu  snart  faae  det  at  vide,»  svarede 
Richard,    «maaskee  tidsnok !» 

Kaleschevognen  var  dem  allerede  af  Syne,  og 
nu  forsvandt  Lady  med  Søren  ved  Omdreiningen. 
Fjelstrup  gav  sine  Heste  et  Rap,  men  hvor  meget 
han  end  skyndte  sig,  fik  han  dog  ikke  Forklaringen 
før  næste  Dag,  da  den  ingen  Interesse  mere  havde, 
hverken  for  ham  eller  Richard,  hvorfor  vi  ville 
meddele  den  her. 

Da  Leo  ikke    traf  Fjelstrup,    og  det  viste  sig, 

at  Fru  Eva  hverken  vidste,  hvor  han  var,  eller 
naar  han  kunde  ventes,  fandt  han  det  raadeligst 
at  sige  hende,  i  hvilket  Ærinde  han  var  kommen; 
men  dette  førte  til  en  længere  Samtale,  i  hvilken 
Eva  Fjelstrup  varmt  tog  Biancas  Parti  og  paa  det 
Bestemteste  fraraadede  ham  at  forhindre  hendes 
Sammenkomst   med  Richard  Astrup.     Hun  sagde  : 

«Hvis  De  har  hende  kjær,  saa  see  Dem  vel 
for,  hvad  De  gjør!  Hun  vil  aldrig  forvinde  det, 
om  De  egenmægtigt  griber  ind  og  hindrer  hende 
i  at  gjøre,  hvad  der  for  hende  er  en  Samvittig- 
hedssag. Hvor  høit  hun  end  elsker  Dem,  saa  vil 
hun  dog  have  Ondt  ved  at  tilgive  Dem  det.  El- 
sker De  hende  saa  oprigtigt,  som  jeg  veed,  at  hun 
elsker  Dem,  saa  vil  De  ikke  modsætte  Dem,  hvad 
der  alene  er  i  Stand  til  at  gjengive  hende  hendes 
Sindsro,  ja  De  maa  ønske  det,  hvilke  saa  Følgerne 
ellers  blive;  men  de  ville  neppe  blive  saa  slemme, 
som  De  maaskee  frygter,  og  De  kan  i  hvert  Fald 
stole  paa,  at  Fjelstrup  vil  raade  hende  paa  det 
Bedste  og  aldrig  give  sit  Samtykke  til  nogen 
Urimelighed. » 

Da  Leo  fik  nærmere  Forklaring  om  Fjelstrups 
Mening,  blev  han  mere  medgjørlig,  og  Fru  Eva, 
som  vidste,  hvor  trofast  Bianca  elskede  ham,  og 
hvilken  Ulykke  det  vilde  være  for  hende,  om  han 
forhærdede  sit  Hjerte  imod  hende,  forsøgte  nu  at 
blødgjøre  det,  bekjæmpe  hans  Egoisme  og  hæve 
ham  til  et  høiere  Syn  paa  Sagen;  men  det  viste 
sig,    at  den  Skal,    hun  vilde   trænge  igjennem,  var 

for  haard.  Hun  gik  imidlertid  varsomt  til  Værks 
og  belagde  sine  Ord  saa  snildt,  at  hun  ikke  stødte 
ham  fra  sig;  tvertimod  fattede  han  Tillid  til  hende, 
og  Enden  paa  deres  Samtale  blev,  at  han  bad 
hende  om  at  følge  med  til  Lendumgaard  og  tale 
med  Bianca. 

« Uagtet  vi  ikke  ere  ganske  enige, »  sagde  han, 
«saa  seer  jeg  dog,  at  De  ikke  har  tabt  Hovedet. 
Jeg  veed,  at  Bianca  holder  meget  af  Dem;  De  vil 
maaskee  kunne  udrette  Mere,  end  nogen  af  os 
Andre  og  forebygge,  at  hun  begaaer  en  altfor  stor 
Ubesindighed. » 

Det  erklærede  hun  sig  villig  til  —  ja  nu  vare 
de  der,  og  lige  som  de  steg  ud  af  Vognen,  saae 
de  Fjelstrup  og  Astrup  komme  kjørende ;  men  da 
Vognen  holdt,  og  Fru  Eva  ilede  hen  til  den,  over- 
rasket og  glad  ved  at  see  dem  Begge,  kom  Huus- 
jomfruen  løbende  og  raabte : 

«Her  er  ikke  et  Menneske  i  Huset,  uden  mig; 
Star  er  pludselig  død  — » 

«Star  død!*  udbrød  Leo  og  Fjelstrup  paa 
een  Gang. 

«Ja  tænk,»  vedblev  Jomfruen,  «de  fandt  ham 
liggende  steendød  paa  Gulvet;  han  havde  lukket 
sig  inde  og  sad  og  skrev,  men  da  det  varede  for 
længe,  kiggede  Jomfru  Gjerrild  ind  ad  Vinduet  til 
ham  og  saae  ham  ligge  der,  og  saa  maatte  de 
slaae  Ruderne  ind  for  at  faae  Vinduet  op  og 
komme  ind  til  ham;  og  Jomfru  Gjerrild  kom  lø- 
bende   herover   aldeles    ude    af  sig  selv  og  bad  os 

sende  Vogn  efter  Doctoren,  for  Stars  Vogn  er  i 
Dag  i  Dalby,  og  saa  fulgte  Frøkenerne  tilbage 
med  hende,  og  Christen  gik  med,  og  bagefter  løb 
Pigerne  derover,  de  Rendemasker,  og  nu  er  her 
ikke  et  Menneske  til  at  tage  mod  Herskaberne, 
uden  jeg!» 

«Godt,  Jomfru  Sørensen,  godt,»  sagde  Leo, 
«jeg  vil  gjøre,  som  de  Andre.  God  Dag,  Hr. 
Fjelstrup,  gaaer  De  med?     Ah,  Hr.  Astrup !» 

Leo  hilste  høfligt  og  koldt  og  gik  saa,  uden 
at  vente  paa  de  Andre. 

«Jeg  bliver  her,  men  gaae  Du,  Niels, »  sagde 
Fru  Eva  til  sin  Mand.  «De  bliver  vel  hos  mig, 
Astrup  ? » 

«Ja,  helst, »  svarede  Richard,  og  saa  fulgtes 
de  ad  ind  i  Huset,  mens  Fjelstrup  hurtigt  gik  over 
ad  Godsforvalterboligen  til. 

«Det  blev  et  uhyggeligt  Gjensyn  og  en  fæl 
Forskrækkelse,  vi  der  fik, »  sagde  Fru  Eva,  «men 
dog  maa  jeg  sige  Dem  kjære  Hr.  Astrup,  hvor 
inderligt  det  glæder  mig  at  see  Dem  igjen!» 

«Ak  Gud,  ja,»  svarede  Richard,  «hvad  vilde 
under  andre  Omstændigheder  —  jeg  mener  ikke 
blot  Stars  Død  —  glædet  mig  mere,  end  at  mødes 
med  Dem,  kjære  Fru  Fjelstrup  og  Deres  Mand, 
men  — » 

« Intet  Men,»  udbrød  Fru  Eva,  idet  hun  greb 
hans  Haand  og  trykkede  den  med  Varme;  « Gud- 
skeelov,  at  Fjelstrup  fandt  Dem!» 

Richard  saae  hende  ind  i  hendes  smukke  Øine, 
hvis  rolige,  milde  Blik  indgød  ham  Mod,  og  sagde: 

«De  har  stærke  Nerver,  Fru  Fjelstrup  1  De 
veed  Alt  og  kan  dog  sige  Gudskeelov ! » 

«Ja,»  svarede  hun  bevæget,  «vi  skulle  altid 
love  Gud,  ikke  mindst,  naar  han  prøver  os.  Jeg 
er  ikke  rolig,  kjære  Ven,  tvertimod  meget  bekym- 
ret, men  jeg  troer,  at  der  lever  en  Gud,  som  raa- 
der  for  Alt,  at  Intet  vil  skee  uden  hans  Villie,  og 
at  det,  som  skeer,  maa  være  det  Bedste. » 

«Deri  er  jeg  enig  med  Dem, »  svarede  Richard 
alvorligt,  «men  selv  med  den  Tro  afventer  man 
Guds  Beslutninger  med  Frygt  og  Bæven.  Stars 
Død  just  nu,  lige  i  dette  Øieblik  —  det  kom  under- 
ligt rystende  !   Hvad  mon  det  betyder  ? » 

«Kom,»  sagde  Fru  Eva,  &lad  os  gaae  ind  i 
Dagligstuen  !  Jeg  har  Meget  at  tale  med  Dem  om 
og  vil  gjerne  vide  rigtig  Besked  om  Dem  selv. 
Sæt  Dem  hos  mig  her,»  sagde  hun,  da  de  vare 
komne  ind  i  Stuen,  og  hun  havde  taget  Plads  i  en 
Sofa,  «og  fortæl,  saa  gaaer  Tiden,  til  de  Andre 
komme  ! »' 

Richard  gjorde,  som  hun  bad,  tog  sig  sammen 
og  fortalte  hende  om  sine  Forældre  og  om  sin  egen 
Barndom,  dog  kun  for  saa  vidt  hans  Erindringer 
tjente  til  at  belyse  den  mørke  Hemmelighed,  der 
havde  forbittret  hans  Faders  Liv,  og  som  jo  endnu, 
lig  en  truende  Uveirssky,  hang  over  deres  Hoveder. 
Hun  hørte  paa  ham  med  Opmærksomhed,  udtalte  ofte 
sin  Medfølelse,  og  aldrig  havde  kvindelig  Deeltagelse 

husvalet  ham  mere,  eller  —  det  tænkte  han  ofte 
senere  —  gjort  noget  større  Mirakel,  end  det,  at 
Tiden,  trods  den  Spænding,  hvori  han  befandt  sig, 
fløi,  indtil  Døren  gik  op,  Bianca,  Ellinor  og  de 
Andre  stod  for  ham,  og  han  og  de  Alle  fik  at 
vide,  hvad  Stars  Død  betydede. 


ATTENDE  KAPITEL. 


Bianca  og  Leo  traadte  først  ind ;  hendes  Kinder 
blussede,  og  hans  Blik  var  vredt,  som  om  de  nylig 
havde  havt  en  Ordstrid  med  hinanden.  Hun  gik 
lige  hen  til  Richard,  som  bemærkede,  at  hun  havde 
et  stort  Brev  i  Haanden.  Hun  bød  ham  hjerteligt 
og  bevæget  velkommen,  holdt  hans  Haand  et  Øie- 
blik  i  sin,  nikkede  til  Fru  Eva,  vendte  sig  atter 
mod  ham,  som  om  hun  havde  Mere  at  sige  ham, 
da  Leo  greb  hendes  Arm  og  førte  hende  med  sig 
hen  til  Vinduet,  hvor  han  talte  hende  heftigt  til, 
men  med  dæmpet  Stemme. 

Richard  stod  nu  Ansigt  til  Ansigt  med  Ellinor. 
Hun  rødmede  dybt,  rakte  ham  ikke  sin  Haand, 
hilste  ham  forlegent  og  gik  saa  hen  til  Fru  Eva, 
som  stod  og  talte  med  Moster  Sibylle.  Den  gode 
Dame  var  baade  forskrækket  og  fortørnet  over  Stars 
pludselige  Bortgang. 

«Det  er  grueligt  med  disse  pludselige  Dødsfald, » 
sagde    hun  paa  sin  heftige  Maade;     <de  kyse  Livet 

af  En ;  en  Mand  med  Stars  svage  Helbred  og  i 
hans  Alder  burde  aldrig  være  alene ;  og  saa  at 
tænke  sig,  at  han  lukkede  sig  inde!» 

Richard  hørte,  hvad  hun  sagde,  og  at  Fru 
Eva  svarede,  at  Star  dog  ikke  kunde  gjøre  for, 
at  Vorherre  havde  kaldt  ham  saa  brat ;  men  Or- 
dene ramte  lige  som  kun  hans  ydre  Øre;  hans 
Tanke  var  der,  hvor  hans  Oine  søgte  hen,  hos 
Ellinor.  Hendes  kjære,  yndefulde  Skikkelse,  hendes 
barnlige  Træk,  Straaleblikket  fra  hendes  Øine,  naar 
han  opfangede  det',  fængslede  ham  uimodstaaeligt, 
og  han  stod  som  i  Drømme,  da  Fjelstrup,  hvis 
Indtrædelse  han  ikke  engang  havde  bemærket, 
rørte  ved  hans  Arm  og  sagde  hviskende  til  ham: 

«Star  har  efterladt  sig  noget  Skriftligt,  et  Brev 
til  Frøken  Bianca.  Jeg  fandt  det  paa  hans  Skriver- 
bord og  gav  hende  det.  «At  give  Frøken  Bianca 
Flemming  strax  efter  min  Død,»  stod  der  uden 
paa ;  Skriften  var  ganske  frisk ;  han  maa  have  skre- 
vet det,  kort  før  han  døde ;  det  indeholder  for- 
modentlig Oplysninger  af  Vigtighed,  og  jeg  siger: 
gid  det  maa  være  Tilfældet,  af  hvad  Sort  de  end 
ere,  for  at  vi  kunne  faae  Ende  paa  Pinen !  Leo 
vil  have  Brevet,  men  hun  vil  ikke  give  ham  det ; 
det  er  det,  de  staae  og  strides  om.» 

Neppe  havde  han  udtalt,  før  Bianca  rev  sig 
løs  og  hurtigt  gik  hen  til  ham. 

«  Fjelstrups  sagde  hun,  «det  er  bedst,  at  De 
aabner  Stars  Brev  og  læser  det  for  os.     Vi  kunne 

jo  sige  os  selv,  hvad  det  handler  om,  og  jeg  vil 
ikke  have  Noget  deraf  stukket  under  Stolen,  jeg — » 

« Fjelstrup, »  sagde  Leo,  som  var  traadt  til, 
«jeg  haaber,  at  De  ikke  indlader  Dem  paa  at  af- 
sløre Familiehemmeligheder  i  en  Fremmeds  Nær- 
værelse ! » 

«En  Fremmed !»  udbrød  Bianca.  « Astrup  er 
vor  Slægtning,  den  eneste,  vi  have;  men  han  er 
maaskee  mere,  end  det !  Det  er  just  for  hans 
Skyld,  at  jeg  vil  have  Brevet  aabnet  og  læst  her, 
og  hvis  jeg  bar  mig  anderledes  ad,  fortjente  jeg 
ikke  at  kaldes  et  ærligt  Menneske. » 

Fjelstrup  havde  allerede  Brevet  i  sin  Haand. 

«Godt,  kjære  Bianca,  godt,»  sagde  han,  «det 
skal  skee.  De  indseer  jo  nok,»  tilføiede  han,  idet 
han  vendte  sig  til  Leo,  «at  hverken  De,  eller  jeg, 
kan  forhindre  Deres  Forlovede  i  at  vise  Brevet  til 
Astrup,  naar  hun  endelig  vil.  Jeg  synes  da,  at 
det  maa  være  dem  en  Betryggelse,  at  vi  Andre 
ere  med  til  at  undersøge  dets  Indhold. » 

Han  satte  sig  ved  det  runde  Bord  midt  i  Stuen 
og  aabnede  hurtigt  Convoluten,  medens  Moster 
Sibylle  foer  hen  til  Bianca  og  overvældede  hende 
med  Bebreidelser-,  men  Bianca  svarede  ikke  et  Ord, 
vinkede  Ellinor  til  sig,  og  de  gik  hen  til  Bordet 
og  satte  sig  i  Nærheden  af  Fjelstrup.  Richard 
holdt  sig  tilbage ;  man  kunde  see  paa  ham,  hvor 
ilde  han  var  tilmode;  men  da  Bianca  saae  om 
efter  ham,  gik  han  hen  til  Bordet  og  satte  sig  ved 
det    med    et  Suk.     Leo    gik   heftigt  op  og  ned  ad 

Gulvet.  Fru  Eva  saae  med  Bekymring,  hvor  op- 
hidset han  var;  men  Bianca  o  firede  ham  i  dette 
Øieblik  ikke  et  Blik;  hendes  Øine  vare  ufravendte 
og  med  Spænding  fæstede  paa  Fjelstrup. 

Han    sad    nu    med  et  Dokument  i  sin  Haand; 
det  var  gulnet  af  Ælde.     De  skjønnede  Alle,    blot 
ved    at    see    paa  hans  Ansigt,    at  det  maatte  være. 
af  en  ildevarslende  Beskaffenhed. 

«  Dette, »  sagde  han  omsider,  «er  Concepten  — 
Concepten  til  Hans  Flemmings  Testamente.  Han 
indsætter  ved  denne  sin  sidste  Villie  Hans  Astrup 
til  sin  Universalarving.  Det  er  skrevet  med  Stars 
Haand,  men  hans  Herre  har  egenhændigt  tilføiet 
sine  Bemærkninger  i  Marginerne. » 

«Lad  mig  see  det !»  sagde  Leo,  idet  han  traadte 
hen  til  Bordet. 

Fjelstrup  rakte  ham  det,  han  løb  det  igjennem, 
lod  det  falde  paa  Bordet  og  sagde: 

«Naa,  dette  er  jo  i  ethvert  Fald  et  aldeles 
værdiløst  Dokument ;  Testator  har  jo  inden  sin  Død 
annulleret  Testamentet. » 

Da  han  taug,  herskede  der  Dødsstilhed  i  Stuen. 
Fjelstrup  havde  nu  taget  et  tæt  beskrevet  Folio- 
ark, som  var  vedlagt  Testamentet,  og  sad  og  læste 
i  det ;  Farven  veg  fra  hans  Ansigt,  medens  han 
læste. 

«Læs  høit,  Fjelstrup!),  sagde  Bianca;  hendes 
Stemmes  vibrerende  Klang  røbede  hendes  Spænding. 

Fjelstrup  saae  op  med  et  bekymret  Blik  og 
sagde : 


279 

«De  maa  være  forberedt  paa  at  høre  det 
Værste  — » 

«Aa,  jeg  vil  ikke  høre  et  Ord  deraf !»  raabte 
Moster  Sibylle  og  foer  ud  af  Stuen ;  de  Andre  syntes 
neppe  at  bemærke  hendes  Bortgang. 

«Det  Værste, »  gjentog  Fjelstrup  med  fastere 
Stemme;  «men  dog  forandrer  det  neppe  juridisk 
taget  Sagernes  Stilling,  og  derfor  kan  jeg  roligt 
gjøre  Dem  bekjendt  med  Indholdet,  Astrup,  eller 
rettere  sagt,  det  strider  ikke  ligefrem  mod  mine 
Forpligtelser  som  Frøken  Biancas  og  Ellinors 
Curator. » 

Derpaa  begyndte  han  at  læse  Stars  Bekjendelse, 
som  lød  saaledes: 

Til  Frøken  Bianca  Flemming ! 

Jeg  har  Grund  til  at  troe,  at  naar  jeg  stiler 
denne  Skrivelse  til  Dem,  saa  henvender  jeg  mig  til 
den  Rette  for  at  opnaae  min  Hensigt,  som  er,  for 
saa  vidt  det  endnu  er  muligt,  at  faae  den  Uret 
gjort  god  igjen,  der  for  mange  Aar  siden  blev 
begaaet  af  Deres  Fader  og  mig  mod  Hans  Flem- 
mings Søn,  Hans  Astrup.  Ritmester  Leo  har 
nylig  været  hos  mig  og  ladet  mig  vide,  at  De  har 
en  Formodning  om,  at  Lendumgaard  ikke  tilhører 
Dem  og  Deres  Søster  med  Rette.  Jeg  vil  strax 
sige  Dem,  at  denne  Deres  Formodning  destoværre 
er  rigtig;  ikke  Deres  Fader,  men  Hans  Astrup, 
var  Hans  Flemmings  rette  Arving,  og  hvis  Alt  var 
gaaet  ret  og  rigtigt  til,  saa  vilde  nu  Richard  Astrup, 

hans  Søn,  siddet  her  som  Herre  paa  Lendumgaard. 
Dog  maa  De  ikke  troe,  at  jeg  blev  bange  ved  at 
høre,  at  De  har  fundet  Hans  Flemmings  Brev ;  thi 
Opdagelsen  af  Sagens  sande  Sammenhæng  er  kun 
mulig  ved  mig.  Gaaer  jeg  taus  i  min  Grav,  saa 
vil  Sandheden  aldrig  komme  for  Dagen.  Nei,  det 
som  rystede  mig,  var,  hvad  Deres  Forlovede  sagde 
om  Deres  Afsky  for  at  eie  uretfærdigt  Gods,  og  at 
der  kunde  være  Fare  for,  at  De  vilde  sætte  Himmel 
og  Jord  i  Bevægelse  for  at  blive  af  med  det,  han 
mente  var  Deres  lovlige  Eiendom.  Tanken  om  dette 
Deres  Høisind  og  Deres  strenge  Retskaffenhed 
modnede  min  Beslutning ;  thi  allerede  i  nogen  Tid 
har  jeg  tænkt  paa,  inden  Døden  overrasker  mig, 
at  lette  min  Samvittighed  for  dens  tunge  Byrde; 
men  jeg  frygtede,  at  det  vilde  være  til  ingen  Nytte. 
Hvor  kunde  jeg  forudsætte  en  Uegennyttighed, 
som  Deres?  Den  forbauser  mig  endnu;  Underret- 
ningen om  Deres  Ædelsind  kom  underligt  til  mig, 
som  en  sidste  Advarsel ;  thi  den  første  havde  jeg 
allerede  faaet,  nemlig  den  Dag,  da  jeg  pludseligt 
stod  Ansigt  til  Ansigt  med  Hans  Astrups  Søn,  som 
i  forrige  Maaned  var  her  i  Besøg.  Maaskee  veed 
De  Intet  om  dette  Møde;  jeg  traf  ham  oppe  paa 
Gaarden  lige  i  det  Øieblik,  han  skulde  reise,  Rit- 
mester Leo  nævnede  hans  Navn,  men  selv  uden 
at  have  hørt  det,  vilde  jeg,  uagtet  jeg  aldrig  havde 
seet  ham  før,  gjettet  hvem  han  var,  i  den  Grad 
ligner  han  sin  salig  Fader.  Jeg  vidste,  at  han  var 
til;    thi    jeg    har    paa    Afstand    fulgt    hans    Faders 

Skjebne  og  skaffet  mig  Underretning  om  ham. 
Nu  gav  Synet  af  ham  mig  et  Knæk,  som  jeg 
ikke  siden  har  forvundet,  og  min  Sjælevee  har 
hurtigt  nedbrudt  mit  allerede  svækkede  Helbred. 
Jeg  føler,  at  jeg  ikke  har  langt  tilbage ;  snart  skal 
jeg  stilles  for  Guds  Domstol,  og  min  Synd  for- 
færder mig.  Jeg  maa  lette  min  Samvittighed  for 
den,  inden  jeg  lukker  mine  Øine,  men  De  skal  ikke 
have  min  Tilstaaelse  før  efter  min  Død.  Jeg  har 
ikke  Mod  til  i  levende  Live  at  stille  mig  selv  i 
Gabestokken,  og  det  skrevne  Ord  vil  kunne  gjøre 
Fyldest.      Saa  hør  da  nu  min  Beretning  ! 

Deres  Fader  kom  hertil  om  Morgenen  samme 
Dag,  som  Hans  Flemming  døde  om  Aftenen  ;  det 
var  den  13de  April  for  en  og  tredive  Aar  siden. 
Han  var  rasende  over  det  Brev,  han  havde  mod- 
taget fra  sin  Farbroder,  det  samme,  som  nu  er  i 
Deres  Værge,  og  som  den  retfærdige  Gud  saa 
underligt  har  frelst  fra  Tilintetgjørelse  for  at  fuld- 
byrde sine  Hensigter.  Deres  Fader  viste  mig  det, 
inden  jeg  gik  ind  med  ham  til  den  Gamle,  som 
laae  i  sin  Seng  og  allerede  var  meget  svag.  Jeg 
skjønnede  strax,  at  det  var  et  ubetænksomt  Skridt 
af  min  gamle  Herre,  at  han  havde  skrevet  det  Brev, 
thi  han  kjendte  dog  Deres  Faders  heftige  Tempera- 
ment. Han  havde  gjort  det  uden  mit  Vidende, 
og  det  var  mig  kjært ;  thi  hvis  han  havde  raadført 
sig  med  mig,  maatte  jeg  have  fraraadet  ham  at 
afsende  det,  da  det  var  at  forudsee,  at  det  vilde 
gjøre  den  modsatte  Virkning  af  den  tilsigtede,   hid- 

kalde  Deres  Fader  og  ikke  holde  ham  borte;  men 
det  glædede  mig  sandelig,  at  han  var  kommen, 
da  jeg  haabede,  at  hans  personlige  Nærværelse 
maaskee  kunde  bevirke  en  Forandring  i  Testamentet, 
ja  muligt  heelt  omstøde  det,  og  jeg  var  saa  ufor- 
sigtig at  lade  nogle  Ord  falde  derom  til  Deres 
Fader ;  dog  tænkte  jeg  ikke  dermed,  det  forsikkrer 
jeg  Dem,  paa  noget  Ulovligt.  «Lad  os  gjøre  et 
Forsøg  paa  at  formaae  den  Gamle  til  at  forandre 
sin  sidste  Villie, »  sagde  jeg;  «at  han  slet  ikke 
efterlader  Dem  Noget,  det  er  uretfærdigt  og  altfor 
haardt.  De  er  dog  opvoxet  i  den  Tro  at  skulle 
arve  ham  og  er  jo  hans  eneste  ægtefødte  Arving 
efter  Loven. »  —  «Han  gjør  det  aldrig  i  Evighed, » 
svarede  Deres  Fader  heftigt ;  « jeg  kjender  ham  ! » 
og  endnu  mindes  jeg  det  Blik,  hvormed  han  saae 
paa  mig,  da  han  tilføiede:  «paa  den  Maade  naaer 
jeg  ikke  Maalet ! »  Jeg  tænkte,  at  der  virkelig  ikke 
var  megen  Sandsynlighed  derfor ;  thi  Deres  Fader 
havde,  da  han  sidste  Gang  talte  med  den  Gamle, 
krænket  ham  haardt  ved  den  Maade,  hvorpaa  han 
betegnede  hans  Forhold  til  Sofie  Astrup.  «Gaae 
varsomt  til  Værks,  forløb  Dem  ikke!»  sagde  jeg 
til  ham,  idet  vi  nærmede  os  Sovekammeret,  hvor 
den  Gamle  laae;  og  nu  skal  jeg  forklare  Dem, 
Frøken  Bianca,  hvorfor  jeg  ønskede  Testamentet 
forandret.  Deres  Fader  var  dog  en  Flemming  og 
dertil  en  Mand,  som,  det  var  jeg  vis  paa,  vilde 
udfylde  sin  Plads  som  Herre  paa  Lendumgaard  med 
Ære.      1  lam    havde    jeg    nok  Lyst  til  at  tjene,    og 

det  saa  meget  mere,  som  han  altid  havde  behandlet 
mig  med  den  største  Høflighed  og  Agtelse  ;  men 
jeg  vilde  nødigt  bøie  Ryg  for  Skolelærer  Astrups 
Dattersøn,  som  desuden  ikke  alene  aldrig  havde 
gjort  sig  nogen  Umage  for  at  vinde  mig,  men  end- 
ogsaa  ved  flere  Leiligheder  viist  mig  aabenbar  Mod- 
villie.  Han  kunde  ikke  lide  mig,  og  af  nogle 
nedsættende  Yttringer  om  mig  og  min  Forvaltning 
af  Godset,  som  jeg  kom  efter,  at  han  havde  ladet 
falde  til  Trediemand,  havde  jeg  Grund  til  at  frygte 
for,  at  han,  naar  han  kom  til  Rors,  vilde  give  mig 
min  Afsked. 

Da  vi  vare  komne  ind  til  den  Syge,  sendte 
jeg  Vaagekonen  bort,  fulgte  hende  ud  af  det  til- 
stødende Værelse  og  laasede  Døren  efter  hende; 
thi  uagtet  jeg  ikke  forudsaae,  hvad  der  nu  skulde 
gaae  for  sig,  men  blot  antog,  at  Deres  Fader  vilde 
gjøre  den  Gamle  indtrængende  Forestillinger  og 
forsøge  at  udøve  et  stærkt  Tryk  paa  ham,  saa 
mente  jeg  dog,  at  det  var  raadeligst  ikke  at  have 
Lurere  ved  Nøglehullet.  Da  jeg  kom  tilbage, 
stod  Deres  Fader  ved  Sengen  og  sagde  heftigt: 

«Det  kan  umuligt  være  Din  alvorlige  Mening, 
Farbroder !  At  gjøre  et  uægte  Barn,  som  Du  ikke 
engang  har  lyst  i  Kuld  og  Kjøn,  til  Din  Universal- 
arving og  lade  mig,  Din  eneste  ægtefødte  Slægt- 
ning* gaae  fattig  herfra ,  det  kan  Du  ikke  være 
bekjendt ! » 

Den  Gamle    saae    paa    ham    med    et  hadefuldt 

Blik  og  svarede  med  svag  Stemme,  som  dog  lød 
underligt  skj ærende: 

« Det  maa  alligevel  blive  derved  ! » 

Jeg  skjønnede  i  dette  Øieblik  ret,  hvad  der 
længe  havde  anet  mig,  nemlig  at  den  Gamle  havde 
begunstiget  sin  naturlige  Søn  saa  udelukkende,  ikke 
fordi  han  egentlig  elskede  ham  saa  høit,  men  fordi 
han  bar  Nag  til  sin  Brodersøn.  Havde  han  elsket 
Hans  Astrup  saa  høit,  som  man  af  hans  sidste  Villie 
maatte  troe,  saa  vilde  han  forberedet  Sagen,  ladet 
ham  lyse  i  Kuld  og  Kjøn  og  ikke,  som  skeet  var, 
i  Hui  og  Hast,  da  han  blev  syg,  gjort  Testamente. 
Alligevel  gjorde  jeg  et  dristigt  Forsøg.  Jeg  tog  den 
Gamles  Nøgler,  som  laae  paa  Bordet  ved  hans 
Seng,  aabnede  hans  Pult,  hvor  Testamentet,  som 
jeg  vidste,  laae,  tog  det,  gik  hen  til  Sengen  med 
det  og  sagde : 

«Vær  nu  rimelig,  Hr.  Flemming,  og  forlig 
Dem  med  Deres  Brodersøn  !  Skulle  vi  føie  en 
Codicil  til  Testamentet  til  hans  Fordeel?» 

Den  Gamle  var  bleven  dødbleg,  hans  Øine 
lyste  af  Forbittrelse,  og  formodentlig  berøvede  den 
stærke  Sindsbevægelse  ham  Mælet,  thi  hans  Læber 
bevægede  sig  blot,  uden  at  der  fremkom  noget 
hørligt  Ord,  men  han  løftede  Haanden,  som  om 
han  vilde  gribe  efter  Testamentet.  Da  rev  Deres 
Fader  det  ud  af  min  Haand. 

-Lad  mig  see  det,»  sagde  han  og  løb  det 
igjennem.  -Nei,  det  er  dog  virkelig  for  galt!» 
udbrød  han    saa.      <Det  maa  ikke  skee  !     Det  Te- 

stamente  maa  annulleres!  Jeg  skal  nok  sørge  for 
Din  Søn ,  det  lover  jeg  Dig !  Du  samtykker  ? 
Godt?  De  saae  vel,  at  han  nikkede, »  sagde  han 
saa  til  mig,  rev  Dokumentet  midt  over,  gik  hen 
til  Kakkelovnen  med  Stumperne  og  kastede  dem  i 
Ilden,  som  hurtigt  fortærede  dem.  Det  gik  for  sig 
i  et  Nu,  mens  jeg  stod  forfærdet  og  som  lamslaaet 
og  saae  derpaa.  Jeg  vilde  ikke  have  kunnet  for- 
hindre det,  om  jeg  ogsaa  havde  havt  Aandsnær- 
værelse  til  at  forsøge  derpaa,  thi  hvad  vilde  mine 
svage  Arme  formaaet  mod  Henrik  Flemmings 
stærke  ? »  — 

Her  blev  Fjelstrup  albrudt.  Leo,  som  havde 
sat  sig  i  Sofaen  bag  ved  ham,  men  et  Par  Gange 
havde  givet  sin  Utaalmodighed  til  Kjende  ved  korte 
Udraab,  sprang  nu  op,  gik  hen  til  Bordet  og  sagde : 

« Dette  er  aabenbart  en  falsk,  besmykket  Frem- 
stilling. Det  kan  man  jo  læse  mellem  Linierne, 
at  den  gamle  Skurk,  som  har  skrevet  dette,  lyver. 
Selv  om  noget  Saadant,  som  han  her  fortæller, 
virkelig  er  foregaaet,  saa  maa  det  være  ham,  der 
har  indgivet  Biancas  ulykkelige  Fader  den  forbry- 
deriske Tanke ;  men  jeg  betvivler  i  det  Hele  Sand- 
heden af  denne  Beretning,  og  jeg  har  Lov  dertil ; 
thi  Henrik  Flemming  ligger  jo  i  sin  Grav,  han 
kan  ikke  mere  retfærdiggjore  sig;  hans  utro  Tje- 
ner var  sikker  paa,  da  han  skrev  dette,  at  hans 
Herre  ikke  kunde  staae  frem  og  modsige  hans 
Beskyldninger. » 

Bianca  saae  op  med  et  Blik,   som  fik  ham  til 

at  slaae  Øinene  ned.  Hun  kunde  have  erindret 
ham  om,  hvad  hun  jo  havde  fortalt  ham,  at  hen- 
des Fader  havde  anklaget  sig  selv  paa  det  Sidste; 
men  det  gjorde  hun  ikke.  Hun  fandt  det  i  en 
sørgelig  Grad  overflødigt  at  anklage  sin  Fader,  thi 
hun  tvivlede  aldeles  ikke  om  den  Mands  Sanddru - 
hed,  som  nu  anklagede  sig  selv;  og  dette  havde 
Star  jo  gjort  i  Begyndelsen  af  Brevet.  Hvori  hans 
Part  i  Brøden  bestod,  det  maatte  de  jo  nu  faae  at 
vide.     Hun  sagde  derfor  blot  til  Fjelstrup: 

« Læs  videre!  Vi  maa  høre  det  til  Ende,  hvor 
forfærdeligt  det  end  er!» 

Leo  gjorde  en  Bevægelse  henimod  Døren,  som 
om  han  vilde  gaae,  men  betænkte  sig  dog,  vendte 
tilbage  til  Sofaen  og  kastede  sig  i  den  med  et  Suk. 
Fjelstrup  nikkede  med  et  mildt,  men  sorgfuldt  Blik 
til  Bianca  og  fortsatte  derpaa  Læsningen  saaledes: 

«Jeg  vil  imidlertid  ærligt  tilstaae,  at  min  For- 
færdelse var  blandet  med  en  Følelse  af  vild  Glæde ; 
jeg  beundrede  Deres  Fader  for  hans  Mods  Skyld; 
men  jeg  glemte  ikke  at  see  til  den  Syge ;  han  laae 
tilsyneladende  uden  Bevidsthed;  om  han  har  seet 
og  forstaaet,  hvad  der  foregik,  have  vi  aldrig  faaet 
at  vide;  han  gjenvandt  ikke  Mælet,  laae  i  en  Døs, 
og  inden  Aften  sov  han  roligt  hen.  Saaledes  gik 
det  til,  at  Deres  Fader  blev  Eier  af  Lendumgaard. 
Han  tilsneg  sig  ikke  sin  Arv  som  en  Bedrager; 
han  tog  den  som  en  Erobrer,  en  Røver,  og  jeg 
sanctionnerede  Rovet;  saa  er  jeg  da  hans  Med- 
skyldige   og    egentlig    ikke  bedre,   end   han;    men 

der  blev  længe  ikke  vexlet  et  Ord  mellem  os  om 
Sagen;  der  herskede  en  skrækkelig  Taushed,  en 
stiltiende  Forstaaelse  mellem  os.  Han  teede  sig, 
som  om  han  virkelig  mente,  at  han  besad  Eien- 
dommen  med  Rette.  Dog  sagde  han  Dagen  efter 
til  mig :  at  han  aldrig  skulde  glemme  mig,  at  jeg 
ganske  havde  stillet  mig  paa  hans  Side,  og  jeg 
svarede  ham,  at  han  fremdeles  trygt  kunde  stole 
paa  mig.  Det  var  intet  tomt  Ord!  Det  blev  mig, 
som  trak  Læsset;  jeg  forekom  hans  Ønsker,  gav 
den  Forklaring  til  Andre,  som  maatte  gives  og 
afparerede,  saa  vidt  jeg  formaaede,  enhver  Ube- 
hagelighed. Ja,  jeg  skammer  mig  ved  at  tænke 
paa,  i  hvilken  Grad  og  hvor  villigt  jeg  gik  ham 
til  Haande;  jeg  vil  ikke  sige  mere  derom;  thi  det 
vilde  slet  ikke  fremme  dette  Brevs  Formaal,  om 
jeg  gjorde  det;  men  til  min  Undskyldning  vil  jeg 
sige,  hvad  De,  Frøken  Bianca,  fuldt  vel  forstaaer: 
Deres  Faders  sjeldne  Begavelse,  hans  imponerende 
og  vindende  Personlighed  bedaarede  mig.  Han 
behandlede  mig  paa  den  elskværdigste  Maade,  ind- 
rømmede mig  i  Begyndelsen  en  vidtgaaende  Myn- 
dighed og  stillede  mig  store  Fordele  i  Udsigt;  ja, 
en  Dag,  da  vi  sade  sammen  ved  et  overdaadigt 
Maaltid,  drak  han  Dus  med  mig;  vi  vare  nu  Ven- 
ner, knyttede  til  hinanden  for  hele  Livet.  Han 
forhexede  mig  og  dyssede  min  Samvittighed  i 
Søvn;  ja,  der  var  i  de  Dage  ved  hans  hele  Maade 
at  være  paa  noget  saa  Blændende,  at  jeg,  saa 
længe  Rusen  varede,  næsten  glemte,  at  det  Baand, 

som  egentlig  bandt  os  til  hinanden,  var  en  For- 
brydelse. 

Der  forestod  os  imidlertid  en  Dyst,  som  jeg  i 
mit  stille  Sind  gruede  for,  den  rette  Arvings  Til- 
synekomst. Hans  Astrup  var  i  Udlandet,  da  den 
Gamle  blev  syg  og  endelig  besluttede  sig  til  at 
efterlade  ham  hele  sin  Formue.  Han  havde  imid- 
lertid allerede  forinden  skrevet  et  Brev  til  sin  Søn, 
som  maatte  give  ham  store  Forhaabninger  om  den 
Arv,  han  havde  i  Vente,  og  jeg  kunde  sige  mig 
selv,  at  Astrup,  der  kjendte  den  Gamles  Uvillie 
mod  Henrik  Flemming,  maatte  blive  høilig  over- 
rasket, naar  han  kom  og  fandt  denne  som  Eier  af 
det  Hele.  Rigtignok  var  der  ingen  egentlig  Fare 
paa  Færde ;  thi  naar  Hans  Astrup  ikke  kunde  pro- 
ducere Testamentet,  hvilket  jo  var  umuligt,  saa 
vilde  han  jo  heller  ikke  kunne  reise  nogen  Sag; 
men  Skandalen  kunde  dog  blive  ikke  ringe;  thi 
den  Mand,  der  foruden  mig  som  Vitterlighedsvidne 
havde  paategnet  Testamentet,  og  hvem  Hans  Flem- 
ming havde  gjort  bekjendt  med  dets  Indhold,  nem- 
lig Møller  Frandsen,  var  en  Ven  af  Astrup  og 
hans  Familie.  Den  Maade,  hvorpaa  han  havde 
modtaget  min  Meddelelse  om,  at  Hans  Flemming 
paa  det  Sidste  havde  taget  sin  Brodersøn  til  Naade 
og  tilintetgjort  Testamentet,  huede  mig  ikke;  men 
saa  skete  det,  kort  før  Astrups  Hjemkomst,  at 
Manden  blev  syg  og  døde. 

Nu  trak  jeg  Veiret  friere;  men  dog  vilde  jeg 
lyve,  naar  jeg  skrev,  at  vi  kom  let  over  vort  Møde 

med  den  Forurettede.  Det  var  en  forfærdelig  Dag ; 
men  Deres  Fader,  Froken  Bianca,  var  en  Mand  af 
Staal;  jeg  vilde  ikke  kunnet  gjort  det,  som  han. 
Han  modtog  sit  Offer  høfligt,  med  fornem  Kulde, 
besvarede  hans  Spørgsmaal  uden  Famlen;  men  da 
Astrup  stod  for  ham,  sønderknuust  ved  den  Efter- 
retning, at  hans  Fader  ikke  havde  efterladt  ham 
en  Hvid,  trøstede  han  ham  med  det  Løfte,  han 
havde  givet  hans  Fader,  at  han  vilde  sørge  for 
ham  og  tilbød  ham  strax  en  Sum,  som,  hvis  han 
virkelig  havde  givet  af  sit  Eget,  maatte  kaldes 
rundelig;  men  nu  brød  Astrups  Forbittrelse  løs; 
thi  uagtet  han  var  en  stille  Mand  og  havde  et 
frygtsomt  Væsen,  saa  var  han  dog  stolt  og  mang- 
lede ikke,  naar  det  kom  til  Stykket,  Mod.  Han 
brusede  op,  forløb  sig,  blev  tordnende  tilbageviist 
af  Deres  Fader  og  bragt  til  Taushed;  men  han 
negtede  at  modtage  en  Hvid  som  Naadesgave  af 
Deres  Fader,  forlod  os  rystet,  forbittret  og  aaben- 
bart  fuld  af  Mistanke  imod  os  i  sit  Hjerte;  men 
vi  hørte  ikke  mere  fra  ham  og  saae  ham  aldrig 
siden. 

Saa  var  da  Deres  Fader  i  sikker  og  uanfegtet 
Besiddelse  af  Eiendommen,  giftede  sig  og  begyndte 
sin  glimrende  Løbebane,  som  bragte  ham  Ære  og 
Anseelse.  Ja,  hvad  udrettede  han  ikke!  Mig  til- 
kommer kun  den  ringere  Part  af  Æren;  Ideen  til 
næsten  enhver  Forbedring,  han  indførte  paa  Godset, 
var  hans  egen,  om  jeg  end  heldigt  stod  ham  bi 
ved  Iværksættelsen.     Han  var  rastløs,  holdt  sig  selv 

og  mig  i  Aande,  fandt  stedse  paa  noget  Nyt,  higede 
stedse  efter  mere  Ære.  Jeg  forstaaer,  hvad  det 
var,  der  drev  ham  frem ;  Bevidstheden  om  hans 
Brøde  nagede  ham,  han  dulmede  sin  hemmelige 
Uro  og  Pine  ved  denne  forcerede  Virksomhed,  han 
vilde  ved  alle  disse  nyttige  Foretagender  og  gode 
Gjerninger  ligesom  bevise  sin  bedre  Adkomst  til 
Eiendommen,  der  aldrig  i  Hans  Astrups  Hænder 
vilde  blevet  til  det,  den  nu  er,  og  aldrig  vilde 
Astrup  formaaet  at  udrette  saa  Meget  til  Samfundets 
Gavn.  Jeg  tænkte  det  Samme;  ja,  Bevidstheden 
om  vor  fælleds  gavnlige  Virksomhed  retfærdiggjorde 
undertiden  i  mine  Øine  vor  Brøde,  og  jeg  indbildte 
mig  selv,  at  vi  rigeligt  havde  udsonet  den.  Nu  er 
jeg  kommen  til  en  anden  Erkjendelse;  men  vist  er 
det  dog,  at  Deres  Fader  var  en  nyttig  Mand,  at 
Godsets  Beboere  med  Rette  velsigne  hans  Navn, 
og  at  han  for  saa  vidt  har  fortjent  den  Æresstøtte, 
der  staaer  paa  hans  Grav. 

Dette  skal  siges,  uagtet  jeg  ikke  elskede  ham  • 
nei,  i  mangt  et  Øieblik  har  jeg  hadet  ham,  som 
forgiftede  mit  Liv  og  gjorde  mig  til  en  uærlig 
Mand.  I  Aarenes  Løb  forandredes  dernæst  vort 
Forhold,  han  blev  mere  og  mere  bydende,  og  jeg 
maatte  døie  mange  Ydmygelser.  Jeg  forsøgte  et 
Par  Gange  at  sætte  mig  op  imod  ham,  men  jeg 
kom  altid  tilkort.  Jeg  erkj ender  imidlertid ,  at 
han  i  alt  Væsentligt  behandlede  mig  godt  og  løn- 
nede mig  rundeligt;  taalte  ogsaa  mere  af  mig,  end 
han    vilde    taalt,    havde    han    havt  en  reen  Fod  at 

staae  paa ;  men  naar  det  kom  til  et  Sammenstød, 
bukkede  jeg  altid  under;  naar  hans  Vrede  blussede 
op,  da  var  han  forfærdelig.  Det  veed  Ingen  bedre 
end  De,  Frøken  Bianca ;  men  De  formaaede  at 
tæmme  ham;  han  elskede  Dem,  men  han  frygtede 
Dem  ogsaa;  jeg  troer,  at  han  i  sit  Hjerte  skammede 
sig  for  Dem,  sin  egen  Datter.  Saa  var  han  da 
og  vedblev  til  det  Sidste  at  være  en  ulykkelig  og 
fredløs  Mand. 

Hvad  jeg  her  har  nedskrevet  er  den  fulde, 
rene  Sandhed,  saa  sandt  hjelpe  mig  Gud,  og  jeg  ved 
min  Anger  og  denne  min  Tilstaaelse  haaber  at  vinde 
Tilgivelse  og  at  blive  salig! 

Jeg  har  døiet  store  legemlige  Lidelser,  medens 
jeg  skrev  dette,  ja  flere  Gange  været  nær  ved  at 
tabe  Bevidstheden;  mit  Aandedrag  er  besværet, 
Kræfterne  tage  af;  men  uagtet  min  Haand  ryster, 
vil  jeg  dog  forsøge  endnu  at  tilføie  Et  og  give 
Dem  mit  Raad,  skjøndt  De  maaskee  nu  har  saa 
ringe  Tillid  til  mig,  at  De  vil  vrage  det,  -  -  begaae 
ingen  Ubesindighed,  afstaae  ikke  hele  Formuen  til 
Richard  Astrup,  hvilket  De  maaskee  i  Deres  Ædel- 
modighed kunde  falde  paa.  Eiendommen  var  jo 
længe  i  Deres  Faders  Besiddelse,  De  og  Deres  Søster 
ere  opvoxede  med  den  Forventning  at  arve  den. 
Deres  Stilling  er  dernæst  juridisk  uangribelig;  skulde 
Richard  Astrup  være  taabelig  nok  til  at  reise  Sag 
imod  Dem,  da  vil  han,  selv  om  De  giver  ham 
denne  min  Bekjendelse  i  Hænde,  og  han  frem- 
lægger   den  i  Retten,    tabe  sin  Sag;    thi  til  at  be- 

vise  hans  Ret  vilde  vel  udkræves  intet  Mindre,  end 
Tilveiebringelsen  af  selve  Testamentet,  som  er  blevet 
til  Aske.  Indgaa  i  Stilhed  et  Forlig  med  ham, 
tilbyd  ham  en  rund  Sum;  gjør,  hvad  De  kan  for 
at  bevare  Deres  Faders  og  Deres  Families  Navn 
uplettet  og  skaan  mine  Børn  !  Saa  være  Gud  med 
Dem  og  Deres  Søster  og  see  i  Naade  til  mig ! 

Jens  Star. 

De  sidste  Ord  vare  næsten  ulæseligt  skrevne. 
Dog  fandt  Fjelstrup  ud  deraf,  lagde  saa  det  skjebne- 
svangre  Brev  fra  sig  og  saae  paa  Bianca  og  Elli- 
nor, som  sade  der  dybt  rystede  og  tænkte  med 
Gru  paa  deres  Faders  store  Synd,  og  hvilken  for- 
færdelig Mand  han  havde  været,  hvem  de  skyldte 
Livet.  Dog  fik  Kjærligheden  Bugt  med  Rædselen 
i  Biancas  Hjerte;  hun  mindedes  de  mange  Beviser 
paa,  at  hendes  Fader  havde  elsket  hende,  og  brast 
i  Graad. 

«Ja,»  sagde  Fjelstrup,  som  selv  var  stærkt 
bevæget,  «nu  fik  vi  Rede  paa  Tingen,  og  Deres 
værste  Formodninger  ere  blevne  bekræftede,  kjære 
Bianca !  Stars  Beretning  bærer  Sanddruhedens  umis- 
kjendelige  Præg.  Dog  maae  vi  stræbe  at  dømme 
mildt;  Deres  Fader  blev  stærkt  fristet;  ganske  at 
udelukke  ham  fra  al  Arv,  det  var  uretfærdigt  og 
haardt. » 

«Det  var  det,»   sagde  Richard  og  saae  op. 

Bianca  var  for  bevæget  til  i  dette  Øieblik  at 
kunne    fremføre    et  Ord;    hun   brød  sig  heller  ikke 

om  at  høre  Grunde  til  Undskyldning  for  det,  som 
ikke  kunde  undskyldes;  hun  tænkte  blot  paa,  at 
hendes  Fader  dog  havde  havt  et  Hjerte  og  elsket 
hende. 

«Men  nu  ville  vi,  saa  vidt  det  kan  skee,  gjøre 
hans  Forseelse  god  igjen,»  sagde  Fjelstrup.  «Hvad 
Star  har  skrevet  derom,  er  fornuftigt;  hvad  mener 
De  Bianca  og  De  Ellinor  ?» 

Ellinor,  som  holdt  Biancas  Haand  i  sin  og  sad 
forskræmt  ved  hendes  Side,  gav  intet  Svar;  Bianca 
saae  op  med  et  misbilligende  Blik  og  rystede  paa 
Hovedet. 

«Naa,  naa,»  sagde  Fjelstrup  ;  « lad  os  sove  paa 
det;  Sagen  behøver  jo  ikke  at  afgjøres  i  Aften. » 

«Det  er  dog  vist  bedst, »  sagde  Richard.  «Jeg 
bør  strax  sige,  at  jeg  aldeles  Intet  vil  foretage  mig 
i  denne  sørgelige  Sag ;  det  vilde  være  hjerteløst  og 
til  ingen  Nytte  bringe  Sorg  og  Skam  over  Frøken 
Bianca  og  Ellinor ;  men  jeg  vil  heller  ikke  tage  mod 
nogen  Erstatning. » 

«Det  bliver  De  nødt  til,»  svarede  Fjelstrup, 
«om  Deres  Venskab  for  de  to  unge  Damer  da  ikke 
skal  kaldes  et  reent  Mundsveir;  nu  ingen  urimelig 
Stædighed,  kjære  Astrup  !» 

«Jeg  skal  sige  Dem  mine  Grunde, »  sagde  Ri- 
chard roligt  og  fast.  «For  det  Første  vil  Sagen 
ikke  kunne  holdes  hemmelig;  den  vil  give  Skan- 
dale; det  bør  ikke  skee.  Jeg  bryder  mig  heller 
ikke  om  Pengene,  og  det  maa  være  mine  kjære 
Veninder  Beroligelse  nok  at  vide,  at  jeg  ikke  trænger 

il    dem.     Endelig    vilde    det    sætte    Splid    mellem 
Frøken  Bianca  og  hendes  Forlovede  — » 

Bianca  saae  studsende  op ;  først  nu  opdagede 
hun,  at  Leo  havde  forladt  Stuen;  Richard  forstod, 
hvad  der  foregik  i  hendes  Indre  ved  denne  Opda- 
gelse, og  taug  et  Øieblik. 

«Det  bør  forebygges,^  sagde  han  saa.  «Lad 
Sagen  hvile  og  mig  gaae  herfra,  som  jeg  kom  ! » 

« Aldrig  i  Evighed  !»  udbrød  Bianca;  «Gaarden 
er  Deres ;  det  er  Ellinor  og  mig,  som  skulle  gaae, 
ikke  Dem  ! « 

«Ja  saa  maa  Gaarden  blive  herreløs, »  svarede 
Richard  med  et  tungsindigt  Smiil,  «for  jeg  vil  ikke 
have  den  !    Jeg  — » 

I  det  Samme  faldt  hans  Blik  paa  Ellinor ;  han 
skiftede  Farve  og  taug  brat,  som  om  en  eller 
anden  Tanke  pludseligt  var  faldet  ham  ind. 

« Fortsæt  ikke  denne  ædelmodige  Strid, »  sagde 
Fjelstrup;  «den  er  unyttig.  Der  bliver  ikke  Tale 
om  nogen  Afstaaelse,  saa  længe  jeg  er  Deres  Cu- 
rator,  kjære  Bianca  ! » 

«Godt,»    svarede  Bianca,    idet    hun  reiste  sig, 
«saa  vil  jegven  te,   til  jeg  bliver  myndig !» 

« Vente  til  De  bliver  myndig!)  udbrød  Fru 
Eva.      « Bianca,  betænk  vel,  hvad  De  gjør!» 

Et  bittert  Smiil  gik  skj elvende  over  Biancas 
Læber;  men  hun  gav  intet  Svar.  Saa  skiltes  de; 
Bianca  og  Ellinor  gik  op  paa  deres  Værelser  og 
viste  sig  ikke  mere  den  Aften. 

<  Du    kommer    ingen  Vei    med  hende, »     sagde 

Fru  Eva,  da  de  vare  gaaede;  «hun  vil  staae  fast; 
jeg  beundrer  hende  derfor,  men  græder  dog  over 
hende;  hun  vil  blive  ulykkelig. » 

«Ja, »  udbrød  Fjelstrup,  idet  han  reiste  sig  og 
tog  Papirerne  til  sig,  « Vorherre  maa  vide,  hvad 
Enden  skal  blive  paa  denne  usalige  Sag !  Men  De, 
Astrup,  er  jo  lige  saa  stor  en  Stivnakke,  som  denne 
kjære  Pige,  Gud  velsigne  hende  !» 

«De  maa  see  at  faae  Bugt  med  Deres  Stolthed, 
Astrup, »  sagde  Fru  Eva.  «Tal  imorgen  selv  med 
Bianca,  saa  jevner  Sagen  sig  nok  ! » 

Richard  saae  paa  dem  Begge  med  en  høist 
forlegen  Mine,  rødmede  og  sagde  ikke  et  Ord. 
Først  bagefter  forstode  de,  hvorfor  det  var  ham 
umuligt  i  dette  Øieblik  at  give  noget  Svar.  Til 
hans  store  Lettelse  udbrød  Fjelstrup  med  et  Glimt 
af  sit  gamle,  gode  Lune: 

«Hør,  veed  I  hvad,  jeg  er  forskrækkelig  sulten ! 
Jeg  har  hverken  nydt  Tørt  eller  Vaadt,  jeg  troer 
min  Sjæl  ikke  i  de  sidste  ti  Timer.  Lad  os  gaae 
ind  og  see,  om  Christen  ikke  skulde  være  i  Færd 
med  at  dække  Aftensbordet ! » 

De  gik  ind  i  Spisestuen  og  fandt  der  Bordet 
skjønt  dækket  og  Christen  forknyt  over  Herskabets 
Udeblivelse.  Den  gamle  troe  Tjener  havde  jo  nok 
mærket,  at  der  var  noget  Galt  paa  Færde.  Da  han 
vilde  gaae  ind  i  Dagligstuen  for  at  melde,  at  der  var 
serveret,  havde  han  fundet  Døren  aflaaset.  Saa  var 
han  gaaet  ind  i  den  store  Sal,  hvor  han  havde  truffet 
Frøken    Sibylle    og    Ritmesteren    i    ivrig    Samtale. 

Frøkenen  havde  slet  ikke  agtet  paa  ham,  men  Rit- 
mesteren havde  barskt  svaret :  « bring  mig  min  Mad 
op  paa  mit  Værelse  ! »  Det  syntes  Christen  var  for 
grovt,  naar  man  havde  Gj ester  i  Huset,  da  han  nu 
trøstedes  ved  Gj  esternes  Indtrædelse,  og  i  det  Samme 
kom  Biancas  og  Ellinors  Kammerjomfru  med  den 
Besked,  at  hendes  Herskab  ikke  kom  ned,  men 
haabede,  at  deres  Gjester  vilde  lade,  som  om  de 
vare  hjemme. 

« Hjemme, »  hviskede  Fjelstrup  til  sin  Hustru. 
«Gud  hjelpe  os,  hvem  er  nu  hjemme  her?  Jeg  er 
tilmode,  som  om  vi  Alle  vare  Spøgelser,  og  som 
om  Huset  selv  kunde  synke  i  Jorden  og  forsvinde 
som  en  Troldmands  Værk  ! » 


NITTENDE  KAPITEL. 


Alle  paa  Gaarden  vare  i  Seng  \  det  var  mørkt 
og  tyst  i  det  store  Huus;  kun  i  Biancas  Værelse 
brændte  Lampen  endnu ,  og  dens  Skjær  faldt  ud 
paa  de  grønne  Linde,  hvis  Grene  gyngede  i  Natte- 
vinden. 

Hun  sad  alene,  sammenbøiet  og  grublende. 
Naar  hun  hørte  en  Lyd,  foer  hun  sammen.  Hun 
sad  og  ventede  paa  Afgjørelsen;  naar  vilde  den 
komme  ?  Hun  havde  læst  det  i  Leos  Øine  og  for- 
nummet det  af  hans  Tale,  at  hans  Hjerte  var  ble- 
vet koldt;  hans  Forsvinden  uden  Forklaring,  inden 
Stars  Bekjendelse  var  læst  til  Ende,  opfyldte  hen- 
des ængstede  Sind  med  mørke  Anelser  og  lod 
hende  frygte  det  Værste.  Han  vilde  bryde  med 
hende;  hun  havde  ventet  ham  strax,  endnu  denne 
Aften;  men  nu  slog  Taarnuhret  —  tolv  Slag  — 
det  var  Midnat.  Hun  kunde  nu  neppe  vente  ham 
mere  og  følte  en  Lettelse  ved  den  Frist,  der  blev 
hende    forundt.     Hun   gyste  ved  at  tænke  paa  det 

Øieblik,  da  Baandet  skulde  overskæres;  hun  elskede 
ham  endnu,  det  følte  hun.  Mon  ikke  ogsaa  han 
gyste  tilbage  for  et  Brud?  Vilde  Kjærligheden 
maaskee  dog  endnu  vinde  Seier  i  hans  Hjerte? 
Vilde  han  i  det  sidste  Øieblik  faae  Øinene  op  og 
begribe,  at  hun  kunde  handle,  som  hun  gjorde,  og 
dog  elske  ham,  at  hun  kun  med  usigelig  Smerte 
gjorde  sin  Pligt?  Hendes  Forstand  sagde  nei;  Al- 
bert Leo  var  ingen  Yngling  med  et  blødt  Sind, 
men  en  Mand;  hans  Livsanskuelse  og  hans  For- 
domme vare  modnede  og  faste;  de  laae  om  hans 
Hjerte  som  et  stærkt  Pantser,  og  Kjærligheds- 
flammen  i  hans  Bryst  var  neppe  stærk  nok  til  at 
sprænge  det.  Ingen  Pligt  bød  ham  at  bryde  med 
hende,  og  hvis  han  alligevel  var  grusom  nok  til 
at  gjøre  det,  saa  maatte  han  vel  aldrig  for  Alvor 
have  elsket  hende.  Hvorfor  kunde  hun  da  ikke 
betale  ham  med  samme  Mønt?  Haabet  levede 
endnu  i  hendes  Bryst,  Troen  paa  ham,  paa  det 
Ideal,  hun  havde  dannet  sig  af  ham,  vilde  ikke 
døe;  hans  Billede  var  sammenvoxet  med  hendes 
Hjerte;  vilde  hun  nogensinde  kunne  udrive  det  og 
glemme  ham? 

Det  bankede  sagte  paa  Døren;  hun  sprang 
op ,  tog  Lampen ,  gik  hen  til  Døren  og  aabnede 
den.  Det  var  ham;  han  var  meget  bleg,  sagde 
Intet,  men  vinkede  ad  hende.  Hun  fulgte  ham; 
han  førte  hende  til  Taarnkammeret.  Hun  satte 
Lampen  paa  Bordet  og  vendte  sig  imod  ham  med 
et  spændt  og  angstfuldt  Blik. 

«. 


Bianca, »  sagde  han,  idet  han  saae  ned  for 
sig,  «vi  maae  nu  komme  til  en  Afgjørelse.  Jeg 
kommer  lige  fra  Fjelstrup  og  har  talt  med  ham. 
Han  siger,  hvad  jeg  da  kunde  vide  forud,  at  Du 
agter  at  afstaae  hele  Din  Arvepart  til  Astrup ;  men 
da  han  hverken  kan,  eller  vil ,  give  sit  Samtykke 
dertil,  saa  vil  Du  vente  —  vente,  indtil  Du  bliver 
myndig;  er  det  Dit  Alvor ?» 

«Ja!»    svarede  hun  med  sagte,  men  fast  Røst. 
<Og    veed    Du,    hvad    det   vil   sige?»    spurgte 
han  og  saae  paa  hende  med  et  koldt  Blik. 

«Ja,>/  svarede  hun  med  usikker  Stemme;  c  jeg 
kan  ikke  gifte  mig  med  Dig,  før  jeg  har  opfyldt 
min  Pligt;  som  Din  Hustru  mister  jeg  min  Selv- 
stændighed. Du  tvinger  mig  jo  til  denne  Opsæt- 
telse —  jeg  maa  —  jeg  kan  ikke  Andet  U 

«Med  andre  Ord  —  Du  slaaer  op  med  mig?» 
spurgte  han. 

<;Nei,  Albert,  nei!»  udbrød  hun,  heftigt  be- 
væget. « Skifter  Du  Sind  og  bliver  enig  med  mig, 
erkjender  Du,  at  Offeret  maa  bringes,  da  vil  jeg 
blive  Din  strax;  giv  mig  Dit  Ord,  det  er  mig  nok! » 
«Skjønne,  tomme  Ord!>.  svarede  han  med  et 
isnende  Smiil.  «Du  veed,  det  er  umuligt;  jeg  kan 
ikke  forandre  Mening  i  den  Sag;  jeg  vilde  være 
en  Pjalt,  om  jeg  gjorde  det.  Elskede  Du  mig, 
saa  vilde  Du  indsee  det  og  bøie  Dig  for  min  Me- 
ning; men  Du  elsker  mig  ikke.» 

« Albert, »   udbrød  hun  dødbleg,   <. vilde  Du  for 

min  Skyld,  om  jeg  forlangte  det  af  Dig,  gjøre  Dig 
til  Tyv?» 

Han  blev  blussende  rød  og  saae  paa  hende 
med  et  Blik,  som  lyste  af  Had-,  hendes  Hjerte 
sammensnøredes  ved  at  see  det  •  hun  glemte  aldrig 
det  Blik ;  de  formildende  Ord,  hun  vilde  tilføiet, 
døde  hen  paa  hendes  Læber.  Han  gjenvandt  imid- 
lertid hurtigt  sin  Fatning  og  sagde  med  et  spydigt 
Smiil : 

«Det  Spørgsmaal  viser,  hvor  overordentlig  for- 
skjelligt  vi  tænke,  selv  om  det  ikke  var  Din  Me- 
ning at  fornærme  mig.  Lad  os  skilles  —  jeg  troer, 
at  jeg  beviser  Dig,  som  mig  selv,  en  Velgjerning 
derved. » 

Hun  stirrede  paa  ham  med  taarefyldte  JØine 
uden  at  svare. 

«Jeg  beder  Dig  troe,»  vedblev  han  heftigere, 
«at  Aarsagen  til,  at  jeg  hæver  vor  Forlovelse,  ikke 
er  den,  at  Du  agter  at  kaste  Din  Formue  bort. 
Jeg  haaber,  at  Du  ikke  tiltroer  mig  en  saadan 
Lavhed.  Det  vil  formodentlig  heller  ikke  lykkes 
Dig  at  blive  heelt  af  med  den,  om  end  Din  uegen- 
nyttige Ven  vel  nok  tilsidst  lader  sig  overtale  til 
at  dele  med  Dig ;  men  jeg  vil  ikke  dele  med  ham, 
hverken  Din  Formue,   eller  Dit  Hjerte  —  lev  vel!» 

Han  gik,  og  Døren  lukkede  sig  efter  ham. 
Længe  blev  hun  staaende  som  en  Støtte,  indtil  hun 
endelig  med  rystende  Haand  greb  Lampen  og  gik 
ind  paa  sit  Kammer,  men  ikke  for  at  søge  Hvile; 
hun    satte    sig    ved  Vinduet    og    stirrede  ud   i   den 

mørke  Nat,  hørte  dens  Aandedrag,  Vindens  Susen, 
og  saae  Dagen  komme,  den  Dag,  som,  da  den 
fødtes,  havde  dræbt  hendes  Ungdom  og  knuust 
dens  sidste  Haab  om  Livslykke.  Dagens  Forbud, 
Morgenrøden,  kastede  sit  Rosenskjær  over  hendes 
blege  Aasyn  og  laante  det  et  Øieblik  Sundhedens 
og  Glædens  Farve;  men  det  var  ikke  den  Sol, 
som  farvede  den  synlige  Himmel  rød,  og  som  Gud 
hver  Dag  lader  opgaae  over  denne  syndige  Jord 
og  over  Onde  og  Gode,  som  hun  sad  og  stirrede 
efter.  Evighedens  Sol,  som  aldrig  gaaer  ned,  ka- 
stede i  denne  Stund  sine  Straaler  i  hendes  Sjæl ; 
hendes  frygtelige  Sindsoprør  lagde  sig,  det  blev 
stille  i  hendes  Hjerte.  Hun  fik  at  smage  den  Fred, 
som  overgaaer  al  Forstand,  og  som  kun  kommer 
til  den  Menneskesjæl,  der  har  kjæmpet,  smagt 
Dødens  Bitterhed,   overvundet  sig  selv  og  seiret. 

Da  Solens  første  Straaler  brød  frem,  og  Sko- 
vens luftige  Hvælvinger  gjenløde  af  Fuglenes  Mor- 
gensang, hørte  hun  Larm  i  Gaarden  ;  en  Vogn 
rullede  for  Døren  og  kjørte  kort  efter  bort  ;  hun 
kunde  Intet  see,  men  blot  høre;  hun  vidste,  hvad 
det  var,  lyttede  aandeløst,  men  rørte  sig  ikke  fra 
Stedet.  Det  var  ham,  der  drog  bort,  for  aldrig 
mere  at  vende  tilbage,  tagende  hendes  sidste  Haab 
om  Forsoning,   Glæde  og  Lykke  med  sig. 

Hun  brast  i  en  krampagtig  Graad;  men  hun 
fik  Bugt  med  den ;  det  var  sidste  Gang ,  at  hun 
græd  over  sig  selv.  Hun  forlangte  ikke  Medliden- 
hed ;    hun  folte  den  Kraft    spire    og   voxe  i  sit  In- 

derste,  som  skulde  holde  hende  opret.  Hun  satte 
sig  selv  strax  paa  Prøve,   og  hun  bestod  den. 

Hun  gik  ind  til  Ellinor,  vækkede  hende  og 
sagde  hende,  hvad  der  var  skeet.  Forskrækket 
stirrede  hendes  kjærlige  Søster  paa  hende,  slog 
sine  Arme  om  hendes  Hals  og  brast  i  Graad ;  men 
det  blev  Bianca,  som  trøstede  hende. 

«Græd  ikke  for  min  Skyld, »  sagde  hun  roligt, 
<jeg  vil  vide  at  bære  det.  Vi  ville  ikke  tale  mere 
derom;  nævn  aldrig  hans  Navn  tiere  for  mig!» 

Ellinor  saae  forbauset  paa  hende;  denne  faste 
Stemme,  det,  rolige,  alvorsfulde,  fromme  Blik  for- 
virrede hende;  hun  tænkte:  Bianca  har  aldrig  el- 
sket ham  !  Bianca  gav  ingen  Forklaring ,  og  hun 
vovede  ikke  at  spørge. 

«Det  er  jo  en  Lykke, »  sagde  hun  efter  et 
Øiebliks  Taushed,    «at  Du  kan  tage  det  saa  roligt. » 

Saa  stod  hun  selv  op,  klædte  sig  paa  og  gik, 
som  hun  pleiede,  strax  ud  i  det  Frie,  uden  nogen 
Anelse  om,  hvad  denne  skjebnesvangre  Dag  skulde 
bringe  hende. 


TYVENDE   KAPITEL. 


Ellinor  gik  langsomt  ned  ad  den  lange  Linde- 
allee,  som  løber  gjennem  Haven  i  hele  dens  Længde, 
den  samme,  i  hvilken  Richard  første  Gang  havde 
mødt  Bianca.  Hun  gik  i  dybe  Tanker  og  saae  ned 
for  sig,  opfyldt  af  det,  Bianca  nylig  havde  meddelt 
hende,  og  grublende  over,  hvorledes  Biancas  og 
hendes  Fremtid  vilde  komme  til  at  see  ud.  Ube- 
gribelig forekom  hende  al  denne  Elendighed,  som 
havde  forstyrret  deres  lykkelige  Liv;  hun  havde 
Ondt  ved  at  faae  det  fat  og  troe  paa  det ;  det 
forekom  hende  i  dette  Øieblik  saa  urimeligt,  uvirke- 
ligt. Hun  følte  sig  vel  heller  ikke  den  Opgave 
mægtig,  som  hun  havde  indladt  sig  paa,  idet  hun 
erklærede  sig  enig  med  Bianca  i  at  resignere.  At 
maatte  forlade  dette  Paradiis,  hvor  hun  var  født, 
og  hvis  Skjønhed  saa  at  sige  var  bleven  en  Deel 
af  hendes  eget  Væsen,  at  stige  fra  Borgen  ned  til 
en  Hytte,  at  gaae  ud  i  Verden  og  kjæmpe  for 
Tilværelsen ,    det    forekom    hende    at    være    altfor 

haardt;  men  det  var  jo  det,  Bianca  vilde  ;  hun  vilde 
ikke  tage  en  Skilling,  endsige  den  hele  Formue, 
som  en  Gave ;  hun  vilde  ikke  leve  af  nogen  Andens 
Naade,  ikke  engang  af  Richard  Astrups. 

Hendes  Kinder  blussede,  idet  hun  tænkte  paa 
ham.  Det  var  jo  det,  der  skulde  hjelpe  hende 
over  Bjerget,  at  om  hun  end  maaskee  kunde  været 
svag  nok  til  at  tage  Naadsensbrød  af  enhver  Anden, 
saa  ikke  af  ham,  nei  ikke  af  ham  !  Hun  var  ikke 
gjerrig,  hun  elskede  ikke  Rigdom  for  dens  egen 
Skyld ;  hun  vilde  gjerne ,  om  han  havde  elsket 
hende,  givet  Afkald  paa  alt  sit  Gods  og  fulgt  ham 
ud  i  Livet  til  en  ringere  Lod ;  men  at  tænke  sig, 
at  han,  medens  de  maatte  forlade  Paradiset,  rigtig- 
nok ikke  uddrevne  af  ham,  men  ved  Omstændigheder- 
nes Magt  —  og  hun  tvivlede  ikke  om,  at  det  jo  vilde 
blive  Enden  paa  Sagen  —  at  han  skulde  fæste  Bo 
der  og  dele  Herligheden  med  en  Anden ,  Gud 
maatte  vide  hvem  —  det  fyldte  hendes  Sjæl  med 
Bitterhed. 

Hvem  der  i  gamle  Dage  havde  seet  Ellinor 
om  Morgenen  komme  ud  fra  Verandaen  og  ile  ud 
i  den  frie  Natur,  glad  som  en  Lærke,  hvem  der 
havde  seet  hende  dandse  afsted,  legende  med  sin 
Hund  og  hørt  den  friske  Klang  af  hendes  glade 
Røst  og  hendes  barnlige  Latter,  og  som  nu  saae 
hende  vandre  saa  stilfærdigt  under  de  grønne  Linde, 
med  korslagte  Arme,  nedslagne  Øine  og  et  tung- 
sindigt Udtryk  i  sit  blege  Aasyn,  medens  Bella, 
som  syntes  at  have  en  Fornemmelse  af  Situationens 

Alvor ,  slukøret  listede  efter  hende  —  han  maatte 
vel  tænke:  ak,  hvor  forandret! 

Der  var  En,  som  i  dette  Øieblik  saae  hende, 
og  som  tænkte  det.  Bella  foer  frem  med  et  Glædes- 
hyl,  og  Richard  stod  for  hende.  Hun  veg  tilbage 
og  saae  paa  ham  —  Gud  forbarme  sig,  tænkte 
han,  hvem  skulde  troet,  at  disse  søde  Øine  kunde 
see  saa  koldt !  Han  tabte  Modet.  —  Hvor  hans 
Øine  straale  underligt,  tænkte  hun,  og  hvor  han 
er  bleg! 

«Det  glæder  mig,  at  jeg  traf  Dem  alene, » 
sagde  han  frygtsomt,  idet  de  fulgtes  ad,  det  vil 
sige,  hun  fortsatte  sin  Gang,  som  om  hun  helst 
vilde  være  hans  Selskab  kvit,  og  han  ilede  efter 
hende.  «Jeg  maa  tale  med  Dem,  kjære  Frøken 
Ellinor, »  vedblev  han,   «jeg  kan  ikke  tie  længere  !» 

Hun  saae  op,  men  trak  hurtigt  Øinene  til  sig 
igjen.  De  gik  videre  i  Taushed;  han  kunde  ikke 
tie  længere,  havde  han  nylig  sagt,  og  dog  kom  der 
i  et  Par  Minutter  derefter  intet  Ord  over  hans 
Læber.  De  naaede  en  Sidegang,  som  førte  tilbage 
til  Gaarden,  hun  vilde  bøie  ind  i  den,  men  han 
lagde  sin  Haand  paa  hendes  Arm  og  sagde : 

<  Gaa  ikke  fra  mig  !  Bliv  hos  mig  lidt  endnu  — 
gaa  med  mig  ud  til  Bøgebakken,  den  kjære  Bøge- 
bakke  ! » 

«Hr.  Astrup !»  udbrød  hun  og  tog  sin  Arm 
til  sig. 

«Ellinor,»  udbrød  han,  heftigt  bevæget,  <;det 
gjelder  mit  Livs  Lykke ! » 

Bianca.  20 

Hun  standsede,  stirrede  paa  ham,  og  en  blus- 
sende Rødme  gød  sig  over  hendes  Aasyn,  idet 
hun  som  i  Drømme  hørte  og  opfangede  det,  han 
derpaa  sagde;  thi  nu  flød  Ordene  hurtigt  fra  hans 
Læber  5  det  kom  som  en  rivende  Strøm,  der  med 
Et  gjennembrød  den  Dæmning,  som  saa  længe 
havde  holdt  den  tilbage. 

«Jeg  elsker  Dem,»  sagde  han  tilsidst,  «jeg 
har  elsket  Dem  fra  det  første  Øieblik  af,  da  jeg 
saae  Dem;  vil  De  være  min  Hustru  ?» 

Hun  faldt  ikke  til  hans  Bryst,  bævende  af  Fryd, 
som  hun  vilde  gjort,  om  han  han  havde  sagt  hende 
det,  inden  de  sidst  skiltes;  hun  veg  tilbage,  slog 
Hænderne  sammen  og  udbrød,  ikke  fortørnet,  men 
i  en  trøstesløs  Tone: 

«De  mener  det  ikke !  De  gjør  det  af  Med- 
lidenhed, af  Venskab  for  Bianca  og  mig !  De  griber 
dertil  som  en  sidste  fortvivlet  Udvei,  De  — » 

«Nei,  nei !»  svarede  han  heftigt,  idet  han  afbrød 
hende;  «men  jeg  kan  nok  forstaae,  at  De  tvivler 
om  min  Oprigtighed.  Jeg  beder  Dem,  følg  mig 
og  hør  mig  taalmodigt  —  at  sige,  hvis  De  endnu 
har  nogen  —  nogen  Godhed  for  mig ;  ellers  ikke ! » 
Hun  fulgte  ham  og  tilstod  derved  stiltiende,  at  hun 
ikke  hadede  ham. 

«Forstaaer  De  ikke,»  vedblev  han,  «at  jeg  til 
Trods  for  at  jeg  elskede  Dem,  maatte  og  burde 
forlade  Dem  ?  Jeg  var  jo  i  en  falsk  Stilling ;  min 
Samvittighed  bebreidede  mig,  at  jeg  nogensinde 
var  kommen;    det  var    heller  ikke  fra  først  af  min 


307 

Hensigt;  Fjelstrup  slæbte  mig  herover.  Jeg  havde 
imidlertid  Grund  til  at  troe,  at  det  ikke  vilde  føre 
til  Videre;  jeg  vilde  efter  faa  Timers  Besøg  gaae, 
som  jeg  var  kommen,  ukjendt,  som  en  Fremmed; 
men  det  gik  anderledes,  og  jo  længere  jeg  havde 
opsat  at  give  mig  til  Kjende,  desto  sværere  faldt 
det  mig  at  gjøre  det.  Til  hvilke  pinlige  Forkla- 
ringer vilde  det  ikke  ført !  Jeg  var  jo  Deres  og 
Deres  Søsters  naturlige  Modstander,  jeg  havde  givet 
min  Fader  Haanden  paa,  at  jeg  vilde  gjøre  hans, 
nu  min,  Ret  til  Lendumgaard  gjeldende,  om  der 
nogensinde  viste  sig  en  rimelig  Udsigt  til  at  vinde 
Seier  —  og  dog  blev  jeg  —  det  var  Dem, 
Ellinor ,  som  holdt  mig  fast !  Jeg  kunde  ikke  løs- 
rive mig  fra  Dem,  uagtet  jeg  ikke  havde  nogen 
Grund  til  at  troe,  at  De  elskede  mig  -  -  nei,  det 
Svar,  De  nylig  gav  mig,  viser  mig  destoværre,  at 
jeg  ikke  havde  det.  Dog  er  det  muligt,  at  jeg 
kunde  have  vundet  Deres  Hjerte,  om  vi  ikke  vare 
blevne  forstyrrede;  nogen  Godhed  havde  De  dog 
for  mig ;  men  Frøken  Sibylles  Uvillie  imod  mig  og 
den  Maade,  hvorpaa  Leo  behandlede  mig,  maatte 
jo  skræmme  mig  bort.  Min  Nærværelse  greb  for- 
styrrende ind  i  Deres  Søsters  og  Deres  egen  Lykke, 
jeg  burde  fjerne  mig,  og  jeg  gjorde  det;  men  det 
var  dog  deilige  Dage,  vi  havde  levet  med  hinanden  - 
ikke  for  Alt  i  Verden  vilde  jeg   undværet  dem  ! 

Han  saae  kjærligt  paa  hende,   og  hendes  Kin- 
der blussede,  men  der  kom  intet  Ord  over  hendes 

Læber ;  hun  var  for  bevæget;  hun  kunde  ikke  tale. 
Han    fik  dog  et  Blik,    og  det  oplivede  hans  Mod. 

«Tro  mig,»  sagde  han,  «naar  jeg  siger  Dem, 
at  Deres  Slægtninges  Uvillie  imod  mig,  uagtet  jeg 
er  ganske  paa  det  Rene  med  mig  selv,  hvad  mine 
Følelser  for  Dem  angaaer,  dog  piner  mig,  især 
hvad  Leo  angaaer. » 

Ellinor  løftede  Haanden,  som  om  hun  vilde 
sige  Noget,   men  lod  den  atter  synke  og  taug. 

«Han  hader  mig  nu  mere  end  nogensinde,); 
vedblev  han,  «men  det  faaer  ikke  hjelpe  !  De  maa 
blive  min,  Ellinor !  Hvis  jeg  ikke  elskede  Dem, 
vilde  jeg  nu  ikke  gaaet  her  med  Dem;  nei,  jeg 
vilde  været  paa  Veien  til  Amerika;  nu  vil  jeg  til- 
staae,  hvad  De  ingen  Anelse  har  om  —  jeg  har 
været  her  længe,  medens  De  troede  mig  langt 
borte,  her,  i  Deres  Nærhed.  Jeg  har  listet  mig 
omkring  Gaarden  som  en  Tyv,  blot  for  at  faae  et 
Glimt  af  Dem  at  see,  jeg  har  staaet  her  i  Haven, 
skjult  af  Buskene  og  stirret  op  til  Deres  Vinduer 
om  Aftenen,  naar  Lampen  var  tændt,  og  jeg  kunde 
see  Dem,  naar  De  gik  til  Vinduet,  jeg  har  fulgt 
Bianca  og  Dem  paa  Deres  Vandringer  i  Skoven, 
jeg  har  flere  Gange  seet  Dem,  uden  at  det  anede 
Dem,  men  jeg  holdt  mig  i  Afstand,  jeg  var  bange 
for  Bella  —  husker  De  den  Dag,  da  den  gjøede 
saa  stærkt  inde  i  Krattet  bag  den  store  Bøg  og 
vendte  hylende  tilbage  til  Dem  —  den  havde  fundet 
mig,  jeg  maatte  prygle  den  fra  mig  — » 

Richard  taug  brat;  han  følte  hendes  lille,  bløde 


309 

Haand  i  sin;  hun  havde  givet  ham  den,  ikke  som 
et  Venskabstegn,  men  som  hans  Eiendom.  Han 
drog  hende  til  sit  Bryst  og  fik  nu  at  vide,  hvad 
han  ikke  havde  havt  nogen  Anelse  om,  at  hendes 
Hjerte  længe  havde  været  hans,  og  de  fortabte 
sig  i  Kjærlighedens  første,  søde  Fryd;  saaledes 
fremblomstrede  Ellinors  Lykke  den  samme  Dag, 
da  Biancas  visnede. 

Men  de  vaagnede  snart  til  fuld  Bevidsthed,  og 
det  var  hende,  der  vækkede  ham,  idet  hun  udbrød : 

« Bianca,  stakkels  Bianca  !» 

Og  nu  fik  han  at  vide,  at  det  var  forbi  mellem 
hende  og  Leo,  og  at  han  i  denne  Morgenstund 
havde  forladt  Lendumgaard  for  aldrig  mere  at  vende 
tilbage.     Richard  blev  stærkt  rystet  ved  at  høre  det. 

«Mon  det  ikke  kan  blive  godt  endnu? »  det 
var  hans  Tanke  og  hans  første  Ord. 

Han  fik  Svaret  en  halv  Time  efter,  da  Bianca 
dybt  bevæget  trykkede  hans  Haand  og  hilste  ham 
som    sin  Svoger    og  Broder  med    et  søsterligt  Du. 

«Nu  ere  vi  jo  over  alle  Vanskeligheder, »  sagde 
han;  «nu  behøver  Du  ikke  at  give  mig  Noget;  nu 
tager  jeg  jo  snart  som  Ellinors  Mand  den  halve 
Formue,  og  saa  maa  Du  da  være  tilfreds. » 

«Kjære  Richard, »  svarede  hun,  «det,  Du  der 
siger,  viser,  at  Du  slet  ikke  har  forstaaet  mig;  gik 
jeg  ind  paa  det,  saa  maatte  der  jo  ikke  være  Al- 
vor eller  Sandhed  i  mig.  Eiendommen  er  Din,  Du 
tager,  hvad  der  tilkommer  Dig  med  Rette,  Ellinor 
faaer  kun  Part  deri  som  Din  Hustru.« 

«Nei;»  udbrød  Ellinor  med  oprigtig  Harme, 
«nu  gaaer  Du  for  vidt!  Vil  Du  da  arbeide,  eller 
tigge  ?» 

<Aa  nei,»  svarede  Bianca  med  et  sørgmodigt 
Smiil ;  «det  just  ikke;  jeg  vil  nok  leve  sorgfrit  og 
jeg  vil  gjerne  gjøre  Godt ;  jeg  vil  tage  imod  en 
passende  aarlig  Rente,  det  skulle  vi  nok  faae  ordnet 
paa  en  fornuftig  Maade  —  en  Rente,  som  Moster 
og  jeg  kunne  leve  af;  thi,  Ellinor,  at  tage  mig  af 
hende,  det  bliver  nu  min  Opgave,  det  forudseer 
jeg;  jeg  vil  strax  gaae  op  til  hende  og  lade  hende 
vide,  hvad  der  er  skeet.»  — 

Rolig  og  mild  traadte  Bianca  kort  efter  ind 
til  Moster  Sibylle.  Hun  sad  sammensunken  i  sin 
Lænestol,  hendes  Ansigt  bar  kj endelige  Spor  af  de 
Sindsrystelser ,  hun  i  det  forløbne  Døgn  havde 
gjennemgaaet.  Hun  saae  vredt  til  Bianca  og  raabte 
hende  i  Møde: 

«Lad  mig  være  i  Fred  !  Jeg  taaler  ikke  Mere; 
jeg  vil  ikke  see  Dig  for  mine  Øine !  I  Gaar 
vanærede  Du  Din  egen  Fader  i  hans  Grav,  i 
Morges  jog  Du  Din  Kjæreste  fra  Dig,  Du  er  et 
Uhyre,  Du  —  !» 

Saa  brast  hun  i  Graad,  og  Bianca  maatte 
taalmodigt  vente,  indtil  den  Gamle  var  i  Stand  til 
at  høre  hende,  hvorpaa  hun  fortalte  hende  om 
Ellinors  Forlovelse. 

See,    saaledes    bliver    dog    Alt    godt,    kjære 
Moster,>.   sagde  hun;    <  Fader  bliver  ikke  vanæret  i 

sin  Grav,  Alt  gaaer  stille  af,  Richard  Astrup  bliver 
Herre  her,  men  som  Ellinors  Mand  — » 

« Jeg  vil  ikke  være  her ! »  udbrød  Moster  Si- 
bylle, idet  hun  forbittret  sprang  op.  «Jeg  afskyer 
ham;  jeg  tager  herfra  den  Dag  i  Morgen. » 

«Nei,  Du  gjør  ikke,»  sagde  Bianca  roligt  og 
fast  ;  «saa  uchristeligt  og  taabeligt  vil  Du  ikke 
bære  Dig  ad.  Du  bliver  her  smukt,  indtil  Bryl- 
luppet har  staaet,  og  saa  reise  vi  sammen  herfra, 
for  jeg  vil  heller  ikke  være  her,  men  jeg  vil  handle, 
saa  jeg  kan  forsvare  det  for  Gud  og  Mennesker, 
og  det  vil  Du  ogsaa,  naar  Du  faaer  tænkt  Dig 
om,  det  er  jeg  vis  paa. » 

« Handle,  saa  Du  kan  forsvare  det  for  Gud  og 
Mennesker  ! »  udbrød  Moster  Sibylle  og  slog  Hæn- 
derne sammen.  «Det  er  gyseligt  at  høre  Dig  sige 
det.  Du  har  handlet  samvittighedsløst,  ubarmhjer- 
tigt, som  et  vanvittigt  Menneske !» 

«Kjære  Moster, »  sagde  Bianca,  idet  hun  greb 
den  Gamles  Haand  og  drog  hende  med  sig  hen  til 
Sofaen;  «kom,  sæt  Dig,  lad  os  tale  roligt  og  kjær- 
ligt med  hinanden.  Naar  Du  støder  Ellinor  og 
Astrup  fra  Dig,  har  Du  saa  nogen  anden  Ven 
tilbage,  end  mig?  Men  lad  mig  ikke  bruge  saa 
kolde  Ord  —  jeg  er  Din  Datter,  og  Du  skal  være 
for  mig  i  Fremtiden,  hvad  Du  var  i  min  Barndom, 
en  Moder ! » 

Sibylle  Hirt  følte  sig  mod  sin  Villie  bevæget 
ved  disse  kjærlige  Ord.  Hvor  kunde  hun  ogsaa 
forhærde  sig,  fastholde  sine  Fordomme  og  tale  om 

Samvittighedsløshed,  Ubarmhjertighed  og  Vanvid, 
naar  hun  saae  ind  i  dette  Aasyn,  over  hvis  ædle 
Træk  der  i  dette  Øieblik  var  en  forunderlig  Klar- 
hed og  Ro  og  i  disse  straalende  Øine,  af  hvilke 
der  lyste  den  reneste  Kjærlighed?  Dog  var  hun 
ikke  bøiet;  der  kom  intet  Svar  paa  de  kjærlige  Ord; 
hun  sad  stum  og  stirrede  hen  for  sig.  Da  saae 
Bianca  paa  hende  med  et  alvorsfuldt  Blik  og  sagde : 

« Moster,  vi  høre  sammen-,  vi  maae  kunne  føle 
for  hinanden,  vi  have  havt  samme  Skjebne.  Vi 
havde  hver  gjort  os  en  Afgud  af  en  Mands  Billede 
—  men  Guds  stærke  Haand  har  knuust  det  til  Støv ; 
nu  ville  vi  tilbede  Ham  alene ! » 

Den  Gamle  stirrede  forfærdet  paa  hende,- 
udbrød :  « Gud  bevare  min  Forstand  ! »  og  faldt 
Bianca  grædende  om  Halsen. 

Bianca  havde  seiret ;  dristigt  og  sikkert  havde 
hun  berørt  Saaret  i  sin  ulykkelige  Frænkes  Hjerte 
og  givet  det  Lægedom,  idet  hun  tilføiede  hende 
Smerte.  Bianca  havde  vundet  dette  Hjerte  for 
bestandig  —  Sibylle  Hirt  mente  selv  og  sagde  det 
ogsaa,  at  det  ikke  var  meget  værd,  et  Ord,  som  i 
Biancas  Øine  gjorde  det  fuldt  værdigt  til  Kjær- 
lighed. — 

Hun  talte  længe  med  den  Gamle,  og  saa  milde 
og  forstandige  vare  hendes  Ord,  at  hun  befæstede 
detKjærlighedsbaand,  som  paa  Ny  var  blevet  knyttet 
imellem  dem.  Saa  forlod  hun  hende  og  gik  ned 
for  at  mødes  med  sine  to  gamle,  trofaste  Venner, 
Niels  Fjelstrup  og  hans  Hustru. 

Fru  Eva  kunde  ikke  beherske  sig ;  hun  slog 
sine  Arme  om  Bianca  og  trykkede  hende  i  sin  Favn. 
Saa  kom  dog  igjen  nogle  af  de  oprørske  Taarer  frem. 

«Vær  ikke  bekymret  for  mig,  min  kjære,  kjære 
Veninde, »  sagde  Bianca,  idet  hun  saae  Eva  Fjel- 
strup ind  i  hendes  smukke,  ærlige  Ansigt,  der  aldrig 
havde  viist  sig  for  hende  saa  bevæget,  som  i  dette 
Øieblik;   «det  bliver  nok  godt  for  mig  igjen  !» 

«Ja,»  udbrød  Niels  Fjelstrup  dybt  rystet, 
« ellers  maatte  Vorherre  være  en  meget  haard 
Mand ! » 


EN  OG  TYVENDE  KAPITEL. 


Det  var  en  smuk  Foraarsmorgen  i  det  fjerde 
Aar  efter  Richards  og  Ellinors  Bryllup.  Solen 
skinnede  klart  over  Hovedstaden ;  dens  Straaler 
gjennembrød  den  Røgtaage,  hvori  den  store  By 
hver  Morgen  indhyller  sig,  og  spredte  Lys  i  dens 
mørkeste  Afkroge ;  de  sendte  et  Smiil  til  hvert 
grønnende  Træ,  som,  trods  den  stedse  voxende 
Stads  Fremtrængen  paa  Naturens  Omraade,  tappert 
havde  holdt  sig  paa  sin  Post  og  løftede  sin  grønne 
Fane  mellem  de  knugende  Steenmasser,  hidlok- 
kende  Skovens  Fugle,  som  med  deres  Kviddren 
fortalte  Byens  travle  Indvaanere,  at  nu  var  det 
Vaar,  nu  burde  de  bryde  Trylleringen,  som  holdt 
dem  fængslede  til  dette  Babel,  fuldt  af  Larm  og 
Forvirring,  og  søge  ud  i  Naturens  Skjød  for  at 
forfriske  Sjæl  og  Legeme. 

Richard  og  Ellinor,  de  havde  fulgt  Fuglenes 
Spor  for  at  holde  den  samme  Prædiken  med  tyde- 
lige Ord  for  de  To,    som   de   elskede   saa  høit,  og 

hvis  kjære  Selskab  De  savnede  hver  Dag.  Bianca 
og  Moster  Sibylle  havde  nemlig  Dagen  efter  deres 
Bryllup  forladt  Lendumgaard  og  vare  flyttede  til 
Kjøbenhavn,  hvor  de  havde  bosat  sig.  Der  vare 
de  forblevne  nu  i  halvfjerde  Aar  baade  Sommer 
og  Vinter,  uden  at  de  havde  været  at  formaae  til 
at  rive  sig  løs  og  gjeste  Lendumgaard.  Naar  El- 
linor vilde  gjensee  sin  kjære  gamle  Moster,  hvis 
Haar  i  de  forløbne  Aar  var  blevet  ganske  hvidt, 
og  hvis  hele  Maade  at  være  paa  saa  kjendeligt 
havde  forandret  sig,  thi  hun  var  bleven  saa  rolig 
og  mild;  naar  hun  vilde  vise  hende  og  Bianca  sin 
Stolthed,  sin  lille  rødkindede,  gullokkede  Søn, 
naar  hun  vilde  trykke  Bianca  til  sit  Bryst  og  kvæge 
sit  Hjerte  ved  Synet  af  hendes  kjære,  kjære  An- 
sigt, saa  maatte  hun  forlade  sit  Paradiis  og  reise 
ind  til  den  larmende,   kvalme  By. 

Var  det  Ulyst  til  at  fornye  Fortidens  sørge- 
lige Erindringer,  som  havde  holdt  Bianca  fra  Len- 
dumgaard? Maaskee  fra  første  Færd  af;  men  nu 
var  der  Noget,  som  fængslede  hende  til  Hoved- 
staden, og  hvad  det  var,  ville  vi  faae  at  see,  naar 
vi  denne  Morgen  opsøge  hende  og  de  Andre. 

I  en  af  Forstæderne,  paa  et  afsides  Sted  ved 
en  Sidevei ,  men  dog  nær  ved  et  tæt  bebygget 
Kvarteer,  var  der  nylig  bleven  opført  et  smukt, 
solidt  Huus.  Det  laae  i  Læ  af  nogle  høie  Linde, 
som  tildeels  overskyggede  den  gruusbelagte  Gaards- 
plads,  og  var  omgivet  af  en  nydelig  Have.  Solen 
gød    sin    Glands    over    det    venlige    Huus    og    de 

grønne  Linde;  det  var  blikstille,  der  rørte  sig  ikke 
et  Blad. 

Dette  Sted,  som  denne  Morgen  viste  sig  i 
hele  sin  tiltrækkende  Ynde,  var  Biancas  nye  Hjem; 
der  boede  hun  med  Moster  Sibylle.  Richard  og 
Ellinor  var  denne  Dag  tidligt  komne  ud  til  hende 
fra  Hotellet ;  de  sad  med  Moster  Sibylle  paa  en 
Bænk  i  Gaarden,  og  Ellinor  havde  sin  lille  Søn 
paa  Skjødet.  Han  saae  med  store  Øine  paa  den 
Scene ,  der  foregik  i  Gaarden ,  og  hans  Moders 
Forundring  var  ikke  ringere ;  men  Udtrykket  i 
hendes  smukke  Øine  røbede  dyb  Sindsbevægelse. 
Aldrig  havde  hun  tænkt,  at  hun  skulde  opleve  at 
see  det,  hun  nu  saae. 

Bianca  og  et  Par  andre  Damer  stode  midt  i 
Gaarden,  omgivne  af  en  stor  Kreds  Smaabørn;  de 
fleste  vare  Piger.  Uagtet  de  vare  rene  og  ordent- 
ligt klædte,  saae  man  dog  strax,  at  det  var  Fattig- 
folks Børn.  Hoved  ved  Hoved  stode  de  der  og 
saae  op  til  den  smukke  Dame,  som  var  bleven 
deres  Forsyn,  deres  anden  Moder;  thi  Biancas 
Hjem  var,  uagtet  det  indeholdt  en  god  og  bekvem 
Bolig  for  hende  og  Moster  Sibylle,  dog  et  Asyl 
for  Smaabørn.  At  klæde,  føde  dem  og  opdrage 
dem,  for  saa  vidt  hun  formaaede  det,  at  frelse  dem 
fra  Vanrøgt  og  moralsk  Smitte  i  et  elendigt,  ofte 
lastefuldt  Hjem,  det  var  blevet  hendes  Livsgjerning. 
De  Damer,  som  stode  hos  hende,  understøttede 
hende  og  bleve  lønnede  af  hende.  Richard  Astrup 
havde  givet  Pengene  til  dette  smukke  Foretagende, 

og  Bianca  havde  denne  Morgen  beviist  ham  sin 
Taknemmelighed  paa  den  Maade,  at  hun  havde 
plaget  ham  usigeligt  ved  at  aflægge  Regnskab  og 
gjort  ham  Rede  for  hver  Skilling,  hun  havde 
anvendt. 

Hun  saae  sig  om  i  Kredsen  af  sine  smaa  Ven- 
ner med  et  Smiil;  et  Par  af  de  Smaa  hoppede  og 
loe,  og  hun  tyssede  paa  dem,  talte  nogle  af  dem 
til,  mens  hendes  Øine  lyste  af  Kjærlighed.  Hendes 
Skikkelse  havde  udviklet  sig,  hendes  Kinder  havde 
Sundhedens  Farve;  havde  ikke  et  Par  Sølvstænk  i 
hendes  mørke  Haar  været,  vilde  man  tænkt,  at  en 
anden  og  bedre  Ungdom  var  bleven  hende  forundt. 
Richard  tænkte,  at  det  var  et  deiligt  Syn  at  see 
hende  staae  der,  mens  alle  disse  smaa  øine  vare 
heftede  paa  hende.  Han  tænkte:  hun  maa  i  disse 
Børns  Tanker  være  som  en  Engel,  der  er  dalet 
ned  til  dem  fra  bedre  og  lysere  Egne,  ned  til 
denne  usle  Jord,  der  hidtil  ikke  havde  Andet  at 
byde  dem,  end  Smuds  og  Elendighed,  Sult,  Hug 
og  Forbandelser. 

Nu  løftede  hun  Haanden ;  hendes  klare  Stemme 
lød,  Børnene  stemmede  i  med,  og  de  sang  deres 
Morgenpsalme.  Yndigt  lød  Barnestemmerne,  og 
Klangen  af  dette  spæde  Jubelchor  bevægede  Ellinor 
saa  dybt,  at  hun  ikke  kunde  holde  sine  Taarer 
tilbage.  Da  den  sidste  Tone  var  døet  hen,  talte 
Bianca  et  øieblik  med  Lærerinderne,  gav  et  Par 
af  Børnene  en  venlig  Formaning,    Kredsen  opløste 

sig,  Børnene  gik  ind  i  Huset,  og  Bianca  kom  hen 
til  Bænken  og  sagde  livligt : 

«Saa,  nu  er  jeg  til  Eders  Tjeneste  for  hele 
Dagen  og  vil  gjøre  Felttoget  med  fra  først  til 
sidst.     Hvor  gaaer  Touren  først  hen?» 

Ellinor  satte  sin  Søn,  lille  Hans,  fra  sig,  reiste 
sig,  lagde  sine  Arme  om  Biancas  Hals  og  gav 
hende  et  Kys.  Hvad  hun  havde  følt  ved  at  see 
Bianca,  omgiven  af  sine  mange  Pleiebørn,  udtalte 
hun  ikke.  Hun  havde  tidligere  skriftligt  yttret  sig 
om  den  store  OpofTrelse,  Bianca  viste,  men  denne 
Roes  var  bleven  meget  bestemt  tilbageviist.  At 
dømme  efter  det,  Ellinor  havde  seet  i  Dag,  saa 
fristedes  hun  ogsaa  til  at  troe,  at  Biancas  Glæde 
over  Børnene  var  fuldt  saa  stor,  som  deres  over 
hende. 

Bianca  gav  sig  nu  i  Lag  med  lille  Hans  og 
syntes  ikke  at  interessere  sig  videre  for  Richards 
og  Ellinors  Debat  om,  i  hvilken  Rækkefølge  de 
skulde  nyde  Kjøbenhavns  Seeværdigheder.  Det 
var  nemlig  gaaet  Richard,  som  saa  mange  Andre; 
han  havde  bereist  fremmede  Lande,  inden  han 
havde  erhvervet  sig  noget  grundigt  Kjendskab  til 
de  Skatte,  hans  eget  Fædrenelands  Hovedstad  inde- 
holdt, men  nu  var  det  besluttet,  at  denne  Gang 
skulde  det  Forsømte  indhentes. 

Han  vilde  begynde  med  Rosenborg,  men  Elli- 
nor kjæmpede  for  Udstillingen  paa  Charlottenborg. 

<Om  Morgenen,  >  sagde  hun,  «er  der  tomt  og 
roligt ;    man    slipper    for    det    gruelige    Mylder    af 

Mennesker ;  nu  er  Du  nok  sød  og  kjører  mig  først 
der  hen?» 

Hun  sagde  dette  med  sit  meest  indtagende 
Smiil  og  saae  saa  frisk,  nydelig  og  skjelmsk  ud, 
at  hendes  Ægteherre  næsten  ikke  formaaede  at 
modstaae  hende.  Han  havde  imidlertid  sine  Grunde 
til  at  betænke  sig ;  thi  han  havde  været  der  med 
hende  den  foregaaende  Dag,  og  hun  havde  da  for- 
elsket sig  i  et  meget  stort  og  kostbart  Maleri,  som 
hun  ønskede  at  kjøbe  for  at  smykke  en  tom  Væg 
i  Salen  paa  Lendumgaard  med  det;  det  gjaldt  flere 
Tusinder,   og  han  var  fornuftig  og  sparsommelig. 

Bianca  blev  pludselig  opmærksom;  af  nogle 
Yttringer,  Ellinor  den  foregaaende  Dag  havde  ladet 
falde,  gjettede  hun  Sammenhængen. 

«Føi  hende, »  hviskede  hun  til  ham;  « tag  der- 
hen med  os  og  kjøb  Maleriet;  hendes  Glæde  vil 
lønne  Dig  —  kan  man  tænke  sig  noget  Yndigere, 
end  Ellinor,  naar  hun  er  glad  og  taknemmelig? 
Og,  kjære  Richard,  Konstnerne  skulle  ogsaa  leve ! 
Det  er  dristigt  af  den  unge  Maler,  at  han  har  an- 
vendt sin  Tid  og  Talent  paa  saa  storslaaet  et  Ar- 
beide;  han  har  kun  ringe  Udsigt  til  at  faae  det 
solgt;  jeg  veed  tilfældigviis ,  at  han  trænger  til 
Pengene;  kjøb  det;  Du  gjør  en  god  Gjerning  og 
faaer  tusinde  Kys  til  Belønning  !  > 

Richard  saae  paa  hende  med  ufordulgt  Glæde ; 
det  var  ham  en  formelig  Lise,  hver  Gang  hun  kom 
til  ham  med  en  Bøn;  thi  han  betragtede  hende 
stadigt    som    Eier    af  hans    halve  Formue;    og  saa 

stor  var  den  Høiagtelse,  han  følte  for  hende,  at 
han  fulgte  ethvert  Raad,  hun  gav  ham,  og  endnu 
havde  han  aldrig  fortrudt,  at  han  havde  gjort  det. 

Ellinor  fik  altsaa  sin  Villie,  og  de  kjørte  til 
Charlottenborg,  dog  uden  Moster  Sibylle,  som  ikke 
vilde  med  paa  den  trættende  Fart ;  hun  havde  gan- 
ske trukket  sig  tilbage  fra  Verden,  og  det  var 
hendes  største  Glæde   at  sysle   med  Biancas  Børn. 

Da  de  vare  komne  til  Charlottenborg,  sagde 
Richard : 

«Gaa  derop  i  Forveien  med  Bianca,  Ellinor, 
jeg  har  et  Ærinde  til  en  af  Konstnerne;  jeg  skal 
strax  komme  efter ;»   og  saa  løb  han. 

Ellinor  saae  studsende  efter  ham. 

«Kom,»  sagde  Bianca  smilende,  «lad  os  nu 
gaae  op  og  see  paa  Stykket !» 

«Gud,  Bianca, »  udbrød  Ellinor,  «troer  Du,  at 
han  vil  kjøbe  det?» 

« Formodentlig, »  svarede  Bianca;  «jeg  kan  i 
det  Mindste  ikke  begribe,  hvad  andet  Ærinde  han 
kan  have  hos  en  af  Konstnerne. » 

«Blanca,»  sagde  Ellinor  angerfuldt,  «jeg  er  i 
Grunden  et  stort  Barn ! » 

«Det  vilde  bedrøve  mig  meget, »  svarede  Bianca 
med  et  kjærligt  Blik  og  et  Suk,  «om  Du  allerede 
var  gammel  og  klog.  Nyd  Din  Lykke,  kjære  El- 
linor, saa  længe  Gud  under  Dig  den  ! » 

Saa  gik  de  to  Søstre  op  og  begyndte  Van- 
dringen gjennem  den  lange  Række  af  Konstens 
Sale,    der    er    som  en  Alfarvei,  som  Alle  betræde, 

og  hvor  undertiden  Folk,  som  mindst  havde  ventet 
at  træffe  hinanden,  mødes. 

Nu,  da  Ellinor  vidste,  at  hun  havde  vundet 
Seier,  var  hun  ikke  saa  utaalmodig  efter  at  naae 
det  Værelse,  hvor  hendes  Øiesteen,  det  store  Ma- 
leri, hang;  og  Bianca,  som  dette  Aar  for  første 
Gang,  saa  længe  hun  havde  boet  i  Kjøbenhavn, 
satte  sin  Fod  paa  Udstillingen,  følte  sig  fængslet 
af  det,  hun  saae.  Hun  dvælede  længe  ved  ethvert 
Maleri,  som  tiltalte  hende,  fremhævede  dets  Skjøn- 
heder  og  udtalte  sig  saa  forstandigt,  at  Ellinor 
tilsidst  udbrød: 

«Du  burde  have  Maleriet,  Bianca,  ikke  jeg ! 
Du  forstaaer  Dig  meget  bedre  paa  Konst,  end  jeg ! » 

Just,  som  hun  sagde  dette,  standsede  en  smuk 
og  statelig  Herre  bag  dem  for  at  tage  det  samme 
Maleri  i  Øiesyn,  som  de  stode  og  betragtede.  Han 
havde  en  smuk,  ung  Dame  under  Armen,  som  ofte 
saae  kjærligt  paa  ham  og  syntes  at  beundre  ham 
langt  mere,  end  alle  de  Konstens  Frembringelser, 
de  vare  komne  for  at  betragte.  Enhver,  som  lagde 
Mærke  til  dem,  tænkte,  at  det  var  et  nygift  Par 
og  maatte  indrømme,  at  det  var  et  smukt  Par. 

Herren  studsede,  da  Ellinor  talte. 

«Lad  os  gaae  videre, »  sagde  han  med  dæmpet 
Stemme  til  sin  Ledsagerinde;  men  Lyden  af  denne 
Stemme  ramte  dog  Biancas  Øren,  hun  vendte  sig 
brat  og  stod  Ansigt  til  Ansigt  med  Albert  Leo. 

Han  mistede  ganske  Fatningen,  skiftede  Farve, 
slog    øinene    ned    for    det    sørgmodige,    forskende 

Bianca.  21 


322 

Blik,  som  et  Øieblik  hvilede  paa  ham  og  hans 
unge  Hustru,  og  de  fjernede  sig  hurtigt,  idet  han 
noget  ublidt  førte  hende  bort. 

«Saae  Du  hende,  Albert, »  sagde  hun  til  ham, 
idet  de  gik;  «hvem  var  defr?  Det  var  dog  et  Par 
mageløse  Øine  ! »   — 

Ellinor  saae  med  et  ængsteligt  Blik  paa  Bianca, 
som  var  bleven  meget  bleg.  I  det  Samme  kom 
Richard. 

-<Gudskeelov,  Du  kom,»  sagde  Ellinor.  «Vi 
ere  trætte,  det  er  bedst,  at  vi  tage  hjem.» 

«Vist  ikke,»  udbrød  Bianca  harmfuldt,  idet 
Farven  vendte  tilbage  til  hendes  Kinder ;  « kom  Ri- 
chard, lad  mig  nu  see  Ellinors  Øiesteen,  det  deilige 
Maleri !» 

De  gik  derhen,  og  Ellinor  fik  at  vide,  at 
Skatten  nu  var  hendes;  men  hun  modtog  denne 
Efterretning  med  saa  ringe  Glæde,  at  Richard  til- 
kastede Bianca  et  forundret  Blik;  først  senere  fik 
han  Forklaringen.   — 

Da  de  to  Søstre  om  Eftermiddagen  vare  nogle 
Øieblikke  alene  sammen  paa  Hotellet,  hvor  Richard 
og  Ellinor  havde  deres  Logi,  sagde  Bianca: 

« Ellinor,  hvis  I  vil  have  mig,  saa  reiser  jeg 
hjem  med  Eder;  jeg  vil  see,»  føiede  hun  til  med 
et  svagt  Smiil,  « hvorledes  Maleriet  tager  sig  ud  i 
Salen  ! » 

«Naa,  Gud  være  lovet !»  svarede  Ellinor,  glæde- 
lig overrasket,  men  saae  dog  paa  hende  med  et 
bekymret  Blik. 


3^3 

«Hvorfor  siger  Du:  Gud  være  lovet? »  spurgte 
Bianca  og  saae  op. 

« Fordi  ja,  Du  trænger  til  Ensomhed  og 
Ro,  kjære  Bianca;  Du  holder  det  dog  ikke  ud  i 
Længden  herinde,  hvor  — 

«Hvor, »  fortsatte  Bianca,  «jeg  nu  hver  Dag 
er  udsat  for  at  møde  Leo?» 

«Ikke  blot  det,»  svarede  Ellinor,  «skjøndt  det 
angreb  Dig  dog  stærkt,  det  uheldige  Møde  i  Morges 
—  det  var  min  Skyld ;  jeg  slæbte  Dig  derhen  ! » 

«Tag  Dig  ikke  det  nær,»  sagde  Bianca  roligt 
og  tankefuldt.  «Ja  vist  rystede  det  mig  at  see 
ham;  det  var  vort  første  Møde  og  bliver  maaskee 
ikke  vort  sidste.  En  Overraskelse  var  det  dog  for 
saa  vidt  ikke,  som  jeg  vidste,  at  han  var  gift  og 
flyttet  herind  med  sine  Forældre. » 

«Hvor  havde  Du  faaet  det  at  vide  fra?»  spurgte 
Ellinor  forundret. 

«Af  Obersten, »  svarede  Bianca  roligt. 

«Af  Obersten  b   udbrød  Ellinor. 

«Ja, »  sagde  Bianca  med  et  sørgmodigt  Smiil, 
;<jeg  mødte  forleden  Dag  den  brave  Mand  i  Fred- 
riksberg  Have;  han  hilste  mig  strax  venligt,  og  vi 
havde  en  lang  Samtale  med  hinanden. » 

«Hvor  mærkeligt,  Bianca  b   sagde  Ellinor. 

«Saamænd,»  svarede  Bianca;  «men  han  trængte 
til  Trøst,  og  jeg  forsøgte  at  give  ham  den. 

«Aa,   fortæl  mig  det  Hele!     bad  Ellinor. 

*Ja,  saa  vidt  jeg  kan,v  sagde  Bianca  rødmende. 
«Han  holdt   altid  meget  af  mig  og  har  mig  endnu 

kjær;  han  sagde  mig  mange  smukke  Ting,  som  jeg 
ikke  kan  gjentage;  men  saa  kom  det  Bedrøvelige. 
Jeg  spurgte  til  Leo,  hvorledes  det  gik  ham,  og  fik 
saa  at  vide,  at  han  havde  trøstet  sig  og  nu  var 
gift,  at  han  havde  faaet  en  smuk  og  rig  Kone  — 
hende,  vi  saae  i  Morges.  De  vare  overmaade  lykke- 
lige, men  hun  forgudede  ham,  havde  slet  ingen 
Villie ;  hun  var  kun  et  Echo  af  ham,  og  han  er 
jo  et  Echo  af  sin  Moder,  og  saaledes  havde  det 
Tyranni ,  hvorunder  den  kjære ,  stakkels  Oberst 
altid  har  sukket,  men  som  med  Aarene  trykker 
ham  haardere,  kun  faaet  forøget  Vægt  ved  denne 
Svigerdatter ;  der  var  nu  altid  een  Stemme  mere 
imod  ham ;  i  mig  havde  han  haabet  at  faae  en 
Allieret  —   det  var  Meningen  af  hans  Tale.» 

« Hvilken  ydmygende  Tilstaaelse ! »  udbrød 
Ellinor. 

«Det  er  Straffen, »  svarede  Bianca,  «naar  en 
Mand,  forblindet  af  Kjærlighed,  opgiver  sin  Selv- 
stændighed; men  den  samme  Vanskjebne  rammer 
enhver  Hustru,  som  ikke  har  Mod  til  at  være  sig 
selv.  Hun  skal  være  sin  Mand  lydig  og  hørig, 
det  er  sandt,  kun  ikke  i  Samvittighedssager.  Hvil- 
ket tarveligt  Bidrag  bringer  ikke  den  Hustru  til 
den  fælleds  Lykke,  til  Livets  store  Gjerning,  For- 
beredelsen til  det  andet  Liv,  som  kun  er  en  Slav- 
inde og  et  Echo  af  sin  Mand  !  Det  første  Tilfælde 
passer  paa  Dig  og  Richard,  Ellinor ;  Du  har  en 
frygtelig  Magt  over  ham  ;  misbrug  den  ikke  ! » 

Ellinor    trykkede  Biancas  Haand  uden  at  give 
noget  Svar. 

«Men  jeg,  v  vedblev  Bianca,  «jeg  var  ikke  saa 
heldig.  Den  Mand,  jeg  engang  elskede,  var  mig 
for  stærk  og  rev  sig  løs.  Det  var  godt,  at  han 
kunde  det,»  vedblev  hun  med  fast  Stemme;  «det 
siger  jeg,  Ellinor,  og  jeg  mener  det  —  godt  for 
mig !  Om  det  er  godt  for  ham,  at  han  nu  skal 
vandre  sin  Vei  gjennem  Livet,  tilbedt  af  en  svag, 
føiclig  Hustru,  bestyrket  i  alle  sine  Fordomme, 
befæstet  i  sin  Egenkj ærlighed,  det  veed  kun  Gud. 
Jeg  bærer  intet  Nag  til  hans  unge,  smukke  Hustru, 
jeg  ønsker  mig  ikke  i  hendes  Sted,  Ellinor ;  men 
jeg,  som  kjender  ham  og  skjønncr  Faren,  der  truer 
ham,  som  maa  frygte,  at  han  ikke  vil  stræbe  opad, 
men  synke  nedad ,  jeg  —  nok,  at  det  var  denne 
Tanke,  som  rystede  mig  saa  stærkt,  da  han  pludse- 
ligt stod  for  mig.  Muligt,  at  Verden  giver  ham 
Ret  og  kalder  mig  en  overspændt  Taabe,  muligt 
ogsaa,  at  han  har  beroliget  sig  ved  dens  Dom ; 
men  det  troer  jeg  nu,  og  jeg  tænkte  det,  da  han  i 
Morges  rødmende  sænkede  sit  Blik,  at  han  dog  i 
sit  Inderste  føler,  at  han,  idet  han  skød  den  tunge 
Pligt  fra  sig,  som  min  Ulykke  fordrede  af  ham, 
handlede  mod  bedre  Vidende.  Han  er  ingen  Mand 
af  Ære  i  mine  Øine  mere,  Ellinor,  og  om  han  var 
vendt  tilbage  og  havde  tilbudt  Forsoning,  saa  havde 
jeg  maattet  afvise  ham.  Jeg  vilde  ikke  kunnet 
ægte  ham ;    men    mit  Hjerte  blev  med  det  Samme 

dødt  for  Kjærlighed ;  jeg  kan  ikke  elske  mere, 
Ellinor ! » 

«Tal  ikke  mere  derom, »  bad  Ellinor;  «jeg  kan 
see  paa  Dig,  at  det  angriber  Dig  frygteligt. » 

«Vist  ikke,»  svarede  Bianca;  «lad  kun  mine 
Tanker  engang  faae  Luft ;  de  have  nu  i  Aar  været 
indespærrede;  men  jeg  vil  dog  ikke  trætte  Dig 
med  mere.  Jeg  vil  blot  fortælle  Dig,  at  da  Obersten 
vilde  vide  Besked  om  mig,  fortalte  jeg  ham,  at  jeg 
er  bleven  Asylmoder,  og  saa  skulde  Du  hørt,  hvor 
han  ynkede  mig !  Saa  sagde  jeg :  kom  en  Dag 
og  besøg  mig !  og  det  gjorde  han ;  men  jeg  troer, 
at  da  han  havde  været  hos  mig,  ynkede  kan  mig 
ikke  længer;  gjør  Du  det,  Ellinor ?» 

« Jeg  ynke  Dig  ! »  udbrød  Ellinor.  « Jeg  beun- 
drer Dig ;  men  dog  er  jeg  bekymret  for  Dig.  Det 
Liv,  Du  fører,  tager  paa  Dine  Kræfter;  Du  gaaer 
jo  ogsaa  omkring  til  de  Fattige ;  det  maa  være 
forfærdelig  angribende  at  see  al  den  Elendighed, 
og  hjelpe  alle  Vegne  kan  Du  dog  ikke.  Nu  har 
Du  jo  faaet  Asylet  oprettet  og  dygtige  Lærerinder 
ansatte ;  vær  tilfreds  med  det ;  kom  til  os  med 
Moster,    kjære  Bianca  o,  jeg  savner  Dig  mere, 

end  Du  forestiller  Dig!» 

«Mcn  de  Fattige  ville  savne  mig  endnu  mere,» 
svarede  Bianca.  «Ellinor,»  vedblev  hun  med  skjel- 
vendc   Stemme,       jeg    elsker  Dig  jeg    er  bange 

for,  at  jeg  dog  elsker  Dig  høiere,  end  de  Fattige. 
Tro  ikke,  at  jeg  har  holdt  mig  fra  Dig  og  Lcndum- 
gaard  af  Ukjærlighed ;   nei,  af  Frygt.      Først  havde 

jeg  Lede  til  vort  usalige  Hjem  —  ja  nu  bør  jeg 
jo  Gud  være  lovet  ikke  mere  kalde  det  saaledes  - 
men  saa  var  jeg  bange  for,  at  Du  skulde  friste  mig 
til  at  svigte  og  forlade  min  Post,  det  Du  jo  ogsaa 
nu  har  forsøgt  paa ;  men  nu  er  jeg  sikker  paa  mig 
selv;  jeg  skal  besøge  Eder  hvert  Aar.^> 

«Og  saa  ender  det  med  Guds  Hjelp  dermed,  at 
Du  bliver  heelt  hos  os, »  sagde  Ellinor.  « Jeg  troer 
slet  ikke,  at  Vorherre  er  vred  paa  mig,  fordi  jeg 
vil  lokke  Dig  over  til  os ;  vi  have  jo  ogsaa 
Fattige. » 

«De  ere  rige  og  lykkelige  mod  disse, »  svarede 
Bianca;  derpaa  vedblev  hun  i  stor  Sindsbevægelse : 
« Ellinor,  Du  forstaaer  mig  ikke !  Jeg  gjør  ikke 
det,  jeg  gjør,  alene  for  de  Fattiges  Skyld,  men 
ogsaa  for  min  egen  Skyld.  Det,  Du  mener  er  blot 
OpofTrelse,  det  er  Frelse  for  mig  selv,  Frelse  fra 
de  Mørkets  Magter,  som  jeg  har  kjæmpet  med. 
Ja,  Ellinor,  jeg  har  kjæmpet  og  lidt  meget !  Strax 
var  jeg  saa  rolig  og  fattet,  at  det  forundrede  Dig ; 
det  var  Spændingen,  som  i  det  første  Øieblik  holdt 
mig  opret.  Nei,  det  var  vel  noget  Andet  og  Bedre, 
men  jeg  formaaede  ikke  at  fastholde  det.  Det  blev 
snart  mørkt  i  mit  Hjerte,  og  først  ved  den  Gjerning, 
Gud  gav  mig,  kom  Lys  og  Haab  tilbage  til  mig. 
Gud  har  givet  mig  et  Kald,  og  jeg  er  lykkelig, 
lykkeligere,  end  jeg  vilde  blevet,  om  han  havde 
føiet  mig  i  alle  mine  Ønsker  og  skaanet  mig  for 
Modgang.     Jeg  vil  leve  og  døe  paa  min  Post ! »  — 

Saa    droge    de  til  Lendumgaard,    hvor  Bianca 

en  kort  Tid  glædede  sig  ved  at  være  Vidne  til 
Richards  og  Ellinors  Lykke,  og  hvor  Gjensynet 
med  hendes  trofaste  Venner,  Niels  Fjelstrup  og 
hans  Hustru,  oplivede  hende.  De  gjorde  intet  For- 
søg paa  at  holde  hende  tilbage ;  hun  fandt  hos  dem 
fuld  Sympathi. 

I  Tanken  gjennemgik  hun  Fortidens  Lidelser 
og  den  svære  Kamp,  hun  havde  maattet  kjæmpe 
her,  indtil  hun  havde  vundet  Seier,  blev  den  end 
dyrekjøbt.  Hun  fandt,  at  hun  Intet  havde  at  angre, 
og  saae  kun  Guds  vise  Styrelse  i  det  Hele. 

Saa  drog  hun  tilbage  for  at  fortsætte  sin  stille 
Gjerning,  en  af  disse  Gjerninger,  som  maaskee  mere, 
end  nogen  anden,  er  skikket  til  at  modarbeide  Tids- 
aandens  Smitte  og  den  Kræft,  der  tærer  paa  den 
nulevende  Slægts  Livsrod,  og  da  hun  igjen  stod 
under  de  grønne  Linde  og  Børnestemmerne  atter 
løde  omkring  hende,  da  syntes  hun,  at  hun  her 
var  Himmelen  nærmere,  end  noget  andet  Sted  paa 
Jorden. 


Ende. 

